
	PREDSEDNIK: Poštovane dame i gospodo narodni poslanici, nastavljamo rad ove sednice. 
	Na osnovu službene evidencije o prisutnosti narodnih poslanika, konstatujem da sednici prisustvuje 77 narodnih poslanika.
	Radi utvrđivanja broja poslanika prisutnih u sali, molim vas da ubacite svoje identifikacione kartice u poslaničke jedinice elektronskog sistema za glasanje.
	Konstatujem da je primenom elektronskog sistema za glasanje utvrđeno da je u sali prisutno 105 narodnih poslanika, odnosno da postoje uslovi za rad Narodne skupštine.
	Da li neko od predsednika odnosno predstavnika poslaničkih grupa želi da zatraži obaveštenje ili objašnjenje?
	Reč ima Ana Ivanović. Izvolite.
	ANA IVANOVIĆ: Poštovana predsedavajuća, poštovane kolege poslanici, pitanje postavljamo predsedniku Republike Srbije, jer on jedini ima odgovore na sva pitanja, bilo da se radi o pitanjima na lokalu ili državnim pitanjima.
	Trenutno su aktuelni požari, pa s tim u vezi u medijima smo ispratili vest direktora JAT – Privredna avijacija, Nikola Stankov, koji je izjavio, citiram – imamo 10 aviona "Dromader", a od toga dva imaju dozvolu i mogu odmah da polete, ali nas niko nije zvao da gasimo požar.
	Nameće se logično pitanje – zašto? Ko odlučuje da se ova služba ne angažuje u gašenju požara?
	Sledeće naše pitanje. Predsednik Vučić se obratio generalnom sekretaru NATO-a Ruteu, zbog problema sa otvaranjem mosta u Kosovskoj Mitrovici. Zato želimo da nam odgovorite koje su snage zadužene za održavanje mira na Kosmetu, KFOR ili NATO? Pod čijom ingerencijom su snage na Kosmetu? Rezolucija 1244 ne govori o snagama NATO-a. Briselski sporazum ne govori o snagama NATO-a. 
	Sledeće pitanje. U kojoj meri ova situacija ugrožava ukupnu bezbednosnu situaciju u Republici Srbiji? Da li su međunarodne snage u svoj sastav uključile i zaštitni kosovski korpus, kao i jedinicu Rosu, pošto znamo da ih NATO države podržavaju, naoružavaju i obučavaju? Srbi na Kosmetu nemaju ništa od toga. 
	Šta Republika Srbija namerava da uradi tim povodom u cilju zaštite našeg naroda na Kosmetu? Da li se čine pokušaji da se ceo proces vrati pred Ujedinjene 

nacije, pošto je očigledno da EU nema nameru da od Albanaca traži ispunjenje bilo kakvih obaveza?
	Takođe, naše pitanje se odnosi, pošto smo tražili informacije 28. 7. 2026. godine, na osnovu člana 204. Poslovnika Narodne skupštine – kako glasi zahtev KFOR-a za povraćaj do 1.000 vojnika na KiM, predatog 16. decembra 2022. godine i odgovor KFOR-a, koji je, prema medijskim izveštajima, stigao 6. januara 2023. godine. U tom smislu tražimo integralni tekst odnosno kopiju pismena koje je Vlada Srbija, preko Ministarstva odbrane i Vojske Srbije, predala KFOR-u, kao i integralni tekst odnosno kopiju odgovora KFOR-a. Ko je sastavljao formalni zahtev KFOR-u, da li je to učinila pravna služba Vlade Srbije, šta je, pored formalnog zahteva KFOR-u, predato od prateće dokumentacije? Hvala.
	PREDSEDAVAJUĆA (Marina Raguš): Hvala vama.
	Reč ima Milija Miletić. Izvolite.
	MILIJA MILETIĆ: Zahvaljujem se.
	Postaviću nekoliko pitanja koja se tiču naših ljudi koji žive na jugoistoku Srbije, radnika ili radnika koji su radili u društvenim preduzećima Ministarstvu privrede – da li će biti i kada će biti isplaćene zaostale zarade radnicima koji su u prethodnom periodu za vreme nekih drugih na vlasti do 2008. godine, kada su bila društvena preduzeća i ti ljudi izgubili posao, tužili su te svoje društvene firme. Njima je sud dodelio sredstva za svaku godinu radnog staža koliko treba njima da se isplati i konkretno pitanje je – da li će se radnicima Robne kuće Beograd isplatiti?
	Ovo pitanje postavljam zbog toga što je jedan broj ljudi koji živi na teritoriji moje opštine i okolnih opština koji su tamo radili, jedan deo je njima isplaćen a kada će se isplatiti taj zaostali drugi deo i koliko će to biti? Kako sam čuo, za godinu dana radnog staža, biti isplaćeno 100 ili 150 evra, ne mogu tačno da kažem. Inače, jedan deo je isplaćen, po dogovoru sa Vladom Republike Srbije u prethodnom periodu.
	To isto pitanje važi, pošto znamo za teritoriju grada Niša, radnici koji su radili u društvenim preduzećima, isplaćuju se ta sredstva preko lokalne samouprave, da li tako isto postoji mogućnost da se iznađe rešenje i da se radnicima konkretno iz Svrljiga koji su radili u društvenim preduzećima kao tekstilna industrija "Svrljig", "Progres" Svrljig, "KRZNO" Svrljig, Četkara Svrljig i još takvih preduzeća, da tim radnicima koji imaju presude da se kroz pomoć, da li je to solidarna pomoć ili iz nekih drugih fondova, da se tim ljudima isplati ako ne može drugačije, isto kao građanima, onda radnicima koji žive na teritoriji grada Niša.
	Mislim da je to ispravno i da to važi i za ostale lokalne samouprave koje su nerazvijene i koje imaju takve radnike kojima to nije isplaćeno ili njihovim naslednicima. Mislim da je to potrebno. Očekujem da će to biti isplaćeno u narednom periodu. 
	Još jedno pitanje, a tiče se isto lokalnih samouprava. Ta četvrta ili peta grupa nerazvijenosti. Mi ćemo danas, sutra ili naredne nedelje izglasati ovaj rebalans budžeta. Ja ću kao poslanik i predsednik Ujedinjene seljačke stranke glasati, da li kroz ovaj rebalans budžeta, a znam da je jedan od kolega podneo amandman i taj amandman je Vlada prihvatila, da se obezbede nenamenski transferi lokalnim samoupravama četvrte i pete grupe nerazvijenosti za njihove potrebe, odnosno, pošto svi znamo da su lokalne samouprave četvrte ili pete grupe nerazvijenosti u veoma teškoj situaciji i zbog toga je ovaj transfer potreban, nenamenski transfer. 

	Ja očekujem da će Ministarstvo finansija nađi rešenja kroz ovaj rebalans budžeta, vrlo brzo isplatiti te nenamenske transfere tim našim lokalnim samoupravama da mogu da funkcionišu, da obezbede za svoje građane elementarne potrebe kao što je voda, vodosnabdevanje. Svedoci smo da je veliki problem sa vodosnabdevanjem, infrastruktura, kanalizacija i ostale potrebe naših građana koji tamo žive.
	Ja se zahvaljujem još jednom kolegi Nenadu iz Trgovišta koji je podneo taj amandman. To je velika potreba za sve koji živimo na takvim teritorija koje su stvarno velike. Recimo, Svrljig ima blizu 500 kvadratnih kilometara, velika je teritorija, imamo problem i sa vodosnabdevanjem i u seoskim područjima i u samom Svrljigu, ali mi u Svrljigu skoro sve rešili, što očekujemo da ćemo to rešiti i za naša seoska područja i da će jedan deo novca ovih nenamenskih transfera, da će jedan deo tog novca doći i u te naše lokalne samouprave kojima je to velika potreba.
	Jedna od bitnih stvari za sve nas - Stara planina, biser koji je neiskorišćen. Moje pitanje je Ministarstvu turizma: da li će se nastaviti sa izgradnjom smeštajnih kapaciteta na Staroj planini? 
	Znam da je bila formirana radna grupa gde je predsednik Srbije to inicirao gde je jedan od članova radne grupe bio i predstavnik lokalnih samouprava Knjaževac, Svrljig, Pirot, gde se zajedno sa ministrom, koji je isto u toj Radnoj grupi, gde je dogovarano da se povećaju smeštajni kapaciteti i kada će to biti, zato što je to velika potreba, zato što je to biser koji je stvarno neiskorišćen?
	Stara planina na čelu sa direktorom Karadžićem je nešto što zaslužuje mnogo veću pažnju u svakom pogledu, i u finansijskom pogledu, da bi se kasnije odradili svi ti potrebni smeštajni kapaciteti, rešavanje, ali da bi to bilo rešeno potrebno je rešiti i vodosnabdevanje. O tome je već govorio i moj kolega Bane Josifović iz Knjaževca. 
	Mi svi moramo da se zalažemo za te naše sredine, da tražimo da se taj deo naših opština, taj turistički kapacitet koji je neiskorišćen da se to odradi, jer će to povući i veća ulaganja, dolazak gostiju i kroz to sutra obezbeđujemo plasman svih naših poljoprivrednih proizvoda, gde ljudi dolaze iz Niša, sa niškog aerodroma, dolaze iz celog sveta na Staru planinu, pa će proći i kroz Svrljig, hoće da probaju naše specijalitete, odu do Stare planine, vrate se, obiđu naše lepote u našem Svrljigu, u Knjaževcu, Beloj Palanci, Pirotu, Sokobanji, nije bitno gde, bitno je da dođu, da odu do Stare planine, da se vrate i kasnije dođu ponovo do nas.
	Još jedno pitanje Ministarstvu zdravlja, a tiče se toga da li direktori u domovima zdravlja moraju imati specijalizacije i pet godina radnog iskustva na rukovodećim mestima? To je pitanje konkretno za sve domove zdravlja u okviru Zakona o zdravstvenoj zaštiti.
	Još jednom, ja ću kao poslanik glasati za ove predloge zakona koji su sada na dnevnom redu i mislim da je potreba velika da se ulaže u te naše male sredine i još jednom mogu da kažem da je predsednik Srbije stavio apostrof da se u narednom periodu, kada se narod izjasni da se mnogo veća sredstva izdvajaju za male sredine, da se izdvajaju za putnu infrastrukturu, za vodnu infrastrukturu, za kanalizaciju, upošljavanje radnike, jer u tim malim mestima je nešto najbitnije što tamo žive vredni, radni, pošteni ljudi iza kojih stoje njihove porodice. Hvala još jednom i živeli.
	PREDSEDAVAJUĆA: Hvala vama.
	Molim vas samo, vodite računa o vremenu. Nisam htela da vas prekidam, da ne ispadne da vam bilo ko onemogućava da postavite važna pitanja za vaše sredine.
	Reč ima narodni poslanik Đorđe Komlenski.
	Izvolite.

	ĐORĐE KOMLENSKI: Zahvaljujem predsedavajuća gospođo Raguš. 
	Današnje pitanje postavljam Vladi Republike Srbije, a posebno apostrofiram Ministarstvo unutrašnjih poslova, Ministarstvo građevinarstva, Ministarstvo saobraćaja i infrastrukture, preko njih Javnim putevima Srbije, gradu Beogradu i Sekretarijatu za saobraćaj grada Beograda. 
	Naime, još u aprilu mesecu GO Obrenovac je dostavila, nakon što je Komisija za bezbednost u saobraćaju GO Obrenovac prihvatila inicijativu i zahtev MZ Stubline i peticiju koju je potpisalo više od tri hiljade građana za vrlo kratko vreme da se zbog tragičnih saobraćajnih nezgoda koje se učestalo dešavaju na državnim putevima I B reda, 26, tzv. šabački put i II A reda, 144, valjevski put, postave stacionarni radari. 
	Nažalost, okidač za ovako brzo potpisivanje peticije i organizovanje građana je još jedna u nizu tragičnih situacija gde je jedan mlad život prestao tek kada je zakoračio na zemlju. 
	Iz tog razloga je peticija i krštena kao Nikolini radari i taj zahtev da je bilo duže ostavljeno da se potpiše ne bi potpisalo samo tri hiljade građana Obrenovca, Stublina, sa kojima sam i ja to učinio, već verovatno barem dve trećine njih, ali nebitan je broj, bitno je da se ovo krajnje ozbiljno shvati i da se nešto po ovom pitanju preduzme. 
	Ono čime nismo zadovoljni, nismo zadovoljni odgovorni odgovorom Ministarstva unutrašnjih poslova, Direkcije policije, PU za grad Beograd, koja jeste napisala vrlo pristojno da je s dužnom pažnjom razmotrila zahtev MZ Stubline, da je razmotrila inicijativu koja je podneta tom peticijom i na kraju odgovorila da, što se tiče tog zahteva koji se odnosi na postavljanje stacionarnih radara kroz MZ Stubline, obavestila da će policijski službenici koristiti opremu koja po svojim karakteristikama i načinu funkcionisanja odgovara sistemu za automatsku detekciju prekršaja, prekoračenja dozvoljene brzine kretanja vozila koja je naprednija od ovih stacionarnih radara jer se u narednom periodu mogu menjati lokacije na kojima će se meriti brzina itd. 
	Ujedno su podneli izveštaj da jesu,  i činjenica je da jesu bili aktivniji u ovom nekom proteklom periodu, sankcionisali 844 vozača, od toga 624 vozača za prekoračenje brzine kretanja. 
	Mi ovakvom odgovorom nismo zadovoljni i ja danas ne postavljam pitanje da li će, ja ovde u ime građana Obrenovca koji počinju da se osećaju zaista kao građani drugog reda kada je u pitanju Beograd i odnos Gradskog sekretarijata za saobraćaj prema nama, kada će biti postavljeni stacionarni radari na označenim putnim pravcima. Uz svo dužno poštovanje angažovanja policajaca sa pokretnim radarima, jednostavno efekat i rezultat nije isti i smatramo da četiri kamere manje u Beogradu koje će snimati da li su vezani pojasevi ili sitnije prekršaje registrovati, toliko toga mogu da učine da se ovakve tragedije i nesreće u buduće u Obrenovcu i na teritoriji Obrenovca ne dešavaju. 
	Ja vas molim da odgovor glasi kada će biti tačno postavljene i  na kojima tačnim lokacijama ove sprave koje treba da zaštite živote i spreče bahate vozače da ne pretiču preko punih linija, da ne gaze preko živih ljudi na pešačkim prelazima, da jednostavno više pretovareni šleperi koji se kreću tim putnim pravcima nas ne dovode u situaciju da te putne pravce doživljavamo kao puteve strave i užasa. 
	PREDSEDAVAJUĆA: Najlepše hvala vama. 
	Podsetili ste me da podsetim sve kolege, tako i javnost koja nas gleda na nacionalnoj frekvenciji da je danas poslednji četvrtak u mesecu, što će reći da od 16.00 

do 19.00 časova će biti prisutni članovi Vlade gde ćete moći da postavljate pitanja, tako da eto ponovo prilike da dobijete u realnom vremenu odgovor na vaše pitanje. 
	Reč ima prof. dr Slobodan Cvejić. 
	Izvolite. 
	SLOBODAN CVEJIĆ: Zahvaljujem. 
	Drago mi je da ste bili tolerantni prema kolegi koji je probio rokove. Ja sa vama nemam to iskustvo tolerantnog pristupa. Hoću da postavim poslanička pitanja ministarki građevinarstva, saobraćaja i infrastrukture prvo vezano za rokove u postupcima prostornog i urbanističkog planiranja. Narodna skupština je 22. oktobra 2025. godine na predlog Vlade izmenila Zakon o planiranju i izgradnji i propisala da se, citiram, svi rokovi propisani ovim zakonom računaju u radnim danima, osim ukoliko su rokovi propisani u mesecima ili godinama. Sada, manje od deset meseci kasnije, Vlada predlaže brisanje upravo te odredbe uz obrazloženje da je njena primena dovela do neprimereno dugačkog produžavanja rokova za izdavanje akata i usporavanja ostvarivanja prava investitora. Dakle, brojane su i subote i nedelje, to jest nisu brojane, pa se sve odlagalo u svakoj sedmici za još dva dana. 

	Pitanja ministarki, da li su rokovi za rani javni uvid, javni uvid i druge zakonom propisane faze planskog postupka računate u radnim ili kalendarskim danima? Kako je Ministarstvo građevinarstva, saobraćaja i infrastrukture od 23. oktobra 2025. godine primenjivao član 2. stav 3. Zakona o planiranju i izgradnji u postupcima izrade i donošenja prostornih i urbanističkih planova? Ukoliko su računate u kalendarskim danima, na osnovu koje zakonske odredbe je ministarstvo smatralo da se na njih ne primenjuje izričita norma zakona – da se svi rokovi računaju radnim danima? Koliko  je postupaka izrade i donošenja planskih dokumenata sprovedeno od stupanja na snagu ove odredbe do danas? Da li je ministarstvo izvršilo proveru zakonitosti tih postupaka i kakav je pravni status planskih dokumenata kod kojih rokovi nisu računati na način propisan tada po važećem zakonu?
	Posebno tražim odgovor zbog činjenice da način računanja ovih rokova neposredno određuje vreme koje građani imaju za učešće u postupku donošenja planskih dokumenata. Zašto se zakon ponovo menja posle manje od 10 meseci? Koji su konkretni postupci doveli do takvog poteza? Koliko je prosečno trajanje postupaka bilo pre izmene zakona iz oktobra 2025. godine, a koliko nakon nje? Zašto Vlada predlaže brisanje opšte norme koja se odnosi na ceo Zakon o planiranju i gradnji ako se u obrazloženju kao razlog navode problemi sa izdavanjem akata i ostvarivanjem prava investitora? 
	Evo koji su sve projekti u međuvremenu računati u kalendarskim danima dok je važilo pravilo da se računa u radnim danima. Čućete nekoliko zanimljivih naziva: Prostorni plan područja posebne namene rudarsko-metalurškog kompleksa „Čukaru Peki“ i „Malka Golaja“, rani javni uvid od 20. jula do 3. avgusta, što je 15 kalendarskih dana; Nacrt prostornog plana područja posebne namene infrastrukturnog koridora brzih saobraćajnica prvog B reda na pravcima Golubac – Donji Milanovac – Brza Palanka i Kladovo–Negotin, od 22. juna do 21. jula, u trajanju od 30 kalendarskih dana; javni uvid u Nacrt Generalnog urbanističkog plana grada Niša, od 3. jula do 3. avgusta, 30 kalendarskih dana; četvrte izmene i dopune Plana generalne regulacije Pantelej, prva faza, u zoni Borske ulice, 15 dana kalendarskih; šeste izmene i dopune Crveni krst u Nišu, prva faza, 24. avgust do 7. septembra, 15 kalendarskih dana; kao i javni uvid koji je u toku – Nacrt izmena i dopuna Prostornog plana područja dela priobalja grada Beograda za projekat „Beograd na vodi“, od 14. do 28. avgusta, u trajanju od 15 kalendarskih dana. Dakle, ova promena još uvek nije usvojena da budu kalendarski dani.
	To je samo deo problematičnih prostornih i urbanističkih planova koji su bili u proceduri nakon izmene zakona i gde nezadovoljnim građanima nije omogućeno da u zakonom propisanim rokovima dostave primedbe na spornu plansku dokumentaciju. Nezadovoljstvo građana ne jenjava jer se ne sagledavaju nedostaci planske i urbanističke dokumentacije. Dokumentacija se ne radi u interesu građana, već investitora koji su i stvarni naručioci prostornih planova posebne namene, kao što su „Ziđin“, „Putevi Srbije“, „Beograd na vodi“, „Infrastruktura železnica Srbije“. 
	Prostorni plan Republike Srbije čiji je Nacrt bio na javnom uvidu maja 2021. godine, već pet godina nije na dnevnom redu Narodne skupštine Republike Srbije. Sprovodi se kroz naručene planove posebne namene za celu teritoriju Republike Srbije gde se pojavi zainteresovani investitor. 
	Ono što je najgore od svega je što svaki od tih netransparentnih postupaka usvajanja prostorno-planske dokumentacije prouzrokuje posledice po stanovništvo u ekološkom, zdravstvenom i imovinskom delu. Proglašenje javnih interesa i sprovođenja postupa eksproprijacije su direktna posledica usvajanja planske dokumentacije po željama investitora, bile to rudarske kompanije, solarne elektrane, vetroparkovi ili nešto slično. Zahvaljujem.

	PREDSEDAVAJUĆA: Hvala vama.
	Reč ima gospođa Anđela Ruvidić.
	Pretpostavljam da je ovo vaše prvo javljanje.
	Izvolite. 
	ANĐELA RUVIDIĆ: Hvala, predsedavajuća.
	Svoja pitanja uputiću ministru poljoprivrede, šumarstva i vodoprivrede, ministarki građevinarstva i Vladi Republike Srbije, ali prethodno ću pokušati da opišem situaciju u kojoj se trenutno nalazimo. Situacija je takva da građani Srbije ostaju bez vode. Dok vaša naprednjačka vlast godinama milijarde ulaže u svoje političke prioritete, osnovnu infrastrukturu zanemarujete. Restrikcije vode nisu samo posledica suše, one su zapravo posledica vašeg lošeg upravljanja ovom državom. U nekim mestima u Srbiji vode nema satima, u nekim gradovima proglašena je vanredna situacija, a u sistemu Brestovac–Bojnik–Doljevac građani su ostali bez vode koju mogu da piju ili kojom mogu da kuvaju hranu. 
	I ovi problemi nisu nastali iznenada. Suša nije neka vanredna situacija koja nije mogla da se predvidi. Sve više temperature, sve duži periodi suše, nedostatak vode za piće je nešto čime država mora da se bavi, a politički izbor je to da li će ona za takvu situaciju biti spremna, a nama je jasno da vi niste spremni. Građanima i građankama je jasno da ovo nije neka prirodna katastrofa. Jasno je da je ovo posledica katastrofalnog upravljanja ovom državom. 
	I važno je da razumemo šta znači kada kažete restrikcija vode. To nije samo neka brojka koju iznosi javno preduzeće. To znači da ljudi nemaju vodu za osnovne životne potrebe, da porodice ne mogu da kuvaju ručak, ne mogu da okupaju decu. To znači da naši stariji sugrađani moraju da dovlače kanistere sa vodom. To znači da građani koji su platili svoje račune za osnovne javne usluge ne mogu da dobiju ono što bi  država trebala da im obezbedi. 
	Zato je moje prvo pitanje za ministra poljoprivrede, šumarstva i vodoprivrede – da li država uopšte zna koliko građana danas nema redovno i bezbedno snabdevanje vodom za piće? Da li postoji neka jedinstvena baza, evidencija svih gradova, naselja, opština u kojima su trenutno restrikcije, u kojima su prekidi u vodosnabdevanju ili neke druge vanredne aktivnosti zbog toga što nedostaje voda? Ako postoji takva evidencija, objavite je. Ako ne postoji, kako je moguće da Vlada Republike Srbije upravlja krizom ako ne zna ni koliko je tačno građana pogođeno ovom krizom?
	Drugo pitanje je za ministra vodoprivrede, ali i za ministarku građevinarstva – koliko je lokalnih vodovodnih sistema država pre početka ovog leta označila kao ugrožene i šta je uradila da tu situaciju sanira? Dakle, ne pitam šta ćete uraditi sada kada su građani već bez vode, nego pitam šta ste uradili ranije. Koliko novca je uloženo 2025. i 2026. godine u povećanje sigurnosti vodosnabdevanja, u smanjenje gubitaka u vodovodnoj mreži? Koliko je novca uloženo u nova vodoizvorišta i generalno povećanje kapaciteta vodosnabdevanja? Da li ćete objaviti spisak tih ulaganja?
	Posebno pitam ministra vodoprivrede za slučaj Bojnika i Doljevca. Građani ovog područja trenutno ne mogu da koriste vodu iz sistema Brestova–Bojnik–Doljevac za piće ili pripremu hrane. Kao razlog, navodi se nizak vodostaj u Brestovačkom jezeru i pogoršanje kvaliteta sirove vode. Da li je država sprovela vanredni nadzor nad upravljanjem akumulacijom Brestovac? Da li je utvrđeno koja količina vode dospeva do jezera, koja količina vode se koristi i za koje namene? Da li je ispitano da li na vodni režim jezera utiču i drugi korisnici, kao na primer mini-hidroelektrana „Slavnik“? Ko u Srbiji kontroliše da li se vodnim resursima upravlja 

u javnom interesu? I ko će odgovarati ako se utvrdi da je neko imao korist od korišćenja vode dok su građani ostali bez vode za piće?
	Na kraju, pitanje Vladi Republike Srbije – ko je odgovoran ako lokalni vodovodni sistem više ne može da obezbedi vodu za piće? Da li država ima nacionalni plan za krizno vodosnabdevanje i šta je plan Vlade ukoliko se ovi sušni periodi nastave? Ne može odgovor na svaki problem u ovoj državi da bude – nismo mogli da znamo. Morali ste da znate. Morali ste da reagujete. Morali ste da planirate. Morali ste da ulažete i morali ste da zaštite građane. Niste u stanju da građanima obezbedite vodu za piće a pričate o velikim investitorskim ulaganjima, helikopter parama i lažnim nekim uspesima. Niko vam više ne veruje, a to će se na izborima i dokazati. Hvala. 

	PREDSEDAVAJUĆA: Hvala vama.
	Gospođa Jelena Milošević ima reč. 
	Izvolite.
	JELENA MILOŠEVIĆ: Zahvaljujem.
	Sva pitanja su upućena ministarki i zaposlenima u Ministarstvu saobraćaja, građevinarstva i infrastrukture. Znate li razliku između izmeštanja i premeštanja? Izmeštanje je kada prugu ili put izmestite van grada, a premeštanje je kada je premestite iz jednog dela grada u drugi.
	Ovo što radite u Nišu zove se premeštanje, jer prugu iz gusto naseljene Palilule premeštate u gusto naseljeni Pantelej. Umesto obilazne pruge koja obilazi grad pravite prolaznu prugu koja prolazi ponovo kroz grad. Gde vam je obilaznica, šta obilazite, zdrav razum? Jeste li čuli za Borsku ulicu? To je ulica, samo ime kaže, u kojoj žive ljudi. Nije ergela na kojoj se gaje konji, pa da im nudite potkovice. Potkovice su za životinje, obilaznice su za ljude. 
	Pitam stručnjake za saobraćaj u Ministarstvu – može li saobraćajnica širine sedam metara, sa poluprečnikom krivine osam do 12 metara i usponom od preko 8% da bude funkcionalna? Kako mislite da ovde idu autobusi kada padne sneg? Kako mislite da prolaze vozila Hitne pomoći, vatrogasaca i slično? Kako će da dođu do tih kuća, da stanu na početak potkovice pa peške preko potkovice sa opremom na leđima? Ko će da živi između auto-puta sa jedne strane i četiri koloseka brze pruge sa druge strane? Favele li nam pravite po gradu?
	Drugo, ako je to trebalo da bude pruga, pa što su izdavane dozvole ljudima? Sve ove kuće koje su šrafirane se ruše. Većina ovih kuća ima uredne dozvole. Sada pitam jeste li čuli za Humsku ulicu u Opštini Crveni krst. E, za tu ulicu ste smislili genijalno rešenje. Sada će tu Humsku ulicu pruga da preseče na pola, pa će sa jedne i sa druge strane da bude slepa, a pošto su kuće na svega nekoliko metara od te pruge, genijalno rešenje je zid. Sada će zid da štiti kuće od buke. Onda se čudite što ljudi protestuju. Kažete – bezbedno je. Pa ako je bezbedno što ovi iz Ministarstva ne idu tamo pa da žive u tim kućama? Ko će vama da veruje? Svake nedelje po jedan voz iskače iz šina, a vi tražite da gradite prugu pored kuća. Ko će to da vam dozvoli?
	Niš se godinama bori sa prugom i Nišu je neophodno izmeštanje. Pošto je gradonačelnik Niša, Dragoslav Pavlović sa svojim timom nesposoban da reši problem, jer se muči mesecima i veštački inteligencija mu pravi rešenja, ovo je peto koje je predstavljeno građanima, pozivam Ministarstvo saobraćaja i infrastrukture da se uključi u problem. Plan generalne regulacije donet je 2016. godine i vrlo je sporan. Taj plan mora da se izmeni. I da nam ne prodajete priče da nema para, jer je to donacija Evropske unije. Evropska unija je dala pare da se pruga reši, ne da vi izmišljate potkovice, toplu vodu i slično. Da građani Borske i Humske mogu da nastave da žive u miru u svojim kućama koje su im sada ovim premeštanjem ili izmeštanjem pruge ugrožene, I da znate, Nišlije vam ovo neće pustiti. Branićemo svaku ugroženu kuću i svakog čoveka.
	E, a sada za nekoliko minuta počinje sednica Republičke komisije za dokumenta prostornog i urbanističkog planiranja. Zna li ministarka šta će ta njena komisija da verifikuje? Verifikovaće da Niš bude prvi i jedini grad čiji Generalni urbanistički plan nema namenu. To znači, gospodo, da sve lokacije na kojima je bila javna namena, sada sa ovom izmenom postaju mešovite, ili da narod razume, negde je trebalo da bude vrtić, sada nam to mestu može da nikne poslovno-stambeni kompleks, recimo Karićev, i da vrtića nema zato što javne namene nema. To nigde u svetu ne postoji. Otvarate vrata za investitorski urbanizam i to više ni ne krijete. 

	Nišlijama otimate javne površine i sada će se pretvoriti u zone za zidanje. Mi iz Niša ćemo pratiti ko su ljudi koji će zapečatiti sudbinu građana Humske i Borske ulice, ali koji će nam oteti javne površine i pretvoriti ih u zone za zidanje. Ti ljudi će potpisati da pruga ne bude obilazna, već da bude prolazna i potpisaće da Nišu ne trebaju vrtići, ne treba nam bolnica, trebaju nam oblakoderi. 
	Moje je da upozorim da je GUP nezakonit, štetan i poligon za korupciju. Njihovo je da odluče da li će stanu na stranu građana, javnog interesa ili će postati pipci u korupcionaškoj hobotnici, što ovaj GUP zapravo i jeste. Tražimo da se pruga izmesti, a ne premesti. Tražimo da se definišu lokacije za javnu namenu. Niš nije plen da se oko njega otimate. Niš je naš grad, naš dom. Ne igrajte se. hvala.
	PREDSEDAVAJUĆA: Hvala vama.
	Pošto se svi trudimo da poštujemo pravila i procedure kao osnov demokratije, molim vas, nemamo sedam, imamo pet minuta na raspolaganju za postavljanje pitanje. Neću nikoga da prekidam, ali, ne odnosi se ovo lično na vas, za svakog ubuduće, gledajte da vaše izlaganje traje do pet minuta. 
	Reč ima gospodin Nenad Milojičić.
	Izvolite.
	NENAD MILOJIČIĆ: Poštovane kolege narodni poslanici, poštovani građani Republike Srbije, ja imam prvo pitanje koje se odnosi na gospodina Sinišu Malog, a pitanje je – da li to njegovo autistično ponašanje njemu ili oslobađa ga obaveze da odgovori na pitanja koja su mu postavljena pre dve i po godine ovde u Skupštini? 
	Vrlo često svi vi iz vlasti ste vrlo senzibilni kada vam se postavljaju pitanja i kada vas kritikujemo, a morate da znate da smo mi jedan korektivni faktor za vas ovde i da toga nije vi bi radili ono što ste radili u prethodnom periodu kada nije bilo opozicije u Skupštini. I dan-danas imate neke zagovornike u Srbiji koji smatraju da ne treba da bude opozicije u Skupštini da bi vi mogli da radite šta hoćete, ali ja vam obećavam da toga neće biti. Biće bilo ko iz opozicije i stalno će biti nadzor vama, takvima kakvi jeste. Vi vrlo često od drveta ne vidite šumu.
	Ono što je veoma bitno i to je moje drugo pitanje, da govorimo o IT sektoru ili IT privredi, o kojoj gotovo niko ovde ne priča i moramo da priznamo da IT sektor donosi neke plodove našoj državi i našem budžetu, ali, takođe, moramo da priznamo da zahvaljujući ljudima iz Rusije koji su otvorili firme ovde u Srbiji je tako, i ljudima iz Ukrajine koji su, takođe, otvorili firme. Ali paradoks je to što 80 hiljada ljudi, po nezvaničnim podacima, naših ljudi je otvorilo firme u drugim zemljama Evropske unije. Zašto je to tako? Pa iz razgovora sa tim ljudima smo doznali da su dažbine njihove sa 17 hiljada, koliko su bile pre sedam, osam, 10 godina, došle na već preko 50 hiljada dinara, a da ono što je veći problem, to nije znači problem, ali ono što je veći problem da im je paušal nepromenjen čak 13 godina i on je šest miliona dinara. 
	Ovo je jedan i predlog i pitanje i kritika da vi povećate paušal kako za IT-ovce, tako i za poljoprivrednu na 10 miliona, pa će onda verovatno veliki broj tih ljudi se vratiti u Srbiju, prijaviti firme u našoj zemlji iako sračunamo tih 80 hiljada puta 500 evra na mesečno nivou to je otprilike 40 miliona evra mesečno. Eto vam para. Ne morate da otimate sa svih strana.
	Iz svega ovoga proizilazi treće pitanje, a treće pitanje je svakako pitanje i koje se tiče svakog građanina Republike Srbije, pa i vas kolege preko puta, koji dobacujete, i vaših porodica i vaših familija, a to je pitanje za Sinišu Malog i voleo bih da mi odgovori pre izbora – šta je to što ste se dogovorili sa Međunarodnim 

monetarnim fondom oko cena struje? Kako je moguće da ste se dogovorili da ne postoje više plava i zelena zona i šta to znači za građane? To, dragi moji građani, znači da ćete po kilovatu plaćati 14 dinara više svakog meseca. 

	Svi oni koji troše otprilike oko 1.000 kilovata će trošiti ili plaćati 14.000 dinara mesečno više, a čak i one kategorije koje troše minimalnu struju oko 500 kilovata će plaćati 7.000 dinara više svakog meseca. I ako to, gospodine Drecun, sračunate, to je krađa od naroda, otprilike oko četiri milijarde evra na godišnjem nivou. Vi ste se setili onda, gospodine Drecun, da date 6.000 dinara pred neke izbore.
	Pa nemojte više ništa da pomažete građanima Srbije. Samo nemojte ništa da pravite novo, jer sve što ste novo napravili vi ste upropastili ovu zemlju. Vi ste pokazali kao vojni analitičar, pa smo izgubili sve ratove u kojima smo bili. Nije sporno da smo ratovali, ali je sporno što smo sve izgubili. I sada savetujete nekoga vi?! Sram vas bilo! Pa prekinuli ste me, izbacili ste me iz takta, zato što ste nekulturni, nemate osnovno vaspitanje, domaće vaspitanje nemate. Hvala vam.
	PREDSEDAVAJUĆA: Sad ste mene doveli u vrlo neprijatnu situaciju. Vi se direktno obraćate poslaniku preko puta, koji u ovoj situaciji čak i nema mogućnost da vam odgovori. Ja vas molim, nema direktnog obraćanja. Razumem ja da su mnogi ljudi tankih nerava, istrošenog strpljenja, ali vas molim, suzdržite se zato što nas u realnom vremenu gledaju građani koji očekuju rešenja.
	Vaše pitanje se odnosilo na budući dogovor sa Međunarodnom monetarnim fondom, ako sam ja dobro razumela. Vi ćete svakako imati priliku danas da vidite ministra, da ponovite to pitanje i da dobijete odgovor, ja prosto ne mogu da verujem da se razmišlja o tim kategorijama, kao i prostor od četiri do sedam kada će vam biti cela Vlada ovde.
	Za kraj, gospodin Milimir Vujadinović.
	Molim vas da se prijavite. Izvolite.
	MILIMIR VUJADINOVIĆ: Hvala, predsedavajuća. 
	Ako sam razumeo, ove je poslednje poslaničko pitanje, prema Poslovniku, u ovom sazivu i, eto, igrom slučaja ova čast je pripala meni. Ja ću moje dalje izlaganja, mada to nije običaj, znam da je običaj da muški svet kada uđe u zatvorenu prostoriju skine kapu, ali ja ću moje obraćanje nastaviti sa ovom šajkačom na glavi. 
	Naime, ova kapa na mojoj glavi je izraz naše solidarnosti sa Nikolinom Filipović koja je nedavno utamničena u Hrvatskoj zbog toga što je njen sedmogodišnji sin na Badnji dan ove godine ovakvu jednu kapu, pod kojom smo izvojevali sve naše najslavnije pobede i koja je deo narodne nošnje, nosio na Badnji dan na svojoj malenoj glavi dok je sekao badnjak u Republici Srbiji. Njegova majka je ovih dana u Hrvatskoj utamničena zbog toga što je on to učinio u Srbiji.
	Sa druge strane, da pređem na stvar, ja sam 9. jula ove godine jasno postavio srpskom tužilaštvu za ratne zločine jedno pitanje koje se tiče uloge Tonina Picule kao pripadnika ekstremne vojne formacije u ratnom zločinu koji se desio u Dvoru na Uni prilikom one nesrećne i zločinačke akcije „Oluja“ od strane hrvatske vojske.
	Potpuno je jasno šta sam ja pitao i moje pitanje je bilo decidno. Međutim, dobio sam, prema mojim saznanjima, vrlo štur i skraćen odgovor. Ali, da stvar bude gora, postupajući tužilac, odnosno ovlašćeno lice u ovom predmetu, koje se tiče ratnog zločina u Dvoru na Uni, pripremio je mnogo širi odgovor u odnosu na ono što smo mi dobili. O čemu se radi? Odgovor koji je dobila Narodna skupština je, prema mojim saznanjima, skraćena verzija i stigao je od tužioca koji niti je ovlašćeno lice, niti je postupajući, niti je bilo kakav zvanični, da kažem šef u srpskom tužilaštvu za ratne zločine.

	Ovim odgovorom, koji sam prema mojim saznanjima dobio vrlo skraćeno, u vrlo skraćenoj verziji, u potpunosti se pokušava umanjiti uloga hrvatske vojske u ratnim zločinima, a nijednom rečju se ne pominje Tonino Picula niti njegova uloga u svemu što se dešavalo u Dvoru na Uni, a jasno sam pitao koja je njegova uloga.
	E, sada, poštovani građani Republike Srbije, uporedite odnos tužilaštva u Hrvatskoj, gde zbog ove kape koju nosim na ovoj mojoj ćelavoj glavi idete u zatvor na 15 dana, iako ste tu kapu nosili za praznike u Srbiji, a s druge strane zamislite šta radi srpsko tužilaštvo kada su u pitanju i poginuli ljudi poput onih u Dvoru na Uni.
	Onim što je srpsko tužilaštvo za ratne zločine učinilo u ovom slučaju jasno se može zaključiti da je cilj umanjiti ulogu Tonina Picule i tu stvar gurnuti pod tepih, u potpunosti zanemariti njegovu ulogu i na neki način umanjiti odgovornost hrvatske vojske u ratnom zločinu u Dvoru na Uni. Moje pitanje je da li je to bila namera srpskog tužilaštva za ratne zločine? 
	Takođe, još jednom ću ponoviti pitanje, da li će srpsko tužilaštvo za ratne zločine od strane nekog ovlašćenog lica u srpskom tužilaštvu za ratne zločine odgovoriti na to da li će ispitati Tonina Piculu na sve okolnosti i njegovo eventualno učešće u ratnom zločinu koji se desio u Dvoru na Uni? 
	I na kraju, poštovani građani Republike Srbije, poštovane kolege, ova kapa na mojoj glavi, poneo sam i rezervnu ako mi je slučajno pokušaju skinuti ovi blokaderski nesrećnici, ne bi me začudilo, ova kapa koju nosim na mojoj glavi je izraz naše solidarnosti sa Nikolinom Filipović i naše solidarnosti sa žrtvama ratnog zločina u Dvoru na Uni. 
	A moje pitanje tužilaštvu je samo opomena građanima Republike Srbije šta vas tačno čeka ukoliko se podanici, sledbenici i prijatelji Tonina Picule ne daj Bože domognu vlasti u Srbiji, umesto onih koji su danas sledbenici i prijatelji Aleksandra Vučića. Ne verujem da će to Srbija dozvoliti, borićemo se svim snagama, kako smo se borili pod ovom kapom koju nosim na svojoj glavi. Hvala vam i živela majka Srbija!  
	PREDSEDAVAJUĆA: Hvala vama.
	Nastavljamo sa raspravom u pojedinostima. 
	Gospodin Goran Milić, molim vas, prijavite se, na član 7. podneli ste amandman. 
	Izvolite. 
	GORAN MILIĆ: Hvala vam.
	Poštovana predsedavajuća, uvaženi ministri, poštovani građani Srbije, rasprava o rebalansu budžeta jeste pravi trenutak da sagledamo naša kapitalna ulaganja koja daju najbrže i najvidljivije rezultate i da je neophodno obezbediti dodatan impuls privrednom rastu. 
	Upravo u tom kontekstu želim da istaknem Sombor i našu industrijsku zonu jug. Zahvaljujući viziji i snažnoj podršci predsednika Aleksandra Vučića, kao i odličnoj saradnji republičke i pokrajinske vlade i lokalne samouprave, ova zona danas predstavlja modernu, funkcionalnu privrednu celinu, sa potpuno pripremljenim grinfild lokacijama. 
	Grad Sombor je svoj deo posla uradio odgovorno i na vreme. Izgradili smo interne saobraćajnice za teški teretni saobraćaj i uveli neophodnu komunalnu i energetsku infrastrukturu. Izgradnjom brze saobraćajnice „Osmeh Vojvodine“ Sombor dobija novu istorijsku šansu. Naš grad postaje ključno privredno čvorište i najbrža veza naše privrede sa tržištem EU. Prednost Sombora je jedinstvena jer 

investitorima nudimo mogućnost kombinovanja drumskog, železničkog i vodnog saobraćaja, s obzirom na to da smo oslonjeni na mrežu kanala Dunav-Tisa i Dunav i nalazimo se u neposrednoj blizini međunarodnih luka na Dunavu. 
	Poštovani narodni poslanici, svako novo ulaganje u ovu industrijsku zonu je pre svega demografska mera. To je direktna borba da mladi ljudi i porodice ostanu u Somboru, u Zapadnobačkom okrugu i u našoj prelepoj Srbiji. Upravo zato sam na ovaj predlog zakona o rebalansu budžeta podneo amandman kojim tražim milijardu i 500 miliona dinara za kompletan završetak naše industrijske zone. 
	Svestan sam činjenice da Vlada u ovom trenutku nije prihvatila ovaj amandman i da su sredstva rebalansom već strogo raspoređena. Ipak, moja dužnost kao narodnog poslanika jeste da se borim za interese Sombora. Zato danas ne tražim nemoguće, već pozivam uvaženog predsednika Vlade i nadležne ministre da ovaj projekat zadrže kao apsolutni prioritet kako bismo već prilikom kreiranja budžeta za narednu godinu zajednički pronašli sredstva za njegovu potpunu realizaciju. Živela ujedinjena Srbija i hvala vam. 
	PREDSEDAVAJUĆA: Najlepše hvala vama.
	Na član 7. amandman je podnela, takođe, gospođa Tanja Rađenović. 
	Izvolite.  
6/1	MT/MP		10.55 -11.05

	TANjA RAĐENOVIĆ: Hvala.
	Poštovana predsedavajuća, poštovani članovi Vlade, kolege narodni poslanici, predloženim amandmanom obezbedila bi se sredstva u iznosu od 200 miliona dinara koja bi se usmerila u dalje povećanje kapaciteta vodosnabdevanja u Novom Sadu. 
	Odgovorna gradska vlast već je pokazala da joj je vodosnabdevanje prioritet. U 2025. godini povećan je kapacitet tri bunara sa 140 na 280 litara u sekundi, a u 2026. godini nastavljaju se ulaganja u nove bunare, rekonstrukciju postojeće infrastrukture i širenje mreže. 
	Posebno treba naglasiti da počinju i istražna bušenja novog bunara, prvog posle 25 godina. 
	Za ovih 25 godina Novi Sad je porastao za oko 122.000 stanovnika, odnosno približno za 42%. Zato nije dovoljno samo održavati postojeću infrastrukturu. Moramo da povećavamo njene kapacitete. 
	Novi Sad već godinama izdvaja značajna sredstva u ovu svrhu. U 2025. godini opredeljeno je oko 280 miliona dinara i ugovorene su rekonstrukcije vredne preko 300 miliona. Za 2026. godinu planirano je više od milijardu dinara. 
	Novi Sad je jedan od najpoželjnijih gradova za život u Srbiji i zato privlači sve veći broj ljudi. Više stanovnika znači veću potrošnju i veće opterećenje sistema. Zato je ulaganje u vodosnabdevanje, ulaganje u kapacitet Novog Sada da nastavi da raste. 
	Hvala vam.
	PREDSEDAVAJUĆA: Hvala vama.
	Na član 7. amandman je podneo narodni poslanik Miroslav Kondić.
	Izvolite.
	MIROSLAV KONDIĆ: Poštovana predsedavajuća, poštovane kolege narodni poslanici, poštovani ministri, poštovani građani Republike Srbije, podneo sam amandman i ovim amandmanom predlažem da se u okviru rebalansa budžeta za 2026. godinu obezbedi 300 miliona dinara za realizaciju radova na putnom pravcu Odžaci – Bački Brestovac. 
	Sredstva iz ovog člana koriste se za izvođenje radova na rekonstrukciji kolovoza, sanaciji oštećenja, uređenju bankina i putnog pojasa, kao i za poboljšanje bezbednosti svih učesnika u saobraćaju.
	Putni pravac Odžaci – Bački Brestovac je od izuzetnog značaja za stanovništvo opštine Odžaci i povezuje tri opštine, Odžaci, Sombor i opštinu Kula. 
Jako je bitan za privredu i u ovom području svakodnevno povezivanje naselja sa regionalnim i magistralnim putnim pravcima, jedan od puteva koji će povezivati naš Zapadnobački okrug sa „Smajlijem“ koji će se završiti u narednom periodu.
	Postojeće stanje putne infrastrukture zahteva ozbiljnu rekonstrukciju i ulaganje u cilju povećanja bezbednosti saobraćaja, smanjenja troškova održavanja vozila građana i privrede, stvaranje boljih uslova za razvoj lokalne privrede i poljoprivrede. 
	Kao što znate, u Zapadnobačkom okrugu najviše putevi se i koriste za poljoprivredu i razvoj same privrede, koja je takođe vrlo razvijena.
	Ulaganje u navedenu saobraćajnicu predstavlja ulaganje u bezbednost građana, bolju povezanost naselja i ravnomeran regionalni razvoj. 
	Hvala.
	PREDSEDAVAJUĆA: Najlepše hvala vama, gospodine Kondiću.
	Na član 7. amandman je takođe podnela gospođa Stanislava Janošević.
	Izvolite.

	STANISLAVA JANOŠEVIĆ: Hvala, poštovana predsedavajuća.
	Ovaj amandman podnela sam u cilju razvoja infrastrukture na teritoriji grada Zrenjanina, prvenstveno radi proširenja i uređenja industrijske zone „Jugoistok“. Jasno je da je to u nameri strateškog razvoja i projekata na teritoriji grada Zrenjanina, obzirom da jugoistočna industrijska zona nalazi se u blizini budućeg auto-puta Beograd – Zrenjanin – Novi Sad, koji je trenutno u izgradnji, čemu se mnogo radujemo. Sigurni smo da će to biti jedan od uslova koji će upravo privući kako domaće, tako i strane investitore i kako ćemo omogućiti da naši Zrenjaninci, ali naravno i stanovnici srednjeg Banata, severnog i južnog, imaju priliku da osnuju svoj radni odnos.
	Međutim, svakako, sećanja radi, sigurno smo svi ovde i svedoci da je Zrenjanin bio gigant, privredni centar, koga su žuti saranitelji ukopali. Naglašavam da je upravo SNS, na čelu sa svojim ideologom, vođom i tvorcem, Aleksandrom Vučićem, ona koja regionalno obnavlja Srbiju, pa tako i Srednji Banat. 
	Molim vas da u danu za glasanje podržite amandman koji sam podnela na ovaj član. 
	Hvala vam najlepše.
	PREDSEDAVAJUĆA: Hvala vama.
	Na član 7. amandman je podneo narodni poslanik gospodin Dejan Bulatović. (Nije tu.)
	Na član 7. amandman je podnela narodni poslanik gospođa Staša Stojanović.
	Izvolite. 
	STAŠA STOJANOVIĆ: Uvažena predsedavajuća, poštovani ministri, koleginice i kolege narodni poslanici, dragi građani Republike Srbije, danas želim da govorim o jednom amandmanu koji na prvi pogled deluje kao lokalno pitanje, ali to svakako nije. Jer, kada govorimo o bezbednosti ljudi ni jedna raskrsnica nije samo lokalna stvar. Reč je o rekonstrukciji raskrsnice državnog puta 2. reda broj 119 sa lokalnim putem za naselje Ledinci, odnosno o izgradnji kružne raskrsnice na mestu postojeće.
	Na ovoj deonici su se dešavale brojne saobraćajne nezgode, uključujući i one sa smrtnim ishodom. Problem je utoliko veći što je sama raskrsnica veoma nepregledna zbog krivine u pravcu Beočina. Vozilo koje se lokalnog puta želi da se uključi na put 119 ima ograničenu preglednost. 
	Postoji još jedan razlog zbog kog je ovaj amandman danas od izuzetne važnosti. Pred nama je izgradnja i nove saobraćajne infrastrukture koja potpuno će da promeni saobraćajne tokove ovog kraja. Govorim o Fruškogorskom koridoru. 
	Uskoro dobijamo novi most preko Dunava koji će spojiti Novi Sad sa Sremskom Kamenicom i državnim putem 2. A reda. Planirana trasa upravo ostvaruje vezu sa putem koji danas i pominjem i upravo tu dolazim do suštine mog amandmana. 
	Sa izgradnjom novog mosta, novih saobraćajnih veza i povezivanjem sa Fruškogorskim koridorom ovaj kraj neće imati manje saobraćaja, imaće ga drastično više. 
	Dobijamo intenzivniju frekvenciju ljudi, porast broja vozila i mnogo veći značaj ove saobraćajnice za povezivanje Novog Sada sa Sremskom Kamenicom, Beočinom, Ledincima, ali i širim područjem.
	Ova kružna raskrsnica treba da bude rešenje koje će pretiti nove saobraćajne tokove i sprečiti da jedna danas izuzetno opasna tačka postane sutra još opasnija. 

	Zato vas pozivam da ovaj amandman ne posmatramo kao zahtev jednog nasilja, posmatrajmo ga kao deo šireg plana razvoja saobraćajne infrastrukture ovog dela Srbije. Naša obaveza je da problem rešimo pre nego što nečiji život bude cena našeg kašnjenja. 
	Ovim amandmanom tražim upravo to, da se reaguje na vreme, da se obezbedi bezbednije uključivanje i isključivanje sa državnog puta, da se pripremimo za veći intenzitet saobraćaja koji će doneti nova infrastruktura. I, pre svega, želim da zaštitim ljude koji tu žive koji svakodnevno tim putem prolaze, ali i sve one koji će tim putem i prolaziti, jer infrastruktura se gradi za budućnost, a bezbednost mora da bude prvi njen uslov.
	Hvala vam.
	PREDSEDNIK: Najlepše hvala vama, pogotovo što brinete o sredinama iz kojih dolazite. Mislim da su to jako važne teme. 
	Na član 7, u skoro istom kontekstu, amandman je podneo narodni poslanik Nikola Bokan. (Nije tu.)
	Na član 7. amandman je podneo narodni poslanik Zdravko Mladenović.
	Izvolite. 
	ZDRAVKO MLADENOVIĆ: Poštovana predsedavajuća, uvaženi ministri, poštovane kolege, građani Srbije, suština ovog amandmana koji sam podneo je prebacivanje 80 miliona dinara iz sredstava tekuće budžetske rezerve na razdeo Ministarstva za javna ulaganja, i to za rekonstrukciju objekata obrazovanja. Ovde konkretno mislim na projekat parternog uređenja školskog dvorišta Osnovne škole „Sveti Sava“ u Batočini. To je, dakle, centralni objekat. 
	Zaista mislim da bismo nakon dve potpune rekonstrukcije Osnovne škole „Sveti Sava“ izdvojenih područja u Brzanu i Badnjevcu u iznosu od oko dva miliona evra preko Ministarstva za javna ulaganja na ovaj način u potpunosti praktično zaokružili u celinu jedno ulaganje u objekte osnovnog obrazovanja na teritoriji opštine Batočina. 
	Hvala. 

	PREDSEDAVAJUĆA: Hvala vama, gospodine Mladenoviću.
	Na član 7. amandman je podnela narodna poslanica Olja Petrović. Izvolite.
	OLjA PETROVIĆ: Zahvaljujem uvažena predsedavajuća, uvaženi članovi Vlade, poštovane dame i gospodo narodni poslanici, poštovane građanke i građani Republike Srbije, moj amandman odnosi se na dodatna ulaganja u putnu infrastrukturu. Činjenica je da se danas ulaže u svaki deo Srbije, da se misli na svaki grad, svaku opštinu, svako selo, da se mislim na svakog čoveka. Grade se putevi, pruge, bolnice škole i ono što je važno za svakodnevni život naših građana. 
	Upravo zato, želim da kažem šta ta politika znači za Pirot. Mi sa državom imamo odličnu saradnju i zahvaljujući tome, realizovali smo veliki broj projekata uz pomoć Vlade Republike Srbije, što nam donosi da istovremeno možemo da ulažemo i u obrazovanje, infrastrukturu, turizam, ali i u zaštitu životne sredine. 
	Predsednik Aleksandar Vučić nedavno je bio u selu pored Pirota i čuo potrebe, ali je obećao konkretne projekte. Danas, više ne govorimo samo o obećanjima, jer je realizacija tih projekata i ono što je obećano uveliko u toku. Ta politika koju zastupa predsednik Aleksandar Vučić obilazeći ovih dana čitavu Srbiju građani vide i osećaju, sve što se obeća to se ispuni. I u Pirotu se vide rezultati, grade se mnogi putevi, asfaltiraju ulice, radi se rekonstrukcija pruge, zatim radi se gasifikacija, izgradnja nove autobuske stanice, ali i izgradnja potpuno nove zgrade hitne pomoći, trening centra i ostala mnogobrojna ulaganja.
	Mnogo je urađeno, ali naravno nije dovoljno i nećemo stati. Istovremeno, u Srbiji raste životni standard, rastu plate i penzije, raste minimalna zarada, ulaže se i pomaže se i penzionerima, borcima, socijalno ugroženima. Dodatno se ulaže i u zdravstvo, to vidimo i kroz smanjenje cene lekova, ali i dodatna sredstva izdvajaju se i za poljoprivredu i socijalnu zaštitu. Uz sve to javni dug Srbije, neće preći 45% BDP i to pokazuje da je Srbija danas država koja ima snage da investira i razvija se, a ne država koja se zadužuje za plate i penzije pred izbore, kako je bilo pre dolaska SNS na vlast.
	Nastavićemo dalje, jer politika se ne meri obećanjima, politika se meri onim što ostane iza nas, a iza predsednika Aleksandra Vučića, svakako će ostati kilometri auto-puteva, kilometri rekonstruisanih pruga, zatim nove investicije, bolja infrastruktura i bolji život svih građana. Za to ćemo se boriti i u buduće, a na predstojećim izborima jedina lista koja će garantovati dalji napredak Srbije, jeste lista Aleksandar Vučić – ujedinjena Srbija. Hvala.
	PREDSEDNIK: Na član 7. amandman je podneo narodni poslanik Miloš Gnjidić. 
	Izvolite.
	MILOŠ GNjIDIĆ: Hvala.
	Poštovana predsedavajuća, poštovani ministri, poštovane kolege narodni poslanici, poštovani građani Republike Srbije, predložio sam amandman koji se odnosi na obezbeđivanje sredstava za izgradnju doma zdravlja na Bežanijskoj kosi, jer smatram da je važno da građanima pokažemo šta je suština politike koju vodimo, da se sredstava ulažu u ono što direktno unapređuje kvalitet njihovog života. 
	Ko ne zna Bežanijska kosa je deo Novog Beograda koji ima 50.000 stanovnika koji su do sada koristili usluge nekoliko domova zdravlja na Novom Beogradu i usluge KBC „Bežanijska kosa“ što povećava opterećenje njihovih postojećih kapaciteta. 

	Novi dom zdravlja omogućio bi dostupniju opštu medicinu i lekare, pedijatriju, ginekologiju, laboratorijsku dijagnostiku, preventivne preglede, zdravstvenu edukaciju i savetovanje. To je sve važno jer primarna zdravstvena zaštita prva je tačka kontakta građana sa zdravstvenim sistemom. 
	Kada pogledamo šta je sve urađeno, šta se planira u oblasti zdravstava, jasno je da država poslednjih godina ozbiljno ulaže u ovaj sektor i na taj način misli na svoje građane i zato verujem da će u bliskoj budućnosti ovaj projekat da se realizuje jer građani Srbije i stanovnici Bežanijske kose veruju u politiku koju vodi ova vlada i predsednik Aleksandar Vučić. Hvala vam.
	PREDSEDNIK: Hvala vam.
	Na član 7. amandman je podnela narodni poslanik Vesna Nedović. 
	Izvolite.
	VESNA NEDOVIĆ: Zahvaljujem.
	Moj predlog podnetim amandmanom da se u razdelu 16. Ministarstva finansija u delu koji se odnosi na podršku lokalnoj samoupravi izvrši prenamena sredstava u iznosu od 12 miliona dinara koja bi bila usmerena za kompletnu rekonstrukciju postojeće pijace u Zemun Polju. Zemun Polje je jedno od najbrže rastućih stambenih naselja u Beogradu i prema poslednjem popisu na ovom području živi 19.322 stanovnika, a zbog planirane stambene izgradnje očekuje se da taj broj u narednom periodu dostigne negde oko 23.000 stanovnika. Jedan od konkretnih problema jeste upravo postojeća pijaca, na njoj danas ne postoji adekvatan priključak na elektro mrežu, a samim tim ne postoje ni uslovi za korišćenje rashladnih vitrina. Posebno je problematična prodaja mlečnih proizvoda i svežeg mesta u neadekvatnim uslovima. Zato je i prvi prioritet elektrifikacija pijace, izgradnja zatvorenog mlečnog, mesnog bloka sa 20 rashladnih vitrina i na taj način obezbedili bismo mnogo bolje uslove za čuvanje i prodaju hrane i podigli nivo sanitarne bezbednosti za sve građane.
	Drugi važan segment, rekonstrukcija jeste izgradnja čvrste krovne konstrukcija sa sistemom za odvod atmosferskih voda, time bismo obezbedili normalne uslove za rad prodavaca i kupovinu građana tokom cele godine, bez obzira na vremenske uslove. 
	Rekonstrukcijom bi pijaca dobila više od 60 funkcionalnih prodajnih mesta, a to znači da bismo uredili prostor, smanjili prodaju sa trotoara, jer uređena pijaca znači više od legalnog prometa, više poreskih prihoda i bolje uslove za proizvođače i prodavce. 
	Ovaj amandman nije samo ulaganje u jednu pijacu, ovo je ulaganje u bolje uslove života za skoro 23 hiljade ljudi koji žive i koji će živeti u Zemun Polju, jer Zemun polje je naselje gde ujedinjena Srbija pobeđuje. Živela Srbija.
	PREDSEDNIK: Hvala vam.
	Na član 7. amandman je podnela narodni poslanik Milica Nikolić. Nije tu.
	Na član 7. amandman je podneo narodni poslanik Miodrag Linta. Nije tu.
	Na član 7. amandman je podnela narodna poslanica Ivana Rokvić. 
	Izvolite.
	IVANA ROKVIĆ: Hvala.
	Narodni pokret Srbije je podneo ovaj amandman za koji nije ni potrebna ocena Fiskalnog saveta niti ekonomista, a to je da ste vi u budžetu predvideli milijardu dinara za akvarijum, za izgradnju akvarijuma sa pratećim sadržajem. Mi tražimo da tu milijardu prebacite na vodosnabdevanje, jer dok vi planirate gde će ribe da plivaju, građani Srbije čekaju da vide hoće li im česme uopšte poteći voda.

	 Ovog avgusta u Gornjem Milanovcu uvedene su dvanaestočasovne restrikcije, u selu Nevade 12 sati su rekli ljudima kako će imati vodu, a u stvarnosti oni su je imali samo jedan sat i onda su u toku tog jednog sata morali noću da ustaju kako bi u kofe dosipali vodu da uhvate taj trenutak kada će voda da poteče. U Čačku i okolnim selima slavine su ovog avgusta ostajale suve, građanima se govorilo da štede svaku kap, a cisterne su čak morale da obezbeđuju vodu i za čačansku bolnicu. U Zrenjaninu je pre nekoliko dana opozicija kao i Narodni pokret Srbije tražili su ostavke zbog sve češćih dugotrajnih nestanaka vode i dotrajale vodovodne mreže. 
	I šta je odgovor Vlade na čitavu ovu situaciju sa ljudima koji žive sa suvim slavinama? Pa, milijarda za akvariju. Prema tome, pre nego što obezbedimo vodu ribama, bilo bi dobro da je prvenstveno obezbedimo ljudima. 
	
8/1	JD/LjL		11.15 – 11.25

	Zato Narodni pokret Srbije predlaže da se ova milijarda sa akvarijuma prebaci Republičkoj direkciji za vode direktno na vodosnabdevanje. 
	Akvarijum ili vodovod? Svaka odgovorna država znala bi šta bira i svakako bi izabrala ove ljude koji čekaju sa kofama, pre nego ribe. Kada jednoga dana u Srbiji budemo obezbedili da svako domaćinstvo ima vodu, onda sipajte milijardu u akvarijum slobodno. Hvala.
	PREDSEDNIK: Hvala.
	Na član 7. amandman je podneo narodni poslanik Uroš Đokić.
	Nije tu.
	Na član 7. amandman je podnela narodna poslanica dr Ana Jakovljević. Izvolite.
	ANA JAKOVLjEVIĆ: Poštovani građani, juče i danas imate priliku da gledate višesatni humoristički igrokaz pod nazivom "Upoznajte poslanike vlasti na kraju njihovog mandata". To je i za nas, doduše, bilo korisno, jer smo većinu kolega po prvi put videli i čuli tokom njihovih izlaganja. Dve i po godine 80% poslanika vlasti reč ovde nije progovorilo, ali su se sad setili da pišu amandmane i to, pazite sad, na budžet koji hvale i podržavaju.
	Javio se jedan njihov poslanik, nakon višesatnog obraćanja svih njih, da vam objasni kako su to uradili da bi vam prikazali i rekli šta su sve uradili po lokalnim samoupravama i koliko su bili vredni. I onda vi uživo gledate u programima sa nacionalnim televizijom kada njihov vrhovni vođa ide po tim istim lokalnim samoupravama i kinji i grdi lokalne šerife koji apsolutno ništa nisu uradili i građani su zbog toga nezadovoljni. I onda se s punim pravom pitate – ko je ovde lud? A zapravo šta su uradili?
	Ponovo su ponizili ovaj parlament i vas, jer su 10 sati, koliko je predviđeno za raspravu o 59 tačaka koje se nalaze na dnevnom redu, vreme iskoristili za prvu tačku i to u predizborne svrhe, kako bi vam satima ispirali mozak, lagali vas i govorili o uspehu koji samo oni vide. To inače rade 14 godina – ponižavaju institucije u ovoj zemlji, ponižavaju pravo, pravdu i to je narativ koji se nikada neće promeniti, jer oni samo tako i jedino znaju da rade.
	Ima ona narodna izreka koju oni očito ne razumeju, koja kaže – Možeš kako hoćeš, ali ne i dokle hoćeš. I oni očito ne razumeju da im se više ne može, da više ne mogu da vas lažu da posle 14 godina vi birate da verujete svojim očima a ne njima. 
	Ono što možete da čujete svih ovih dana jeste da završavaju svoje govore pokličom velikom vođi. A ja ću svoj govor završiti rečenicom – Živeli vi, građani Srbije! Živeli i zdravi nam bili, jer dok ste vi živi i Srbija će biti živa!
	I ono što je još najvažnije, pokazali ste da ste spremni da se borite i znam da ćete na sledećim izborima izabrati sebe, svoju budućnost i budućnost svoje zemlje, a ovu besprizornu, nesposobnu, nestručnu i nemoralnu vlast poslati na istorijsko smetlište, gde im je i mesto, a neke od njih, bogami, u zatvor.
	Dragi građani, neka bude što biti ne može, neka bude borba neprestana, dok pravda ne zavlada u ovoj našoj predivnoj Srbiji, zemlji svih njenih građana koji u njoj žive.
	PREDSEDNIK: Reč ima Milenko Jovanov.
	MILENKO JOVANOV: Iskreno rečeno, ja sam nešto sasvim drugo hteo da kažem, ali posle ove premudrosti da dok su građani živi živeće i država, ja stvarno ne znam šta da kažem. Ovo je toliko genijalno, da ja reči nemam.
	(Narodni poslanik Rastislav Dinić dobacuje sa mesta.)
	Poštovani građani, čuli ste…

	(Rastislav Dinić: Baš ti je fora. Svi se smejemo.)
	Opet si naduvan? Nije to fora, ja bih voleo da je fora, ali je istina. Ceo Niš zna da ne može da ti se uđe u kabinet, smrdi na marihuanu. Saberi se malo, smiri se. Promeni gandžu, loša ti je ova, radi te na agresiju, nađi onu što te radi na smirenje.
	(Rastislav Dinić: Predsedavajuća, čujete ovo?)
	Naravno da čuje. Ti sam tražiš da ti se ja ovako obratim. Ja uopšte nisam tebi hteo da se obraćam, ali kad tražiš, ja iskoristim priliku da te podsetim šta si i ko si.
	Uglavnom, na ovu genijalnu misao da žive građani jer dok su živi građani živeće i zemlja, ja stvarno nemam šta ni da dodam ni da oduzmem, a ni na ovaj jadni literalni sastav koji je izražajno pročitan i izražajno čitanje u celom mandatu od iste osobe koja isto tako sa ogromne visine koju je sama sebi dodelila govori o svima drugima.
	I sad bih ja razumeo da mi ovde imamo sa druge strane nekog Cicerona koji nama ovde drži pridike o tome jer jednostavno zna i dominira svojom verbalnom ekspresijom, ali mi imamo osobu koja se uvek hvali svojim obrazovanjem a za lidera izabrala ponavljača i čoveka koji ne zna gde je diplomirao, ne zna da pokaže zgradu. Sa druge strane, to pokazuje šta i ona suštinski misli o sebi, jer lider je onaj koji je najbolji među njima, tako da je to njeno obrazovanje izgleda samo za neku ličnu upotrebu u smislu da sama sebe nekako hvali i podiže.
	Ali, ni tu nije kraj, budući da ona, evo danas, koliko ja vidim, zamera poslanicima što rade svoj posao. Znači, kad govore, ne valja što govore, kad ne govore, ne valja što ne govore. A šta da rade? Da izađu, da ne postoje? Ili da se ponašaju kao ona, dođe, pročita…
	(Narodni poslanik Rastislav Dinić dobacuje sa mesta.)
	Vidi ga, opet ovaj. 
	Dobro bre, čoveče, saberi se. Lokalizuj se. Šta ti je? 
	(Rastislav Dinić: Šta znači lokalizuj se.)
	(Bogdan Radovanović: Samo se svađa se sa ljudima.)
		Najbolje bi bilo da te gađam toalet papirom, to bi bilo parlamentarno. To bi bilo u skladu sa parlamentarnom praksom. 
	(Rastislav Dinić: Svi imaju neograničeno vreme.)
	Čoveče, ja imam vreme po amandmanu. Imam 54 minuta. 
	(Bogdan Radovanović: Ti si bre… Svaka ti čast.)
	Ovaj Šojić što se vratio bez čalme. Bolji si bio dok si imao čalmu. 
	(Bogdan Radovanović: I to je dobra fora.)
	Bolji si bio dok si imao čalmu.
	(Bogdan Radovanović: Kako si se tako duhovit probudio od jutros.)
	Nisam ja duhovit nego ste vi smešni, a ja samo primećujem.
	(Bogdan Radovanović: Juče ... a danas duhovit.)
	Eto vidiš, a ti ni jedno, ni drugo nisi u stanju da razumeš.
	(Bogdan Radovanović: Zamislite šta je život.)
	Zamisli ti ni jedno, ni drugo nisi u stanju da razumeš. Kada tebi budem želeo da se obratim ja ću čitati „Ivicu i Maricu“ jer je to tvoj nivo. Kada budem želeo da me ti razumeš. Znači, obratiću ti se na nivou „Ivice i Marice“, jer to je nivo na koji ti možeš. 
	(Bogdan Radovanović: Ti da mi se obratiš. Ti si nerazumljiv.)
	Je li je tako? 
	(Bogdan Radovanović: Jeste.)
	Dobro. Da li si sada završio?
8/3	JD/LjL

	(Bogdan Radovanović: Hajde sada pričaj po amandmanu, legendo.)
	Da li si sada završio? Vidi, ja ću da pričam ono što ja hoću da pričam. Nećeš mi ti određivati šta ću da pričam.
	(Bogdan Radovanović: Ne možeš da pričaš.)
	Mogu da pričam šta hoću.
	(Bogdan Radovanović: Evo, neka te opomene predsedavajuća. Ne možeš da pričaš šta ti hoćeš.)
	Hajde da vidiš. Hoćeš da vidiš? Ajde, objasni mi ti.	
	(Bogdan Radovanović: Ne možeš da pričaš šta hoćeš.)
	Dobro, dobro. Da li će tata biti zadovoljan kako si danas.
	(Bogdan Radovanović: Ne možeš da pričaš šta hoćeš, patronac.)
	Da li će danas da bude – tata, vidi kako sam rekao Milenku. Vidi šta sam rekao Milenku. Tata, budi ponosan na mene. 
	(Bogdan Radovanović: Opet neka duhovitost izbija.)
	Ne, ne. Nego tvoji kompleksi. Nije moja duhovitost, nego tvoji kompleksi.
	(Bogdan Radovanović: Pričaj o amandmanu.)
	Nije moja duhovitost nego tvoji kompleksi.
	Dobro, da li si završio?
	(Bogdan Radovanović: Ajde vrati se po amandmanu.)
	Dobro, da li si gotov? Kraj? Dobro, samo ti radi svoj posao. Tvoj posao je, druže, da ovde objasniš tati da treba da te voli.
	(Bogdan Radovanović: Ja ti nisam drug.)
	Voli me tata. Nisam ja kriv što sam glup. Nisam ja kriv što sam prodavao gume iz Belorusije. Ja mogu da budem pravnik. Uzmi me za advokata. Uzmi me barem za pripravnika. Uzmi me za bilo šta.
	(Bogdan Radovanović: Ništa nisi radio u životu.)
	Dobro, ti si radio. Prodavao si gume iz Belorusije. 
	(Bogdan Radovanović: Naravno da jesam.)
	Menjao si gume, da li je tako?
	(Bogdan Radovanović: Između ostalog. I nisam preletao iz DSS u SNS. Iz vlasti u vlast.)
	Nisi ali si menjao gume.

	(Bogdan Radovanović: Menjao gume jesam.) 
	Dobro, to je u redu.
	(Bogdan Radovanović: Za razliku od tebe, nepoštenjačino.)
	Eto, ti si radio pošten…
	(Bogdan Radovanović: Prelazio si iz vlasti u vlast.)
	Iz vlasti u vlast? A juče je bilo iz opozicije u vlast? 
	(Bogdan Radovanović: To si ti radio.)
	Dobro. I šta još?
	(Bogdan Radovanović: Hajde sad se vrati i pričaj po amandamnu.)
	Neću. Ovo mi je super ovako. Ovo mi odgovara baš. 
	(Bogdan Radovanović: Dobro, ne moraš.)
	Super mi je. Ajde, samo ti nastavi.
	(Bogdan Radovanović: Možeš.)
	Nastavi ti, nemam ja nikakav problem, samo ti udri. Super si. 
	(Bogdan Radovanović: Nećete da ga opomenete?)
	Ovo je sada najbolje. Opomenite me, samo da ovo prestane. 
	Je l' ovo realno?
	Opomenite me, samo da ovo prekine. Uradite nešto, izbacite me iz sale, samo da prestane ovo više.
	(Bogdan Radovanović: Samo „šapicu“ dovedite u red.)
	Dobro, bolje da si ti ostao da menjaš gume. 
	Da si nastavio da menjaš gume, svega ovoga ne bi bilo.
	Da nisi imao potrebu da se dokažeš tati kako može da se baviš nečim ozbiljnim, a ne da menjaš gume, mi ne bismo sada svedočili o ovome.
	(Bogdan Radovanović: Ja sam prestao da bih došao da tebe više ovde nema.)
	A mene da nema, a doveo si do toga da tebe više ovde nema. Čekaj, prestao si da menjaš gume da mene ne bi bilo i doveo si do toga da ne bi bilo. 
	(Bogdan Radovanović: Pa ću da se vratim.)
	A gde ćeš da se vratiš? 
	(Bogdan Radovanović: Kada promeniš temu…)
	Ti tek treba da ideš. 
	(Bogdan Radovanović: Vratiću se da menjam gume samo promeni temu.)
	Vidi, u konkurenciji sa tvojom pameću, ja sam stvarno mizerija. 
	(Bogdan Radovanović: Ti si, bre, probušena guma.)
	Probušena potpuno. U odnosu na tebe, ja sam stvarno katastrofa. To je toliko očigledno i tebi i meni, tako da nikakav problem nije. 
	Dobro, da se vratim na ono što sam počeo da pričam pre nego što se ovaj naduvani  i ovaj bivši vulkanizer…
	(Bogdan Radovanović: Bivša vlast.)
	Bivši vulkanizer koji je umislio da je dovoljno to što mrzi dovoljno da se bavi politikom, ali to su kompleksi koji te rukovode, šta ja da radim. Ne mogu ja tu da pomognem. Ja nisam stručan da pomognem. 
	(Bogdan Radovanović: Ja te ne mrzim, mene je tebe žao.)
	Dobro, sve je u redu. Ajde sada žali u sebi. 
	Prestani da se blamiraš ovde. Žali u sebi. 
	(Bogdan Radovanović: Nastavi po amandmanu.)
	Dobro, bre. Dosta je bilo, čoveče. Saberi se, bre, malo. 
	Znam da si sirovina, da si buzdovan, ali sad ga stvarno pretera. 
	Ne moraš svaki put to da pokažeš i ne moraš svaki put da to dokažeš. 

	Dakle, poštovani građani, da krenem ispočetka. Poštovani građani, kada imate nekoga ko u celom mandatu izražajno čita svoj govor, u želji da na taj  način pokaže nešto svoje, onda taj nema pravo drugima da prebacuje bilo šta, jer nije u stanju onako iz glave, iz srca da kaže bilo šta. Sa druge strane, taj neko i te kako ima svoju istoriju. Taj neko je neko  ko je bio u ovom sistemu, ko je u ovom sistemu Srpske napredne stranke obavljao određene pozicije i ko je u tom sistemu napravio štetu državi Srbiji i poslu kojim se bavio i zato ta osoba ovde pročita izražajno to što napiše a onda napusti salu zato što zna da će da usledi odgovor, a zato što na odgovor nema daljeg odgovora i zato, poštovani građani, ako mislite da verujete ovima kojima samo mrze i ništa drugo osim što mrze, koji se iz nekog razloga nadaju da će naredni izbori da ostvare njihove patološke želje da nekoga ne bude, da nekoga ne vide, da nekoga ne, bojim se, kao što rekoh juče, da se to neće desiti iz prostog razloga što jedino koga nećemo imati prilike da vidimo u sledećem sazivu su oni sami. Nikoga od njih. Nikoga od ovih ovde koje sada možete da gledate nećete videti u sledećem sazivu, jer jedni znajući koliko su mizerno rangirani u vašim očima neće ni da izađu na izbore, a drugi će i na tim izborima proći kao bosi po trnju i to je jedina istina. 
	Najzad, ne možete poslanicima zamerati to što rade svoj posao. Dakle, kritikujete zato što n e govore, a onda ih kritikujete zato što govore. Kada ne izlažu - zašto ne izlažu? Kada izlažu – zašto izlažu? 
	Svaki poslanik je ovde uradio deo posla koji je vrlo važan za građane Srbije i poslao poruku koja je nama bila bitna, kao što su i oni mogli da koriste ovu priliku na ovoj poslednjoj sednici da kažu nešto što misle da bi bilo bitno za njih, da bi bilo bitno za njihov rejting, da bi bilo bitno za njihovu politiku, ali pošto politiku nemaju, a o rejtingu više nemaju razloga da brinu jer on i onako ne postoji, rade ovo što rade, ponašaju se kako se ponašaju, ono što me samo plaši, a to ćemo videti, poštovani građani, i to će u najvećoj meri zavisiti od vas, to je da oni koji treba da dođu sakriveni iza lista koje nemaju ime u ovom trenutku, koji neće da kažu svoja imena, nego samo kodne nazive i nadimke, mogu da budu još gori od ovih koji su sa ulice većina njih došli, misleći da je politika nešto čime baš svako može da se bavi i da time što mrze i ovako urlaju i dobacuju ili slično, zapravo nekoga zastupaju. To koliko zastupaju vas pokazali ste time što su trenutno statistička greška u svim istraživanjima. 
	Najzad, od osobe koje je slavodobitno rekla kako eto ona ima svoju karijeru, pa jedva čeka da se ovo završi, pa će da se vrati svojoj karijeri, ne možete očekivati da razume da svako ozbiljan traži da probleme koje ima rešavaju oni koji su posvećeni poslu kojim se bavi, kojima to nije hobi, a mi imamo hobi političare, koji žele ili se predstavljaju barem da rešavaju probleme građana. To je davno prošlo vreme kada je seoski kovač u isto vreme bio i stomatolog, pa vadio ljudima zube. Čisto sumnjam da bi u 21. veku neko išao kod kovača na stomatološku intervenciju. Isto tako je i u politici. Onaj ko nije posvećen, ko nije usmeren na to, ko nije u potpunosti fokusiran na probleme građana i kako da ih rešava i to da radi svaki dan kao posao ne može da zna ni šta su problemi građana, ni kako ti problemi mogu da se reše. Zato i jesu tu gde jesu i zato oni ni ne shvataju koliko greše i zato na izborima koji dolaze nemaju šta da traže, a na vama, kao što sam rekao juče, je to da odlučite za koga mislite da te probleme koje imate i koje ova zemlja ima može da reše – da li su to oni koji rade posvećeno i bave se ovim poslom ili su to oni kojima je politika hobi, da ispune slobodno vreme, pa neki skupljaju markice, a neki se bave politikom. Ako mislite da su to hobisti, vi ćete glasati za hobiste. 
	(Narodni poslanik Rastislav Dinić dobacuje iz klupe.)

	Šta si sada rekao? 
	Pa ti samo kukaš što vam ne daju pare iz Vlade. Samo ti si pričao ovih dana o parama. 
	Znači, neko će da glasa za ovo, neko će da glasa za ono, ali je činjenica da od onoga kako bude narod odlučio, zavisi od toga u kom će pravcu Srbija ići, jer ako je budu vodili hobisti kojima je to zanimacija ili prilika ili pokušaj da dobiju neku pohvalu od roditelja zato što su ih razočarali svojim neznanjem, neobrazovanjem i svim ostalim, onda je to problem koji će napraviti nove probleme i koji će dovesti dotle da Srbija ponovo uđe u jedan loš ciklus iz koga je pitanje da li će uspeti da se izvadi. 

	Eto, to vam je suština  onoga što je rečeno. A to sa visine obraćanje narodnim poslanicima ovde, možda bi i moglo da ostavi neki utisak da je to uradio neko ko je na nas ostavio utisak da imamo bilo kakvo poštovanje i bilo kakvo, osim kolegijalnog, poštovanja koje, za razliku od njih, mi imamo. Dakle, ko ima poštovanje tako da ta reč ima neku težinu i da ta reč ima neku osnovu. Pošto je to sve suprotno rečeno, što kaže naš narod – na jedno ušlo, na drugo izašlo bez bilo kakvih posledica. Hvala. 
	PREDSEDNIK: Na član 7. amandman, sa ispravkom, podneo je narodni poslanik docent dr Rastislav Dinić.
	Izvolite.
	RASTISLAV DINIĆ: Aktuelna davanja za nenamenske transfere lokalnim samoupravama iznose daleko ispod zakonskog  minimuma od 1,7% BDP-a. Pošto ovi transferi osnažuju lokalne samouprave i omogućavaju im da samostalno i slobodno prave projekte u odnosu na realne lokalne potrebe, važno je da se njihov iznos uveća. 
	S druge strane, zbog brojnih problema sa projektom ponovnog uvođenja vojnog roka, počev od nedostajuće strateške studije na koje bi takva mera morala biti zasnovana, preko nesposobnosti Vojske Srbije  da garantuje sigurnost regruta, pa sve do nefunkcionalnosti i besmislenosti  roka od 75 dana tokom kojeg se ne može savladati ni osnovna obuka, smatram da od projekta treba odustati, a sredstva predviđena za njega preusmeriti tamo gde su potrebnija.
	Godine 2021, vodnik Dejan Stojković umro je od trovanja gasom u oklopnom vozilu tokom vežbe na Pešteru. Ministarstvo je prvo saopštilo da mu je pozlilo. Tri meseca kasnije Aleksandar Vučić je poručio – vojska nije manekenska pista. U junu 2025. godine, desetar B.J. preminuo je posle provere fizičke sposobnosti u bazi „Jug“ uz navode da nije bilo lekara i da se čekao sanitet. Nekoliko dana kasnije požar sa vojnog poligona spalio je najmanje 20 vikendica u Vincima. Ove nedelje je u pančevačkoj kasarni pronađen mrtav dvadesetšestogodišnji vodnik. Komisije se formiraju, ali odgovornost izostaje. 
	Ja sam 1999. godine redovno služio vojni rok na Kosovu. Dok sam ja nosio uniformu, tadašnji ministar Vučić birao  je zavese za novi stan od 117 kvadrata, koji je dobio od države. Zato neka nam o vojničkoj dužnosti ne govore oni koji su ratove gledali iz državnih stanova. Pre obaveznog vojnog roka država mora dokazati da ume da sačuva živote ljudi kojoj služe. Hvala.
	PREDSEDNIK: Idemo dalje.
	Na član 7. amandman je podneo narodni poslanik Peđa Mitrović. 
	Izvolite.
	PEĐA MITROVIĆ: Zahvaljujem se.
	Poštovani građani, ovaj amandman predviđa da se sredstva za kapitalne rashode za nacionalni stadion, EKSPO preusmere na važnije i prioritetnije državne projekte. Zašto? To je zato što  govorimo ono što godinama ponavljamo. Nacionalni stadion i EKSPO ne dovode do privrednog rasta Srbije i zapravo predstavljaju traćenje javnih sredstava. Umesto toga predlažemo preraspodelu sredstava na izgradnju pruge Niš–Dimitrovgrad, na izgradnju kanalizacione infrastrukture u Srbiji, na uređenje vodotokova, na unapređenje obrazovnog sistema i na unapređenje energetske efikasnosti. Ovo su projekti, odnosno oblasti koje nismo slučajno izabrali. To su oblasti na koje Fiskalni savet godinama upozorava da su podinvestirane i da nije dovoljno ulagano u njih da se stvori osnova za privredni razvoj. 
	Nažalost, ministar finansija Siniša Mali nije danas sa nama da nastavi polemiku koja je jako važna za građane. Pošto je ovo poslednja sednica u ovom sazivu, ja 

ću iskoristiti priliku za neke ključne stvari koje se tiču privrednog razvoja Srbije, da ih prodiskutujemo. Ovo je ono što ste govorili svih prethodnih dana kako je BDP Srbije porastao tri puta – sa 35 milijardi evra na 95 milijardi evra, ali ono što niste rekli građanima da je to inflatorno, odnosno nominalni BDP. Kada taj BDP izrazite u stalnim cenama, privredni rast u Republici Srbiji za celu vašu vladavinu, za svih vaših 14 godina vlasti, iznosio je svega 40% u realnim cenama. 
	Ono što je tragično i što je problematično, ono što je za Srbiju veliki problem to je što ste ovaj privredni rast ostvarili u periodu kada su kamatne stope na svetskim tržištima bile negativne. Mi smo ovaj skroman privredni rast ostvarivali u uslovima poplave jeftinog kapitala na svetskim tržištima. I mi nismo uspeli da ovu jedinstvenu epizodu u istoriji svetske ekonomije iskoristimo za mnogo ozbiljniji i snažniji privredni rast zato što nije bilo strukturnih reformi. 
	Jedan od razloga zašto kažete da rast nije bio visok je taj što kažete da je Srbija pod bivšom vlašću ostavljena na ivici bankrota. Međutim, zvanični podaci sa sajta Ministarstva finansija i trezora pokazuju vrlo jasno. Pogledajte. Vrhunac zaduženosti nastao je dve i po godine nakon što je bivša vlast pala, odnosno dve i po godine nakon što je SNS preuzela vlast. Poštovana gospodo, nije DS dovela Srbiju na rub bankrota i na rub propasti već upravo koalicija SNS, SPS-a i G17, odnosno Mlađana Dinkića. 
	Još jedan rezultat koji je važno prodiskutovati, a kojim se inače hvalite tokom svih prethodnih godina, jeste smanjenje nezaposlenosti u Republici Srbiji. Pogledajte grafikon. Srbija je i pre i nakon ovih 14 godina treća po stopi nezaposlenosti u Evropi. Je l' to znači da je svaka zemlja imala Aleksandra Vučića i SNS da smanji stopu nezaposlenosti? Naravno da ne. 
	Ono što bih zaključio za kraj. Dakle, vi ste generisali ogromnu inflaciju. Prva najveća inflacija u prethodnih 14 godina u Centralnoj i Istočnoj Evropi. Hvalite se kursom, ali u uslovima visoke, izuzetno visoke inflacije i stabilnog kursa dolazi do realne apresijacije dinara, do narušavanja konkurentnosti srpske ekonomije, što dovodi do toga da vi u poslednje dve godine imate pad neto investicija u Srbiju. 
	Poštovana gospodo, vaš budžet i rebalans koji predlažete nije razvojni. On je nastavak politike koja je dovela do toga da Srbija ne može da sustigne zemlje Centralne i Istočne Evrope po životnom standardu, a kamoli zemlje Zapadne Evrope. Potreban je hitan zaokret. Dakle, Srbiji je potreban hitan ekonomski zaokret sa dubokim strukturnim reformama, sa poboljšanjem privrednog ambijenta za domaće kompanije zato što su one prethodnih 14 godina bile u potpunosti zanemarene od vašeg režima. Ne postoji privreda Centralne, Istočne Evrope ili bilo koje zemlje na svetu koja je imala visoke stope rasta, a da nije imala snažnu domaću privredu. Hvala. 
	PREDSEDNIK: Na član 7. amandman je podnela narodna poslanica Jelena Spirić. 
	Izvolite. 
	JELENA SPIRIĆ: Pa u ovom rebalansu samo za naoružanje, tj. za stavku – mašine i oprema, predviđate povećanje od čak 57,2 milijarde dinara. I da bude jasno odmah da ovaj amandman ne dira plate, ne dira uslove rada, niti funkcionisanje Vojske Srbije, Ministarstva odbrane koje upravo ova vlast godinama urušava i ponižava. 
	Ovim amandmanom tražimo da dve milijarde, i to od enormnog povećanja za nabavku vojne opreme… I prema SIPRI-ju uvoz naoružanja Srbije u poslednjih pet godina porastao je za čak 195%, a 65% od uvoza dolazi iz Kine. Zato ja vas, evo, pitam – da li predsednik od mukom stečenog novca naroda kupuje podršku određenih zemalja zarad opstanka na vlast, i to bez tendera, bez planske dokumentacije, bez objavljivanja 

elemenata ugovora, i to uz isključivanje Vojske iz procesa odlučivanja – hajde, molim vas – i umesto toga planira da mi ratujemo? Hajde da čujemo za koji rat naoružanje i sa kim. Dajte konkretan odgovor. Ako već to nije tako, onda prihvatite ovaj amandman. I od 57, kao što sam navela, tražimo samo dve milijarde. To je manje od 3%. Dajte ih deci, dajte ih školama, dajte ih obrazovanju. Građanima ćete dati šest hiljada dinara milostinje, a iz njihovog džepa uzeti skoro 11 hiljada dinara za vojnu opremu. Skoro duplo više za naoružanje nego za njih, a za to vreme deci padaju plafoni na glavu, škole po Srbiji liče na štale, ali vama je preče da kupujete oružje nego da im obezbedite učionice. 
	Tako da, evo, ponovo pitanje – čiju ćete decu i čije bližnje sutra tim oružjem slati da ratuju? Hajde recite mi. Našu decu ne smemo, tj. ne treba da spremamo za rat, već za život, da uče, da studiraju, da rade i da ostanu u svojoj zemlji. I dosta je Srbiji Šešeljeve škole i ratnohuškačke retorike devedesetih. I Srbija je cenu takve politike već jednom stravično platila i previše je mladosti potrošeno da bi mi danas ponovo slušali sa vaše strane zveket oružja. I zato je ovaj amandman mnogo više od dve milijarde dinara. Ovo je pitanje kakvu Srbiju mi biramo. Srbiju, znači, koja ulaže u obrazovanje ili Srbiju koja se ponaša kao da stalno čeka neki novi rat. Mi ulažemo u ljude, a vi kao što vidimo ulažete u oružje, jer ako jednog dana svi mladi odu koga ćete tim naoružanjem da branite. Tako da sa naše strane ostaje da hoćemo obrazovanje, a ne naoružanje. Hvala. 
	
11/1	AL/MO		11.45 – 11.55

	PREDSEDNIK: Na član 7. amandman je podnela narodni poslanik Minela Kalender.
	Nije tu. 	
	Na član 7. amandman sa ispravkom je podnela narodna poslanica Marina Mijatović.
	MARINA MIJATOVIĆ: Hvala, predsedavajuća.
	Što se tiče budžeta i izmene budžeta, vidimo da se ministar zdravlja hvalio kako je povećao 28 milijardi dinara za budžet, ali ovde mi ne znamo u stvari da li je to samo jedna lažna slika povećanja ovog novca ili će biti realno uloženo u zdravstvo, odnosno u kvalitet zdravstva. 
	Svake godine mi smo tražili da se poveća iznos za lečenje obolelih od retkih bolesti i nikada dosada Ministarstvo zdravlja u potpunosti nije čulo udruženja koja se bave ovim problemom i koje su njihove stvarne potrebe. Uvek je to bilo mnogo, mnogo manje novca, a vidimo i da je realizacija izvršenja budžeta kada je ova grupa ljudi u pitanju da je u minimalnom iznosu.
	Sledeće moje pitanje za Ministarstvo zdravlja je vezano ambulante i obilaske ovih ambulanti, koja se dešavaju u poslednja dva, tri meseca. Dakle, ako se planira povećanje budžeta, da li se to planira i za održavanja ambulanti u seoskim sredinama? Ko će raditi u tim ambulantama i da li sada ovi obilasci idu na štetu ljudi koji se leče u domovima zdravlja? Znamo da nemamo dovoljan broj lekara, znamo da nemamo dovoljan broj medicinskih sestara, a sada se planiraju obilasci, kupuju se neke pokretne ambulante koje su za jednokratnu upotrebu. Šta će se dalje dešavati sa tim ljudima čije je zdravstveno stanje ugroženo i kome će se ti ljudi moći kasnije obratiti? Da li su njima dostupne te ambulante? Da li su im dostupne apoteke? Da li su im dostupni domovi zdravlja? Kako ti ljudi uopšte mogu da stignu do svojih zdravstvenih ustanova da bi dobili adekvatne lekove i da bi dobili adekvatnu dijagnostiku?
	Takođe je moje pitanje vezano i za zaštitu podataka koji se nalaze u domovima zdravlja, u bolnicama, u kliničkim centrima, jer vidimo da u poslednjih par godina, svake godine u nekom trenutku vidimo da su ti podaci procureli. Da li će se ovaj budžet usmeriti i ka zaštiti naših podataka i da li se to uopšte planira u nekom narednom periodu i da li postoje odgovorni koji nisu na dovoljan način zaštitili naše podatke? Mi nikada na ova pitanja od ministra zdravlja nismo dobili odgovor, a verujem i da nećemo ni u budućnosti, ali se nadam da on više neće biti ministar i da će ovi izbori pokazati da ovaj narod ne veruje u ono što priča ministar zdravlja. Hvala.
	PREDSEDNIK: Na član 7. amandman sa ispravkom je podneo narodni poslanik Radomir Lazović.
	Nije tu.
	 Na član 7. amandman sa ispravkom je podneo narodni poslanik Bogdan Radovanović. 
	Izvolite.
	BOGDAN RADOVANOVIĆ: Ovim amandmanom zahtevao sam da se pomogne devet lokalnih samouprava Zlatiborskog i Moravičkog okruga koji su osnivači uništene i upropašćene Regionalne sanitarne deponije „Duboko“, koju ste vi uništili i upropastili vašim nestručnim upravljanjem i vašim javašlukom, i vašom bahatošću, a to uništenje ne samo što trpi životna sredina koja je zagađenja, vodotokovi koji su zatrovani, već trpe i lokalni budžeti ovih devet lokalnih samouprava koje izdvajaju basnoslovne sume za budžetsku pomoć da bi se Regionalna sanitarna deponija „Duboko“ 

navodno obnovila, revitalizovala. Mada ovaj jedan gradonačelnik Čačka kaže – neće to biti, nego će se na nekom drugom mestu graditi. Gradonačelnica Užica kaže – biće, pa onda opet kaže – neće biti. 
	U svakom slučaju, ja sam zahtevao da se sa projekta EKSPA skine 1,7 milijardi i da se doda Ministarstvu za javna ulaganja, za obnovu i izgradnju objekata javne namene u oblasti lokalne komunalne infrastrukture. Dakle, osim što izdvajamo budžetsku pomoć, Opština Požega je izdvojila 25 miliona, čini mi se, nakon toga izdvajali smo za neki fantomski ugovor između te deponije i Banke „Poštanske štedionice“ kamatu na budžetsku pomoć. Ja mislim da ste vi šampioni u izmišljanju tako nekih stvari. Dakle, kamata na budžetsku pomoć za šest meseci nekih 700, 800 hiljada dinara. 
	Dakle, ljudi vi pljačkate građanke i građane. Tvrdite ovde, niste krivi. Nemojte nas dirati, nismo krivi za vrućine, sušu, klimatske promene, požare, elementarne nepogode. Ljudi, krivi ste za uništenje javnog dobra kakvo je Regionalna sanitarna deponija „Duboko“, za zagađenje životne sredine, zagađenje vodotokova, što je bilo posledica tog uništenja „Duboko“. Vi ste kao onaj kontra kralj Mida. Doduše, pohlepni isto kao on, samo što sve što dodirnete ne pretvorite u zlato, nego u otrov, prah i pepeo. Vi ste, Srpska napredna stranka sa svojim satelitima, najveća elementarna nepogoda i prirodna katastrofa koja je zadesila Srbiju.
	PREDSEDNIK: Reč ima Milenko Jovanov.
	MILENKO JOVANOV: I, evo, pustite ga bez dobacivanja, bez ičega i dobijete da je deponija javno dobro, i to je to. Ne treba ništa ni dodati, ni oduzeti. Deponija, dakle, još jednom, poštovani građani, deponija je po njemu javno dobro. Toliko. Rekao je sve o sebi. Nema potrebe ja bilo šta više ni da dodam ni da oduzimam. Može da dobacuje sad koliko god hoće. Mi smo naš razgovor završili.  Nema potrebe da mu na bilo koji način pridajem važnosti, jer je sam pokazao koliko šta zna i koliko barata pojmovima. Kad tako samouvereno lupeta, što bi ga prekidali?
	PREDSEDNIK: Ministarka za zaštitu životne sredine, Sara Pavkov, ima reč.
	Izvolite.
	SARA PAVKOV: Poštovana predsednice Narodne skupštine, uvažene kolege, narodni poslanici, dragi građani Srbije, pre nego što odgovorim na ono što smo čuli malopre vezano za deponiju „Duboko“, ja sam sigurna da građani Srbije ne mogu da veruju nekome ko dođe u polo-majci u Narodnu skupštinu.
	Druga stvar. Trudimo se da ističemo ono što su zvanični podaci i činjenice i ono što može da se vidi na delu, a evo, samo retrospektive radi i istinite činjenice radi da istaknem šta je Vlada Republike Srbije uradila po već nekoliko puta istaknutom problemu za deponiju „Duboko“ na teritoriji grada Užice, i žao mi je što ono što smo čuli malopre je opet naučen tekst nekoga ko definitivno, žao mi je, ne razume ono što mi pričamo, ali evo sada smo čuli i neku pozadinu i ono čime se prethodnik, koji je govorio o „Dubokom“, bavi ili se bavio, pa, eto, možda i zbog toga ne može da razume ovo o čemu mi pričamo.
	Ali ja ću još jednom zbog građana Srbije da potvrdim i da kažem šta je Vlada Republike Srbije uradila kako ne bi došlo do tragedije, kako ne bi došlo do širenja zagađenja nakon velikog požara na deponiji „Duboko“. Naime, prošle godine da bismo sanirali zagađenje koje je bilo evidentno, ne bih ulazila u detalje, s obzirom da organi su preuzeli taj postupak da vode – kako je došlo do zagađenja, a možda pomenuti 

prethodnik zna i neke detalje vezane za to, ali šta je uradila Vlada Republike Srbije? postavila je postrojenje za prečišćavanje otpadnih voda kojim smo sprečili zagađenje Turskog potoka i ono što je mnogo značajnije, pripremili smo dugo očekivan postupak za sanaciju, rekultivaciju i u delu remedijaciju ovog područja, koje definitivno nije namenjeno za deponiju, koja je sedamdesetih-osamdesetih godina napravljena na jednoj kosini, potpuno neadekvatno za deponovanje, i zbog toga krećemo ove godine sa ugovorom za sanaciju i rekultivaciju gde ćemo u potpunosti rešiti bilo kakav problem u budućnosti za zaštitu životne sredine. Ne pričam o upravnim zgradama, ne pričam o regionalnom centru kao preduzeću. Pričam o zaštiti životne sredine. 
	Tako da, dragi građani, mi smo ti koji delujemo, koji rešavamo stvari na terenu i mi smo ti koji ćemo sanirati, rekultivisati deponiju i koji ćemo strateški pristupiti šta kasnije sa regionalnim centrom da se radi. Do tada obezbeđujemo i specijalizovanu opremu, ali i opremu za odnošenje smeća za čitav Zlatiborski okrug. Tako da, hvala na vremenu da pojasnim šta je istina po pitanju sanitarne deponije, odnosno nesanitarne deponije „Duboko“. 
	PREDSEDNIK: Hvala vam.
	(Bogdan Radivojević: Replika.)
	Možete da dobijete vreme po amandmanu. Ne možete repliku pošto…
	Može po amandmanu?
	Povreda Poslovnika, Natalija Stojmenović.
	Izvolite. 

12/1	MV/CG		11.55 – 12.05			

	NATALIJA STOJMENOVIĆ: Poštovana predsedavajuća, reklamiram član 27. Vi ste dužni da se starate o dostojanstvu Narodne skupštine. Prethodno smo od ministarke mogli da čujemo niz uvreda izrečenih i na račun mog kolege Bogdana Radovanović, ali s obzirom na to šta je kritikovala, verovatno mnogi ovde mogu da se nađu uvređenim. Mislim da je vaša dužnost da vodite računa o tome da se ova rasprava vodi na način da se ne komentariše nečiji izgled, da se ne komentariše da li neko čita ili ne čita govor, da se ne komentariše da li to što je neko radio u životu utiče na razumevanje nekih stvari.
	S obzirom da smo mi ovde narodni poslanici koji treba da predstavljaju sve građane Srbije, mnogi građani Srbije se bave upravo onim čime se bavio moj kolega Bogdan Radovanović. To ne znači da oni nešto ne razumeju, jer u tom slučaju bih ja mogla da tvrdim da mnogi građani Deliblatske peščare su mnogo bolje od vas razumeli šta znači braniti zemlju od požara nego vi. Hvala.
	PREDSEDNIK: Ponovo sam impresionirana. Hvala vam na ovakvom govoru.
	Da li želite da se izjasnimo u danu za glasanje? (Da.)
	Želite. Dobro.
	Da vas podsetim samo da su upravo vaše kolege narodni poslanici komentarisali ministra u Vladi Republike Srbije, opominjali ih kako su obučeni ili nisu obučeni u ovom domu, što sam, da budem sasvim iskrena, smatrala za vrlo prikladan komentar, zato što ipak treba da pokažete poštovanje prema ovom domu, ali s obzirom na to kako se vaš kolega ponaša najmanji problem je kako se obukao. Ali, nije ni važno, vaše pravo, komentarisali ste i sve je u redu.
	Hoćete po amandmanu? 
	Izvolite, gospodine Radovanoviću.
	Naravno, naravno. Evo, jedva čekamo da čujemo.
	Izvolite. 
	BOGDAN RADOVANOVIĆ: Naravno, predsedavajuća.
	Dakle, regionalna sanitarna deponija predstavlja infrastrukturu od opšteg interesa i javno dobro u službi zaštite životne sredine i upravljanja komunalnim otpadom. Ja sada ne znam, hajte, ministarka Pavkov, molim vas podučite ovog šefa poslaničke grupe SNS-a Milenka, što je održao onako lep nekrolog sinoć vašoj vlasti. Nema potrebe da držite nekrologe, ljudi, neće se ništa strašno desiti. U redu, otići ćete u političku istoriju, nećete više biti vlast. Možda će, verovatno neki od vas u zatvor, možda će biti zabranjena kriminalna režimska propaganda, kao i organizacija vaša, ali ne trebaju vam nekrolozi. Dakle, jeste javno dobro regionalna sanitarna deponija Duboko, koju ste upropastili. 
	Ministarka Pavkov, niste odgovorili na ključne stvari. Pustite to, molim vas, u redu je, evo meni na dušu kako sam se obukao, posledica klimatskih promena. Ja sam došao iz Požege, malo je vrućina, bio sam u banji pre toga. Ja se izvinjavam što sam u polo majici, ali možda da kažete ministru Bratini, recimo, da poštuje dostojanstvo ovog doma. Pustite mene, ja sam običan poslaničić.
	Niste objasnili zbog čega tolika izdvajanja za budžetsku pomoć od strane lokalnih samouprava devet, kada Vlada čini takve nadljudske napore da je popravi, rekultiviše, da napravi reparaciju ili šta god, i da li će biti obnovljena i da li će nastavljeno biti da se odlaže smeće tu ili neće? I šta se dešava sa ugovorom između te deponije i Banke poštanske štedionice, kojom se pljačkaju meštani svih devet lokalnih samouprava koji su osnivači?

	Znači, dali smo menice da bismo dali budžetsku pomoć, a onda sada naplaćujete, nemamo taj ugovor, kažu zaposleni, kaže šefica Odseka finansija u Požegi – nemamo taj ugovor, ali plaćamo kamatu na budžetsku pomoć za šest meseci, oko 700.000 dinara. Zbog čega, ljudi, o čemu se radi? Mi nemamo u Požegi, odustali ste od projekta besplatnih udžbenika, kaže nema para. Ma ima, bre, para, ali smanjite vašu korupciju, ugradnju i vaše stvari koje su bliske privrednicima, vaše poslovne kombinacije i biće para i za to i za Fond solidarnosti koji smo predlagali.
	PREDSEDNIK: Milenko Jovanov. 
	MILENKO JOVANOV: Na fakultetu koji sam završio se učilo šta su javna dobra. Pošto taj fakultet očigledno nije bio u stanju da završi, pa je otišao na neki drugi, naučio je javna dobra drugačije. Ja poštujem to što je tamo naučio, pa može i deponija u tom učenju da bude javno dobro, ako je to za njega javno dobro i ako to može da bude javno dobro, pritom da ne kaže da je to dobro od opšteg interesa ili nešto slično, nego javno dobro. A možda i to nisu učili kako se razlikuje. U svakom slučaju, ja prihvatam, evo, i to što je naučio na tom fakultetu koji je završio, ali mi je jasno zašto nije bio u stanju da završio onaj koji je upisao. Hvala.
	PREDSEDNIK: Pustite, gospodine Jovanov, vidite da su Aleksandar Vučić i Srpska napredna stranka krivi za klimatske promene globalne. Jesmo krivi za klimatske promene, da. 
	Na član 7. amandman, sa ispravkom, zajedno su podneli narodni poslanici Goran Petrović, Tatjana Pašić, Mila Popović i Branko Miljuš.
	Da li neko želi reč? (Ne.)
	Na član 7. amandman, sa ispravkom, podneo je narodni poslanik Dušan Nikezić. 
	Izvolite. 
	DUŠAN NIKEZIĆ: Hvala. 
	Ovim amandmanom predloženo je da se ukine finansiranje još jednog projekta u okviru preplaćene i koruptivne manifestacije EKSPO 2027, a da se predviđena sredstva preusmere na vraćanje duga Crvenom krstu i organizacijama osoba sa invaliditetom, koji je nastao zato što je Ministarstvo finansija u periodu od 12 godina zakidalo Crvenom krstu i Organizacijama osoba sa invaliditetom sredstva koja im pripadaju po Zakonu o igrama na sreću. 
	Vi ste se sada pred izbore setili brige za najugroženije građane, ali ni ovim rebalansom budžeta niste predvideli sredstva za Crveni krst i Organizacija osoba sa invaliditetom koja im po zakonu pripadaju. Poslednjih 12 godina oteli ste im 13,4 milijarde dinara i to je potvrdila Državna revizorska institucija u svom izveštaju za period od 2014. do 2024. godine, gde su utvrdili da je Crvenom krstu uplaćeno samo 38% sredstava koja mu po Zakonu o igrama na sreću pripadaju, dok je Organizacijama osobama sa invaliditetom isplaćeno tek 44% zakonom predviđenih sredstava.  
	Kada to znamo, koliko je licemerno da danas upravo vi govorite o nekakvoj brizi i pomoći najugroženijim građanima? Zato, ova pljačka nije samo odraz katastrofalnog stanja u javnim finansijama Srbije, ona je i ogledalo načina na koji upravljate javnim novcem i najbolji pokazatelj vašeg odnosa prema onima kojima je ta pomoć najpotrebnija. Zato prihvatite ovaj amandman i odmah vratite svih 13,4 milijarde koje ste u prethodnih 12 godina oteli osobama sa invaliditetom i Crvenom krstu Srbije. Hvala. 
	PREDSEDNIK: Na član 7. amandman, sa ispravkom, podnela je narodni poslanik Jelena Milošević. 
	Izvolite. 

	JELENA MILOŠEVIĆ: Zahvaljujem. 
	Ministarko Mesarović, znate li da nabrojite nerazvijene opštine na jugu Srbije? Ako ne znate, evo da vam pomognem. Blace, Kuršumlija, Žitorađa – Toplički okrug. Aleksinac, Ražanj, Svrljig, Merošina, Gadžin Han, Doljevac – Nišavski okrug. Babušnica, Bela Palanka, Dimitrovgrad – Pirotski okrug. Bujanovac, Preševo, Trgovište, Surdulica, Vladičin Han, Bosilegrad – Pčinjski okrug. Vlasotince, Crna Trava, Lebane, Medveđa, Bojnik – Jablanički okrug. Od 44, 23 su na jugu, gospođo Mesarović. I vi juče kažete da mi ovde ne obilazimo ta mesta. Pa ja sam tamo rođena, tamo živim, to je moja kuća. Nema mesta na jugu Srbije koje nisam obišla, pijace na kojoj nisam bila, trg na kojem nisam stajala sa flajerom u ruci ili bez, kako god. 
	Za vas znam da ne znate, ali Siniša Mali zna bar jedno, zna za Bojnik jer je neki dan trupao tamo pod šatorom. Ali, znate li šta ne zna? Ne zna da Bojnik i Doljevac sada nemaju pijaću vodu. Je li znate zašto nemaju pijaću vodu? Nemaju pijaću vodu zato što je jedan čovek, Iva Stojičić, upravnik prokupačkog zatvora, bitniji od Bojnika, Doljevca i prokupačkog sela Bublica.   	  
13/1	MT/VZ		12.05 – 12.15

	To je čovek u čijem je vlasništvu, porodičnom, mini hidroelektrana na Brestovačkom jezeru. 
	Evo, tu je i ministarka Sara Pavkov. Evo, da je pitam – da li je normalno da Brestovačko jezero izgleda ovako? 
	Ovde su ministarska tobogani, to je nekada bilo kupanje, a voda vam je sada skroz tamo.
	Pa, tako što ćete, gospođo Pavkov, da proverite vodnu dozvolu, znate. Mini hidro elektrana Slavnik je prikačena na glavnu vodovodnu mrežu, na cev koja vodi vodu od jezera do fabrike za preradu vode, pa dalje do slavina. 
	Znate šta, 31. jula zbog suše je Bojnički vodovod doneo rešenje kojim je privremeno obustavio rad mini hidroelektrane. Međutim, Iva Stojičić je jači od svega. On nije obustavio kada je trebalo, nego je mini hidroelektrana nastavila da radi minimum do 6. avgusta. 
	Dalje, 2024. godine su vodoprivredni inspektori iz Leskovca i Niša zabranili rad mini hidroelektrane, a onda se vodna dozvola nekako pojavila. Da li je to način da razvijamo opštine? Umesto da Brestovačko jezero, da uložimo pare, da Brestovačko jezero bude turistička atrakcija, da ljudi odlaze tamo da se kupaju, da ljudi imaju vodu za piće, za bilo šta, mi tamo imamo mini hidroelektranu. 
	Zato pitam Sinišu Malog da li ga ova slika štiti? Jel zbog ove slike gospodin Stojičić može da radi u Bojniku šta god hoće? 
	On je i došao da se slika da bi završio i da bi zaštitio svoje nelegalne poslove. On je bio i DSS i nema šta nije bio i biće šta god hoćete, šta mu teško.
	Zato tražim da izdvojite sredstava, da se uloži i u to Brestovačko jezero i u druge nerazvijene opštine. Tražim da se preispita vodna dozvola i rad mini hidroelektrane. Jer, verovali ili ne, i ljudima u siromašnim mestima treba voda, kao i svima drugima. 
	Prestanite da ignorišete probleme ljudi u nerazvijenim opštinama, prestanite da ih sa jedne strane stiska siromaštvo, sa druge strane vaše lokalne kabadahije. Pa, vi opštine razvijate tako što svakom vašem aparatčiku date deo teritorije da radi šta god hoće. Kao da smo afričko pleme, a ne zemlja kandidat za članstvo u EU. Dokle više to da se trpi? 
	Hvala.
	PREDSEDNIK: Reč ima ministar privrede Adrijana Mesarović. 
	Izvolite.
	ADRIJANA MESAROVIĆ: Zahvaljujem predsedavajuća, poštovani narodni poslanici, poštovani građani, vidim da ste naučili da iznesete imena…
	(Jelena Milošević: Ništa ja nisam naučila, ja imam 38 godina…)
	Dozvolite, ja vas nisam prekidala i ne znam što ste nervozni kada se ja javim za reč. 
	(Jelena Milošević: Nisam nervozna, ja živim tamo…)
	Dobro, dozvolite da ja završim. Samo da vas upoznam sa nastavkom podataka. 
	PREDSEDNIK: Nema potrebe da dobacujete, niko vama nije dobacivao.
	Ostavite ljude da vam odgovore. Postavite pitanje i ostavite ljude da vam odgovore.
	ADRIJANA MESAROVIĆ: Prozovete me, obratite mi se imenom i prezimenom, ja samo hoću da vam odgovorim, pre svega zbog naših uvaženih građana. 

	Juče sam iznela i ponovila ono što je predsednik Republike gospodin Vučić rekao. Znam ja zašto i odakle toliki bes i gnev kod vas, zato što su predsednika Vučića u velikom broju srdačno dočekali građani u svim tim opštinama i gradovima koje ste nabrojali. 
	Podsećanja radi, i ako ćemo posvećeno u vremenu pred nama raditi na dovođenju novih investitora, i pored jedne opšte globalne krize, pored veoma nepovoljnih ekonomskih svetskih kretanja, daćemo sve od sebe da upravo u te krajeve dovedemo investitore koji će zaposliti više stotina ljudi i da upravo u te krajeve, sa posebnom pažnjom, usmerimo sredstva, podsticajna sredstva, koja će podići i domaću privredu i koja će podići i malo preduzetništvo, koje u svakom momentu beleži rast.
	Ponovo postavljam pitanje – šta ste vi to uradili do 2012. godine i koji to kilometar bilo koje infrastrukture je izgrađen u bilo kom mestu i u bilo kojoj opštini, pošto kažete da ste posvećeno radili na razvoju juga zemlje?
	Predsednik Republike, gospodin Aleksandar Vučić će u vremenu pred nama izaći sa posebnim programom razvoja juga zemlje, gde ćemo da sa posebnom pažnjom usmeriti i finansijska sredstva na izgradnju infrastrukture, izgradnju lokalnih saobraćajnica, izgradnju komunalne infrastrukture, vodovodne mreže, svega onoga što je neophodno za bolji i kvalitetniji život naših građana svesni činjenice da tamo dalje trebamo da nastavimo da razvijamo. 
	Ali, ja opet kažem, da ste vi do 2012. godine ne samo na jugu zemlje, na severu, u bilo kom delu naše zemlje nešto uradili i nešto izgradili naravno mi bi se sad bavili nekom daljom modernizacijom. Izgradnjom bolnica, izgradnjom škola, svega onoga što Aleksandar Vučić uspeva i što vas jako boli. Što uspeva da nadomesti i nadoknadi i izgradi ono što ste vi propustili da izgradite za naše građane, a uspeva i da paralelno modernizuje našu zemlju. 
	Podsećanja radi, pošto ste naveli sve opštine, i šire, kada je u pitanju jug naše zemlje, evo ja ću izdvojiti neke. Izvinjavam se ako neće biti po redosledu kojim ste vi naveli. 
	To je bio onaj početak koji sam htela da kažem kad ste se ubacili, kad ste počeli da me prekidate navodeći opštine. 
	Evo, pričaćemo o nezaposlenosti i o prosečnoj zaradi u tim opštinama u vreme do 2012. godine i od 2012. godine od kada je, hvala Bogu, na čelu naše države Aleksandar Vučić i politika SNS. 
	Bosilegrad, 2012. godine 1.484 nezaposlena lica; Medveđa – 1.518 nezaposlenih lica, danas 6.287; Lebane – 5.172 nezaposlena lica, danas 2.884; Bojnik – 2.432, danas 1.358; Leskovac – 22.812 nezaposlenih, danas 11.004 lica; Vlasotince – 6.128, danas 3.196; Preševo – 5.240, danas 3.339. Ja ovo govorim poređenja radi u vremenu do vas i od kako je na čelu naše države od 2012. godine Aleksandar Vučić.
	Ponavljam, moramo da radimo na poboljšanju privrednog ambijenta. Moramo da radimo na dovođenju novih investitora na jugu zemlje. Moramo da radimo na otvaranju novih radnih mesta. 
	Pozivam ponovo na odgovor, da mi kažete zašto se ne oglasite na sve propale pljačkaške privatizacije upravo na jugu zemlje, a mogu da ih navedem sve pojedinačno? Zašto se ne oglasite na sve otvorene stečajne postupke upravo na jugu zemlje, kad su srpski giganti zatvarani? Zašto se ne oglasite na sve ono što je uništeno? Zašto se ne oglasite na dugove koji su ostavljeni i „Simpu“ i „Jumku“, koje dan danas spašavamo od dugova koji su nastali do 2012. godine, kad ste razorili dva srpska giganta?

	Prosečna plata. Medveđa, 2012. godine 202 evra, danas 857. I ne kažem da je dovoljno, borićemo se za više. Lebane – 258 evra, danas 728; Leskovac – 269, 784; Vlasotince – 229, danas 706; Vladičin Han – 223, danas 804; Bujanovac – 293, danas 739; Vranje – 269, danas 809; Kuršumlija – 210, danas 900, itd.
	Ja vas pozivam da vi nama date odgovore na sve raskinute privatizacije upravo na jugu zemlje do 2012. godine. A, kada smo kod privatizacija i prethodnom govorniku da postavim ponovo pitanja koja sam postavila juče, a na koja uporno godinu dana ne dobijam odgovore. 
	Da postavim pitanje – kako je to preduzeće, jedno od preduzeća u kojima je „CES Mekon“ bio konsultant, gde je prodato 19.000 metara kvadratnih poslovnog prostora za 132 miliona dinara? Prodato. I ko je radio tu procenu vrednosti i koliko je „CES Mekon“ bio, pored onih šest miliona evra koje je dobio na ime konsultantskih usluga, dobio koristi i od prodaje tog preduzeća?
	Ali, da se obratim našim dragim građanima i građanima na jugu zemlje. Predsednik države Aleksandar Vučić i svi u njegovom timu u periodu i pred nama, a i od 2012. godine ćemo se svakog dana posvećeno boriti za svakog građanina naše zemlje, za svako novo radno mesto, za svakog novog investitora i za sve bolji životni standard, jer mi želimo ujedinjenu Srbiju i ta Srbija će pobediti, a na čelu sa Aleksandrom Vučićem.
	Hvala. 
	PREDSEDNIK: Hvala vam.
	Reč ima Jelena Milošević.
	Izvolite, imate repliku. Neću vam uzimati od amandmana. 
	JELENA MILOŠEVIĆ: Zahvaljujem.
	Gospođo Mesarović, što se tiče privatizacija moraćete da se obratite čoveku koji sedi iza vas, Siniši Malom, znate. Ja sam tada, i većina mojih kolega odavde, bila maloletna. To je jedno. 
	Drugo, o privatizacijama na jugu ne znate ama baš ništa. Moj svekar je bio nagrađivani bravar. Radio je u „Mašinskoj industriji Niš“ i bez posla je ostao 1992, 1993, 1994. godine, kada se njegov pogon konačno zatvorio. 

	Propadanje fabrika na jugu Srbije počelo je mnogo pre 2000. godine. I to svi znaju i smeje vam se Niš kada vi pričate o tome. 
	Koliko sam izgradila? Pa, nisam bila u prilici, gospođo da izgrađujem. Ja sam  do 2006. godine, ponoviću bila maloletna. Ali, ono što mogu da kažem, u Nišu su u vreme prethodne vlasti bulevari gradili. U vreme ove vlasti, Sotirovski je probala da izgradi jedan, Gorana Ostojića, nije završen ni do dan danas, nama upotrebnu dozvolu.
	Što se prosečne plate tiče, koliko su građani mogli da kupe tada za platu, a koliko sada, oni vrlo dobro znaju. Koliko je tada koštao kilogram junetine, koji je sada luksuz za te opštine koje vi ovde pominjete, a koliko sada. 
	Što se nezaposlenosti tiče, ja verujem da broj pada. Zašto? Pa, vama je Leskovac izgubio 20.000 stanovnika od prethodnog popisa do sada, do popisa 2022. godine. Gadžin Han vam je izgubio trećinu, Bosilegrad vam je izgubio. Ja sam u tom Bosilegradu pet puta bila, tamo više nema ljudi. Da li vi to razumete? Ljudi otuda su otišli. To je problem. Zato ja pričam o vodi. 
	Nema potrebe da se vraćate na prethodnu vlast. Vrlo konkretno tražim odgovore, 14 godina ste vlasti i vi sada donosite uredbu da jug Srbije treba da se razvije. Šta je sa vama, ljudi? Pa, kada gospođo Mesarović? Sva sreća, pa ćete brzo biti bivša vlast, pa nećete moći da nas uništite dodatno, jer sve što ste vi uspeli je da opštine koje su sada razvijene postanu nerazvijene, jer je na tom jugu u toku prošle i ove godine preko 5.500 ljudi ostalo bez posla, ministarko privrede i vi pričate o novim investicijama. Pa, gde su vam? Gde su vam nove investicije? Hvala.
	PREDSEDNIK: Dobro.
	Idemo dalje.
	Na član 7. amandman sa ispravkom podneo je narodni poslanik Dalibor Jekić.
	Izvolite.
	DALIBOR JEKIĆ: Poštovani građani Srbije, kakvo je stanje u našoj zemlji najbolje se vidi na polju regionalnog razvoja, Srbija je zemlja ogromnih regionalnih razlika. To je potvrdio i Aleksandar Vučić, nedavno svojom izjavom, da je Beograd dramatično razvijeniji od ostatka zemlje. 
	Gospođo Mesarević, evo sve vam pada u vodu. Pogledajte ovo ovde i videćete. Beogradski region ima BDP po glavi stanovnika 69% više od prosečnog. Pogledajte region Vojvodine, ima 8% niže. Pogledajte region južne i istočne Srbije, ima za skoro 27% niže, pogledajte moj region Šumadije i zapadne Srbije, skoro 37% niže. Ovo je katastrofa. Ovo pokazuje kakvu ste vi vodili politiku, unazadili ste celu Srbiju. Što znači da svi regioni koji su ispod republičkog proseka su nerazvijeni regiona. Gospođo Mesarević, dve trećine građana Srbije živi u nerazvijenim regionima i zamislite šta ste vi uradili? Opredelili ste 0,1% za regionalni razvoj. 
	Pa, kako vas nije sramota? Kako mislite da nadomestite ovakve regionalne razlike u Srbiji? Šta mislite da je regionalni razvoj tako što ide predsednik Aleksandar Vučić po Srbiji i kaže - dajte ovde put, dajte ovde most, dajte ovde svetlo, dajte sijalice. To nije sistemski, to nije planski. Zbog toga što niste imali plan, zbog toga smo danas ovde. 
	A, šta radi ministarka Mesarević? Umesto da vodi regionalni razvoj, ona ide sa predsednikom Aleksandrom Vučićem po Srbiji i zapisuje. Znači, neko ko treba da vodi regionalni razvoj pretvorio se u zapisničara. Pa, da ja vas pitam sada kao što ste vi pitali moju koleginicu Milošević - gde vam je gospođo Mesarević Nacionalni plan regionalnog razvoja? Gde vam je? To je plan koji određuje desetogodišnji razvoj Srbije. Na osnovu tog plana se Srbija razvija. I ne može da ide Vučić da obećava - hoću 
14/2	JJ/MP	

to, hoću to, niti bilo ko, ko bude narodna vlast, nego ono što piše jasno u Nacionalnom planu regionalnog razvoja. Da vidimo merljivost tih investicija koje treba da se dogode. Pa, da vas pitam gospođo Mesarević, gde si vam strategije regionalnog razvoja? 
	Pa, da vas pitam što upotrebljavate Uredbu o utvrđivanju stepena razvijenosti jedinica lokalne samouprave i regiona iz 2014. godine? Pa, to je sramota. Najavljivala je nekada Ana Brnabić da će to da se promeni, ali se nije promenilo. Danas imamo sliku Srbije koja je jako tužna. Danas imamo sliku o kojoj priča moja koleginica, da se prazne mnoge opštine i gradovi, da postaje problem sa kadrovima, postaje problem sa lekarima, sa nastavnicima. Ljudi žele da idu ka boljem, migriraju ka većim centrima.
	Šta ste vi uradili da to sprečite? Dajete jasne mere. Nemate ih do dana današnjeg, 14 godina. Kako mislite da nadomestite to? Smanjivanje regionalnih razlika nije lak proces u opšte niti je brz. Ovo će ostaviti dugoročne posledice po Srbiju. Da bi smanjili makar na jedan prema dva odnos, a sada je jedan prema tri, između najrazvijenijih i najmanje razvijenog regiona potrebno je vreme, potrebne su ozbiljne mere, potreban je ozbiljna vlast koja će da poštuje ono što se usvoji, vama je preči EKSPO od života običnih ljudi. Izgradićete, slupaćete ogromne pare na EKSPO kao što već i jeste, umesto da ste popravili kvalitet života građana u celoj Srbiji. Zbog toga će vas građani na narodnim izborima kazniti jer ste unazadili celu Srbiju i povećali ste regionalne razlike. Hvala vam.
	PREDSEDNIK: Hvala vam.
	Izvolite, reč ima prvo Milenko Jovanov. Izvolite.
	Molim vas, nema potrebe da se ženi obraćate na taj način, stvarno nema nikakve potrebe. Dakle, nisam vas opomenula, ali dajte malo samo razuma. 
	Milenko, izvolite.
	MILENKO JOVANOV: 
	Ja samo zbog građana, dakle, ja sam juče govorio o tome, ministarka je govorila o tome, niko ne misli da je sve urađeno i niko ne misli da je sve idealno, ali postoji jedan problem koji se uporno ponavlja, a to je da se predstavljaju stvari kao da je otprilike sve je bilo sjajno, sve je bilo med i mleko, svaka lokalna samuprava je bila Monako i onda smo mi došli i onda imamo nerazvijene lokalne samouprave. Pa, nije to tako. 
	Dakle, ja ne živim u Beogradu, živim u unutrašnjosti. Evo, ja bih voleo da čujem to magično, pošto evo mi nismo rešili kako da ljudi ne odlaze iz manjih mesta ka većim mestima. Evo, recite mi šta je ta magična formula. A ja vam sada kažem, da smo doneli zakon ili da smo predložili zakon kojim ćemo reći, na primer, ko je završio državni univerzitet o državnom trošku, bio na budžetu, ima da ide tamo gde mu država kaže, u Bojnik, u Kikindu, u Čoku ili bilo gde drugo. Pa, znate šta bi bilo? Ustanak. Ko ste vi da sprečavate pravo čoveka da bira gde će da živi. Ko ste vi da odredite pravo čoveka gde će da radi? Da vi sada kažete nekome – završio se Pravni fakultet u Beogradu ili u Novom Sadu ili u Kragujevcu ili u Nišu, i sada lepo pošto te je školovala država ideš iz Niša u Čoku zato što tamo u opštinskoj upravi nemaju pravnika. Pa, to bi bio ustanak u zemlji protiv nas zato što mi sada se ne znam čime bavimo. 
	Dakle, u svakom slučaju, da li je ovo tema? Pa, mogli smo, da ste kvalifikovali ovo kao temu, kao što vidite imate sagovornika na tu temu, ali ne možete da postavljate stari – e, bilo je idealno, bilo je ovo. Zato je važno ovo što je ministarka pročitala, sva ta mesta koji su procenat nezaposlenosti imali i koji imaju danas. Pa, nije moguće samo da nemaju ljude.
	(Jelena Milošević dobacuje sa mesta.) 

	PREDSEDNIK: Pa, nemojte da dobacujete. Pa, šta je sad to? Razmena mišljenja. Pa, evo imate hodnik, pa izađite napolje, pa razmenite mišljenja, pustite čoveka da odgovori.
	MILENKO JOVANOV: Dakle, nije samo to, da li ima ljudi manje. Pa, svuda ima ljudi manje, ali nije to, imate 500 hiljada više zaposlenih, dakle, na manji broj stanovnika. To vam je ne statistika, to vam je činjenica.
	Tako da u tom kontekstu zaista i te kako može da se razgovara o tome, ali onda mi kao društvo treba da napravimo konsenzus o tome da ćemo prihvatiti neka rešenja koja neće biti tako jednostavna. Pa, kada upisuješ fakultet bilo koji ti treba dobro da razmisliš da li hoćeš da budeš samofinansirajući student, pa sam sebi plati i živi gde hoćeš ili ćeš da te školuje država i da živiš tamo, na primer gde ti država odredi. Isto važi i za lekare. Juče smo slušali, nemate ovog, nemate onog, a kako da ga zadržiš? Opet govorim iz perspektive nekog ko živi u unutrašnjosti. Dođe, dobije radno mesto, položi specijalizaciju, istog momenta ode. Da se vrati opet ona varijanta – opet ukidamo specijalizacije. To opet ne valja iz drugog razloga. 
	Dakle, za sve može da postoji nekakvo rešenje, ali za takvo rešenje koje bi u ovom smislu bilo i te kako inovativno i nešto novo u našoj politici i u našoj zemlji, mora da postoji opšti konsenzus i nema iskakanja iz toga. A ja sam siguran da do takvog konsenzusa ne došlo iz prostog razloga što su ljudi koji danas to zameraju, zloupotrebili sve što su mogli da zloupotrebe, nas da napadnu i ne bi rekli – hajde da to zajedno guramo, zato što je dobro za male sredine, nego bi rekli – aha, evo šta radite, ograničavate ljudima gde će da žive, gde će da rade. 

	Dakle, da, to jeste tema i imamo problem. Problem je mnogo veće, problem je bezbednosni, istok zemlje, od Novog Kneževca do krajnjeg juga imamo depopulaciju, to je bezbednosni problem jer nam je tamo granica. Postoje brojni problemi i svi smo toga svesni, ali, ljudi, za te probleme mora da postoje neka rešenja koja svi zajedno treba da podržimo.
	Ja nisam stekao utisak do sada da ste vi bili spremni da podržite bilo šta što smo mi predložili, pa čak ni u ovakvom pravcu što bi išlo. A vi sami niste predložili ništa, nego samo popišete šta su sve problemi i kažete – aha, za sve ste vi krivi. Pa, neće biti da smo za sve krivi. I niko ne beži od odgovornosti. Ne kažem, verovatno negde ima gde jesmo krivi, ali, nemoguće da smo krivi za sve. Jer, kažem, zato je bitno, koliko god to smetalo ljudima i iz opozicije i ljudima koji ih podržavaju, kada se spominje ta 2012. godina, mora da se kaže od čega se krenulo, jer nije zatečen med i mleko pa je neko upropastio, nego je zatečena ruina i neko je nešto podigao. A onda kažete – e, pa, niste dovoljno. 
	Da li je dovoljno ili nije dovoljno, da li je moglo više ili nije moglo više, to je sad za svaku analizu i svaku lokalnu samoupravu, a niti imamo vremena, niti je ovo mesto gde o tome treba da pričamo. Ali, kažem, generalno, nas to čeka kao društvo, inače će zemlja da se pretvori u Koridor 10 i naselja oko Koridora 10. 
	Zato, i putevi koje gradi Aleksandar Vučić doprinose tome da se zemlja ravnomerno razvija. Vi iz Zrenjanina, na primer, nećete imati razloga da se selite u Beograd i Novi Sad kad budu dobili dva auto-puta. Nećete imati razloga da se selite, jer će vam do Beograda trebati 35-40 minuta, do Novog Sada manje od pola sata, sad treba pola sata, znači, trebaće vam 20 minuta. 
	Pruge koje će se graditi tome doprinose i koje se grade tome doprinose. A vi nas onda napadate – gradite puteve, vi se tu ugrađujete, to su najskuplji putevi u Evropi itd. Pa, hajde, ljudi, šta hoćemo više? Ne vi, ne mi, nego svi zajedno kao društvo, šta hoćemo više? 
	Mi znamo šta hoćemo i radimo u pravcu toga da svaki deo zemlje bude razvijen. Ali, problem je što smo stvarno krenuli iz debelog minusa. I nisu neki poslanici koji su mlađi za to lično krivi, ali, znate, neki od tih ljudi koji su doprineli tom glibu u kome se zemlja nalazila se nalaze oko vas, pa onda otuda i reakcija ministarke. 
	Dakle, sve su to teme o kojima će se razgovarati, ali u nekom drugom sazivu, sada smo pri kraju, teško da možemo sada da donosimo takva rešenja. Hvala.
	PREDSEDNIK: Hvala.
	Reč ima ministar privrede, Adrijana Mesarović. Izvolite.
	ADRIJANA MESAROVIĆ: Zahvaljujem, predsedavajuća.
	Ja ću kratko. 
	I kada se obratim nekom ko je mene imenom prozvao, to ne znači da sa ovim podacima i argumentima se obraćam vama, u smislu da ste vi do 2012. godine imali uticaj na sve ovo što je rađeno, prosto se obraćam tadašnjim opozicionim strankama koje su radile na upropašćavanju naše zemlje. Da krenemo od činjenica. Pri tome, ja ponavljam upravo ovo što je rekao i gospodin Jovanov, ni jednog trena nisam rekla da je privredna aktivnost na jugu zemlje na zadovoljavajućem nivou u smislu potreba otvaranja novih radnih mesta i uporno ponavljam da ćemo intenzivno raditi na dovođenju novih investitora i otvaranju novih radnih mesta, a posebno u skladu sa programom predsednika Aleksandra Vučića koji će biti sačinjen samo za jug naše zemlje.

	A za prethodnog govornika koji je nedopustivo da nije upoznat toliko sa radom Ministarstva privrede i Vlade Republike Srbije, a obzirom da ste poslanik Skupštine Republike Srbije, mislim da je nužno da se upoznate, pre svega sa programima koji se odnose na ravnomerni regionalni privredni razvoj, a to su programi podrške koji podrazumevaju do 100% bespovratnih davanja ka preduzetnicima i privrednicima. 
	Dragi gospodine poslaniče, danas je trenutno aktuelno deset programa vrednosti tri milijarde i 600 dinara, koji su usmereni na privredni regionalni razvoj, ravnomerni i upravo usmereni na delove zemlje gde hoćemo dodatno da podignemo privatnu inicijativu, što postojeću, u smislu ukupnog uvećanja obima njihovog poslovanja, što da afirmišemo mlade i neke druge preduzetnike i privrednike koji hoće da realizuju neku svoju poslovnu ideju.
	Za mene je nedopustivo da poslanik Skupštine Republike Srbije ne zna da je trenutno i u kontinuitetu aktuelno više programa, ali sada posebno deset programa, aktuelnih vrednosti 3,6 milijardi dinara, od čega je skoro milijarda dinara bespovratnih davanja, sa posebnim fokusom i najvećim izdvajanjima na sve grupe odnosno opštine koje spadaju u treću i četvrtu grupu razvijenosti.
	Kada pričamo o toj podršci, ja ću, evo, dragi građani, poštovani poslanici Skupštine, od simbolične podrške do 2012. godine, a to je jedna velika prekretnica za Srbiju pa moram da pravim paralelu, 213,8 miliona dinara je do 2012. godine ukupno izdvojeno za podršku malim i srednjim preduzećima i preduzetnicima. Znači, dragi građani, poštovani poslanici, ukupno 213,8 miliona dinara. Podržano je ukupno 185 preduzetnika i privrednih društava u dužem vremenskom okviru. Od tada do danas, samo za mikro i mala preduzeća i preduzetnike.
	Znači, ne govorim o srednjim, vi ste tad obuhvatili i srednje, srednje i velike idemo kroz posebne pakete mera i podsticaja. Upravo radimo na regionalnim mapama razvoja koje usklađujemo sa evropskim direktivama da ćemo prilagoditi naše uredbe koje se tiču bespovratnih davanja. 
	Od kako je na čelu naše zemlje Aleksandar Vučić, 20,2 milijarde dinara bespovratnih davanja ka mikro i malim preduzećima i preduzetnicima, a koji su upravo usmereni uglavnom na one privrednike i preduzetnike, zadruge i udruženja, koji posluju u trećoj i četvrtoj grupi razvijenosti. Trenutno se samo Ministarstvo privrede realizuje oko 80 infrastrukturnih projekata vrednosti 10 milijardi dinara, od čega je 9,4 milijardi dinara kontribucija Ministarstva privrede a koja se odnose na izgradnju industrijskih poslovnih zona ili podizanje turističkih kapaciteta u funkciji privredne aktivnosti. 
	Ja mogu samo da kažem da sa jednim velikim razočarenjem vas pozivam da se pre svega upoznate sa radom Ministarstva privrede i Vlade Republike Srbije i svim onim što rade, pa onda da kritikujete. A uvek sam za konstruktivan predlog i ni jednog trena nisam rekla da ne treba da radimo više na otvaranju novih radnih mesta, a to je upravo politika Aleksandra Vučića.
	I da vam kažem nešto – ponosni sam zapisničar predsednika države, zato što imamo sluha za svakog našeg građanina i čujemo svakog našeg građanina i rešavamo na terenu sa njima probleme i trudimo se da budemo uz naš narod i da se svakog dana borimo za sve bolji i kvalitetniji život naših građana. Ponosni sam zapisničar!
	PREDSEDNIK: Gospodine Jekiću, možete po amandmanu.
	(Narodni poslanik Dalibor Jekić dobacuje sa mesta.)
	Izvolite repliku, da se ne raspravljamo.

	DALIBOR JEKIĆ: Hvala vam.
	Gospođo Mesarović, ni jedan odgovor niste dali. Vi meni pričate kako ja nešto ne znam, a ja vas pitam što nemate nacionalni plan regionalnog razvoja. Vi, naravno ne kažete. To je osnov. Niste vi ništa rekli. To šta ste uradili to pokazuje ovo. 
	Pogledajte ovaj dijagram. On pokazuje sve. Ovde padaju sve maske. Vaše priče, floskule, šta je bilo 2012. godine. 
	Ja vas nisam pitam šta je bilo 2012. godine. Ja vas pitam što nemate nacionalni plan regionalnog razvoja, ja vas pitam što radite po Uredbi iz 2014. godine? Ja vas pitam zašto je preči EXPO od ostatka Srbije? Zbog čega? Da li je normalno da opet dajete najrazvijenijim regionu dve milijarde za autobusku stanicu? Što ne date za moj Kragujevac da se završi jedna dvorana? Što ne date za moj Kragujevac? Ljudi u Kragujevcu idu u školske sale da gledaju kulturne događaje. 
	Dajte pet miliona evra za Dvoranu u Kragujevcu. Ovde se sipa novac, milijarde i milijarde dajete na najrazvijeniji region. Kada će da se stigne Beograd? Nikad. Da li je normalno da vam jedno Kraljevo od 110.000 stanovnika zavisi od dve strane kompanije „Leoni“ i EUROTAY, da strahuju da li će da odu ili će ostati, gde su, kako kažu Kraljevčani, male plate, ali kažu – ako ode biće haos. 
	Šta je sa tim što pola Srbije nema pijaću vodu? Vama je normalno ulagati u EXPO ali nije normalno rešavati probleme i onda kaže, sistemsko rešenje je kada ide predsednik i obilazi. Nije to sistemsko rešenje. Rešenje je kada imate plan i radite po planu i ulažete po planu i onda merite šta ste uradili, ali nažalost, vi to ne znate.
	PREDSEDNIK: Reč ima narodni poslanik Aleksandar Jovanović.
	Po amandmanu. 
	Izvolite. 
16/1	GD/JG			12.35 – 12.45

	ALEKSANDAR JOVANOVIĆ: Gospođo Mesarović, dobar dan. 
	Malopre ste izgovorili da ovde kompletna opozicija radi na uništavanju svoje zemlje. Da li vi stvarno mislite da je to tako i da je to dobar način da se komunicira? Vi stvarno mislite da mi ovde sa ove strane manje volimo ili mrzimo svoju zemlju, za razliku od vas? 
	Neću vam reči nijednu ružnu reč. Da li ja mrzim svoju zemlju zato što tražim da ova zemlja, kao i sve uređene zemlje i većina u Evropi, zaštiti svoju pijaću vodu da ne ostanemo žedni? Gledam vas, idete po Srbiji. Svaka čast i treba da idete. Treba svi da idu, ko god se bavi politikom. 
	PREDSEDNIK: Samo bez dobacivanja, molim vas.
	ALEKSANDAR JOVANOVIĆ: Ja sam bio na svim tim mestima gde ste vi bili sa ljudima. Ljudi od vas traže vodu, traže puteve i vodu. Mi smo ovde podneli inicijativu da voda bude Ustavom garantovano pravo svakog građanina ove zemlji, a vi to ignorišete. 
	Mogu da vam nabrojim još iks primera. Ja vama mogu da kažem da vi ne volite svoju zemlju zato što ste dogovorili sa kojekakvim Kušnerima, bez da ikoga pitate, da poklonite tu istu zemlju u centru grada da bi se tamo gradili neki đakuziji i kockarnice, a nikoga niste pitali. 
	Razmislite dobro kada nekoga optužite da ne voli, da uništava svoju zemlju, da li je to dobro i za vas i za nas i za građane ove zemlje. Hvala lepo.
	PREDSEDNIK: Dobro. Idemo dalje.
	Na član 8. amandman je podneo narodni poslanik Marijan Rističević.
	Da li želite reč? (Da.)
	Izvolite.
	MARIJAN RISTIČEVIĆ: Zahvaljujem.
	Dame i gospodo narodni poslanici, ovde sam slušao ljude koji su, kao što je rekao kolega Jovanov, govorili i kritikovali kao da su nam ostavili potpuno sređenu zemlju, a ne razvaljenu, obogaljenu, bez ikakve ekonomske i vojne moći. Znači, ostavili su razrušenu državu i sada su se raskukali. 
	Ali, ja se sećam, recimo, da je Niš imao premijera, kada su, da tako kažem, pod sumnjom da su ubili premijera, promenili vlast i doveli gospodina Živkovića na mesto premijera. Znate šta je prvo uradio? Da li znate šta je prvo uradio? Ovi ćute, zato što su uzimali otpremnine od 10.000 do 30.000 evra, mnogi od njih. Prvo što je uradio, prodao je DIN i to je prodao tri puta ispod cene. Neka kažu da to nije tačno. 
	Mnogi od njih su uzeli otpremnine od 30.000, 20.000, pa i više hiljada evra. Znači, dobrovoljno napuštali firmu da bi uzeli novac. Tada je osnovan onaj Đelićev Fond za Niš, mi ga u Inđiji nismo imali. Oni su prodali fabriku cigareta u Inđiji, njihov premijer iz njihovog grada, koji je bio i gradonačelnik u njihovom gradu. Dakle, njihov čovek je procenio da njima fabrika cigareta nije potrebna i prodao je tri puta ispod cene.
	I, bože moj, mnogi od njih su uzeli otpremninu, a mi u Inđiji pravili fabriku na ledini. Znači, bili smo, spram njih, bukvalno zaostali, da smo se pitali kako se to lepo živi u Nišu. 
	Mi smo u međuvremenu napravili od Inđije nešto i dok smo bili i vlast i opozicija. Dakle, ja sam kao opozicija radio na tome se Inđija razvije dalje, bez obzira što sam opozicija u jednom trenutku postao zato što su me oni smenili u zgradi Uprave „Vodovoda“ onako na demokratski način, ali nisam prestao da radim u korist svoje sredine. Tako i njima preporučujem.

	Sad još nešto moram da ih pitam – da li znaju državu u Evropskoj uniji, u Evropi u kojoj su plate tri puta skočile za 10, 11, 12 godina? Da li znaju? U Evropi postoji jedna država u kojoj su te plate skočile, a u amandmanu se radi o platama javnih službenika. Postoji jedna zemlja u Evropi da su plate za 12 godina skočile tri puta. Ta zemlja na moje zadovoljstvo, jer sam na određen način kao mali jedan šrafić učestvovao u tome, zove se Srbija. Ne postoji nijedna druga zemlja u Evropi u kojoj je u evrima plata skočila tri puta. U Nemačkoj je skočila svega 60%. U Hrvatskoj je skočila 90%. Hrvatska je od 2013. godine EU, koristi te fondove itd. ali plata im nije skočila 100%. U Srbiji je plata porasla tri puta. 
	Zamislite, u Hrvatskoj je plata bila, gospođo Brnabić, 750 evra 2012. godine, kada su ulazili u EU. Danas im je prosečna plata hiljadu i četiristo i nešto evra. Zamislite, nije porasla ni jednom 100%. A zamislite da je Srbija zatekla prosečnu platu od 745 evra kada je došlo do promene vlasti, pa mi bi danas imali platu od 2.500 evra. Nismo mi krivi što je ta plata bila 328 evra, a ne 745 evra. 
	Danas oni pričaju kako se nešto može kupiti, kako je skupa junetina. Pa, njihova politika je bila – posadiš čvarak gde nikne prase, izađu ujutru, naberu šunke itd., privatizuju neku firmu i danas kukaju. 
	Hajde da vidimo kakva je kumulativna inflacija u Srbiji bila u zadnjih 12-13 godina.  To će kolega Arsić znati, negde oko 79% maksimalno u 2012. godini. A da li znate koliko je bila inflacija ovih što kukuleču ovde, raznih gumerabika itd., pancirnih obraza od 2001. do 2012. godine. Inflacija je bila 370%. Znači, ono što je 2001. godine koštalo 100 dinara, 2012. godine koštalo je 470 dinara. Otpustili su 500 hiljada ljudi, zaposlenih i ostalih, 1.700.000, ali baš nisu svi primali plate, a mi zaposlili 600.000 i nismo baš ni sami zadovoljni. Želimo da zaposlimo još više. Mi u Inđiji imamo ispod 3% nezaposlenost a i dalje želimo da gradimo i da radimo, a oni se ovde raskukali kao seke Perse. Raskukali se kako, eto, propadamo baš sada itd., što apsolutno po svim pokazateljima nije tačno. 
	Nađite mi državu u Evropi gde su devizne rezerve porasle tri puta, plate tri puta, BDP tri puta. To dokazuje da smo uspešni i da ćemo biti i dalje uspešni, da ćemo ujediniti veliki broj našeg naroda da dobijemo sledeće izbore i da nastavimo taj rad i da Srbija pobeđuje u svakom smislu. hvala. 
	PREDSEDNIK: Na član 8. amandman je podneo narodni poslanik Pavle Grbović. 
	Nije tu. 
	Na član 8. amandman je podneo narodni poslanik Vladimir Pajić.
	Nije tu. 
	Na član 8. amandman je podnela narodni poslanik Anna Oreg.
	Nije tu. 
	Na član 9. amandman su zajedno podneli narodni poslanici poslaničke grupe Narodni pokret Srbije. 
	Reč ima Đorđe Stanković. 
	Izvolite. 
	ĐORĐE STANKOVIĆ: Po amandmanu sličnom koji je moj prethodnih predstavljao, mi se zalažemo da po članu 9. Predloga zakona procentualno povećanje plata u javnom sektoru bude umesto 5,1%, povećano na 10%. 
	Između ostalog, smatram da je jako važno imati profesionalnu upravu koja će moći da radi funkcionalno, da jednostavno živi pristojno sa tom platom i da se jednostavno ne dešava odliv u privatnom sektoru koji je konstantan. 

	Prosečna plata javne uprave u Nišu je između 90 i 100 hiljada dinara. To je, nažalost, daleko ispod prosečne plate u Srbiji, a pošto je moj prethodnik navodio neke zemlje kao paralelu koliko je eto skočila prosečna plata kod nas i javni sektor koliko se unapredio u odnosu na druge zemlje, evo, navešću samo dva primera. 
	Slovenija - prosečna plata u javnom sektoru je između 2.500 i 3.200 evra. Slovenija nije Nemačka, Francuska ili bilo koja druga zemlja koja je odavno u Evropi, nego koja je u Evropi zadnjih 20 godina i koja je toliko napredovala da sada ima četiri puta veća primanja u javnom sektoru. 
	Hrvatska – prosečna primanja u javnom sektoru su 1.900 evra, a naša između 850 i 900 evra. Znači, to je razlika o kojoj se ne priča, tri puta smo povećali primanja u  javnom sektoru, kolika je razlika za normalan život između njih i nas.  

	A, takođe,  možemo da navedemo inflaciju koja se dešavala u poslednjih pet godina, kumulativno, u Sloveniji 25%, u Hrvatskoj 30%, a u Srbiji inflacija je bila 42%. E, pa, izvolite, pogledajte podatke. Ali, evo, pošto je gospodin Arsić ekspert za kafane, u stvari ne, izvinjavam se, za finansije, treba da vidimo na koji način… Mi možemo ovde da pričao o različitim bajkama, kao što je pričao gospodin Rističević, možemo da se napadamo, ali kada su podaci u pitanju ovu zemlju ste devastirali i to baš vi, gospodine Rističeviću, kroz poljoprivredu i umesto da se ulaže u poljoprivredu, ulaže se u EKSPO, pa da ste pravi patriota, tih 15 milijardi bi uloženo bilo u tehnologiju, u javna preduzeća, u privatna preduzeća, u nešto što bi razvijalo ovu zemlju, a ne u jednu izložbu. 
	Ja razumem da su te izložbe potrebne, ali je nemoguće da ekonomija opstane tako što će se ulagati samo u izložbe, a ništa u privredu, ništa u industriju, ništa u energetiku i na taj način ste devastirali zemlju i zato je neophodno da dođe do izbora, da dođe do promena. Hvala puno.
	PREDSEDNIK: Replika, Marijan Rističević.
	MARIJAN RISTIČEVIĆ: Dame i gospodo narodni poslanici, čisto istine radi, ovi što kukaju da dobro čuju. 
	Moje pitanje je bilo da li postoji zemlja u Evropi koja je imala nezaposlenost 26%, evo da dodam i taj primer, i koja je za 12–13 godina uvećala plate tri puta, BDP tri puta, tri puta devizne rezerve? U celoj Evropi postoji samo jedna država sa tim karakteristikama, a to je Srbija. To je tako svidelo se njima ili ne. 
	Što se tiče podsticaja u poljoprivredi, ja sam pet mandata predsednik Odbora za poljoprivredu. Pre nego što sam to postao, belarus je bio vrhunski traktor. Dakle, to je nešto što sam i sam vozio, što je bio neki kvalitet, ali Džon Dir se mogao samo sanjati. Danas na hiljade srpskih seljaka vozi traktore koji su vredniji, recimo, od mog imanja, po 200–300 hiljada evra. Ja sam srećan zbog toga što neki pojedini poljoprivrednici, a to nije mali broj, voze traktore Džon Dir, Nju Holand i tako dalje, voze mašine. Pa kad pogledaš taj vozni park, nešto iz IPARD-a, nešto iz domaćih mera, često pomisliš da smo stvarno mi prešli na zapad.
	Ali cifre kažu ovako. Godine 2012. zatekao sam podsticaje vredne 19.945.662.000 dinara. Danas su podsticaji 128.743.441 dinar, odnosno danas su podsticaji vredni 1,1 milijardu evra. Samo u zadnje tri godine smo isplatili poljoprivrednicima šest nacionalnih stadiona. Isplatili smo u podsticajima preko tri milijarde evra. To je ravno šest nacionalnih stadiona koji se grade i protiv čega su oni, a oni su protiv bilo kakve gradnje, oni su stručnjaci za  razgradnju. 
	Još nešto, ovde je neko spominjao Šojića. Šojić je imao „Stranku zdravog razuma“. Ovi preko puta mene su stranka bez razuma. Hvala.
	PREDSEDNIK: Hvala.
	Idemo dalje.
	Na član 10. amandman su zajedno podneli narodni poslanici dr Jovan Janjić i Dragan Stanojević. 
	Da li neko želi reč? (Ne)
	Na član 11. amandman je podneo narodni poslanik Marijan Rističević.
	Da li želite reč?
	Izvolite.
	MARIJAN RISTIČEVIĆ: Pokušaću da budem veoma kratak, da uštedim na vremenu, a ja ću govoriti o javnim dugovima. 
	Inače, što se tiče pijaće vode, ja sam voljan da o tome razgovaramo, da treba obezbediti što više pijaće vode. To se uklapa nekako u ovu veštačku inteligenciju. 

Trebaće dosta energije, posebno obnovljive energije iz drugih izvora, pa sad ne znam zašto su neki za veštačku inteligenciju, poštuju vodu, a ne poštuju energiju, kao ne treba od vode praviti energiju, ali o tome možemo da razgovaramo.
	Dame i gospodo narodni poslanici, po pitanju dugova. Dakle, mi vraćamo njihove dugove, ne oni naše, da se razumemo. Dragi narodni poslanici,  dame i gospodo, mi vraćamo i Titove dugove, je l' tako? Vraćamo i Titove dugove iz Titovog vremena. Znači, vratili smo pre nekoliko  godina dvesta i nešto miliona, prošle godine 100 miliona evra. Dakle, ono što je Hromi Daba zadužio pre 50 godina i mi servisiramo i te dugove. Mi smo uspešna zemlja, mi smo uspešna vojno jaka zemlja. Ja vam moram reći da samo vojno jaki možemo sačuvati mir na Balkanu. Kako vama to nije jasno? Meni stvarno nije jasno da vama to ne može da bude jasno da samo vojno sposobni, vojno jaki, dobro naoružani u ovom delu gde je ptica mira retkost, golub mira retkost na Balkanu, da samo tako možemo sačuvati mir. Ako budemo razoružani, naši vekovni prijatelji okolo nas svakako će skočiti na nas, mi ćemo se braniti i onda mira neće biti. 
	Ali moram vam reći za dugove. Mi vraćamo vaš dug. Evo, neka kaže ministar finansija. Vi ste 2012. godine zadužili zemlju po stopi od 7,5%. Mi smo taj dug vratili tako što smo ga vratili sa dugom koji ima 1% kamate. I stotine miliona evra jednim potezom ova vlast je uspela da spasi od vas, jer vi ste zadužili zemlju po enormnoj kamatnoj stopi od 7,5%. Znači, mi vraćamo i vaše dugove. Vi naše ne vraćate, nećete ni vraćati, jer nikada nećete doći na vlast. Vas će pobediti ujedinjena Srbija. Živela Srbija!
	PREDSEDNIK: Na član 11. amandman su zajedno podneli narodni poslanici dr Jovan Janjić i Dragan Stanojević. 
	Idemo dalje. 
	Na član 11. amandman je podneo narodni poslanik Peđa Mitrović.
	Izvolite. 
	PEĐA MITROVIĆ: Kratko. Zahvaljujem. 
	Gospodine Mali, dočekasmo i kraj ovog saziva. Ako nije problem za malo vaše pažnje, gospodine Mali. Malo telefonirate, malo razgovarate sa kolegama, poslanici nisu bitni. 
	Dočekasmo kraj ovog saziva, studiju o isplativosti EKSPO događaja videli nismo. Videli smo nedavno da su se objavili samo neki izvodi, koje je uradila kompanija „Luis Berger“, za studiju isplativosti EKSPO. Ono što možemo videti jeste ono što smo i očekivali, da metodološki to nisu ispravni podaci. Gospodine Mali, da li možete da odgovorite sada, kada smo ovde, kada ćemo moći da vidimo tu studiju koju je pripremila kompanija „Luis Berger“ i koji su njeni rezultati? 
	PREDSEDNIK: Na član 13. amandman su zajedno podneli narodni poslanici dr Jovan Janjić i Dragan Stanojević. 
	Na član 14. amandman su zajedno podneli narodni poslanici dr Jovan Janjić i Dragan Stanojević. 
	Na član 15. amandman su zajedno podneli narodni poslanici dr Jovan Janjić i Dragan Stanojević. 
	Na član 17. amandman su zajedno podneli narodni poslanici dr Jovan Janjić i Dragan Stanojević. 
	Na član 20. amandman su zajedno podneli narodni poslanici dr Jovan Janjić i Dragan Stanojević. 
	Pošto ne žele reč, time smo završili pretres o svim amandmanima na ovaj predlog zakona. 

17/3	TĐ/MJ	

	Zaključujem pretres Predloga zakona u pojedinostima. Odlučivaćemo u danu za glasanje. 
	Prelazimo na 2. tačku dnevnog reda – PREDLOG ZAKONA O UBLAŽAVANjU POSLEDICA ENERGETSKE KRIZE I RASTA TROŠKOVA ŽIVOTA POJEDINIM KATEGORIJAMA STANOVNIŠTVA KROZ JEDNOKRATNU FINANSIJSKU PODRŠKU I JEDNOKRATNU NOVČANU NAKNADU
	Primili ste amandmane, izveštaje relevantnih odbora, mišljenje Vlade o podnetim amandmanima. 
	Otvaram pretres Predloga zakona u pojedinostima. 
	Na član 1. amandman su zajedno podneli narodni poslanici poslaničke grupe Zeleno-levi front – Ne davimo Beograd.
	Reč ima Natalija Stojmenović. 
	Izvolite. 
	NATALIJA STOJMENOVIĆ: Zahvaljujem, predsedavajuća. 
	Ja mislim da sam naziv ovog zakona može mnogim građanima i građankama Srbije prosto da zvuči smešno, jer ovaj naziv zakona kaže da se ublažavaju posledice rasta troškova života. A ja mislim da se zapravo ublažila pomoć. Setiće se da je 2020. godine ista ova vlast, za vreme pandemije korona virusa, davala pomoć građanima koja je tada iznosila 100 evra. Od 2020. godine do danas troškovi života građana Srbije su se uvećali za duplo. Samo 2022. godine hleb, mleko, šećer, brašno i so mogli ste da nađete za ispod 300 dinara, a 2026. godine vam treba više od 400 dinara za najosnovnije potrepštine jednog domaćinstva. 

	Godine 2020. ste dali građanima i građankama Srbije 100 evra, danas kada su se troškovi povećali vi dajete 50 evra jednokratne novčane pomoći. Osim što ja mislim da ne možete da se dogovorite da li Srbiji toliko dobro ide pa dajemo pomoć ili joj ide loše pa dajemo pomoć, mislim da je za građane i građanke Srbije jako bitno da znaju da znaju da je za sve ovo vreme je država ipak nekome pomagala, a to su bili investitori. Ovo je postala država koja služi samo investitorima, postala je država koja zavisi od stranih investitora.
	Kada gledamo povećanje rasta troškova života jako je zanimljivo pogledati stanovanje. Godine 2022. da iznajmite stan u Beogradu bilo vam je potrebno 350 evra. Sada vam za stan od 40 kvadrata treba minimum 600 evra. Da li država uradila ono što je Zeleno-levi front rekao, a to je ograničila cenu kirije i vezala je za platu jer sada sa ovim troškovima koje vi ublažavate, jer sada sa ovim troškovima koje vi ublažavate, kirija vam jede platu? Ne, nije. Šta je ova država radila u prethodnih 10 godina kada se radi o stanovanju? Davala je milijarde našeg novca investitorima kako bi gradili ono što nije u državnom vlasništvu, povećavala cene kvadrate koje sada građani uopšte ne mogu da priušte. 
	Vi ste 2014. godine Beograd na vodi tada najavljivali kao projekat veka. Od projekta veka, danas građani Srbije imaju četiri dinara mesečno. Za stanove koje u istom tom Beogradu na vodi po ceni kvadrata ne postoji jednokratna koja može da vam pomogne da kao normalan građanin Srbije imate da za jedan kvadrat između pet i deset hiljada evra. Umesto da ova država ne samo da pomogne nama, već da pomogne sebi tako što bi isti taj Beograd na vodi, u koji su ne samo građani Beograda, nego građani cele Srbije dali novac da bi se izgradile desetine hiljada stanova koji sada nama ne pripadaju, umesto da kaže – najveća pomoć bi bila da nacionalizujemo Beograd na vodi. Ne, mi i dalje dajemo milijarde našeg novca da se grade stanovi koji nisu za nas. Ne samo tu. Dajemo milijarde našeg novca različitim investitorima koji i po jugu Srbije otvaraju fabrike, koji kada im se da direktna pomoć i kada je istroše, onda te fabrika zatvaraju i odlaze, jer nam privreda, jer nam ova država zavisi od stranih investitora. Zato vas moramo da smenimo, zato što ćete rasprodati našu državu, zato što između nas, građana, i naše zemlje ćete uvek birati investitore, a ne nas. Hvala.
	PREDSEDNIK: Reč ima prvi potpredsednik Vlade Siniša Mali.
	SINIŠA MALI: Hvala puno.
	Poštovani narodni poslanici, uvaženi građani Srbije, morao sam da reagujem na ove nebuloze koje ste imali prilike da čujete.
	Dakle, milijarde i milijarde koje smo davali za Beograd na vodi…Ne postoje milijarde i milijarde koje su davane. Pogledajte ugovor koji je javan, ugovor koji je na sajtu Vlade Republike Srbije već 10, 12, 13 godina unazad. Lepo piše koja su prava i obaveze i jedne i druge strane. Ja ne znam gde ste našli te milijarde. Dakle, investitor ulaže novac, a zemljište daje Republike Srbije, odnosno ulaže. Za to dobija 33%. Znači, ne daje ništa. Dobija 33% vlasništva u celom projektu, samim tim deli i dobit od ostvarenja tog projekta. 
	Kada na to dodate činjenicu da ste od najružnijeg dela Beograda, dakle, od onog smetlišta gde niko nije zalazio ni od vas ni od nas, od toga da ste imali milion evra od nelegalnih objekata, dakle nikakav prihod od poreza na imovinu koji sada imate, vi danas imate tamo preko 10.000 ljudi koji rade, mi smo stvorili i kreirali 10.000 novih radnih mesta. Stanovi koji se grade se, uvaženi ili uvažena poslanice, i prodaju. Ne kupuju duhovi, kupuju građani Republike Srbije. preko 90%, ako ne i više, po 

poslednjoj informaciji koju imam su upravo građani Srbije koji kupuju te stanove. Šta imate protiv razvoja? Vidim, sve se bunite, protiv ste razvoja, protiv ste progresa, protiv ste napretka. Najbolje bi bilo da smo ostavili tamo ono groblje brodova, onih 67 brodova kojih je bilo tamo nasukano na obali reke Save.	
	Pa najbolje bi bilo da smo ostavili tamo ono groblje brodova, onih 67 brodova koji je bilo tamo nasukano na obali reke Save. Najbolje mi bilo da ništa nismo uradili, da promenili Beograd nismo. A, sada, još jednom umesto onog najružnijeg dela Beograda, imate jedan od najlepših delova Beograda, pri tome gde ljudi žive, gde ljudi rade, gde se plaćaju porezi i doprinosi na tih 10 hiljada plata, gde se plaća porez na imovinu, gde se u međuvremenu zaposlili građevinsku industriju koja je doprinela i ljudima koji rade u toj industriji, pa onda indirektno i druge industrije koje se bave opremanjem stanova, pa pri tome ste doprineli rastu BDP, više novca u budžetu za veće plate, veće penzije. 
	Ono što ne znate, to se zove progres, to se zove rast, to se zove razvoj, to se zovu nove ideje, to se zovu snovi koji se ostvaruju i tako Srbija, za razliku od vas koji biste je vratili u prošlost, ide napred. Hvala puno.	
	PREDSEDNIK: Hvala. 
	Hoćete po amandmanu? 
	(Natalija Stojmenović: Replika.)
	Nije vas pomenuo. Dobili ste odgovor. 
	Da li želite po amandmanu?
	Izvolite. 
	NATALIJA STOJMENOVIĆ: Dakle, slušamo ministra finansija koji je ovde rekao praktično kako investitor više vredi od građana Srbije. Kaže – nismo mi ništa dali za Beograd na vodi. Dali Železničku stanicu, dali Geozavod, dali zemljište da bi se tamo igzradilo 10 hiljada stanova, koje mi ne možemo da kupimo. Evo, građani, pitajte se koliko vas ima sada novca da plaća kvadrat, jedan kvadrat u Beogradu na vodi, koji je minimum pet hiljada evra. Koliko vas sada ima taj novac. Ali ste odlično pitanje postavili, a to je ko tamo kupuje te stanove. Pa znate ko kupuje? Sećate se onog slučaja Senjak i ubistva u restoranu „27“ , dobijete taj odgovor, jer se tu kaže, tu vaš kriminalac kaže da se svađaju oko toga ko će koliko zaraditi na zemljištu u Beogradu, jer upravo su ti stanove, koji vi kažete da se toliko uspešno prodaju… Da, prodali su se tako što su se kriminalci kupovali i ulagali u te stanove, ne obični građani Srbije. 
	Kažete da smo mi ovde protiv razvoja. Izvinite, protiv kog sam ja to razvoja kada kažem da je ta zemlja koja je pripadala građanima Srbije trebalo da ostane i da pripada građanima Srbije, da se izgrade stanovi za mlade, a ne da sada mladima govorite – uzmite kredit, imajte još jedan dug prema ovoj zemlji, pored tog duga, jer smo milijarde dali u taj projekat, koje ćemo mi vraćati. Nismo tamo dobili stanove. Nismo dobili ništa.
	Ja kažem da je rešenje za to da ako od projekta veka ja imam četiri dinara mesečno da nacionalizujemo Beograd na vodi. Za vas to nije razvoj. I nikada i neće biti jer je vas razvoj da služite stranim investitorima a ne građanima Srbije.
	PREDSEDNIK: Reč ima Milenko Jovanov.
	MILENKO JOVANOV: Pa ovo vam je, gospodine Mali, još jedna posledica onoga o čemu su govorile neke kolege iz opozicije, dolaska velikog broja ljudi iz unutrašnjosti u Beograd i onda im cena stana ne odgovara, ali mi nije jasno zašto onda nisu ostali u svojim lokalnim samoupravama. Meni zato što nije odgovarala cena stana 

u Beogradu, ja sam ostao u Kikindi. A sad nisam došao u Beograd pa da učim Beograđane kako oni treba da žive i koliko treba da im vredi cena kvadrata zato što se meni ne isplati iz Kikinde da  dolazim ovde. 
	Tako da…
	(Natalija Stojmenović dobacuje.)
	Ja Vranje nisam spomenuo, ali mi je drago što ste se prepoznali. Drago mi je što ste se prepoznali. Ja Vranje nisam…
	PREDSEDNIK: Da li možete da prekinete da dobacujte, da vičete odatle? Možete? Hajde da pokušamo. Evo, brojimo sekunde koliko možete.
	MILENKO JOVANOV: Ja sam čuo da koleginicu zovu Beovranjanka, ali sada mi je jasno. Nisam znao da je to razlog. 
	U svakom slučaju, što se tiče ove cele priče sada ste, poštovani građani, imali prilike da čujete kako to izgleda. 
 

19/1	MV/CG		13.05 – 13.15			

	Pronađu vam nešto za šta nije bilo vremena, okolnosti, ovoga ili onoga, da se reši i kažu ovo niste uradili, ovo niste uradili. Ja vam sada garantujem glavom, gospodine Mali, da nije sređeno to priobalje, danas bi nas kritikovali zato što nije sređeno i isto to bi govorili – prošlo je 14 godina, imate tamo nasukane brodove, tamo se narkomani skupljaju, šta ste uradili za 14 godina. E, sad kada je sređeno, opet ne valja što je sređeno. Tako da, iskreno rečeno…
	(Natalija Stojmenović: Za koga?)
	Za kralja i otadžbinu. Ovo nije normalno, stvarno.	
	Uglavnom, ono što jeste poenta, evo Ćuta je razumeo, to je da šta god radili, oni će da kritikuju, oni će da traže načina da vam objasne da to tako nije trebalo. Oni bi to bolje zato što je dokazano da su bolje već radili, je li tako? Jer, sve ovo što nama zameraju, oni su već sto puta radili. Gradili stanove za mlade, gradili zgrade za mlade. Dakle, oni traže od države da postane stanodavac. To je sada nova varijanta. To je odlično, samo to kada vaše komunističke i neokomunističke budalaštine dođu na vlast, onda ćete moći to da sprovodite. Tu vrstu angažmana ova zemlja je negde prekinula 2000. godine, kada je rečeno tržište, tržište i tržište. Sada odjednom vraćamo se u vreme Tita, da se prave stanovi i da, kako se ono zvalo, SIZ za stanovanje, fondovi solidarnosti i te fore…
	PREDSEDNIK: Bilo je i ono – imaš kuću, vrati stan.
 	MILENKO JOVANOV: Imaš kuću, vrati stan, ne može sve. I onda će to tako da ide. Zašto. Pa zato što su njima nemački zeleni rekli da to tako treba.
	(Narodna poslanica Natalija Stojmenović dobacuje s mesta.)
	PREDSEDNIK: Svaka vam čast, gospođice Stojmenović, izdržali ste 38 sekundi. Hvala vam mnogo. Velika čestitka, zaista. Svaka čast. 
	MILENKO JOVANOV: Tako da, politika nemačkih zelenih preko ovih domaćih zelembaća neće u Srbiji biti sprovođena nikada, ali nikada, jer su deo NVO hidre, koja se spolja finansira da ovu zemlju podriva, koja se spolja finansira da ovu zemlju urušava. Ovi ljudi sve što govore, govore zato što je tako naručeno, zato što je tako plaćeno, a ne zato što imaju bilo kakav plan i bilo kakvu ideju. Zato su statistička greška, zato na izbore ne izlaze, zato ćemo ih istrpeti još danas, sutra i u ponedeljak eventualno, i više ih, na našu veliku sreću i zadovoljstvo, nikada i nigde ni sresti, ni videti nećemo, jer će izmigoljiti iz javnog prostora tamo gde im je i mesto. Hvala.
	PREDSEDNIK: Hvala vam.
	Samo da se uozbiljimo. Poštovana narodne poslanice, Kodeks narodnih poslanika, izričito je zabranjeno da obmanjujete javnost. Dakle, vi ste rekli da je Republika Srbija preduzeću „Beograd na vodi“ dala železničku stanicu. Železnička stanica se trenutno renovira, biće muzej istorije Srbije. Ne znate, ali u stvari znate, što je gore, ali ste izabrali da svesno obmanjujete javnost.
	Na član 1. amandman su zajedno podneli narodni poslanici poslaničke grupe Narodni pokret Srbije.
	Borislav Novaković ima reč.
	BORISLAV NOVAKOVIĆ: U članu 1. posle reči: „jednokratne finansijske podrške i jednokratne novčane naknade“ dodaju se reči: „uz obezbeđivanje jednakog pristupa prema korisnicima, dostupnosti postupka svim korisnicima bez obzira na mogućnost korišćenja elektronskih usluga, transparentnosti korišćenja javnih sredstava i zaštite podataka o ličnosti“.
	Obrazloženje. Predlog zakona uređuje veliki broj postupaka koji se odnose na ostvarivanje prava građana, obradu njihovih podataka i raspolaganje značajnim iznosom javnih sredstava, ali u odredbi kojom se određuje predmet zakona ne utvrđuje se 

osnovna načela njegovog sprovođenja. Posebno je značajno da deo postupka Predloga zakona predviđa isključivo elektronskim putem, iako svi građani nemaju jednak pristup elektronskim uslugama, niti jednake digitalne sposobnosti. Amandmanom se zato kao osnovno načelo sprovođenja zakona utvrđuje jednakost korisnika, dostupnost postupka, transparentnost trošenja javnog novca i zaštita podataka o ličnosti.
	Ljudi, nemaju svi kompjuter, nemaju svi internet i nemaju svi stanovnici Srbije onu vrstu informatičke kulture koja je predviđena ovim zakonom. Dakle, treba omogućiti da pristup i mogućnost da koriste sredstva se odnosi i na one koji će se elektronskim putem prijaviti, ali i na one koji nemaju tu vrstu informatičke obučenosti da komuniciraju na elektronski način i da ispunjavaju upravo zakon na onaj način koji je on predvideo. Mislim da treba imati razumevanja i za taj deo građana i da treba omogućiti da se komunikacija ne vodi samo elektronskim putem. Hvala.
	PREDSEDNIK: Hvala vam.
	Na član 2. amandman su zajedno podneli narodni poslanici poslaničke grupe Mi – Snaga naroda.
	Da li neko želi reč?
	Reč ima Borislav Antonijević. 
	Izvolite.
	BORISLAV ANTONIJEVIĆ: Mi smo podneli na amandman jedan, u članu 2. uvodni deo stava 1. koji glasi: „jednokratna finansijska pomoć u skladu sa ovim zakonom isplaćuje se licima koja pripadaju sledećim kategorijama“. Iako je u obrazloženju Predloga zakona navedeno da se finansijska pomoć deli državljanima Republike Srbije, u samom Predlog zakona to nije naznačeno, osim za lica koja ne pripadaju ugroženim kategorijama. To je jako značajno naglasiti u svakom slučaju da se finansijska pomoć odnosi samo za građane Republike Srbije, odnosno za one koji su isključivo državljani Republike Srbije.
	Takođe, predlagač zakona je propustio da obuhvati još dve ugrožene kategorije. Potpuno su zaboravljeni nezaposleni. Verovatno predlagač smatra da ih u Srbiji nema. Međutim, ima ih i te kako i njima je svaka finansijska pomoć značajnija nego onima čija su primanja mala, jer nezaposleni nemaju nikakva primanja. Nadam se da ne kategorišemo sve nezaposlene kao one koji su neradnici, koji ne žele da rade, već zato što verovatno nemaju adekvatno mesto za zaposlenje.
	Druga kategorija kojoj treba finansijska pomoć i podrška su studenti. Većina studenata su nezaposleni i ne vode se u evidenciji Nacionalne službe za zapošljavanje jer su im studije u toku i svaka novčana pomoć bi njima bila značajna i neophodna, a postoje i zaposleni studenti, što znači da su im potrebna finansijska sredstva da finansiraju studije, pa bi i njima svakako značila ova podrška. Hvala. 
	PREDSEDNIK: Hvala. 
	Na član 2. amandman su zajedno podneli narodni poslanici poslaničke grupe Narodni pokret Srbije. 
	Reč ima Borislav Novaković. 
	Izvolite.
	BORISLAV NOVAKOVIĆ: Evo jedna kratka intervencija. Dakle, član 2. stav 1. tačke 2) i 5), posle reči: „kojima se pravo vezuje za činjenicu da se lice dana 25. avgusta 2026. godine nalazi u odgovarajućoj službenoj evidenciji“ dodaju se reči: „odnosno kojim je pravo priznato sa dejstvom najefikasnije na dan 25. avgust 2026. godine, bez obzira na datum izvršenog unosa u službenu evidenciju.“

	Obrazloženje. Predlog zakona pravo na pomoć korisnika dečijeg dodatka, novčane socijalne pomoći i boračkih kategorija vezuje za formalnu činjenicu da se lice tačno 25. avgusta nalazi u odgovarajućoj evidenciji. Time se može dogoditi da građanin ispunjava sve zakonske uslove a da mu pravo bude priznato sa važenjem na taj datum, ali da zbog trajanja administrativnog postupka ili zakašnjenja organa ne bude blagovremeno evidentiran i zato ostane bez pomoći. Građanin ne sme da bude kažnjen zato što država sporo unosi podatke u sopstvenu bazu. Ovaj amandman otklanja tu mogućnost. Hvala. 
	PREDSEDNIK: Hvala vam. 
	Na član 2. amandman su zajedno podneli narodni poslanici poslaničke grupe Pokret slobodnih građana, SDA – PDD.
	Reč ima Ahmedin Škrijelj.
	Izvolite. 
	AHMEDIN ŠKRIJELj: Zahvaljujem, predsedavajuća. 
	Dakle, mi smo prinuđeni bili da podnesemo ovaj amandman zbog toga što predlagač zakona prilikom određivanja kruga korisnika nije dovoljno sagledao stvarne društvene potrebe i izostavio je kategorije građana čiji položaj zahteva posebnu pažnju. Dakle, mi predlažemo da se daju tri nova stava u zakonu. Tražimo da podršku dobiju lica koja ostvaruju pravo na uvećani dodatak za pomoć i negu drugog lica, uključujući i korisnike iz sistema penzionog i invalidskog osiguranja kojima se isplaćuje razlika do iznosa uvećanog dodatka.  
20/1	MT/VZ		13.15 – 13.25

	Uz njih pravo bi imao jedan roditelj, usvojitelj ili staratelj koji sa tim licem živi ili im svakodnevno pruža pomoć i negu, a u posebno propisanim slučajevima i jedan član porodice koji tu brigu stvarno preuzima. Njihovi troškovi nege, lečenja, rehabilitacije, prevoza i svakodnevnog života nisu povremeni već stalni, pa je opravdano da budu obuhvaćeni zakonom koji treba da ublaži rast troškova života.
	Istim amandmanom tražimo da se obuhvate još neke kategorije, a to su iznad svega porodice žrtava otmica u Severinu i Štrpcima, kao i žrtve napada bivše vojske Jugoslavije na selo Kukuroviće, od 18. februara 1993. godine, odnosno preživele napade, porodice ubijenih lica kojima je tokom 1993. godine uništena, spaljena, oštećena ili opljačkana imovina, kao i ona koja su bila prinuđena da usled tog nasilja od strane bivše vojske Jugoslavije napuste selo Kukuroviće, u opštini Priboj. 
	Posebno propisujemo da se pravo za ove žrtve i njihove porodica ostvaruje neposredno osnovu ovog zakona i da ova pomoć ne utiče na njihovo pravo na naknadu štete, reparaciju ili druga prava. Problem, odnosno država Srbija treba svim ovim kategorijama da ujedno prizna i status civilnih žrtava rata, ali to je pitanje nekog drugog zakona. 
	Hvala.
	PREDSEDNIK: Na član 2. amandman su zajedno podneli narodni poslanici poslaničke grupe Zeleno-levi front – Ne davimo Beograd.
	Reč ima Natalija Stojmenović.
	NATALIJA STOJMENOVIĆ: U ovom amandmanu tražimo da ne postoji registar, pošto se ova vlast dosta hvali time da je razvila e-upravu. Mislim da nema potreba da se građani prijavljuju. Jer, kažemo da je svim građanima potreba pomoć, ako ne kažemo kojim je onda građanima potrebna pomoć.
	Mislim da je svim građanima potrebna pomoć, ono što ne mislim je da ova pomoć zaista može da ublaži one troškove života na koje se građani najviše žale. To su sigurno cene hrane i troškovi stanovanja. 
	Više od 40% građana, u ovoj zemlji, se žali na troškove stanovanja, a onda mi ovde čujemo šefa najveće poslaničke grupe koji kaže da je problem da država bude stanodavac, da je problem da država pruža takvu vrstu pomoći. Znate, država pruža takvu vrstu pomoći i stanodavac je i u Beču, i u Berlinu, i u Kopenhagenu, i u Njujorku. Država je prepoznala da treba da pruža takvu pomoć, ali našoj državi je problem da ona bude stanodavac. Zašto joj je problem? Zato što upravo naša zemlja… 
	Kada ja kažem da naša zemlja treba da bude naša, onda se meni priča odakle sam. Kada ja kažem da u našoj zemlji treba da budu jeftiniji stanovi za mlade ljude, u ovoj zemlji, pristupačniji, onda je to problem, onda je problem da država bude stanodavac.
	Ako je problem, drage koleginice i kolege, da država bude stanodavac, zašto onda i Aleksandar Vučić i gospođa Brnabić i Tomislav Nikolić žive u državnim stanovima? 
	PREDSEDNIK: Reč ima Milenko Jovanov.
	MILENKO JOVANOV: Živeće te i vi u državnim stanovima kada budete bili neka vlast, pa službe koje su zadužene za vašu bezbednost procene da je tako nešto neophodno zarad vaše bezbednosti. Do tada nećete. 
	(Rastislav Dinić: Jel je ovo pretnja?)
	E sad, što se države tiče, država je bila…
	Šta je pretnja, kakva pretnja? 
	Ko se to dere o pretnji? 
	PREDSEDNIK: Ako je ovo bila pretnja, jedino ste meni pretili. Hvala.

	MILENKO JOVANOV: Uglavnom, država je bila i stanodavac i poslodavac i sve ostalo. Taj sistem je funkcionisao kako je funkcionisao do 1990. godine ili 1989. godine, a onda je blago modifikovan. Onda je rečeno da se sa tim raskida i da to ništa nije valjalo i da se ide u jednom drugom pravcu i sada živimo u tom drugom pravcu. Kada bude većina rekla da se vraća u taj pravac koji vi tražite to će da se desi. 
	(Dobrica Veselinović: Šta je vaš stav? Šta ti misliš, Milenko, jel treba?)
	Ne treba.
	PREDSEDNIK: Možete vi, gospodine  Vesilinoviću, da ne dobacujete. 
	MILENKO JOVANOV: Pošto me je pitao šta mislim, da li država treba da bude stanodavac, poslodavac i sve ostalo, najveći jedini poslodavac, ne treba. Državna imovina, državna svojina pokazalo se ono što je svačije da je ničije. 
	Grad Kikinda, na primer, evo da vam dam primer, ima stanove u svojini grada. Faktički, to je u javnoj svojini, kako već sad ide formalno, nije ni važno. Da hoće da me poslušaju, a neće, to sve treba da se rasproda. Ko hoće da kupi da kupi, jer je to katastrofa jedna potpuna. Jer, niti može da se održava, niti se održava. Ogromne probleme grad ima zbog toga. Ogromne probleme imaju i ljudi koji… Jedni dođu, drugi odu, ostave dugove. Naprave dugove za struju, izađu napolje, mora grad da plaća milionske dugove za struju, itd. Ulaže se neprestano u te objekte, ni na šta to ne liči. I to da je pameti to bi trebalo da se proda.
	(Dobrica Veselinović: Sve da se proda.)
	Tako je. Ko hoće da kupi neka kupi, država kroz pakete socijalne pomoći da pomaže i to je to. 
	Ono što ne nabrajate, to su zemlje koje to niti rade, niti im pada na pamet da rade. A, to da ima tih levih i liberalnih i levo liberalnih gradonačelnika koji se takvim stvarima ponose, siguran sam da ima. Ovde na sreću našu ne, niti će, kada ste vi u pitanju, to da se desi. Možda ste imali priliku nekada, ali ta prilika je otišla, prohujalo sa vihorom, i neće više da se vrati. 
	Tako da, to da će država da gradi stanove, pa država da izdaje stanove, pa države da vodi računa o tome ko kako održava taj stan, pa kako to sve funkcioniše, itd., to je završeno i ta se priča ponoviti neće. I to je, na kraju krajeva, dobro, jer se pokazalo da je za državu to loše. Uvek čovek o sopstvenoj svojini bolje brine nego o tuđoj. U nju može da ulaže, njom može da raspolaže i sve ostalo, a ovo, da budu zakupci nečega što nije njihovo, a onda da u to ne ulažu, da mora da ulaže onaj ko je vlasnik, a to je opet država. 
	Tako da, kad pravite te proračune i kad imate te ideje izračunajte koliko bi to koštalo državu, lokalne samouprave i sve ostale, pa ćete videti zašto za to nema, šta se dobija. 
	(Dobrica Veselinović: Neki ljudi žive.)
	Neki ljudi žive. To u zemljama zapada služi uglavnom za imigrantsku, odnosno migrantsku populaciju koja tamo živi. Vrlo, vrlo malo koristi autohtono stanovništvo. 
	Ali, ja nemam problem nikakav sa tim, meni je jasno da biste vi i to uradili, jer to što rade zeleni tamo vi biste radilo vamo. Srećom, kao što rekoh, ta politika neće da se sprovede. U Nemačkoj 80% ljudi nema stan. Generalno, ta svojina nad nekretninom u Srbiji je mnogo više izražena i ona potiče ne samo od toga što je neko doneo političku odluku, nego i nečega što je istorija, nečega što je tradicija, nečega što je imanje, a ne nemanje, nečega što je ostalo u tradiciji ovog naroda. 

	Tako da, nemojte da rušite tu tradiciju tim vašim levičarskim budalaštinama. Em nećete uspeti, em samo nas zamajavate sve zajedno. 
	Hvala. 
	PREDSEDNIK: Hvala vam.
	Gospodine Pavloviću, po amandmanu? (Da.)
	Izvolite. 
	BRANKO PAVLOVIĆ: Kao komunista moram da se uključim u ovu raspravu, istina kineskog tipa. 
	Polazim od toga da je krov nad glavom ljudsko pravo. Ako je krov nad glavom ljudsko pravo onda naravno da država mora da vodi računa o tome. Kao što, inače, u Kini predsednik Si Đinping kaže da stanogradnja ne sme da bude vođena profitom kao osnovnim motivom. Dakle, Kina, ubedljivo najuspešnija ekonomija na svetu. Tu se mi razlikujemo. 
	Ne mislim ja da ste vi loš čovek zato što mislite različito od mene. Vidim da vi imate malo oštrije epitete koje dajete komunistima. Mislim da je to nepotrebno. Prosto, različito vidimo stvari i dobro je da se ovde pocrtaju te razlike.
	Hvala vam.
	Na član 3. amandman je podneo narodni poslanik Marijan Rističević.
	Izvolite. 
	MARIJAN RISTIČEVIĆ: Zahvaljujem.
	Dame i gospodo narodni poslanici, jedan od ovih preko je rekao jednu tačnu rečenicu. Otprilike – država je vlasništvo ljudi, vlasništvo građana. To su činjenice. Nije država vlasnik građana, nego su građani vlasnici države. 
	E sad, pošto je država napravila neki novac, pošto je imala podršku tih istih građana koji su se ujedinili oko našeg programa, red je da ono što smo uradili više zahvaljujući njihovoj podršci red je da im na određeni način vratimo. I smisao ove finansijske podrške od 10.000 do 35.000 je upravo i ljubav države prema svojim građanima, koja će biti uzvraćena na narednim izborima tako što će ujedinjeni građani dati podršku vladajućoj većini i tako će Srbija opet pobediti. 
	Živela Srbija!

	PREDSEDNIK: Hvala vam.
	Reč ima Aleksandar Jovanović.
	Izvolite.
	ALEKSANDAR JOVANOVIĆ: Malopre me je gospodin Pavlović podsetio kada je uporedio Kinu kao najuspešniju privredu u svetu, da pomenem jednu stvar kada smo već kod Kine. Da li znate vi gospodine Pavloviću kako Kina tretira one koji se bave teškom korupcijom? Znate kako kineski Krivični zakon tretira one koji uzimaju državni novac i koji primaju mito? Ne bi bilo loše pošto su nam Kinezi veliki prijatelji da malo uradimo kopi-pejst kineskog Krivičnog zakonika. Ja vam kažem, pet minuta ne bi prošlo, ne bi imali korupciju. Hvala lepo.
	PREDSEDNIK: Gospodine Pavloviću, želite da odgovorite ili replika? 
	Izvolite.
	BRANKO PAVLOVIĆ: Bukvalno 10 sekundi.
	Znate da je bilo vrlo veliki problem u građevinskom delu, sektoru Kine sa nekih 300 milijardi dubioze koju su napravile privatne kompanije i najveća kompanija koja je nanela najveću štetu krajnjim kupcima, korisnicima „Evergrand“, njihovo direktor je upravo dobio doživotni zatvor, doživotni zatvor u Kini. Tako da ima mehanizama i protiv tih špekulativnih elemenata, ali je zašto poučno? Poučno je da kada se zaletite u stanogradnji samo vođeni profitom, vi nužno završavate u teškim špekulacijama i vrlo velikoj šteti za građane. A slažem se da je kod njih ta kaznena politika u skladu sa njihovim kulturološkim obrascem, veoma oštra, za nas bi to bilo preoštro. To ne odgovara našem kulturološkom obrascu, a da treba da završavaju u zatvorima, svakako da. Nama bi bilo neprimereno doživotni zatvor u svim istočnjačkim kulturama, kada si protiv države ili leti glava ili su kazne izuzetno dugačke. To je njima primereno, nama je primereno nešto blaže, ali svakako nije dobro da prolazi bez sankcija. Hvala.
	PREDSEDNIK: Hvala vam. 
	Ovo je pravi momenat da obavestim narodne poslanike da ćemo danas raditi i posle 18.00 časova.
	Idemo dalje.
	Na član 3. amandman su zajedno podneli narodni poslanici poslaničke grupe Pokret slobodnih građana SDA PDD.
	Reč iam Ahmedin Škrijelj.
	AHMEDIN ŠKRIJELj: Zahvaljujem.
	Dakle, predlagač je propustio da pri određivanju visine podrške u dovoljnoj meri uzme u obzir razvojne razlike i stvarne troškove života u manje razvijenim sredinama, pa smo mi ovim amandmanom predložili da zakon bolje odgovori na te realne društvene okolnosti. Za lica koja ostvaruju uvećani dodatak za pomoć i negu drugog lica, njihove neposredne negovatelje i lica obuhvaćena događajima u Sjeverinu, Štrpcima i Kukurovićima, predlažemo jednokratnu finansijsku pomoć u iznosu od 25.000 dinara. Taj iznos nije određen proizvoljno. Predlog zakona već predviđa 25.000 dinara za korisnike dečijeg dodatka, novčane socijalne pomoći i boračkog dodatka, pa nema opravdanja i da ove kategorije koje predlažemo budu tretirane nepovoljnije ili da se nikako ne tretiraju.
	Drugi deo amandmana odnosi se na razvojne razlike. Mi tražimo dodatnih 5.000 dinara za korisnike dečijeg dodatka, novčane socijalne pomoći lica sa najtežim oblicima invaliditeta, obuhvaćen amandmanom i njihove neposredne negovatelje, ako imaju prebivalište u jedinicama lokalne samouprave, treće ili četvrte grupe razvijenosti, odnosno ukoliko žive u nerazvijenim ili devastiranim opštinama. 

	Tamo gde su zdravstveni i socijalne usluge slabije dostupne i gde su troškovi života veći i mogućnost za zaposlenje manje, socijalna ugroženost ima i dodatnu razvojnu dimenziju. Kriteriji koje predlažemo zasnivaju se na zvaničnoj listi razvijenosti i važi jednako za celu Srbiju i obuhvata brojne nerazvijene Sandžačke opštine. Propisujemo i da isto lice regionalno uvećanje može da dobije samo jednom, a korisnik dečijeg dodatka jednom bez obzira na broj dece, kako bi se sprečile višestruke isplate po istom osnovu.
	Mera podrške je pravedna samo ako uvažava i stvarne razlike i uslove u kojima ljudi žive i ukoliko država na jednak način tretira sve njene građane, a odbijanjem amandmana na ovaj zakon videli smo da u slučaju ove aktuelne vladavine Republike Srbije to nije tako. Hvala.
	PREDSEDNIK: Hvala.
	Na član 3. amandman su zajedno podneli narodni poslanici poslaničke grupe Mi snaga naroda. 
	Da li neko želi reč?
	Reč ima Borislav Antonijević.
	BORISLAV ANTONIJEVIĆ: Da ne bih dužio i ovako ima kratko vremena. Ovaj amandman se bukvalno odnosi na promene koje smo pomenuli i u prethodnom amandmanu. Znači, da ovu finansijsku pomoć i pravo na novčanu socijalnu pomoć zadrže korisnici boračkog dodatka, borci, nezaposleni i studenti. Znači, i to su isto ugrožene grupacije, kao i ove navedene. Hvala vam.
	PREDSEDNIK: Hvala.
	Na član 3. amandman je podnela narodna poslanica Ivana Rokvić. 
	Izvolite.
	IVANA ROKVIĆ: Hvala vam.
	Narodi pokret Srbije je ovaj amandman podneo kako bi zapravo pomogli Vladi Republike Srbije da utvrdi šta je ono što je ona sama predložila, jer u članu 3.  ovog zakona piše jedan iznos, a samo 15-ak strana kasnije piše potpuno drugo. 
	Dakle u zakonu kaže da penzioner koji ima penziju od 56.822 dinara dobija 27.500 dinara pomoći, a u vašoj analizi efekata piše 56.851 dinar. To je samo 14 strana, evo ja sam vam ovde odštampala da možete da vidite, 14 strana razlike  i imamo razliku od 29 dinara. Sada vi možete kažete – dobro, 29 dinara nije mnogo. Jeste mnogo za one penzionere koji spadaju u taj opseg od 29 dinara zato što je ta greška koju ste napravili pravi razliku od 7.500 dinara manje pomoći.
	Dakle, po članu zakona penzioner dobija 20.000 pomoći, a po obrazloženju Vlade penzioner dobija 27.500. E, sada me zanima koja vlada govori istinu, da li ona sa druge strane ili ona sa 14 strane. Ovo je možda najbolja slika načina na koji vi zapravo vodite državu, najavljujete milijardu evra pomoći, izlazite na televizije, pravite kampanje od novca građana, a onda ne možete da prepišete isti broj sa jedne strane Predloga zakona, na drugu stranu istog tog zakona. Hvala.
	PREDSEDNIK: Hvala vama.
	Zaista legitimno, tako da molim Ministarstvo finansija, ja sam zamolila da proveri odmah. Hvala vam na konstruktivnom predlogu.
	Na član 4. amandman su zajedno podneli narodni poslanici poslaničke grupe Zeleno-levi front – Ne davimo Beograd. 
	Reč ima Robert Kozma.

	ROBERT KOZMA: Hvala vam, predsedavajuća.
	Pre nego što pređem na sadržinu amandmana samo da se kratko osvrnem na prethodne rasprave. Krov nad glavom je ljudsko pravo, to su neke zemlje odavno prepoznale i dan danas se drže tog načela. To su uglavnom zemlje EU, tako da je država ili grad stanodavac bila i u prošlosti a i danas u gradovima kao što je Beč, Barselona, Berlin, Stokholm, Kopenhagen. Upravo u ovim gradovima, a uzmimo na primer Beč koji sami građani EU prepoznaju kao jedan od najkvalitetnijih gradova za život u Evropi baš zato što se grad a i država brine o tome da je krov ljudsko pravo. Krov nad glavom je ljudsko pravo.
	Druga star, meni je drago što je predstavnik vladajuće većine malo pre govorio jer smo mogli da čujemo šta je njegova, a pretpostavljam i politika partije koju predstavlja, jer ipak šef poslaničke grupe, a njegova politika kaže – da grad ni država ne mogu da budu ni dobri vlasnici, ni dobri upravljači i da se zalaže za rasprodaju svega i svačega. 
	Tako da, dragi građani, možete da znate šta vas čeka ako ta politika ostane na vlasti, a to je da će sve rasprodati, na isti način kao što su na primer, u gradu Beogradu postojao jedan Sava centar. Onda su tvrdili da Grad Beograd ne može dobro da upravlja njime, to jest oni i prodali su ga njihovom omiljenom tajkunu Miškoviću, da bi onda za vreme korone sednice Skupštine grada Beograda bile u tom Sava centru, kada organizuju bilo koji veći događaj, organizuju ga u Sava centru i tom istom Miškoviću plaćaju iznajmljivanje tog Sava centra. To je njihova politika, privatizacija, odnosno rasprodaja svega i svačega da bi onda isto to grad ili država iznajmljivali i trošili pare građana.  

	Treća stvar, kada govorimo o "Beogradu na vodi", radi se o tome ko je više uložio, ko je preuzeo veći trošak da bi se izgradio "Beograd na vodi". To nije tzv. investitor, nego grad Beograd i država Srbija. Svi građani Srbije, od Subotice preko Čačka do Preševa, svi oni su plaćali taj "Beograd na vodi" iz budžeta i svi oni su platili, odnosno poklonili više od dve milijarde evra tzv. investitoru. Kada obračunamo troškove zemljišta, koje smo besplatno dali, tj. poklonili, kada izračunamo troškove prebacivanja sedišta železničke stanice na Prokop, sređivanje celog tog dela, kada izračunamo i troškove transfera autobuske stanice takođe na Novi Beograd, sve to ste radili da bi investitor mogao da gradi "Beograd na vodi".
	Kada obračunamo te troškove, jasno je da je država i grad Beograd dala enormno više nego što je investitor uložio, a investitor je taj koji kupi kajmak od prodaje stanova. Na primer, od 2014. godine do danas, grad Beograd i država Srbija dobila je samo 31 milion evra od dividendi koje se raspoređuju iz "Beograda na vodi". To znači da je u proseku svaki građanin dobio po 40 evro centi, nepunih 48 dinara godišnje ili četiri dinara mesečno, a uložili smo preko dve milijarde evra troškova u izgradnju luksuznog naselja u kome prosečan građanin Srbije ne može da priušti stan, nego samo ekipa koja je povezana sa vama, jer se i sami hvalite da je tamo metar kvadratni stana 10 hiljada evra. Hvala vam.
	PREDSEDNIK: Reč ima Milenko Jovanov.
	MILENKO JOVANOV: Skočio kvadrat za pola sata! Ova reče malo pre 3,5 hiljade, sad je već 10 hiljada evra. Do kraja sednice će doći na 15, 20 hiljada. 
	Ali hajde, pošto smo krenuli sa izvrtanjem reči i teza, sada ćemo ovako, pošto nije to samo njihov specijalitet, možemo i mi time da se bavimo. 
	Poštovani građani, sada ste čuli šta je njihova politika. Oni ako pobede i ako budu sprovodili svoju politiku, vi nećete imati ni stanove, niti ćete biti vlasnici bilo čega. Njihova politika je da vam oduzimaju imovinu, njihova politika je da sva imovina bude isključivo državna. Nećete moći da imate stanove, nećete moći da imate kuće, nećete moći da imate vikendice, nećete moći da imate ništa. 
	Vlasnici privatnih firmi, da znate da će vam oduzimati privatne firme i od tih firmi praviti državne firme. Evo, hoćete tako da pričamo?
	(Dobrica Veselinović: Niko to nije rekao.)
	Pa, nisam ni ja rekao ono što je on rekao da sam rekao. I zato sam i naveo da ako ćemo tako da pričamo, onda nije nikakav problem. Obrnem ja to, kao i vi. Hajde, prestanite to da radite.
	Da, rekao sam da je država loš stanodavac i da država ne treba da pravi stanove i da ima stanove. Kraj. Ne znam šta je tu bilo sporno?
	Ali, evo sada konkretnog primera kako oni ne znaju o čemu pričaju i kako je to jedna floskula teza koja nije razrađena čak ni u njihovim glavama, a da ne pričam da nije razrađena u realnom životu kako izgleda. 
	Dakle, država Srbija je imala taj, odnosno grad Beograd, ko je već bio formalno vlasnik, "Sava centar". Plaćali, investirali, rupa bez dna, nikad kraja. Danas taj "Sava centar" donosi budžetu Srbije i imamo najveći kongresni centar u ovom delu Evrope i više novca u budžet dobijamo od poreza nego kad je država bila vlasnik i pravila konferencije i sve ostalo. E, to vam je privatni kapital i interes države od privatnog kapitala. Ali, to je ono što oni neće, oni ne razrade ideju do kraja, nego sve je super, nek sve bude državno. Ne, sa tom pričom je završeno.

	Sa druge strane, nije to tako kao što vi predstavljate da sam ja rekao, niti je to onako kao što mi radimo u potpunosti. Potpuno ste iskarikirali ono što sam ja govorio. Na primer, zadržana je ta "Ložionica", pa je država uložila, pa se taj prostor koristi zato što je procenjeno da može da se koristi za šta da se koristi. Tako da neka izbalansirana priča i te kako ima osnova, a ove utopijske ideje i ove varijante da se vratimo ponovo na 44. godinu, da oni proveravaju koliko kvadrata ima čovek u svojoj kući pa da proceni da ne može da se baškare u 100 kvadrata njih dvoje, ima da vam uselimo još pet zaštićenih podstanara i te slične stvari, to zaboravite, bilo, prošlo, neće se vratiti. Baš kao i vaša politička opcija.
	PREDSEDNIK: Hvala.
	Gospodine Kozma, po amandmanu.
	ROBERT KOZMA: Inače, 10 hiljada evra po metru kvadratnom, time se hvali vaš predsednik Vučić, kao i vaš ministar Mali. Oni se hvale time i baš slave, kažu – vau, super, prodao se stan gde je metar kvadratni koštao 10 hiljada evra. Tako da se za to obratite njima.
	Ono za šta se mi zalažemo jeste da se ograniče cene kirija da bi mladi ljudi, kao i drugi građani, mogli da imaju priuštivo rentiranje stana, kako bi mogli da uštede da kupe stan. Ono za šta se mi zalažemo jeste javna stanogradnja, da se ulaže novac u izgradnju stanova. Za cenu "Rafala" smo do sada mogli sa 2,7 milijarde evra da izgradimo 45 hiljada stanova. O tome se radi.
	Druga stvar, da ja vas nešto pitam. Jel vi kad idete po Evropskoj uniji i kad pričate sa predstavnicima iz Beča, iz Austrije, iz Nemačke, jel vi njima govorite – jel ste vi to u 44. godini, kako možete da imate ovako javnu stanogradnju, kako možete da radite ovako nešto, sram vas bilo, pa zar živite u 44. godini? Hvala vam.
	PREDSEDNIK: Reč ima Milenko Jovanov.
	MILENKO JOVANOV: Ispade sad da ja baš i nisam karikirao. Jer, sad smo već u sledećoj rečenici dobili da će da ograniči pravo vlasniku stana da odredi cenu stanarine. Znači, ja ću da izdajem svoj stan, evo vam, poštovani građani, kako to izgleda u njihovoj ideji, vi ćete da izdajete sopstvenu nekretninu po ceni koju vam oni kažu. To su vam rekli. E, taj film, kao što rekoh, u Srbiji gledati nećete. 
	(Robert Kozma: Isto kao što ste ograničili cenu hleba.)
	Poštovani građani, vi samo razmislite gde će to da se završi. Krenuće od toga da će da vam ograničavaju po kojoj ceni možete da izdajete sopstvene nekretnine, a onda će to da se završi tako što će da vam određuju sve ostalo. Jer to kad jednom breša pukne, tu kraja više nema.
	Dakle, oni ne govore sada o tome da lokalne samouprave koje imaju u svojini, kao navedena Kikinda, neke nekretnine, ograniče cenu tih nekretnina, odnosno cenu zakupa tih nekretnina, nego kažu – ima svi, u Beogradu zakup ima da bude 300 evra i tačka. I nema veze koliko vi mislite da to vredi. 
	E, pa gospodo i dame koji ovo gledate, razmislite da li vam je ova avantura interesantna i da li smatrate, posebno vi, koji ste vlasnici kvadrata koji se izdaju, jer danas će da krenu sa stanovima, a sutra će da krenu da se nastave na lokale, prekosutra na ko zna šta i doći ćemo mi do onoga što sam ja mislio da sam iskarikirao, a ispalo je da baš i nisam. Ispalo je da bi oni zaista na kraju uterivali ljude u zadrugu, ogrnuli se kožnim kaputima i čupali brkove onima koji neće to da rade. 
	Tako da, taj film, kao što rekoh, bio, prošao je, Bogu hvala i reprizu gledati nećemo, jer ovo nema veze sa životom u 21. veku, barem u Evropi, a čak i o toj Kini o kojoj govore te stvari ne funkcionišu baš onako kako su predstavili i kako je rečeno ali nije ni važno. 

	Ono što meni samo nije jasno to je da svi ovi šatro levičari ne žive taj život koji drugima žele, pa bih voleo da znam kako neki od njih i po kojim cenama izdaju svoje nekretnine koje ne koriste, pa da nam pokažu primerom kako su, pošto im je krov nad glavom ljudsko pravo.
	(Dobrica Veselinović: Predsedavajuća, vi se setite dostojanstva Skupštine.)
	Šta je dostojanstvo skupštine.
	(Robert Kozma: Zato što lažete.)
	Šta lažemo?
	(Robert Kozma: Lažete. Govorite ovde sa nama.)
	Ne, ja govorim načelno.
	(Robert Kozma: A načelno.)
	Da, govorim načelno. 
	Ja kažem da se raspitate među vama, vašoj grupaciji, ne vama troje. Otkud znam od vas troje. Od vas troje znam samo za ovog jednog što je izašlo u medijima. 
	Otkud znam, u vašem predsedništvu, vašem glavnom odboru, malo veće, veliko veće, kako ste već davali ta imena, kako se zvalo ono – „Igra prestola“, dakle, vaših organa.
	(Dobrica Veselinović: Igrao se predsednik Vučić sa vatrenom loptom.)

	Nije to „Igra prestola“, to je igra Kurtija, samo što ste vi nedovoljno inteligentni to da shvatite sa jedne strane, a sa druge strane nikada o Kurtiju nećete reći lošu reč, ali nije ni važno.
	Dakle, raspitajte se vi lepo u vašoj organizaciji po kojoj ceni vaši članovi izdaju svoje nekretnine? Svoje nekretnine po kojoj ceni?
	(Dobrica Veselinović: Koje nekretnine?)
	PREDSEDNIK: Da li mogu ja još jednom da vas zamolim da ne dobacujete?	Pod jedan, ovo vam nisu zborovi, ovo je Narodna skupština Republike Srbije. Ja razumem da ste vi navikli na zborove, ali ovo zbor nije, nego je Narodna skupština Republike Srbije.
	Pod dva, neću da vam dodeljujem opomene zato što, kakvi god bili rezultati narednih izbora, ja znam da je ovo vama poslednji mandat, pošto vi ne učestvujete na tim izborima, te ne želim, zaista sam bolećiva i ne želim da vam dajem opomene.
	Pod tri, ako želite da ovako radi Narodna skupština, onda neću ni većinu opominjati kada vama dobacuju, pa da vidim kako će izgledati kada vi govorite, a oni dobacuju, te vas molim i logički vam objašnjavam da nije dobro to što radite. 
	Vi nastavite pa ćemo videti kako će izgledati dalje ova skupština. 
	Izvinite, gospodine Jovanov.
	MILENKO JOVANOV: Sve je okej.
	Dakle, raspitajte se u svojim okvirima, u okviru svoje organizacije po kojoj ceni izdaju ljudi sopstvene stanove, pa ćete onda videti da ni u svojoj organizaciji niste primenili te metode koje želite da nametnete celom društvu, a onda će se pokazati koliki ste licemeri. 
	Ja sam to govorio iks puta i dokazivao konkretno i da ono što drugima želite da nametne sami ne primenjujete, nego i te kako gledate tržišne cene i baš vas briga za krov nad glavom i ljudska prava kada je sopstvena imovina i sopstveni džep u pitanju, kao što vas baš briga i za sve ostalo kada uzimate pare od Rokfelera da budete deo NVO hidre i da kao NVO hidra prenosite tuđe stavove, prenosite tuđa mišljenja i prenosite i borite se za tuđe interese. Između ostalog, evo i interes tog Kurtija koji pokušava da izazove požare na teritoriji centralne Srbije, ali čak ni to ne dobija osudu od vas, nego pokušaj minimiziranja celog tog napada na državu Srbiju, suštinske napade na državu Srbiju i pokušaja pravljenja haosa. 
	Prema tome, sve te vaše ideje prvo primenite sami na sebi, pa onda da vidimo kako taj eksperiment „in vivo“ deluje na vas, pa ćemo onda videti da li ima smisla ili nema smisla da se primenjuje i na druge.
	PREDSEDNIK: Hvala vam.
	Reč ima narodni poslanik Uglješa Marković.
	Izvolite.
	UGLjEŠA MARKOVIĆ: Zahvaljujem se, uvažena predsednice.
	Pa teško je ovde kao predstavnik Socijalističke partije Srbije sedeti, a ne uključiti se u ovu diskusiju. 
	Predsednice, koristiću vreme poslaničke grupe ili ovlašćenog, kako god. 
	Gospodin Pavlović je tu napravio jedan dobar uvod. Ušli smo u ideološke razlike i mislim da kada o svemu govorimo, a imajući u vidu i ograničenja koja ja imam lično  kao neko ko je 1991. godine rođen, tako da kada govorimo o tom Titovom vremenu, ne mogu da govorim iz prvog lica. Prosto, tada nisam ni bio rođen, ali mogu da izanaliziram to vreme kroz političku uređenje kakvo jeste bilo, a to jeste komunističko i ekonomsko, a to jeste socijalističko,  na mom primeru,  moje porodice, moj otac koji je bio dete jednog stolara i jedne domaćice verovatno nikada u nekom drugom vremenu, to 

jest u današnjem vremenu kapitalizma jako teško bi uspeo da završi sve škole i fakultete koje je završio i da uz pomoć države kasnije reši i stambeno pitanje i mnoge druge stvari, tako da to vreme o kojem govorimo na jedan način, tada je imalo i te kako svoje prednosti i te kako je davalo rezultate. 
	S druge strane, govoriti o tom vremenu iz današnje perspektive mislim takođe da je možda pomalo i gubljenje vremena. Ako analiziramo Kinu, Kina je možemo reći mešavina socijalizma i kapitalizma, uz dominantnu ulogu države koja kontroliše svoje tržište i kroz svoja državna preduzeća ne dozvoljava jače potrese kakve smo mogli da vidimo u zapadnim zemljama, pogotovo 2010. godine. Ali ono što želim da kažem jeste, ako već govorimo i o samom tržištu nekretnina, taj komunizam, odnosno to Titovo vreme jeste defakto izgradilo državne stanove. Ljudi su imali pravo korišćenja u tim stanovima, ali ono što u toj tranziciji, kada govorimo o tržištu nekretnina i onoga što jeste napravilo osnovu i bazu za naše tržište nekretnina jeste se dogodilo u  jednim od možda najtežih godina, a to jeste 1992. godine, kada je donet Zakon o stanovanju upravo  u vreme Socijalističke partije Srbije Slobodana Miloševića, jer, podsetiću one koji su zaboravili ili one koji ne znaju, tada je više stotina hiljada porodica rešilo svoje stambeno pitanje na način da je ono pravo korišćenja koje je imalo faktički uspelo da reši da su, naravno, imajući u vidu hiper inflaciju koja je bila, ali preko noći postali i vlasnici svojih stanova i na taj način rešili svoja stambena pitanja i taj zagarantovani krov nad glavom, tako da u tom smislu mi iz Socijalističke partije Srbije možemo da kažemo da smo tada uradili temelje današnjih tržišta nekretnina i tada smo kao država imali najveći procenat privatnog vlasništva nekretnina i u samoj Evropi. 
	Suma sumarum, ono što želim da kažem kada govorimo o jednom ili o drugom vremenu, ne možemo tek tako olako gubiti ograničenje ili prednosti koje svako vreme nosi sa sobom. Ono što mislim da mi danas, odnosno u ovom mandatu  možemo da budemo ponosni kada govorimo na ovu temu jeste upravo ovaj Zakon o izvršiteljima i mislim da smo tim Zakonom o izvršiteljima dali garancije porodicama sa nekretninama do 60 kvadrata i da ne ulazim opet u detalje pod kojim okolnostima i uslovima kog nivoa duga ne mogu da budu izbačeni iz svojih stanova. Mislim da smo na jedan odgovoran način pokazali da imamo osećaj za te ljude i da donekle vodimo računa o njima. 
	Naravno, i Socijalistička partija Srbije zbog ove politike koju je vodila devedesetih godina, 5. oktobra platila skupu cenu. Narod je tada rekao da želi demokratiju, demokratija je donela kapitalizam, kapitalizam je donelo tržište i sada, gospodo, imamo to da su cene kvadrata pet, šest, sedam hiljada evra. To je tržište. Ono diktira. Ima dva elementa – to su ponuda i tražnja i od njega zavisi i cena. 
	U svakom slučaju, mi u Socijalističkoj partiji Srbije smatramo da ipak država treba da ostane ta koja će u  nekim granama, pogotovo tamo gde postoje prirodni monopoli, biti vlasnik i ona će biti ta koja kontroliše te elemente, ali naravno, ne gubeći iz vida i da državna preduzeća, kao i sve drugo, mora da vodi pre svega znanjem. Zahvaljujem. 
	PREDSEDNIK: Hvala. 
	Reč ima Aleksandar Jovanović. 
	ALEKSANDAR JOVANOVIĆ: Pošto smo se nekako sad dotakli cena nekretnina, renti i tako dalje, to je lepo baš da se nadovežem. Pričamo o nekretninama i o rentama. U redu, to reguliše tržište ponude i potražnje, a ko reguliše rentu kada su u pitanju naša prirodna bogatstva? Ko se bavi time?

	Kada smo kod toga, ponavljam ko papagaj, koji je to patriota ovde rešio da Srbiji ostane 5% od svega što su njeni bakar i zlato u Majdanpeku, litijum u Gornjim Nedeljicama, zlato na Homolju i tako dalje? Ko je rešio da za 5% to daje Kinezima, Dandiju i svima onima koji će tek doći ovde, jer tu smo tek na početku i to nas čeka? 
	Hrvatska - 10% rudne rente, Rumunija – 12% rudne rente, Slovenija – 18% rudne rente, Nemačka takođe. Ta Nemačka, vi ste doveli Šolca ovde, dogovorili se sa njim da se kopa litijum u Gornjim Nedeljicama, da se ne vraćamo na to. Pa nećemo da kopamo, pa hoćemo da kopamo, pa jedna uredba Brnabić, pa druga ne važi, važi i tako dalje. Zašto 5% ljudi? Zašto da za 5% prodamo ono što pripada svima – zlato, bakar, sve što vredi ispod zemlje? Pojela maca jezik, jel? 
	Ja to pitam ovde već tri godine i onda se samo pojave nekakve uredbe, nekakvi ugovori tajni sa „Rio Tinto“ i belosvetskim velikim kompanijama za 5%. Pa da li toliko vredimo – 5%? Hvala lepo. 

	PREDSEDNIK: Molim lepo.
	Natalija Stojmenović, pretpostavljam po amandmanu i dalje. 
	NATALIJA STOJMENOVIĆ: Hvala. 
	Predsedavajuća, samo da to kažem, ja se slažem sa vama i hvala što ste nas opomenuli. Ono za šta smo mi reagovali jeste zato što ovde neki poslanici vladajuće većine, recimo, na primer stalno govore o pet stanova Dobrice Veselinovića, ali se ne pojavljuju na sudu da dokažu da je to tačno, iako je Dobrica Veselinović tužio te osobe zato što je prosto laž da ima pet stanova.
	Druga stvar, nije tu kolega Uglješa Marković, ali ja se apsolutno slažem sa njim da treba da imamo osećaj za ljude. I mislim da je jedna pozitivna stvar koja se ovde desila, a to je da je ova skupština rekla da jedini dom ne sme biti ugrožen. To bar, da kažemo, postavlja neki standard. 
	Ono sa čim imam problem jeste da se ovde tvrdi da ova država ništa ne određuje kada govorimo o pristupačnom stanovanju, o cenama nekretnina. Upravo ulaganjem u projekte, davanjem novca stranim investitorima, država posredno određuje cenu nekretnine koja je prevelika za građane Srbije. Upravo nereagovanjem 2022. godine,  kada je cena kirije odjednom skočila sa 300 na 600 evra, država je rekla da smatra  da to nije problem ovih građana. 
	Moja politika jeste da se ograniči cena kirije, jer smatram da je stan, krov nad glavom, osnovna sigurnost koju jedna država treba da pruži i smatram da stan mora da bude zaštićen i da cena kirije mora da prati ono što zarađujete, ono od čega možete da živite. Danas je tržište zakupa stanova toliko neuređeno da vi nemate ni jedan ugovor potpisan, da neko može da vas izbaci na ulicu bilo kad, da jedan dan može da dođe i da vam kaže – e, danas ti kirija više nije 300 nego 600 evra. Ja smatram da u takvim situacijama država mora da reaguje. 
	Ja mislim da je dobro što imamo ovakvu, sada ovde, ja bih rekla, možda i prvi put u Skupštini debatu, jer meni je potpuno uredu da kolega Jovanov kaže da je njegova politika da smatra da je država loš stanodavac i da nešto treba da rasproda. Ja smatram da država mora da bude dobar stanodavac. Ja smatram da treba da imamo jaku državu koja ulaže u svoju zemlju i državu koja treba da bude dobar stanodavac, jer po toj logici, ako je država loš stanodavac i ako ste vi u Kikindi rekli da lokalna vlast treba da rasproda sve stanove koje ima u svom vlasništvu, ja onda postavljam pitanje – šta će nam lokalna vlast koja ne zna da uprava imovinom? Kakva je to lokalna vlast koja ne zna da upravlja imovinom?
	Sa druge strane mogu da vas razumem, jer nedavno je Državna revizorska institucija objavila izveštaj da, evo, Šapić u Beogradu, ne znamo šta se dešava sa trećinom imovine. Vrednost imovine u gradu Beogradu, od tri gradska budžeta, mi ne znamo gde je, ne znamo da li se izdaje i ne ubiramo nikakav prihod. Tako da, ako su vam to standardi, ja vas apsolutno razumem zašto smatrate da je i država i lokalna vlast loš stanodavac, ali nemojte da zavaravate građane da država to ne može da bude. 
	I kada navodite taj primer Beča, taj grad Beč ima 500 hiljada stanova koji se nalaze u javnom vlasništvu, ima ograničene cene kirije, subvencioniše ljudima krov nad glavom. Zato je Beč, verovatno, u samom vrhu gradova po kvalitetu života, i to jeste i uvek će da bude moja politika da takve gradove imamo i u Srbiji. Hvala.
	PREDSEDNIK: Hvala.
	Reč ima Milan Radin, pa da pređemo na sledeći amandman.
	MILAN RADIN: Vrlo kratko, predsedavajuća. 
	Nisam mislio da će se u Narodnoj skupštini Republike Srbije povesti opet neka marksistička retorika posle Boga pitaj koliko godina. Sad ja imam određeno 

poštovanje prema marksistima koji to razumeju, ali prema neomarksistima koji ne razumeju ono što pričaju, stvarno nemam. Rentijerstvo koje je toliko tu prozivano je Marksov koncept, gde je Marks tu mislio na one koji rentiraju zemljište u 18, 19. veku na one velike zemljoposednike. Znači, to što vi govorite uopšte ne može da se primeni danas na to.
	Druga stvar, ono što vi ne razumete je što su Njujorčani i Bečlije i Berlinci vrlo dobro razumeli i videli. Ako uradite tako nešto, niko nema interes da zida zgrade i onda od države samo uzimate sve više i više para. Zašto bi iko zidao zgrade, zašto bi iko pravio bilo šta ako će mu bilo kakav profit biti ograničen? Ne postoji interes. I onda jedino što ostaje jeste javni interes i onda jedino država mora sve da radi, a država nije to u stanju da radi, što se i vidi u tim gradovima. 
	Pominjali ste toliko Berlin. Prošetajte se Nojkelnom u Berlinu, ako smete. Meni je savetovano da to ne radim. Probajte da se prošetate kroz neke od tih kvartova, kroz Berlin i Beč koji ste toliko nahvalili. Probajte da se prošetate kroz Južni Bronks u Njujorku, koji je toliko subvencionisan i gde ima toliko tih stanova koji su pod kontrolom. Molim vas, imajte obzira oko toga šta pričate. Najveći korisnici tih stanova, tih subvencionisanih stanova u tim gradovima, koje ste pominjali, korisnici su koji dolaze iz migrantske populacije, oko koje sada možete da pričate. Imate vi vaš deo oko toga, ali u Republici Srbiji većinsko predominantno stanovište jeste da nama to nije apsolutno neophodno. Zahvaljujem, predsedavajuća.
	PREDSEDNIK: Hvala vam.
	Reč ima Đorđe Komlenski.
	ĐORĐE KOMLENSKI: Zahvaljujem, predsedniče Skupštine. 
	Meni je jako drago da kolega Radin razlikuje nas prave komuniste od ovih neomarksista i lažnih levičara, i to je nešto što je dobro. I druge kolege bih zamolio, odavno mene to više ne potresa, ali da povedu računa zbog građana Srbije, jer još uvek ima nas koji smo zaista iskreno komunisti, ali i znamo šta je Srbija, i koji smo jasno i nacionalno opredeljeni. I ponekad bude jako nelagodno, jer neko misli da ih mešate sa ovima koje brine što kupujemo rafale, umesto da zidamo stanove za Kurtijeve sledbenike. 
	Ali, kad već je moralo da dođe do ovoga, da se ipak javim. Neznanje nije opravdanje, pa tvrditi da su Beč, Austrija, Nemačka države koje su odgovorne po pitanju stanovanja je netačno, jer jedina država koja je apsolutno u tom smislu odgovorna je Belorusija. Znači, samo u Belorusiji, gde je privatno vlasništvo na stanovima i na kućama, nema skitnica, nema beskućnika, nema ničeg drugog što bi mogli da sretnemo u bilo kojoj od evropskih tzv. metropola, a pogotovo u sektorima gde su ti socijalni stanovi ili kako to zovu – državno odgovornim stanovanjem. 
	Prema tome, to je ono što je istina i Belorusija kao odgovorna država, a veliko mi je zadovoljstvo, jer bih i ja bio u zabludi da nisam imao prilike pre dve godine da budem u Minsku i da sam mlađi, ako bih morao bilo gde da živim, u bilo kojoj državi, verovatno bih poželeo da živim tamo. Oni su uspeli da imaju plate prosečne od hiljadu evra u Minsku, da je nezaposlenost manja od 1%, da su troškovi održavanja, odnosno komunalije za stan od 60 kvadrata u centru Minsku manje od 50 evra. To u ovoj tvorevini, koja je pod prinudnom upravom Brisela, ne postoji ni u jednoj državi na svetu, ni u EU, samo u Belorusiji. Prema tome, nemojte da zamajavate građane Srbije da je med i mleko tamo gde ga nema. 
	Što se tiče toga, ja zaista, uvažavajući sve, ali je apsolutno jasno da svaki investitor gleda da skine kajmak i dođe do što većeg profita. Međutim, od kajmaka je skuplji neki drugi proizvod, tako da neki skidaju kajmak, neki ovčiji, a neki i kozji sir. Hvala. 
24/3	TĐ/MJ

	PREDSEDNIK: Hvala. 
	Reč ima Marko Milošević. 
	MARKO MILOŠEVIĆ: Zahvaljujem, predsedavajuća.
	Potpuno je za očekivati da imam reakciju kad god je reč o levici. To smo jednom prilikom već imali da vidimo. Ja kao socijalista ne mogu o tome da slušam, bez da bilo šta kažem. Podržavam kolegu Komlenskog. 
	Inače, što se tiče druga Branka Pavlovića, nisam znao da smo drugovi, ali drago mi je da to vidim. 
	Ali, jednostavno, voleo bih nekoliko stvari da prokomentarišem. Znači, mi sada imamo zaključak da je Beč nebezbedan zbog levičarske ideologije. Ne, ne ja se slažem sa vama. Ja znam da su oni nebezbedni. To je zbog migracione politike, ali to nema veze sa stambenom politikom. To nema veze sa socijalnom pomoći, jer da je to slučaj, može li se reći za bilo koji grad u bivšoj Jugoslaviji da je u to vreme bio nebezbedan. Ne bih rekao da može. Kako? Danas možda. Ja kažem u onom vremenu. 
	Drugo, ja bih voleo da pitam, kada se toliko negativno priča o toj komunističkoj zaostavštini, da li… Izvinite, molim vas, kolega, samo da završim. Interesuje me da li je bilo koja jugoslovenska republika uspela da proizvede preduzeće, kao što je bilo bilo koje od giganata komunizma u vreme SFRJ? Prema tome, ja sve razumem različita gledišta i molim vas da ne satanizujemo komunizam, jer uostalom šta će vam dve partije u koaliciji koje imaju crvenu petokraku na svojim grbovima. Zahvaljujem. 

	PREDSEDNIK: Hvala.
	Lepo je videti Zeleno-levi front da aplaudira Socijalističkoj partiji Srbije. Neočekivano, ali zanimljivo.
	Na član 4. amandman su zajedno podneli narodni poslanici poslaničke grupe Pokret slobodnih građana SDA-PDD.
	Ahmedin Škrijelj ima reč.
	AHMEDIN ŠKRIJELj: Zahvaljujem.
	Pošto predlagač nije obuhvatio kategorije koje mi predlažemo, nije mogao ni urediti njihov status prema drugim osnovama za isplatu, pa ovim amandmanom želimo da zakon bude precizan, primenjiv i zaštićen od pravnih nedoumica i neopravdanih višestrukih isplata.
	Pravila iz Predloga zakona da se kod više osnova isplaćuje najviše pripadajući iznos proširujemo i na lica koja ostvaruju uvećani dodatak za pomoć i negu drugog lica. Kada su iznosi jednaki i ta kategorija uključuje se u propisani redosled raspoređivanja, pritom razlikujemo stvarne životne i pravne osnove. Ako je neko korisnik određenog socijalnog prava, a ujedno neposredno brine o licu koje je potpuno zavisno od drugog, podrška po osnovu negovateljstva može se isplatiti pored pomoći koju ostvaruje po drugom osnovu. 
	Isto važi i za podršku porodicama žrtava Sjeverina,  Štrbaca i žrtvama Kukurovića koja se vezuje za posledice otmica, napada, ubijanja, uništenja imovine, proterivanje i raseljavanje, ali i postavljamo jasne granice. Ako isto lice ispunjava uslove i kao negovatelj i kao lice iz kategorije Sjeverina, Štrbaca ili Kukurovića posebna podrška isplaćuje po jednom od ta dva osnova. Ako unutar kategorije žrtva ispunjava više osnova, podrška, takođe, može biti isplaćena samo jednom. Naše rešenje priznaje različite životne okolnosti, ali štiti sistem od neopravdanih dvostrukih i višestrukih isplata. Hvala.
	PREDSEDNIK: Idemo dalje.
	Na član 4. amandman su zajedno podneli narodni poslanici poslaničke grupe MI – Snaga naroda.
	Da li neko želi reč? (Ne.)
	Na član 4. amandman su zajedno podneli narodni poslanici poslaničke grupe Narodni pokret Srbije.
	Da li neko želi reč? (Ne.)
	Na član 5. amandman su zajedno podneli narodni poslanici poslaničke grupe MI – Snaga naroda.
	Da li neko želi reč? (Ne.)
	Na član 5. amandman su zajedno podneli narodni poslanici poslaničke grupe Pokret slobodnih građana SDA-PDD.
	Reč ima Ahmedin Škrijelj.
	AHMEDIN ŠKRIJELj: Predlagač nije video nove kategorije korisnika koje predlažemo pa samim tim nije uredio ni način njihove isplate. Naš cilj je da svako pravo koje zakon prizna bude praćen jasnim i efikasnim mehanizmima njegovog ostvarivanja. Zbog novih stavova koje uvodimo u članu 3. potrebno je proširiti postojeću nadležnost Ministarstva za rad, zapošljavanje, boračka i socijalna pitanja, tako da obuhvati i isplate koje proizilaze iz novih kategorija koje predlažemo i regionalnog uvećanja. 

	Za lica koja već ostvaruju uvećani dodatak za pomoć i negu drugog lica predlažemo jednostavno rešenje, jednokratna podrška kao i dodatnih 5 hiljada dinara kada na to imaju pravo po osnovu razvijenosti opštine, a isplaćivali bi se istim putem kojim se već isplaćuje uvećani dodatak, odnosno razlika do njegovog punog iznosa. Ti korisnici već se nalaze u službenim evidencijama i postoji utvrđen način isplate. Nema razloga da zbog jednokratne pomoći ponovo prolaze kroz novi administrativni postupak, otvaraju novi računi ili dostavljaju podaci kojima nadležni organi već raspolažu.
	Rešenje koje predlažemo jednostavnije je i za građane i za administraciju i omogućava da sredstva budu isplaćena i brzo i bez nepotrebnih prepreka. Hvala.
	PREDSEDNIK: Hvala.
	Na član 5. amandman je podnela narodna poslanik Ivana Rokvić.
	Izvolite.
	IVANA ROKVIĆ: Hvala. 
	Narodni pokret Srbije ovim amandmanom traži, sa jedne strane, to da kada se deli ovaj narodni novac da se kaže koliko novca dobija koliko ljudi i koliko će to tačno koštati. 
	Dakle, u članu 5. kaže da PIO Fond isplaćuje penzionerima, Ministarstvo Milice Đurđević, korisnicima dečijeg dodatka, socijalne pomoći, boračkog dodatka i borcima i to je okej, ali koliko ljudi, koliko korisnika dečijeg dodatka, koliko socijalne pomoći i koliko boraca – to u ovom predlogu zakona ne piše.
	Dakle, 30. juna gospođa ministarka je išla po Srbiji, predstavljala je paket od 583,7 miliona evra i govorila one njene naučene fraze napamet kako je socijalna sigurnost temelj odgovorne državne politike itd. E, sad, brojeve je samo zaboravila da unese u zakon.	
	Što se tiče drugih stvar, sledeći korak je da se taj novac, koji se isplaćuje po ovom zakonu, isplaćuje iz PIO fonda. Ovde je direktor PIO fonda, Relja Ognjenović, i ovaj čovek je otišao korak dalje. Dakle, on je 6. avgusta saopštio da je sve spremno za isplatu pomoći penzionerima. Evo, ovde je njegova izjava na sajtu, možete da pogledate, PIO fonda, gde kaže da je zakon spreman i da je već sve spremno da se penzionerima isplati. Ono što je interesantno je da on tu izjavu daje 6. avgusta, a taj isti Predlog zakona je u skupštinsku proceduru ušao 21. avgusta, što ispada sada da Narodna skupština nije zakonodavno telo, već, ne znam, neka notarska kancelarija Relje Ognjenovića. Ovde imamo jedan sjajan fanfekt da Relja Ognjenović je zaista direktor PIO fonda, a imamo još jedan, Milica Đurđević je zaista ministarka. Tako da, u ovoj zemlji je apsolutno sve moguće. Hvala. 
	PREDSEDNIK: Hvala.
	Na član 6. amandman su zajedno podneli narodni poslanici poslaničke grupe Narodni pokret Srbije.
	Idemo dalje.
	Na član 7. amandman su zajedno podneli narodni poslanici poslaničke grupe MI – snaga naroda.
	Idemo dalje.
	Na član 6. amandman su zajedno podneli narodni poslanici poslaničke grupe Zeleno-levi front – Ne davimo Beograd.
	Reč ima Robert Kozma.	

	ROBERT KOZMA: Hvala vam, predsedavajuća.
	U prethodnoj raspravi smo utvrdili da vladajućoj većini nije stalo do toga da je krov nad glavom ljudsko pravo i ljudska potreba za koju država i grad treba da intervenišu i da pomognu da se obezbedi. 
	Hajde sad da vidimo kako vi kažete da pomažete građane u materijalnom smislu. Vi bukvalno njihov ekonomski požar, u kome se nalaze naši građani, lečite kapljicom vode. Više puta sam o tome govorio. U Srbiji je svaki četvrti građanin u riziku od siromaštva, odnosno socijalne isključenosti. I 50% građana prima platu do 93 hiljade dinara, 40% prima platu koja je manja od 80 hiljada dinara. Njima do prosečne potrošačke korpe je potrebno između 17 i 30 hiljada dinara. Vi na sve to običnom građaninu, je l' da, dajete šest hiljada dinara pomoći. Kao što je rekla moja koleginice, nešto primećujemo smanjenje te pomoći od 2020. do danas, a troškovi života su gori. Mnogo više košta. Poskupeo je život u svim gradovima u Srbiji i vi na to dajete šest hiljada dinara. Da li znate koliko je šest hiljada dinara kada se pogleda ova potrošačka korpa? To je da imate sredstva za 1,6 dana. Vi pomažete običnom građaninu sam jedan i po dan tokom 365 dana u godini. Toliko je iznos ove pomoći. A danas otići u prodavnicu da kupite osnovne namirnice na dnevnom nivou košta dve hiljade dinara na dnevnom nivou. Toliko o ovoj pomoći.
	A ukupno će nas ta pomoć koštati milijardu evra. Bolje da smo tu milijardu evra uložili u nešto što će efikasnije da pomogne sve građane, kao što je na primer da uložimo u vodovodne cene pa da, na primer, nemamo to da nam 40% proizvedene vode koja se gurne u vodovodne cevi da bi došlo do domaćinstva nestane tokom tog transporta. O tome se radi. Ovih milijardu mogli smo uložiti i u škole i u domove zdravlja, a ovako dajete kapljicu vode u ekonomsko požaru u kome se nalaze naši građani. Hvala vam.
	PREDSEDNIK: Na član 6. amandman su zajedno podneli narodni poslanici poslaničke grupe Narodni pokret Srbije.
	Na član 6. amandman su zajedno podneli narodni poslanici poslaničke grupe Zeleno-levi front – Ne davimo Beograd.
	Reč ima Natalija Stojmenović. 
	
26/1	MV/CG		14.15 – 14.25			

	NATALIJA STAMENOVIĆ: Zahvaljujem, predsedavajuća.
	Ovaj sled amandmana koji sada imamo prosto ima za cilj da olakša građanima pristup jednokratnoj novčanoj pomoći. Kao što sam rekla malopre, ja apsolutno mislim da je građanima potrebna pomoć. Ono gde mislim da je problem jeste što se pomoć ublažila, a troškovi života se nisu ublažili. Godine 2020. je jednokratna novčana pomoć iznosila 100 evra, danas će jednokratna novčana pomoć biti 50 evra, dok su troškovi života naglo porasli, pogotovo troškovi komunalnih usluga koje svi plaćamo. Vratiću se opet na to kada govorimo o tome u šta država ulaže ili ne ulaže.
	Na primer, imate primer spalionice u Vinči u Beogradu, koja je jedno od najvećih javno-privatnih partnerstava ikada potpisanih u Republici Srbiji, gde je grad Beograd, osim zemljišta, dao i sav profit od komunalnog otpada privatniku, a gde smo nažalost mi kao građani i građanke Beograda dobili skuplji komunalni otpad.
	Dakle, moja poenta je da je trenutno situacija takva da je svaki četvrti građanin u Srbiji u riziku od siromaštva, što znači da je pomoć takoreći neophodna. Ali, mi dajemo 50 evra jednokratne pomoći, dok sa druge strane imamo novčanu socijalnu pomoć koja iznosi 100 evra za one kojima je pomoć na mesečnom nivou u ovoj državi najpotrebnija. Tu smo uveli registar socijalnih karata, koji je nažalost više od 60.000 građana ostavio bez nečega što im je potrebno da računaju svaki meseci.
	Meni je stvarno potrebno objašnjenje da li jedna jaka, ekonomski stabilna država kaže da je osobi koja se svaki dan bori za to da može da preživi dovoljno 100 evra da živi, a da istovremeno kaže da je potrebno 50 evra jednokratne pomoći za sve ostale građane. Hvala.
	PREDSEDNIK: Na član 8. amandman je podneo narodni poslanik Marijan Rističević.
	Na član 8. amandman su zajedno podneli narodni poslanici poslaničke grupe Narodni pokret Srbije.
	Na član 9. amandman su zajedno podneli narodni poslanici poslaničke grupe Narodni pokret Srbije.
	Na član 9. amandman su zajedno podneli narodni poslanici poslaničke grupe Pokret slobodnih građana SDA, PDD.
	Na član 9. amandman su zajedno podneli narodni poslanici poslaničke grupe Zeleno-levi front.
	Reč ima Robert Kozma.
	ROBERT KOZMA: Hvala vam, predsedavajuća.
	U članu 9. smo precizirali postupanje Banke poštanske štedionice nakon što se isplati data jednokratna pomoć, jer smatramo da bi se time zapravo olakšao pristup jednokratnoj pomoći, a i nakon toga bi Banka poštanska štedionica brže u tom smislu regulisala njene obaveze koje ima nakon isplate ove pomoći.
	Mi se slažemo, vi ste očigledno imali neki nalet iskrenosti pa ste priznali da građani u Srbiji žive loše, da su troškovi života ogromni, pa ste odlučili da imate ovakav predlog zakona. Slažemo da je to loše, mada ipak mislimo da ste imali neku drugu motivaciju. O tome ću u sledećem amandmanu.
	Ova novčana pomoć koja se daje običnim građanima, opet ću reći, kapljica je vode u ekonomskom požaru sa kojim se oni suočavaju. Kada se samo pogledaju cene vode, komunalija, odnošenja smeća, grejanja, na primer, u proseku za jedan stan od 60 metara kvadratnih, da živi dvoje do troje članova domaćinstva, mi te cene komunalija, kada pogledamo, evo vam pet gradova u kome su najviše, Pančevo – iznos na mesečnom nivou od 17.000 do 20.000 dinara, Beograd – iznos od 16.000 do 20.000 dinara, Subotica – od 16.000 

do 19.000 dinara, Kragujevac – od 14.000 do 17.000 dinara, Novi Sad – od 14.000 do 17.000 dinara. To su mesečni troškovi za komunalije, za odnošenje smeća, za grejanje, za vodu, koje jedno prosečno domaćinstvo plaća na mesečnom nivou.
	Vaša pomoć ne doprinosi ni da se polovina jednog mesečnog računa plati, jednog mesečnog računa, znači svih troškova, ni polovina, a građani svakog meseca moraju da plaćaju i komunalije i vodu i odnošenje smeća i grejanja. Jasno je da im nećete pomoći, a potrošićemo milijardu evra na ovakvu vrstu pomoću koja je mogla biti uložena negde mnogo bolje, negde efikasnije. Ako ste hteli da pomognete građanima, onda ovim rebalansom trebali ste da izbacite sredstva za nacionalni stadion, za EKSPO, za „Rafale“ i da ih preusmerite negde drugde. Hvala vam.
	PREDSEDNIK: Na član 10. amandman su zajedno podneli narodni poslanici poslaničke grupe Narodni pokret Srbije.
	Na član 11. amandman su zajedno podneli narodni poslanici poslaničke grupe Zeleno-levi front – Ne davimo Beograd.
	Robert Kozma.
	ROBERT KOZMA: Hvala, predsedavajuća.
	Malopre sam govorio o tome šta je zapravo vaša prava motivacija da imate jednu ovakvu vrstu jednokratne novčane i finansijske pomoći. Mi smo ovim amandmanom prosto to hteli da naglasimo. Isplata jednokratne finansijske podrške, jednokratne novčane naknade započinje u septembru, ali isplata može po potrebi da se odloži na šest meseci ukoliko se ne raspišu vanredni parlamentarni izbori za poslednje tromesečje 2026. godine. 
	Rekao sam vam već i kada sam govorio kao ovlašćeni da smo takođe podneli amandman da vam pomognemo da na pravi način nazovete ovu vrstu pomoći. Ovaj zakon bi trebao da se zove zakon o ublažavanju posledica niza katastrofalnih odluka vlasti koje su dovele do dugotrajne energetske krize i duboke ekonomske krize, galopirajućeg rasta troškova života, kao i radi pokušaja vlast da se dodvori građanima kako bi vlast pokušala da izvuče sebe iz političkog ćorsokaka i spasila sebe na vlasti. 
	Da ste bili u potpunosti iskreni, ovako biste nazvali ovaj zakon i to biste iskreno rekli, jer ovako kada pogledamo, navešću vam i druge primere, građani se suočavaju sa jednim ekonomskim požarom, a vi taj ekonomski požar gasite kapljicom vode, umesto da im stvarno pomognete tako što odustanete od projekata od kojih građani neće imati nikakve koristi, od EKSPA, od nacionalnog stadiona, kao i od kupovine rafala, a da te iznose usmerite tamo gde treba i u poboljšanje stanja u kojima se nalaze naše škole, naši domovi zdravlja ili, na primer, u kupovinu vatrogasne opreme koja nam je preko potrebna, za čega ste imali upozorenje i u 2025. godini, pa na to upozorenje niste reagovali, a bome niste reagovali ni danas jer u rebalansu budžeta ništa niste podigli iznos za kupovinu opreme za gašenje požara. Hvala vam. 
	PREDSEDNIK: Na član 11. amandman su zajedno podneli narodni poslanici poslaničke grupe Narodni pokret Srbije. 
	Na član 12. amandman su zajedno podneli narodni poslanici poslaničke grupe Zeleno-levi front – Ne davimo Beograd. 
	Reč ima Natalija Stojimenović. 
	NATALIJA STOJIMENOVIĆ: Zahvaljujem, predsedavajuća. 
	Ovo se nastavlja na onaj amandman o kome sam malopre govorila, a to je da ako kažemo da imamo efikasnu e-upravu, da prijave i pristup jednokratnoj novčanoj pomoći mogu značajno da se olakšaju. Ali, ja mislim da je to šire pitanje samo od prijave i da je pitanje na koje vladajuća većina treba da odgovori, a to je da li je svima potrebna 

26/3	MV/CG	

jednokratna novčana pomoć. Ja mislim da da. Ne mislim da je potrebna u istom nivou i na isti način. Ako jeste, onda je dovoljno da se, po podacima koje država već poseduje, na svačiji namenski račun samo uplati jednokratna novčana pomoć. 
	Ono što želim da kažem je da mislim da je stvarno pitanje na koje vladajuća većina treba da odgovori – da li o svim građanima brinemo jednako ili ne brinemo jednako? Kao što sam rekla, moja politika jeste da svakom građaninu treba pomoći, samo da nije svakom građaninu ista pomoć potrebna. Onome ko prima i novčanu socijalnu pomoć je potrebna mnogo veća jednokratna pomoć, onome ko ima platu od 900 evra nije na istom nivou potrebna pomoć, isto kao i kod onog ko iznajmljuje stan do onog ko npr. poseduje stan. Mislim da je to bitno zato što, evo, godinama nismo dobili odgovore za jednu meru sa kojom se vi dosta hvalite u gradu Beogradu, a to su besplatni udžbenici. Zašto nemamo besplatne udžbenike onda na nivou cele Srbije? 
	Pritom, recimo, ni ova jednokratna novčana pomoć neće pokriti troškove toga za mnoge građane Srbije, a možda je mogla, s obzirom da je opremanje jednog školarca 2025/2026 godine bilo između 35 do 40 hiljada dinara. Tako da, ukoliko govorimo da treba da brinemo, zašto ne govorimo da treba da brinemo jednako? Hvala.
    
27/1	MT/VZ		14.25 – 14.35

	PREDSEDNIK: Na član 12. amandman su zajedno podneli narodni poslanici poslaničke grupe Narodni pokret Srbije.
	Na član 13. amandman su zajedno podneli narodni poslanici poslaničke grupe Narodni pokret Srbije.
	Na član 14. amandman je podnela narodna poslanica Ivana Rokvić.
	Na član 15. amandman su zajedno podneli narodni poslanici poslaničke grupe Narodni pokret Srbije.
	Na član 15. amandman su zajedno podneli narodni poslanici poslaničke grupe Zeleno-levi front – Ne davimo Beograd.
	Reč ima Natalija Stojmenović.
	NATALIJA STOJMENOVIĆ: U ovom amandmanu tražimo da se podaci iz privremenog registra brišu po isteku šest meseci nakon isplate jednokratne novčane nadoknade i jednokratne finansijske podrške. 
	Mislimo da je ovo jako bitno kada se radi o zaštiti podataka o ličnosti, jer, nažalost, verovatno ste i svi svesni i svi se sećate, da su se ovakve vrste finansijske pomoći, koje su nažalost preko potrebne našim građanima, očigledno koristile za različite izborne manipulacije, a s obzirom da se i ova jednokratna novčana pomoć navodno daje pred izbore, sumnjamo da takve manipulacije mogu opet da se dese.
	Podsetiću vas, za izbore 2023. godine rešenja o jednokratnoj novčanoj pomoći i socijalnoj pomoći su se štancala, recimo u opštini Novi Beograd, i oni koji su u najgorem položaju su se zloupotrebljavali. 
	Tako da, mislimo da ovaj amandman i izmena koju tražimo može na neki način, možda, tu pohlepu vladajuće stranke da spreči. 
	Hvala.
	PREDSEDNIK: Na član 16. amandman je podneo narodni poslanik Marijan Rističević.
	Na član 16. amandman su zajedno podneli narodni poslanici poslaničke grupe Pokret slobodnih građana, SDA, PDD.
	Na član 16. amandman su zajedno podneli narodni poslanici poslaničke grupe MI - Snaga naroda.
	Na član 16. amandman je podneo narodni poslanik Milenko Jovanov.
	Ovaj amandman je prihvaćen, samo da obavestim plenum.
	Na član 16. amandman je podnela narodna poslanica Ivana Rokvić.
	Na član 17. amandman su zajedno podneli narodni poslanici poslaničke grupe Narodni pokret Srbije.
	Na član 17. amandman su zajedno podneloi narodni poslanici poslaničke grupe Zeleno-levi front – Ne davimo Beograd.
	Reč ima Robert Kozma.
	ROBERT KOZMA: Hvala vam, predsedavajuća.
	Predloženim amandmanom tražili smo ubrzanje roka u kojem nadležni organi ima da reaguju, kako bi u tom smislu se ubrzao pristup građanima jednokratnoj pomoći. 
	Jasno je svima šta je vaša motivacija. Vaša motivacija nije da pomognete građanima, vaša je motivacija da im se dodvorite u pokušaju da spasite sebe na vlasti tokom izborne kampanje. Ali, bez obzira na to danas građani žive izuzetno teško, i tu se slažemo sa vašim nazivom zakona, Predloga zakona. Postoje ogromni troškovi života u Srbiji. Za te troškove života i zato što su oni vrlo skupi, gotovo nedostupni većini građana Srbije, ste isključivo odgovorni vi nakon 14 godina vlasti.

	Sada na sve to, umesto da budete stvarno iskreni, vi sipate kapljicu vode na ekonomski požar u kome se nalaze naši građani. Jer, jasno je, i objasnili smo, većina građana prima, 40% građana prima platu do 80 hiljada dinara. Njima do potrošačke korpe treba znatno više. Ova pomoć, kada se pogleda u iznosu potrošačke korpe, omogućava 1,6 dana da je srednja potrošačka korpa dostupna običnom građaninu. On prosto neće dobiti adekvatnu pomoć. 
	Takođe, kada gledamo, pokazali smo da građani uz ovu pomoć neće moći da plate ni jednu trećinu računa za komunalije, za odnošenje smeća, za grejanje itd. Znači, ni tu im nećete pomoći. 
	Hajde da pogledamo. Ovu pomoć planirate za septembar. U tom mesecu će naši đaci ponovo krenuti u školu. Vi čak ni tu nećete adekvatno pomoći roditeljima sa decom, jer za opremanje đaka za školsku godinu je na mesečnom nivou, tj. tokom septembra, potrebno u proseku oko 30 hiljada dinara. Vi čak ni tu nećete adekvatno pomoći. 
	Tako da, kada se radi o novčanoj pomoći od šest hiljada dinara ona ne omogućava ni funkcionisanje, ni dan i po za običnog građanina, a košta milijardu evra koju smo mogli da uložimo negde adekvatnije. 
	Da ste stvarno želeli da pomognete građanima onda biste u ovom rebalansu budžeta odustali od troškova za EHPO, za nacionalni stadion i za „Rafale“, i u tom smislu ih preusmerili tamo gde bi bilo znatno potrebnije. Ovako ćete milijardu evra naših para, para građana, potrošiti, a da im nećete ni adekvatno pomoći, ali ćete se svojski potruditi da im se dodvorite u pokušaju da ostanete na vlasti. Ali, sasvim sam ubeđen – to vam neće poći za rukom.
	Hvala vam.	
	PREDSEDAVAJUĆA (Marina Raguš): Hvala vama. 
	Na član 18. amandman su podneli zajedno narodni poslanici Narodnog pokreta Srbije. 
	Da li neko želi reč? (Nisu tu.)
	Pošto smo završili pretres o svim amandmanima, zaključujem pretres Predloga zakona u pojedinostima.
	U danu za glasanje odlučivaćemo o Predlogu zakona u načelu, pojedinostima i u celini.
	Prelazimo na 3. tačku dnevnog reda – PREDLOG ZAKONA O IZMENAMA ZAKONA O UTVRĐIVANjU JAVNOG INTERESA I POSEBNIM POSTUPCIMA EKSPROPRIJACIJE I IZDAVANjA GRAĐEVINSKE DOZVOLE RADI REALIZACIJE PROJEKTA „BEOGRAD NA VODI“
	Primili ste amandmane. 
	Na član 1. amandmane u istovetnom tekstu podneli su narodni poslanici Mila Popivić i narodni poslanik Dušan Nikezić.
	Da li se neko javlja za reč?
	Reč ima gospođa Popović.
	Izvolite. 
	MILA POPOVIĆ: Zahvaljujem.
	Ovaj član možda izgleda tehnički, ali nije. Njime vi još jednom popravljate i produžavate život zakonu koji je neustavan, koji nikada nije smeo ni da se donese. Zakon za pljačku Beograd. On je od početka donet za jednog investitora i za jedan projekat. 

	Deceniju posle usvajanje pitanje je vrlo jednostavno – zašto Beograd na vodi i dalje mora da ima zakon samo za sebe? Ko je pa taj investitor da dobije Beograd na tacni? Milijarde, ponavljam, milijarde evra se nekome daju. Sve je počelo u Savamali, noću, rušenjem, fantomkama, kada država nije pružila zaštitu koji su pozivali u pomoć. A, onda su godinama menjali zakon. Planovi i pravila su menjana da bi se ovaj projekat širio. Država je dala zemljište, grad je ulagao u infrastrukturu. Najvredniji prostor Beograda stavljen je u funkciju vaše perionice para. 
	Srbije uložila milijarde, a dobila je 33% kapitala. Arapski investitor je uložio 80 miliona evra i dobio 67%. Jel to on ima neki „nou-hau“, kako da se uništi vizura Beograda, kako uništiti projekat za metro, pravi realan projekat za metro, kako ukinuti Glavnu železničku stanicu, autobusku stanicu, prebaciti opasne materije u vračarski tunel? Jel smo mi to platili uništavanje Beograda?
	Beograd nije vlasništvo jedne vlasti, nije vlasništvo jednog investitora i nije plen koji se deli iza zatvorenih vrata. Zato je poruka ovog našeg amandmana jednostavna – dosta je bilo zakona za jednog investitora. Vratite Beograd pod ista pravila koja važe za sve. Ovaj projekat se mora zaustaviti odmah. Šteta je već naneta i svi koji su učestvovali u ovome odgovaraće. 
	Hvala vam.
	PREDSEDAVAJUĆA: Na član 2. amandman u istovetnom tekstu podneli su poslanici Narodnog pokreta Srbije, gospođa Mila Popović i Dušan Nikezić.
	Da li se neko javlja za reč?
	Reč ima gospođa Popović.
	Izvolite. 
	MILA POPOVIĆ: Zahvaljujem.
	Ovim članom pravite malu jezičku, ali ogromnu pravnu prevaru. Javni interes više ne vezujete za jedan tačno određen prostorni plan. Umesto jednog planskog dokumenta u zakon ubacujete planske dokumente.
	Dakle, osim što ste uzeli površinu koja je veća od površine opštine jednog Vrača, a sada hoćete da dati perionici para još i još delova grada, dok Beograd na vodi sve ne proguta. 
	To znači da Skupština više neće odlučivati dokle se prostire projekat koji ste proglasili za javni interes. Biće dovoljno da vlast promeni plan, proširi njegov obuhvat i time automatski proširi prostor na kojem se ljudima može oduzimati imovina. Hoćete blanko saglasnost da otimate grad. I već smo videli kako to izgleda.
	Beograd na vodi od prvobitnog prostora savskog amfiteatra je stigao da Sajma, Hipodroma, Čukaričkog rukavca, Topčiderske reke i Novog Beograda. Projekat je prvo proširen na 330 hektara, sada ga širite na više od 347 hektara. Planirate još 558.000 kvadrata i zgrade visoke do 100 metara na levoj obali Save. Ubili ste vizuru Beograda. Kako će vazduh da stiže do grada? Kroz betonsku rešetku? Obale reke će postati tunel. 
	Malo vam je bilo ono što ste uzeli na desnoj obali Save, pa sada prelazite na levu. Malo vam je bilo što ste ugasili Glavnu železničku stanicu, autobusku stanicu, Sajam. Kraja nema, jer ste ga ovim zakonom namerno izbrisali. Njima, građani Beograda, Beograd nije grad, za njih je Beograd plen. On je građevinska parcela. Njima Sava nije reka. A, građani, da znate, nisu podstanari u sopstvenom gradu. 
	Zato mi tražimo ovim amandmanom da se član 2. izbriše. Beograd nije plen i neće biti privatna opština jednog investitora. 
	Hvala vama.

	PREDSEDAVAJUĆA: Hvala vama.
	Gospođa Rokvić, po istom amandmanu, pretpostavljam? Da. 
	IVANA ROKVIĆ: Hvala.
	Ministar Mali je ovim članom uspeo da u jednoj rečenici uradi ono što radite Beogradu već godinama. Kada vam „Beograd na vodi“ postane tesan, vi ste onda odlučili da proširite plan, promenite zakon tako da se zakon uklopi u „Beograd na vodi“, a kada vam je zahvalilo još zemljišta, onda ste se setili javnog interesa, do sada ste barem glumili nekakvu preciznost. 
	U Osnovnom zakonu iz 2015. godine pisalo je po kom konkretno prostornom planu može da se vrši eksproprijacija. Sada vam je izgleda i to postalo malo, tako da ste obrisali kompletan plan i napisali ste - planski dokument. Koji planski dokument? To još uvek ne znamo, da li ovi današnji ili neki sutrašnji ili neki koji ćete doneti za pet godina ili one koje ćete možda nacrtati sledeći put kada ponovo „Beogradu na vodi“ bude zahvalilo Beograda. 
	Mi ovde ne pričamo, ne znam, o farbanju kuće ili neke klupe, pričamo o tome da država može da čoveku uzme kuću ili zemljište privatno. Iako već donosite zakon po kojim ćete oduzimati ljudima privatnu imovinu, neka taj zakon bude precizan i ako sutra hoćete ponovo da proširujete ovaj projekat, onda ponovo dođite pred Narodnu skupštinu i obrazložite. 
	Ali, za to vam treba nekako da se opravdate zašto to radite i to samo zato što vam je dosadilo da evo citiram Aleksandra Vučića - budete kompletni idioti neki tamo, pa sada umesto toga kažete javni interes. Pa, evo hajde da pričamo o tom vašem javnom interesu. 
	Koji je tačno interes Beograđana i opšte građana Srbije u „Beogradu na vodi“? Vi eksproprišete zemljište da biste gradili luksuzne stanove koji se posle prodaju na tržištu. I šta tu tačno ostane građanima? I onda ne znam, neko iz SNS-a izađe na sve ijedan kanal u Srbiji i ponavlja – jao što je ovde lepo, ali evo i opozicija se ovde šeta. Ne znam zašto da se ne šetamo, pa ovo je malo i naš grad. Ne vidim da ne možemo da se šetamo gde god hoćemo, ali mi ovde nismo žiri za arhitekturu i šta je lepo i šta nije lepo, nego donosimo zakon koji zaista treba da bude u interesu svih građana. Za 12 godina ovog vašeg projekta veka, država je od svog udela kroz dividende dobila oko 31,7 miliona evra, što je od prilike vrednost 12 luksuznih stanova u „Beogradu na vodi“, 12 godina i 12 stanova, projekat veka. 
	Sami ste nam rekli zašto vam je umesto jednog konkretnog plana potrebno sada nešto neodređeno, a to su planski dokumenti. Hvala.
	PREDSEDAVAJUĆA: Na član 2. amandman je podneo narodni poslanik Marijan Rističević. 
	Da li želite reč? 
	Gospodine Rističeviću, izvolite.
	MARIJAN RISTIČEVIĆ: Dame i gospodo narodni poslanici, ja koji ne živim u Beogradu, ja pozdravljam projekat „Beograda na vodi“, bez obzira što kao rođeni Beograđanin, još kao mali vratio sam se na selo i posvetio se poljoprivredi. Mislim da ovde imamo posla, preko puta sa ljudima, koji ne znaju kako se novac zarađuje, nego samo kako se troši. Dakle, uglavnom su njihove diskusije o tome kako raspodeliti novac koji je neko drugi zaradio i ko je to učinio zahvaljujući tome što je vladajuća većina dobro organizovala državu u smeru ekonomskog razvoja. I verujem da ćemo sa njima do kraja imati probleme. Imaćemo probleme i sa izborima, jednostavno oni ne mogu da priznaju odluku građana koji se okupljaju oko ovo vlasti u cilju daljeg ekonomskog razvoja. 

	Državu koju su nama ostavili bila je država bez ikakvih šansi za tadašnju, bogami sadašnje i buduće generacije, ali iza nas će ostati jednoga dana kada ne budemo više vlast, za jedno 50 godina, ostaće sasvim uređena, dobro razvijena zemlja koja će po kvalitetu života svojih građana preteći više od polovine zemalja Evropske unije. Hvala.
	PREDSEDAVAJUĆA: Hvala vama. 
	Na član 2. amandman su zajedno podneli narodni poslanici poslaničke grupe Mi snaga naroda.
	Da li se neko javlja za reč?
	Reč ima gospodin Slobodan Ilić.
	Izvolite.
	SLOBODAN ILIĆ: Dame i gospodo, poštovani građani Srbije, na početku želim da kažem upravo vest koja je sada objavljena, da je upravo umro, odnosno ubijen jedan od najvećih srpskih oficira i generala u istoriji Ratko Mladić, od strane Haškog kazamata i da izjavim saučešće svim članovima njegove porodice i svim borcima Vojske Republike Srpske koji su sa njim stvorili Republiku Srpsku – slava mu i Hristos voskrese.
	Što se tiče amandmana, mi smo podneli amandman na član 2. koji glasi – gde se utvrđuje javni interes i posebni postupci eksproprijacije izdavanja građevinske dozvole radi realizacije projekta „Beograda na vodi“ i tako dalje. Dakle naš amandman glasi da se ukida javni interes za eksproprijaciju nepokretnosti u cilju privođenja zemljišta nameni radi izgradnje poslovno-stambenog kompleksa „Beograd na vodi“. 
	Ovo je oproštajna sednica ove skupštine, oproštajna sednica ove vlade, mnogi od poslanika koji su sada ovde u ovom sazivu više neće biti poslanici, a mnogi poslanici vlasti i funkcioneri vlasti vrlo brzo neće više biti na slobodi, a jedan od razloga za to je upravo jedno od dva najveća korupcionaška projekta u istoriji Srbije i među najvećim u istoriji Evrope, a to su „Beograd na vodi“ i EKSPO. Dakle, malo, malo imamo ovde ove dve teme kroz koje se provlače milijarde evra novca građana i kapitala građana. 
	Projekat „Beograd na vodi“ nema nijedan osnov da bude projekat od javnog interesa. To je apsolutno privatni projekat nekih arapskih investitora, ako uopšte postoje i braće Vučić. Dakle, to je projekat u koje je država Srbija uložila najvažnije zemljišta Grada Beograda, uložila novac građana Srbije, za samo 32% vrednosti preduzeća, odnosno kapitala preduzeća u koje je upisana. 
	„Beograd na vodi“ je sigurno najveća perionica para u ovom trenutku u Evropi. Preko njega se pere i otima na stotine miliona evra novca građana Srbije. Kao što možete sami videti, što građani Srbije mogu lako da se uvere svako veče, većina stanova u „Beogradu na vodi“ je prazna, niko u njima ne živi. Dakle, to su stanovi koji su kupljeni, napravljeni, prodati, kupljeni od strane pojedinaca i preduzeća, a u njima niko ne živi. Ja lično znam dva primera čoveka iz moje opštine koji su bili ucenjeni od strane vlasti da moraju da kupe stan u „Beogradu na vodi“ iako im ne treba i da im je bilo izreketirano nekoliko stotina hiljada evra da bi taj projekat uopšte zaživeo i da bi neko stavljao ozbiljan novac u privatne džepove. 
	Taj projekat je nakaradno urađen, nekvalitetno, nedostaju parking mesta, nedostaje zelenilo. Srbija je poklonila zemljište koje je vrednosti sigurno preko milijardu evra. Takođe, je uložila novac, radila na raščišćavanju parcele, na infrastrukturi. Srbija je uložila do sada oko dve milijarde evra novca građana u taj 

projekat, a ukupno do sada Srbija na osnovu tog projekta ima pravo na 124 miliona evra zarade, a ukupno je isplaćeno samo 30 miliona evra državi Srbiji do sada od „Beograda na vodi“. To je sramotno malo. 
	Postavljam pitanje, ako je već država Srbija dala dve milijarde evra i ako je upisana na 32% vlasništva preduzeća, zašto nije upisano na državu Srbiju 32% svih izgrađenih kvadrata i objekata u „Beogradu na vodi“? Trenutna vrednost završenih objekata se procenjuje na oko 4,5 milijardi evra. To znači da je Srbija dobila tih 32% onda bi trebala da ima imovinu od 1,4 milijarde evra u „Beogradu na vodi“, a njoj pripada po ugovoru samo 124 miliona. Sada ovim zakonom koji je katastrofalan za budućnost Srbije, a naročito za budućnost Beograda, vi širite „Beograd na vodi“ preko najvrednijih parcela, sada će se širiti na Sajam i ko zna gde, a vidimo da je u planu da se prebaci „Beograd na vodi“ i na novobeogradsku stranu. Ovo se sve radi samo iz interesa enormne pljačke koja iznosi u milijardama evra, a na čelu te mafije su naravno braća Vučić i ostali Siniša Mali, svi ostali koji u tome učestvuju i neki Arapi, šeik bin Zajed ili već ko je tu, nemam pojma, ako su oni tu zapravo, ako nisu samo paravan za pljačku.

29/1	JD/LjL		14.45 – 14.55

	Na kraju, želim da poručim građanima Srbije, ovo je verovatno moje poslednje obraćanje u ovom parlamentu, u Skupštini Srbije, da će jedan od prvih prioriteta vlasti koja se bude formirala nakon sledećih izbora biti upravo istraga pljačkaškog projekta "Beograd na vodi" i da će sva imovina koja je oteta od građana Srbije biti vraćena, da će sav ovaj novac koji je bio uložen i sve ovo što je uloženo biti vraćeno, da će svi ovi zakoni o specijalnim postupcima, leks specijalis, biti poništeni i da će svi odgovorni, počev od Aleksandra Vučića pa do svih dole, biti uhapšeni, procesuirani i biti na dugogodišnjim robijama. Hvala vam.
	PREDSEDAVAJUĆA: Gospodine Iliću, mi smo čekali da se oglasi porodica generala Mladića, kako bismo definitivno znali da ono što ste saopštili jeste vest, s obzirom da je bilo više vesti u poslednjih nekoliko godina koje su se ispostavile netačne.
	Građani Srbije treba da znaju da je država Srbija uložila maksimalne napore, posebno Ministarstvo pravde, da svoje poslednje dane, s obzirom da je bio u terminalnoj fazi, general Mladić provede na palijativnoj nezi ovde.
	Volela bih da ne dobacujete, ipak je ljudski život u pitanju, koji je izgubljen, a uradili smo sve što je do nas, da makar malo dostojanstva pružimo na kraju i utehe porodici.
	Reč ima Aleksandar Mirković, replika. Izvolite.
	ALEKSANDAR MIRKOVIĆ: Hvala, poštovana predsedavajuća.
	Poštovane koleginice narodne poslanice i kolege narodni poslanici, na samom početku mislim da je bilo dovoljno elemenata da odreagujete i da opomenete prethodnog govornika zbog brutalnog vređanja i napada na predsednika Aleksandra Vučića i njegovu porodicu i smatram da je bilo razloga da mu izreknete opomenu.
	Ali, kad već to nije učinjeno, mnogo važnije i bitnije jeste da će opomenu i kaznu njemu izreći građani Srbije na predstojećim izborima. Neće tada biti dovoljno ni da se promeni dres, da se uđe i da se sakrije na jednoj listi, a onda da se ode u neku drugu poslaničku grupu samo zato što nisu zadovoljeni lični apetiti i lične ambicije.
	Što se tiče brutalnih optužbi i laži, ja se samo pitam zašto do sada neko nije podneo krivičnu prijavu ako ima sve te dokaze, a plus ono što je za mene posebno važno i bitno jeste da, kako smo čuli, ima svedočenje dva svoja bliska prijatelja koja su, pazite sad, naterana da kupe nešto. Pa, kakvu korist ako ste hipotetički to hteli nekome da podvučete, pa zar oni nemaju korist ako su kupili nešto? To su zaradili i imaju stanove sad. Ko ih je to naterao i kakve je to nekakva zloupotreba i šta se tu desilo?
	Evo poslali su mi poruku ljudi momentalno nakon te izrečene ludosti, da li su dobro čuli. Pa, zašto ne prodaju sad to?
	Druga stvar, ako znate da je neko vršio krivično delo, zašto prikrivate to krivično delo a ne podnesete krivičnu prijavu?
	Dakle, poštovani građani Srbije, ako ste do sada imali sumnje i najmanje dileme zašto neki drže oproštajne govore, da, lepo su se izrazili, poslednje obraćanje u Skupštini Srbiji, to su upravo ovakvi govori. Jer, sem gole mržnje prema Aleksandru Vučiću i njegovoj porodici, sve što rade se svelo na golu mržnju, i sem te mržnje i pokušaja da se na bilo koji način diskredituje svako ko ne misli kao oni, nemaju šta drugo da ponude građanima Srbije. I zato nakon sledećih izbora, apsolutno se slažem, nećete biti u prilici više da tu mržnju sejete.
	Ali, ono što je najvažnije, nećete biti u prilici ni da ovaj plenum niti da bilo koje drugo mesto koristite za ličnu promociju, a sve sa željom da naudite nekome ko vam se politički ne sviđa ili ne dopada. Hvala.

	PREDSEDAVAJUĆA: Na član 3. amandman su u istovetnom tekstu podneli poslanici Mi – Snaga naroda i Dušan Nikezić.
	Da li se neko javlja za reč?
	Reč ima Slobodan Ilić. Izvolite.
	SLOBODAN ILIĆ: Javio sam se za repliku, ali, pošto imam vreme, svejedno. 
	Spomenuo me je direktno gospodin Mirković, čak me je vređao i izneo neistine, a ja njega nisam uopšte spomenuo. Ne znam po kom osnovu je on dobio reč? Verovatno kao zamenik šefa poslaničkog kluba. Međutim, veoma loše rešenje za SNS.
	Gospodine Mirkoviću, na moju sreću i na sreću naroda Srbije, nećete vi odlučivati ko će biti u narednom sazivu parlamenta. Ja sam rekao da mi je ovo poslednji govor u ovom sazivu parlamenta, morate malo da slušate, a videćemo se mi ovde ako vi budete poslanik, ali mislim da niste opravdali poverenje koje ste dobili, jer ste veoma nesposobni za ono što radite. 
	Kažete da podnesem krivičnu prijavu. Protiv koga? Kome? Ja da podnesem krivičnu prijavu vašem tužilaštvu, Zagorki Dolovac ili Stefanoviću, protiv braće Vučić i Arapa. Pa, šta vi pričate. Da li vi mislite da ovde mi verujemo u bajke, da narod veruje u bajke. Pa, u ovoj Srbiji kriminalci, pucaju, ubijaju se po kafićima, po restoranima, načelnik policije prisustvuje ubistvu. Niko nije uhapšen. Pušten, eno ga tamo u Porto Montenegro da se brčka. Ja da podnesem krivičnu prijavu. Pa, podneću krivičnu prijavu. Na vašu nesreću to ne zastareva, ali podneću je slobodno Tužilaštvu posle izbora.
	Gospodine Mirkoviću, vi koliko znam, niste tu ugroženi, vama nisu dali ništa ozbiljno da radite, osim ovde da odgovarate nevešto. Tako da, vi ste, verovatno bezbedni sa te strane, ali mnogi oko vas nisu i mnoge nećete dugo godina videti kada se smeni vlast, možda ako budete nosili cigare u posetu.
	Hvala.
	PREDSEDASVAJUĆA: Vi znate da ste u obavezi da poštujete Poslovnik. Ovo je rasprava u pojedinostima. Znači, možete da govorite samo o amandmanu. Vi o amandmanu niste rekli ništa.
	(Slobodan Ilić: Ja sam tražio repliku.)
	Prekršili ste, čak i Poslovnik u onoj odredbi gde ne smete direktno da se obraćate drugom poslaniku. 
	(Slobodan Ilić: On se meni obraćao.)
	On vas nije lično spomenuo. Posebno da ocenjujete ko je za šta sposoban. Nemojte da ulazimo u te priče, molim vas.
	Reč ima narodni poslanik Aleksandar Mirković.
	Imate pravo na repliku jer ste direktno pomenuti.
	ALEKSANDAR MIRKOVIĆ: Dakle, poštovana predsedavajuća, mnogo očekujete od nekoga koga ne poštuju ni u najbližoj okolini, ni u njegovoj kući, a ne poštuju ga ni oni koji su ga izbacili sa liste i iz poslaničkog kluba gde je dobio mandat, pa ga ukrao i prešao kod ovih drugih.

		Druga stvar, kako da očekujete poštovanje od nekog ko ne zna šta priča, ko je sad sam sebe demantovao i rekao – ja sam rekao da je ovo poslednji moj govor u ovom sazivu. Ne, rekao je – ovo je poslednji moj govor u ovom parlamentu. Dakle, čovek nije sposoban da zapamti šta je rekao pre tri minuta, a vi očekujete da on nekog poštuje. Žao mi  je, ali moramo i vama reći – moramo ipak izgleda malo da smanjimo kriterijum u odnosu sa kim razgovaramo, ali slažem se da je prvi put u ovom parlamentu rekao istinu. 
	Što se tiče toga ko će sedeti u ovom parlamentu, da li je neko nesposoban ili nije, to će valjda proceniti pre svega građani Srbije, ali ono što je za mene mnogo važnije jeste da u svom životu, čime god se bavio, diskvalifikovan je baš zato što je nesposoban. O vašoj nesposobnosti svi mogu da svedoče, a kako ja obavljam svoj posao reći će neki organi u stranci, pa ćemo videti da li ću se naći  na nekoj budućoj listi, a i ako se ne nađem, nije neka velika tragedija za mene. Biće mesta za mene na nekom drugom mestu. 
	Ono što je činjenica, što se vaš glas u ovom parlamentu nikada više neće čuti zato što na toj listi gde god se prišljamčite, kao što ste uradili u ovom parlamentu kada ste promenili poslanički klub, neće vas stati na prolazno mesto ne samo zato što ste nesposobni, već zato što vam niko  ne može verovati jer ste jednoj poslaničkoj grupi već ukrali mandat. Ko je sada lud da vam opet poveri mandat i da čeka kada ćete njega prevariti i pokrasti. O vašem moralu, o vašoj sposobnosti sve ste sami rekli, ali još danas i sutra, pa onda lepo u političku penziju. Za drugo i niste. Hvala. 
	PREDSEDAVAJUĆA: Vraćamo se na amandman. 
	Moram da vam kažem da imamo još samo pet minuta do pauze, čisto da znate, jer od 16.00 do 19.00 dolazi Vlada, poslednji četvrtak u mesecu. 
	Reč ima gospodin Dušan Nikezić. 
	Izvolite. 
	DUŠAN NIKEZIĆ: Hvala. 
	Kada prestaje širenje Beograda na vodi? Kada prestaje  najveća pljačka gradske imovine u istoriji? Poslednjim proširenjem površina Beograda na vodi je utrostručena – sa prvobitnih 116 hektara na 347 hektara. Kolika je vrednost tog zemljišta? Na samo sto metara od parcele na kojoj se sada širi Beograd na vodi je 2019. godine prodato dva hektara za 20 miliona evra na licitaciji. Iste godine, u Marini „Dorćol“ takođe je prodato zemljište na licitaciji deset miliona evra po hektaru. 
	Samo ako uzmemo te vrednosti, znači da vrednost poklonjenog zemljišta u Beogradu  na vodi iznosi tri i po milijarde evra. Za tih tri i po milijarde evra vrednost zemljišta smo dobili ulog od samo 33%. 
	Takozvani arapski partner koji je obećavao ulaganje od tri i po milijarde evra do sad je uložio samo 80 miliona evra i za to dobio ulog od 67%. Pa gde to ima? Kada je iko ikada na taj način krčmio najvredniju gradsku imovinu? Ovo je najveća pljačka u ovom veku, u istoriji ovog grada i za tu pljačku ćete kad-tad svi odgovarati.
	PREDSEDAVAJUĆA: Tačno je 15.00 časova. 
	Vidimo se za sat vremena. 
	U 16.00 časova biće prisutni članovi Vlade, poslednji četvrtak u mesecu, pitanja Vladi. 
	Vidimo se. 

	(Posle pauze.)

	PREDSEDNIK: Nastavljamo sa radom ove sednice.
	Molim članove Vlade da uđu i zauzmu svoja mesta.
	Prelazimo na pitanja narodnih poslanika članovima Vlade.
	Dajem reč narodnom poslaniku Đorđu Đorđiću.
	Izvolite.
	ĐORĐO ĐORĐIĆ: Zahvaljujem.
	Poštovani građani Srbije, gospodo narodni poslanici, ministri u Vladi, gospođo Brnabić, pre svega želeo bih da vam se zahvalim svima na saradnji. Ovo je bila jedna interesantna godina, pa i dve. Pre svega, želim da se zahvalim vama na dobroj saradnji. Meni je bilo, gospođo Brnabić, interesantno. Pred kraj ovog svega, do čega smo došli, počeli smo da se opraštamo kao da smo u osnovnoj školi, ali dobro.
	Ne znam gde mi je otišao Siniša, njega sam čekao, ali vidim da ga nema. Ja prosto moram da postavim pitanje Siniši Malom ali, eto, voleo bih da mi premijer odgovori na to pitanje. Ja sam prvo pitanje, koje sam ovde postavio, postavio Siniši Malom u prvom sazivu pre de godine i pitao sam ga ono što me je pitao moj sugrađanin, koji je magacioner u „Maksiju“. Zove se Stanoje Papić. Sasvim slučajno, ja sam jutros sreo tog čoveka i rekao mi da mu postavim potpuno isto pitanje. Tada je minimalna zarada iznosila 40.000 dinara 2023. godine, danas ona iznosi 64.500. I Stanoje, mučenik, koji ide u pola šest, šest da radi, i pitao me – pitaj, „leba ti“, ministra kako mogu da preživim sa 64.500 dinara? Imam veću platu za 30%, 35%, a mogu manje stvari da kupim i mogu manje stvari da priuštim i sebi i porodici, nego 2023. godine. Kaže, poruči ministru da ne mogu svako jutro da jedem jaja i kobasice. I sada ja pitam ministra da mi objasni, ako ne može ministar, tu je premijer, on bi trebao da nam objasni – kako će moj Stanoje, koji je oličenje običnog radnika, koji radi u „Maksiju“, kao 60% ljudi koji rade u Srbiji sa tim ličnim dohotkom, ako ne i više, kako on može da preživi sa tim ličnim dohotkom? 
	Drugo pitanje. Hteo sam da pitam ministra Malog – kada ćete da ukinete idiotske mere da kada ljudi ne izdaju račun ili kad imaju neprijavljenog radnika da im ne zatvaraju lokale? Ali to premijer ne može da odgovori, tako da to pitanje nemam kome da postavim. 
	Drugo pitanje imam da postavim ministarki Sari Pavkov. Uvažena ministarko, ja sam vas više puta pitao vezano za Sremsku Mitrovicu i vezano za fabriku koja prerađuje sekundarne sirovine, tj. topionicu „Metalfer“. Ja sam vas više puta zamolio da dođete i da izmerite nivo zagađenja u Sremskoj Mitrovici. Mi smo imali pre neke dve do tri nedelje situaciju da  je gorela deponija. Sasvim prosto, najprostijom metodom, Kinezi su napravili jednu spravicu koja se zove prečišćivač vazduha. U momentu kada je deponija najviše gorela, kada smo imali najveći garež u Sremskoj Mitrovici, u gradu samom, zabeleženo je na tom najobičnijem prečišćivaču vazduha 200 mikrograma u vazduhu zagađenje vazduha. 
	Kada nemamo deponiju i kada se metalna industrija posle 23 časa upali, mi imamo zagađenje od preko 500 mikrograma. Zašto preko 500 mikrograma? Zato što ta mašina najviše pokazuje do 500 mikrograma zagađenja vazduha. Vi ne možete shvatiti koja je količina smrada, nesnosnog, kao topljenog metala ide na naš grad i prema našem gradu, a moja kuća je udaljena preko 2,5 kilometra od same topionice. Eto, molim vas za taj odgovor.

	PREDSEDNIK: Hvala vam.
	Od ministara, izvolite, ko će da pruži odgovore? 
	Reč ima ministar Sara Pavkov.
	Izvolite.
	SARA PAVKOV: Poštovana predsedavajuća, uvaženi narodni poslanici, građani Srbije, hvala na postavljenom pitanju. Do kraja današnjih odgovora na poslanička pitanja daću vam tačno izmerene podatke sa automatske merne stanice pošto ovo o čemu vi govorite pretpostavljam da su lou-kost senzori koje je neko od građana postavio. Više puta sam o tome govorila da su to senzori koji mogu da se kupe onlajn, da su nešto što nije kalibrisano, njihove metode nisu nigde proverene niti potvrđene i da su to jedni dodatni alati koji mogu da koriste građani u tzv. istraživanju građanstva po pitanju zagađenja vazduha, ali nije nešto što je pouzdan i proverljiv podatak. Tako da, vrlo brzo ću vam reći koja je izmerena koncentracija na današnji dan osnovnih parametara zagađenja na automatskoj stanici u Sremskoj Mitrovici. 
	Što se tiče deponije, znamo za požar, požar je saniran, desio se na sanitarnoj deponiji u Sremskoj Mitrovici, na Regionalnom centru Srem–Mačva. Ono što je važno – u potpunosti je saniran, a država ulaže novih 18 miliona evra za proširenje dela deponije gde je obezbedila dodatnu specijalizovanu opremu i gde će sanitarna deponija moći uz komercijalne ugovore da prima otpad i iz drugih lokalnih samouprava kako iz Sremskog, tako i iz Mačvanskog okruga i samim tim ćete imati u potpunosti rešen sistem otpada bez obzira što Mitrovica već ima. 

	A za pomenuto pravno lice ću takođe proveriti, jer nemam podatak da postoji bilo kakva uzročno-posledična veza između delovanja, odnosno delatnosti pravnog lica koje ste spomenuli i zagađenja vazduha. Bez obzira što ja nemam podatak, sigurna sam da bih ga imala u ovom momentu da je bilo do kakvog zagađenja došlo, ja ću proveriti pa ću u narednih sat vremena odgovoriti da li je po tom pitanju bilo kakve uzročno-posledične veze bilo, iako u ovom momentu verujem da nije. hvala.
	PREDSEDNIK: Hvala vam.
	Reč ima ministar privrede Adrijana Mesarović.
	Izvolite.
	ADRIJANA MESAROVIĆ: Zahvaljujem, predsedavajuća.
	Poštovani narodni poslanici, poštovani građani Srbije, mislim da ne stoji nikako nešto što ste rekli, a vezano za životni standard građana. Ja ću podsetiti da je 2012. godine prosečna zarada u Republici Srbiji iznosi 330 evra i da je 550 hiljada naših građana zahvaljujući otvorenim stečajnim postupcima i pljačkarskim privatizacijama koje su sprovedene na teritoriji naše zemlje, jednom ekonomskom krahu, došlo do toga da je stopa nezaposlenosti iznosila 25,9% odnosno skoro 26%. Stopa nezaposlenosti danas u Republici Srbiji iznosi iznad 8% i mislim da treba da bude na ponos činjenica koliko je predsednik države, pre svega uz njegove lične napore i zahvaljujući činjenici koliko je podigla ugled naše zemlje i podigao Srbiju na investicionoj mapi sveta, koliko je novih fabrika kada su u pitanju i domaći i strani investitori, koliko je uspeo da sprovede jednu ozbiljnu industrijalizaciju i da industriju stavi na noge.
	Podsetimo se samo da je 2012. godine na svim srpskim gigantima, apsolutno svim bio katanac. Na nekoliko na koje nisu uspeli da stave katanac ostavili su ih u strašnim dugovima. Bilo je strašno teško podići privrednu aktivnost na nivo današnje imajući u vidu da je 550 hiljada ljudi bilo sa egzistencijalnim problemima. Mi danas imamo prosečnu zaradu koja iznosi 1019 evra. Uz puno razumevanje i kontinuirani rast iz godine u godinu. Čak to u nekom smislu može da naruši negde konkurentnost Srbije kod budućih investicija, koliko i minimalna cena raste, ali držimo to u balansu, apsolutno sa svim drugim pogodnostima koje Srbija nudi kao danas jedna od najatraktivnijih destinacija u svetu, mogu slobodno reći, zemlja koja ima kontinuirani rast priliva i stranih direktnih investicija, gde strane najveće kompanije, najveća svetska imena prepoznaju Srbiju na investicionoj mapi sveta i u kontinuitetu investiraju ovde.
	Ja ću podsetiti koliko je problema bilo 2012. godine i koliko je predsednik Republike morao i Vlada Republike Srbije da sprovede teške ekonomske reforme da bi uopšte državna kasa danas bila takva kakva jeste, stabilna i da danas naša zemlja bude jedna od najbrže rastućih ekonomija u Evropi.
	Podsetiću i na to kakva su globalna trenutna kretanja i koliko zemlje u okruženju i najrazvijenije zemlje u Evropi, poput Nemačke, imaju pad zaposlenosti i koliko u danu ostane nezaposlenih lica u tim zemljama, pre svega u automoto industriji. Zahvaljujući ugledu naše zemlje u svetu, a zahvaljujući ličnom odnosu predsednika naše države i sa Narodnom Republikom Kinom i sa svim drugim zemljama u svetu uspeli smo da privučemo velika svetska imena, da otvorimo velike fabrike, pre svega radno intenzivne u periodu kada je stopa nezaposlenosti bila veoma visoka, do danas kada na ponos Srbije u subotu imamo prilike da vidimo fabriku koja će se otvoriti u Šapcu, a koja će proizvoditi robote ili novu fabriku koja će se otvoriti, a koja će proizvoditi 

baterije. Mislim da je to na ponos svim građanima Srbije. Mi ćemo se boriti za još veći životni standard. Apsolutno ćemo se boriti da plate budu veće, da kontinuitet u tom rastu bude i u godinama pred nama, uz puno razumevanje i za naše penzionere i za potrebe za rastom penzija, uz puno razumevanje i mere koje je obezbedila država i predsednik Vučić, a kada su u pitanju davanja penzionerima sa najnižim primanjima, shodno merama koje su i najavljene i koje su u realizaciji, uz punu pažnju i nadoknade za onaj deo i kontribuciju za one lekove koji su sa većom cenom, a u kojim će država direktno participirati u smislu trošenja troškova. Zahvaljujem se.
	PREDSEDNIK: Hvala vam.
	Da podsetim samo. Po Poslovniku narodni poslanik ima još dodatnih tri minuta. Ako hoćete da iskoristite. Nakon odgovora članova Vlade imate još dva minuta za zaključak.
	Izvolite.
	ĐORĐO ĐORĐIĆ: Potpredsednice Vlade, je l' moguće da ste dali apsolutno isti odgovor kao što bi ga dao Siniša Mali. Znam da danas ima više novca nego 2012. godine. Znam da ima više investicija nego 2012. godine. Znam da ima više radnih mesta nego 2012. godine. Znam da ima više svega nego 2012. godine. Ja vas nisam to pitao. Ja sam vas pitao prosto da li vi znate da je od 2023-2026. godine poskupelo sve za 70%, a plata je skočila za 35%? Dali ste mi odgovor koji ja ne mogu da rastumačim u tom kontekstu. Ali ne mogu ulaziti sad u tu dubinu. Ja ne razumem šta ste mi odgovorili. Da se živi bolje, živi se. Da je veća plata, jeste veća plata. Da ima više puteve, jeste ima više investicija. Jeste. Ali niste mi odgovorili. Ja ne znam šta da kažem Stanoju. Stanoje pita – kako da živim sa platom od 65 hiljada dinara? To mi odgovorite. Da ja mogu Stanoju da kažem – Stanoje, kaže ministar da možeš. Stisni se i tako… Morate da mi na to odgovorite. Ja pričam  najprostije moguće da i oni mogu da me razumeju. Dobro.
	Ja nisam danas uopšte želeo da vama postavim pitanje, ali moram. Tu ste razgovarali sa nekim kolegom i vi kažete ovako – ove godine imate investicije tri milijardi i 600 miliona u Srbiji, tri milijarde i 600 miliona investirali ste po celoj Srbiji. Jesam li vas dobro razumeo? Ja mislim da ste vi to danas tako rekli.
	E, sad, mene interesuje, pošto sam ja jako lokal-patriota, ja sam Mitrovčanin, ali malo vučem ovamo prema Mačvi, mene interesuje šta je Vlada Srbije ili za vašeg mandata za dve godine donela, koje investicije u Sremsku Mitrovicu? To me interesuje. Asfaltirali put za Šuljam. Sad kad bi ovo Vučić čuo bila bi drama. Znači, ja vas pitam – koja su radna mesta doneta? Da li imamo fabriku od 300, 400, 500 radnih mesta? Je l' vama nije u interesu da pogranični grad, gde je plovna reka Sava, zamislite mi nemamo marinu? Da li vi smatrate da je normalno? Pa zamislite koliki bi se novac slivao još dodatno u Sremsku Mitrovicu. Znate li da Sremska Mitrovica nema hotel? Je l' možete da vi to zamislite, da mi nemamo hotel, grad koji je četvrti grad Rimske imperije bio, Sirmijum? Pa zar to nisu gotovi novci. Mi osim palate koja je nama svima na ponos, jer dolaze ljudi iz čitavog sveta, iz Amerike, iz Italije, iz Kanade, iz Australije, mi nemamo gde njih da smestimo. Mi imamo najveći kapacitet za 32 mesta. Mene interesuju te stvari. 
	Mene uopšte ne interesuje priče koje se sad pričaju na zadnjem sedištu. Mene interesuje šta će Sremska Mitrovica dobiti od investicija i šta ćete vi kao ministarka, koje ste vi investicije i šta ste investirali u Sremsku Mitrovicu? Eto, to me interesuje, da mi odgovorite, ako možete, a posebno ovo prvo za Stanoja. To mi je bitno jer sad zadnji put mogu da vam se obratim na ovaj način. Hvala.

	PREDSEDNIK: Hvala vam.
	Prvo, reč ima Adrijana Mesarović.
	Izvolite.
	ADRIJANA MESAROVIĆ: Samo da vas korigujem, izvinjavam se, niste dobro očigledno razumeli šta je rečeno u mom odgovoru jednom od poslanika. U pitanju su programi ka maloj privredi koji se po drugi put raspisuju ove godine, a čija ukupna vrednost iznosi tri milijarde 600 miliona dinara, od čega 860 miliona je bespovratnih sredstava. To su sredstva koja su namenjena, kombinacija bespovratnih i kreditnih povoljnih subvencionisanih sredstava koja se naplaćuju i plasiraju po kamatnoj stopi od 2-2,5% na godišnjem nivou sa rokom otplate 60 meseci uz period od 12 meseci grejsa. Znači, nešto što je, da kažem, ročno usklađeno sa potrebama investiranja malih privrednika. To je maksimalni rok otplate i ja sam govorila o tome koliko smo samo u 10 programa, koje smo objavili pre nekoliko dana, uspeli da obezbedimo iz državne kase sredstava koja ćemo plasirati ka mikro malim preduzećima, preduzetnicima, zadrugama i u udruženjima. 
	Pre toga je ove godine već bio raspisan paket mera ka maloj privredi i razgovarala sam samo o sredstvima koja plasiramo kroz pakete mera programa ka malo privredi. Naravno, mimo toga preko 24 milijarde usmereno je na realizaciju i podršku srednjim i velikim preduzećima, na kreditiranje preko Fonda za razvoj. U kontinuitetu subvencionišemo i kamatne stope preko poslovnih banaka. 

	U prethodnom slučaju je to bila Banka poštanska štedionica, gde smo kreditirali i za trajna obrtna sredstva, negde prepoznajući svakako potrebu, ali i za investicije po kamatnoj stopi od svega 2%. 
	Znači, moj odgovor ka vama vezano za tri milijardi i 600 miliona dinara jeste da je toliko vredan samo poslednji paket mera koji je raspisan pre nekoliko dana i da ćemo u kontinuitetu nadalje raspisivati programe ka maloj privredi. To je drugi set mera koji smo raspisali samo u 2026. godini.
	Kada je u pitanju Sremska Mitrovica, kao i cela teritorija naše zemlje, mi aktivno pregovaramo sa više investitora. Poseban fokus i pažnja je svakako usmerena na ona područja gde je najveća stopa nezaposlenosti. Svakako ćemo se u narednom periodu, kao što sam rekla, posebno i aktivirati i usmeriti našu punu pažnju na dovođenje investitora i izgradnju dodatno povoljnog privrednog ambijenta na jugu naše zemlje.
	Sremska Mitrovica je grad sa povoljnim privrednim ambijentom. Sremska Mitrovica ne beleži toliku, ja nemam sada precizno ispred sebe, stopu nezaposlenosti u Sremskoj Mitrovici. Svakako ću u narednom odgovoru dati odgovor i na to. Ali, mogu vam reći da trenutno u ovom momentu razgovaramo sa dva investitora kada je u pitanju Sremska Mitrovica. To je svakako privatni kapital koji sam investitor bira gde će uložiti, ali svakako ćemo se truditi da u narednom periodu obezbedimo i dodatni broj radnih mesta i u Sremskoj Mitrovici, ali i na teritoriji cele zemlje.
	Kada je u pitanju paket mera ka malim privrednicima, upravo i želimo da afirmišemo i mlade, pre svega mlade do 35 godina, tako program i glasi, da osnuju i da realizuju neku svoju poslovnu ideju i da osnuju svoje poslovanje. Upravu su ta sredstva usmerena ka tome, zato idemo sa visokim procentom davanja, čak do 100% bespovratnih sredstava, i za mlade, i za žene, i za startapove, i za sve one preduzetnike i privrednike koji žele dodatno da razviju svoje poslovanje, da ulažu u poslovni prostor, da izgrade neka dodatna skladišta ili proizvodna postrojenja, da ulože u dostavna vozila, u bilo šta što je neophodno da bi unapredili proizvodni proces i da bi prosto bili konkurentniji na domaćem ili na stranom tržištu, ili im ta sredstva pak olakšavaju da zaposle dodatni broj zaposlenih.
	Svakako su dostupna sredstva i Nacionalne službe za zapošljavanje i pokušavamo na taj način afirmišući i podižući malu privredu, koja je u kontinuiranom rastu. Ja ću podsetiti da je danas skoro 380.000 registrovanih preduzetnika i da vidimo jedan veliki rezervoar i potencijal kada je u pitanju i preduzetništvo kod mladih, ali i preduzetništvo kod žena koji ima jedan kontinuirani rast na teritoriji cele zemlje, pa i u Sremskoj Mitrovici. Pokušaćemo da i kroz tu privatnu inicijativu, a uz snažnu podršku države, afirmišemo dodatni privatni sektor kada je u pitanju njihovo poslovanje. Svakako borba za svako novo radno mesto, svakako borba za svaku novu investiciju.
	Imali ste prilike da prethodnih meseci vidite koliko je samo fabrika zatvoreno širom Evrope, da ne kažem širom sveta, usled globalne krize, usred ratnih sukoba, koliko je zatvorenih radnih mesta. Mislim da je na ponos svim građanima Srbije koliko je Srbija uspela da očuva postojeći privredni ambijent, da očuva postojeća radna mesta, da očuva sve ono što godinama gradimo, a neprestano se borimo za nova radna mesta, za nove investicije i verujem da ćemo u skorom periodu pred nama imati priliku, pre svega predsednik Republike da najavi nove velike investicije za našu zemlju, a opet, ponavljam, zahvaljujući isključivo njegovom ličnom odnosu i sa Narodnom Republikom Kinom i sa velikim svetskim silama sa kojima dobro sarađujemo i sa kojima imamo razvijena strateška partnerstva i borićemo se za svaki kraj naše zemlje, a tako i za Sremsku Mitrovicu. 

	Kada je u pitanju izgradnja hotela, to je inicijativa privatnog kapitala i država nije ta koja treba da upravlja hotelijerstvom i prosto to je nešto što predstavlja privatni biznis. Svakako ćemo inicirati možda kroz neki oblik javno privatnog partnerstva, ukoliko Sremska Mitrovica ima određeno zemljište u državnoj svojini koje je shodno planskom dokumentu pogodno, podobno prosto za izgradnju takvih sadržaja, da afirmišemo, da kroz javno privatno partnerstvo, gde država može kao kapital da unese recimo zemljište, a da privatnik uloži i investira u izgradnju hotela i hotelskog smeštaja, kako ste rekli, svakako ćemo pokušati da u periodu pred nama kroz jednu inicijativu ka privatnom sektoru, ka velikim investitorima i tu temu afirmišemo. Zahvaljujem. 
	PREDSEDNIK: Hvala vam. 
	Reč ima ministar Milica Đurđević Stamenkovski. 
	MILICA ĐURĐEVIĆ STAMENKOVSKI: Zahvaljujem. 
	Poštovani narodni poslaniče, hvala na interesovanju za položaj radnika u Srbiji, naročito onih koji imaju minimalnu zaradu. Verujem da je ova tema podjednako važna svima nama, bez obzira na političke polove i kao ministar zadužen za rad i zapošljavanje imam dužnost da nešto dopunim koleginicu koja je vrlo dobro izlagala o privrednom rastu Srbije i o ciljevima u oblasti za koju je ona nadležna.	
	Naime, s obzirom na to da je izostao dogovor Unije poslodavaca i sindikata oko povećanja minimalne cene rada za period od 1. januara 2027. godine, na predlog Ministarstva za rad, zapošljavanje, boračka i socijalna pitanja, Vlada Republike Srbije je donela odluku da se minimalna cena rada od 1. januara poveća za 9,2%, odnosno da od 1. januara ona iznosi 600 evra. 
	Uzevši u obzir kontinuirana povećanja, valjalo bi da se podsetimo da je za 24 meseca nominalni rast minimalne zarade u Srbiji 49,4%. Kada govorimo o nominalnom rastu, mislim da je još važniji podatak realan rast. Dakle, to je, u prevodu, koliko više možete da kupite, odnosno kolika je veća vrednost samog minimalca u odnosu na prethodni period. Jer, naravno da jedan deo tog povećanja, kolokvijalno rečeno, pojede inflacija. Ali, realan rast za 24 meseca je 33,5%. 
	Naravno, mi smo u potpunosti svesni da treba da težimo ka tome da minimalna cena rada bude još viša kako bismo pospešili životni standard radnika, ali sa druge strane uvažavajući i konkurentnost na tržištu rada i potrebe same privrede, kako ne bismo rapidnim povećanjem minimalca ugrozili njihovo samo radno mesto, odnosno vodeći računa o interesima radnika mi moramo voditi računa i o interesima privrede i poslodavaca, i obrnuto, jer su to uzročno-posledični odnosi. 
	Ali, upravo iz tih okolnosti, Vlada Republike Srbije najavila je još prošle godine da će do kraja 2027. godine minimalac u Srbiji iznositi 650 evra. Sudeći prema ovoj postojećoj dinamici, onog časa kada Srbija bude postigla taj nivo minimalca, mi ćemo preteći već mnoge zemlje u Evropi po realnoj kupovnoj moći samog minimalca. I već sada imamo rezultate koje niko ne može da ospori, a to je da minimalna zarada u Srbiji je 2012. godine, ako govorimo o kupovnoj moći samog minimalca, pokrivala jedva 50%, a nekoliko meseci kasnije jedva 60% minimalne potrošačke korpe. Dakle, govorim o periodu 2012. godine, kada je jedva više od pola minimalac pokrivao onoga što su minimalne potrebe jednog domaćinstva. 
	Ovim povećanjem, koje je najavljeno od 1. januara 2027. godine i koje je odlukom Vlade usvojeno, minimalac će pokrivati 117% minimalne potrošačke korpe. Dakle, za 17% više u odnosu na ono što je minimalna potrošačka korpa. 

	Obilazeći Srbiju, kroz razgovor s građanima, naravno da i mi srećemo i Stanoja i mnoge druge ljude čija je zarada u tom iznosu koji ste naveli i sasvim sigurno sa njima razmenjujemo iskustva i razgovaramo upravo o tim izazovima, ali ljudi jako dobro znaju, vrednuju i cene činjenicu da je za 24 meseca nominalno minimalac u Srbiji porastao za 50%, a realno za preko 33%.
	Paralelno smo vodili računa i da povećamo taj neoporezovani deo dohotka kako bismo rasteretili i same poslodavce, kako oni ne bi ušli u rizik zbog povećanja minimalaca i naravno da vi, kao čovek koji je dugo u privredi, u potpunosti razumete koliko je izazovno vodeći računa paralelno o interesima radnika i njihovoj zaradi, a sa druge strane i o mogućnostima samih poslodavaca.  
	Što se tiče Sremskog okruga, iz kojeg dolazite, mislim da je jako lepa vest koju građani Srbije treba da znaju da je Sremski okrug bio jedan od okruga u kojem je pilotiran program „Garancija za mlade“, za koji je zaduženo Ministarstvo za rad, zapošljavanje, boračka i socijalna pitanja, i odziv je bio vrlo zadovoljavajući. Verujemo da može biti, uz promociju tog programa, još bolji. Ali, kao što rekoh, u pitanju je pilot projekat koji smo okušali u tri okruga: Rasinskom, Nišavskom i Sremskom okrugu. 
	Konkretno, u Sremskom okrugu do juna meseca prijavilo se za program „Garancija za mlade“ četiri i po hiljade lica i od toga je 500 lica u Sremskom okrugu dobilo subvenciju za samozapošljavanje. Dakle, to je jedan od podsticaja da se ljudi zaposle, da sami pokrenu privredne aktivnosti, da izađu na tržište i da pokušaju da budu konkurentni.  

	Najvažnija vest je što većina njih uspeva da prebrodi tu takozvanu prvu godinu u kojoj subvencije za samozapošljavanje znači i pokrivanje doprinosa i nekih drugih početnih troškova da bi kasnije ostali prisutni u privrednom životu Srbije, zbog čega smo mi veoma radosni, jer garancija za mlade je namenjena mladima do 30 godine života, sa ciljem da oni ostanu živi i rade u svojoj zemlji. 
	Važna vest za sve mlade u Srbiji jeste da će od 1. januara 2027. godine ono što je bio pilot projekat u tri okruga biti primenjeno na teritoriji čitave Srbije, odnosno garancija za mlade kao program zapošljavanje i samozapošljavanje mladih, za njihove obuke, prekvalifikacije, sticanje novih znanja i veština, važiće na teritoriji čitave Srbije. Verujem da ćemo zajedničkim snagama promovisati ovaj vrlo značajan program, jer nam je svima cilj da Srbija radi.
	Srbija danas radi. Dakle, 50.000 lica je zaposleno više nego što je to bio slučaj 2012. godine. Dakle, preko pola miliona ljudi u Srbiji danas više radi. Dakle, ne govorimo o procentima, govorimo o apsolutnim ciframa da bismo ilustrovali koliko je danas ljudi i formalno više zaposleno u Srbiji u odnosu na neki prethodni period, zato što danas ima više šansi. 
	Svakako, podržavam stav da dodatno treba da radimo na unapređenju položaja i životnog standarda onih koji najmanje zarađuju. Iz tih razloga država je ovim jednokratnim davanjima obratila pažnju na ugrožene kategorije. 
	Tako je ovim jednokratnim davanjima uzela u obzir položaj korisnika novčane socijalne pomoći, korisnika dečijeg dodatka, obratila je posebnu pažnju na naše penzionere, kojima dugujemo sve ono što imamo i što su nam ostavili stičući generacijama, radeći i boreći se, ali i onima koji su zemlju branili onda kada je ona bila napadnuta i kada je na nju vršena agresija. U pitanju je boračka populacija. 
	Poštovana predsednice Narodne skupštine i uvaženi narodni poslanici, nemojte mi zameriti što ću iskoristiti ovo izlaganje da se samo u nekoliko rečenica osvrnem i na komentar i kritiku koju je jutros, odnosno tokom dana uputila gospođa narodni poslanik koja je imala primedbu. Najpre je konstatovala da je reč o Ministarstvu Milice Đurđević Stamenkovski. Ne postoji, evo neka bude to moja mala ispravka, Ministarstvo Milice Đurđević Stamenkovski. Postoji Ministarstvo za rad, zapošljavanje, boračka i socijalan pitanja, koja nije ničija dedovina i očevina, pa ni moja. I to ministarstvo je deo Vlade Republike Srbije i u službi je svih građana. Ja sam samo resorni ministar koji će biti na čelu tog ministarstva, kao odgovorno lice koje je oročeno mandatima. Bilo kakvo prisvajanje i privatizacija institucija apsolutno je ne dopustivo, i moram na to da reagujem. Dakle, to nije moje ministarstvo, ali jeste ministarstvo za koje jesam danas odgovorna. 
	Primedba je išla u pravcu da u Predlogu zakona o jednokratnoj pomoći nisu navedeni brojevi, brojevi boraca koji će dobiti jednokratnu pomoć, korisnika novčane socijalne pomoći, korisnika dečijeg dodatka. Ja bih razumela da je taj podatak negde tamo napisan u 22. članu, pa je on bio valjda neka visoka kvaka do koje ne može da se stigne, do koje ne može da se dohvati, ne, već u članu 2. Dakle, dovoljno je bilo samo da je neko pogledao član 2, nije daleko, složićemo se, gde stoji da će sva lica koja se nalaze u službenoj evidenciji do 25. avgusta ostvariti pravo na jednokratnu pomoć. 
	Znači, nije u pitanju broj planeta, čak ni oko toga čovečanstvo nema saglasje koliko ih ima, zbog činjenice da neki osporavaju Pluton, kao planetu, u pitanju je živa materija. Svakog trenutka, evo dok mi sedimo sada ovde, ti brojevi se menjaju. I potpuno je prirodno. Neki borci, nažalost, su preminuli od trenutka najave i usvajanje predloga zakona, a neki su se registrovali. Za poslednjih mesec i po dana preko 10 hiljada boraca se registrovalo širom Srbije. 

	Dakle, mi smo imali prošle godine, u aprilu 2025. godine je bilo registrovanih 82 hiljade, tačno 82 hiljade lica u boračkoj bazi. Danas ih ima, na današnji dan, dok mi razgovaramo, 107 hiljada. 
	Dakle, to je kategorija koja se svakodnevno registruje kako bi ostvarivala svoja prava. A, zašto se registruje? Zato što prepoznaje da danas država različitim programima uvažava položaj boračke populacije. 
	Što se tiče korisnika novčane socijalne pomoći i korisnika prava na dečiji dodatak, takođe to nije fiksna kategorija. Ljudi ostvaruju ili gube ta prava, u zavisnosti od imovinskog cenzusa, i potpuno je prirodno da niko ne može stati iza fiksne cifre. Ali, stav je bio uravnotežen, odgovoran i zreo, u saglasju sa Ministarstvom finansija koje je ovaj zakon i predložilo, da sva lica koja budu bila u službenoj evidenciji do 25. avgusta će ostvariti ovo pravo. 
	Mislim da je nekada mnogo značajnije da od pokušaja da od nečega napravimo politički slučaj barem pročitamo ono o čemu govorimo, ako ništa drugo bar prvih nekoliko članova. Jer, ima ona jedna čuvena, i milim da toga niko ne treba da se drži – pričajte usta da niste pusta. A, ja ne želim da verujem da je bilo ko u ovom plenumu spreman da se tako ponaša i da tako neodgovorno govori o nekim stvarima koje se tiču zaista velikog broja naših građana.
	To je bio moj odgovor na pitanje koje je danas bilo ovde u plenumu, a vama, narodni poslaniče, zahvaljujem na interesovanju i verujem da ćemo u nekim narednim mesecima i budućim vremenima zajedničkim snagama se boriti za sve radnike u Srbiji. 
	Hvala vam.
	PREDSEDNIK: Hvala vam.
	Reč ponovo ima ministar za zaštitu životne sredine Sara Pavkov.
	Izvolite. 
	SARA PAVKOV: Hvala, predsedavajuća. 
	Ono što sam obećala, samo da vam kažem vezano za Sremsku Mitrovicu. Toliko sam se fokusirala da proverim da li je došlo do nekog akcidenta ili da li je inspekcija imala bilo kakvih aktivnosti vezano za pravno lice. Pokrajinski i republički organi su mi potvrdili da nije bilo nikakvih negativnih posledica po pitanju pravnog lica koje ste pomenuli. 
	Ali, ono što je mnogo značajnije za Sremsku Mitrovicu da znaju građani Srbije, a tiče se investicija, samo Ministarstvo zaštite životne sredine u prethodnom periodu, a trenutno se realizuje, je uložilo preko 20 miliona evra u Sremsku Mitrovicu. 
	Pomenula sam vam već, 18,4 miliona evra za regionalni centar Srem – Mačva. Konkretno, nadogradnja dve ćelije sanitarne deponije i izgradnja sistema za sakupljanje procedih voda, rezervoara za procedne vode, recirkulacijski sistem, hidro mreža sa rezervoarom i bunari za degazaciju. Pored toga, skoro 1,7 miliona evra završena kanalizaciona mreža u selu Laćarak, 11,7 kilometara. 
	Tako da, ja mislim da je to dovoljan dokaz koliko država ulaže u Sremsku Mitrovicu samo u oblasti životne sredine koja direktno utiče na smanjenje zagađenja reke Save, s obzirom, položaj Laćarka znate bolje od mene, i apsolutno utiče na poboljšanje životne sredine. 
	Za vazduh takođe sam proverila. U ovom momentu svi građani Srbije mogu da provere informaciju koju ću sad izneti na zvaničnoj adresi, odnosno sajtu Agencije za zaštitu životne sredine. Vazduh je umerenog kvaliteta u Sremskoj Mitrovici, i to pokazuje automatska merna stanica. Pored nje imamo još jednu stanicu koju vodi Zavod za javno zdravlje. Granična vrednost je 50 mikrograma po kubnom metru. Danas je bilo prekoračenje svega 10 mikrograma po kubnom metru, odnosno 60.

	Mi smo u međuvremenu, kao ministarstvo, uložili dodatne mere da poboljšamo kvalitet vazduha. Samo u nekoliko prethodnih godina zasadili smo preko 3.500 sadnica na teritoriji Sremske Mitrovice. Trenutno menjamo kotao, da pređe na ekološki prihvatljiviji energent u Osnovnoj školi „Dobrosav Radosavljević“ i u Osnovnoj školi „Jovan Jovanović Zmaj“. Mislim da ovo dovoljno govori koliko se ulaže u Sremsku Mitrovicu. 
	Hvala. 
	PREDSEDNIK: Hvala vam.
	Reč ima narodni poslanik Đorđo Đorđić. Još dva minuta.
	Izvolite. 	
	ĐORĐO ĐORĐIĆ: Verovatno ste u pravu. Ja stvarno ne znam koliko se uložilo investicija u deponiju, ali ja moram da vam kažem – nije se desio nikakav incident, on je konstantno prisutan. 
	Ministarka, ja živim tamo. Ja imam obavezu da pričam da nas čeličana davi. Nisam ja pričao o deponiji u kontekstu negativnom, to se dešava svuda u svetu, pa i u Srbiji, ja vam samo kažem da na najobičnijem mernom instrumentu koji je potpuno bez veze on je nama pokazivao tih 200 jedinica. Svaku noć kada upalite njega vi imate u 23 časa preko 500. Nije incident, svaki dan se dešava, gde imate ljude koji su sa 70% više oboljenja, od 2012. godine, respiratornih, nego dan danas. To treba da znate.
	Još jednu stvar. Kada pričate o mernim jedinicama u Černobilju, merna jedinica je bila 3,7 rendgena. Znate zašto? Zato što je aparat merio do 3,7. Kada su doveli prave bilo je preko 1.000. Nisu vam dobri aparati.

	Verujte mi, ja živim i tamo i sve je u redu, neka bude „Metalfer“, neka radi, neka ljudi imaju poslove, ali nemojte da oni imaju profit od 500 miliona. Pa, dajte neka stave te filtere ili šta god već potrebno je, ja nisam stručnjak u tome. Pa dajte, molim vas, pa neka ulože 100 miliona u radnike koji tamo rade kao Crnci, a imaju najmanju platu, a ja garantujem u čeličanama i na Balkanu i u ovom delu Evrope. Neka ulože i njih, a ne da imaju profit od 500 miliona i još se hvale tim i kao kupuju deci knjige. Možeš misliti, 500 miliona pa kupuješ kao deci knjige. Sjajno. 
	Ministarka Đurđević, 9,2% rast plate, da li ste tako rekli? Tako. E, jeste ali, je rast cena 19,2%. Moj …. će da prođe isto kao Partizan sada, to je 100%. 
Ne znam da li može neko da mi kaže, evo završavam, dajte mi minut, molim vas. 
	Ne znam da li je tu Husein Memić, ministar? Ja ne znam ko je taj čovek? Da li je on tu prisutan? Nije. Dobro. Ja ga nisam za dve godine video ni jednom, nažalost, ja bih voleo da ga pozovem u Sremsku Mitrovicu baš iz tog razloga kojeg ste vi potpredsednice pričali da dođe da vidi gde treba da nam se nalazi hotel, da se popne na najlepšu planinu Frušku Goru, da vidi gde je odmaralište „Letenka“ gde je zadnji put uloženo 1953. godine kada je pokojni Josip Broz tamo stavljao one balvane i neke brvnare, tada, tada je zadnji put uloženo, na najlepše odmaralište, jel tako Mirka, na Fruškoj Gori. Mi sada tamo nemamo ništa. Znači, očigledno za sve što je potrebno mi moramo da se obraćamo direktno predsedniku države. U redu, obraćaćemo se. 
	I na kraju moram da kažem to da zamolim ministra zdravlja da nam na neki način pomognete, da nam kožni lekar dođe u Sremsku Mitrovicu. Mi nemamo kožnog lekara već tri, četiri godine. Dobili smo magnetnu rezonancu, ali nam je potreban i kožni lekar. 
	Hvala na tome i da vam se zahvalim za vaše angažovanje, devojčica je živa, devojčica je zdrava i želim da kažem javno da ste se angažovali kao pravi ministar u Vladi Srbije. Da devojčica koja je povređena kada je pala na nju kapija. Eto, ako mogu odgovori, pa ako budemo mogli da se ogrebem za još neki minut. Hvala. 
	PREDSEDNIK: Hvala vama narodni poslaniče.
	Sledeći prijavljen, narodni poslanik Bojan Torbica.
	Izvolite.
	BOJAN TORBICA: Zahvaljujem.
	Poštovana predsednice, uvaženi predsedniče Vlade, cenjeni ministri, kolege narodni poslanici, pa na kraju ovog mandata kako Skupštine, tako i Republičke Vlade, ne mogu, a da ne pohvalim ono što je bilo pozitivno i dobro. Mislim pre svega na usvajanje Zakona o roditelju negovatelju, postupanje srpske policije tokom blokada i protesta, kao i zalaganje Sektora za vanredne situacije, pre svega vatrogasaca spasilaca, tokom ove nadljudske borbe protiv vatrene stihije. Takođe, mislim i na doslednost oko ne uvođenja sankcija bratskoj Rusiji, na vraćanje redovnog vojnog roka, na pomoć materijalno građanima Srbije. 
	Pokret socijalista kao odgovoran koalicioni partner nikada nije bežao od političkog dijaloga. Uvek smo bili spremni da razgovaramo, ali za dijalog i sam dijalog ima smisla samo ako postoje dve strane. 
	Nažalost, postoje neke stvari koje smo tokom mandata aktuelnog skupštinskog saziva delegirali kao deo našeg političkog programa koji nije naišao na podršku ni Vlade, ni kolega u parlamentu, a od kog mi ne možemo, a pre svega i ne želimo da odustanemo. Pa, bih  pored želje da ta pitanja delegiram kao predlog novoj Vladi koju će Srbija uskoro dobiti. Želeo bih da čujem i vaše iskreno mišljenje o njima i šta je to bilo prepreka za njihovo usvajanje?

	Pod jedan – već nekoliko godina predlažemo da se uvede posebna zbirna budžetska stavka kojom bi direktno i neposredno bila planirana sredstva koja su opredeljena kao pomoć Republici Srpskoj, njenim institucijama, gradovima, opštinama i drugim subjektima. 
	Ja sam kao potomak tzv. prekodrinskih Srba, naravno, zahvalan za sve što Srbija tokom prethodnih 15 godina je činila, čini i pomaže Republici Srpskoj, ali sam kao i veliki broj građana Srbije uveren da je više nego potrebno opredeliti i ustanoviti zbirnu budžetsku stavku kojom bi direktno i neposredno bila opredeljena sredstva za pomoć Republici Srpskoj.
	Mi smo to dužni našim sunarodnicima, mi smo to dužni svima onima koji su ono najvrednije što su imali, tj. svoje živote dali, ugradili u temelje slobode srpskog naroda na prostoru Republike Srpske.
	Ako postoji budžetska stavka – pomoći starim vladama, ne vidim problem da se formira posebna zbirna budžetska stavka za pomoć Republici Srpskoj i srpskom narodu na tom prostoru. Voleo bih premijeru da čujem i vaša mišljenje o tome.
	PREDSEDNIK: Hvala.
	Od ministara se prijavljuje za reč? 
	Ministri, ko se prijavljuje za reč? 
	Molim vas, narodni poslaniče imate još tri minuta.
	BOJAN TORBICA: Kao što vam je, siguran sam vam poznato, Pokret socijalista je u skupštinsku proceduru predao Predlog zakona o državljanstvu koji uvodi pravo na državljanstvo Republike Srbije, imao svi pripadnici srpskog naroda, što znači da državljanstvo Srbije stiču pripadnici srpskog naroda rođeni u drugoj republici bivše SFRJ, kao i njihovi potomci bez obzira na mesto rođenja, državljanstvo i prebivalište pod uslovom da su se pred državnim organima države u kojoj žive na nesumnjiv način izjasnili kao pripadnici srpskog naroda.
	Ti dokazi moraju da budu javne isprave i ovo je način da svi onim pripadnicima srpskog naroda koji vode poreklo iz bivših republika SFRJ, bez obzira gde žive pružimo priliku da postanu državljani Srbije što je veliki broj njih i očekuje od Srbije kao svoje matice.
	Nadam se da delite naše mišljenje i nadam se da ćemo čuti od vas šta mislite o ovom predlogu i zašto nije uspeo da prođe. 
	Ono od čega ne možemo pobeći, jeste činjenica da se pred nama nalazi pitanje pravca kojim će Srbija krenuti u godinama i decenijama koje dolaze. Naš izbor neće biti samo ekonomsko već pre svega civilizacijsko pitanje. To je pre svega izbor da li ćemo biti deo sveta u kome nam već decenijama konstantno prete, ucenjuju nas i beskrajno nameću nove neprihvatljive i ponižavajuće uslove saradnje ili sveta u kome nas pre svega poštuju i uvažavaju, u kome nas gledaju kao sebi jednake i ravnopravne, u kome se saradnja između država članica zasniva na iskrenosti i dobronamernosti. 
	Moramo biti iskreni, građane Srbije niko nikada nije pitao da li žele da budu deo te EU, već je pre nepune dve decenije tadašnja politička elita tu odluku naturila svima nama. Decenijama se u Srbiji govori da je evropski put jedini put. Ako je tako onda je red da se građani o tome izjasne. 
	Evropska unija je nabrojano puta do sada rekla šta misli o Srbiji i šta misli o Srbima i svaki put je bez srama i ustezanja rekla da ne misli ništa lepo, ali građanima Srbije niko nikada nije dao priliku da kažu šta oni misle o Evropskoj uniji i zato hajde da ih pitamo, pa da kažu šta misle. Pa, upravo mi da budemo ta vlast koja će građanima dozvoliti da na referendum kažu želeli da ostanu na tzv. evropskom putu ili ne. Eto, uzmimo na primer građani Islanda će u subotu na referendumu odlučiti da li 

žele da otvore razgovore sa Evropskom unijom i ako odluče da počnu 2028. godine će imati još jedan referendum o Evropskoj uniji i rezultatima pregovora. Šta god da odluče građani Islanda, odluka će biti samo njihova. Evropska unija Islanđanima  u najgorem slučaju traži da dopusti drugim nacijama da love ribu u njihovim vodama i oni idu na referendum. Evropska unija, da zapamtimo od Srbije traži da prizna tzv. Kosovo to jest njegovu samoproklamovanu nezavisnost, da uvedemo sankcije bratskoj i savezničkoj Rusiji i da se odreknemo partnerskih i prijateljskih odnosa sa Kinom. I mi ne idemo na referendum već bez dostojanstva i plana idemo i dalje prema Evropskoj uniji. 
	Zato pre svega želim da čujem premijera ali i celu Vladu i da ih pitam – zašto Islanđani zaslužuju da budu pitani, a građani Srbije ne zaslužuju? Imamo nade, imamo vremena, imamo priliku da do raspisivanja parlamentarnih izbora raspišemo i referendum. Na nama i vama je da odlučimo i da to učinimo. Hvala vam.
	PREDSEDNIK: Hvala.
	Pre svega dajem reč, ministru za evropske integracije, Nemanja Starović. 
	NEMANjA STAROVIĆ: Poštovana predsednice Narodne skupštine, uvaženi narodni poslanici, želeo bih da kažem zaista kratko ono što je, verujem svima, veoma dobro poznato a to je da članstvo u Evropskoj uniji predstavlja strateško opredeljenje Republike Srbije.  

	Kao što znate, naša država je kandidat za članstvo u EU još od 2012. godine. Od 2014. godine smo otpočeli proces pristupnih pregovora koji je veoma zahtevan, ali ukupno posmatrano, analizirajući poslednji godišnji izveštaj Evropske komisije o napretku država kandidata ka članstvu u EU, Srbija je danas, odmah iza Crne Gore, među najspremnijim državama, analizirajući 33 relevantna pregovaračka poglavlja za punopravno članstvo u EU.
	Međutim, kao što je takođe veoma dobro poznato, postoje određene političke percepcije koje su preuzele primat upravo u tom pristupnom procesu i to je ono što predstavlja realnost. 
	Naše pozicije po pitanju očuvanja teritorijalnog integriteta Republike Srbije su veoma jasne i veoma su čvrste i za nas to predstavlja apsolutni imperativ i sa tim, sasvim sigurno, neće biti nikakve trgovine, pogađanja ili kockanja.
	Kada govorimo o izjašnjavanju građana, ja bih svakako podsetio, kada je članstvo u EU u pitanju, da je to naše strateško opredeljenje, da je to bio i deo ekspozea odnosno programa i ove, kao i prethodnih Vlada Republike Srbije. No, direktno izjašnjavanje svakako dolazi na kraju pristupnog procesa i građani Srbije će, kao i građani svih drugih država koje su u prethodnim godinama postale punopravne članice EU, jednoga dana svakako imati priliku da se o tome direktno izjasne na referendumu. Hvala.
	PREDSEDNIK: Hvala vam.
	Reč ima ministar kulture, Nikola Selaković. Izvolite.
	NIKOLA SELAKOVIĆ: Zahvaljujem.
	Poštovana predsednice, uvažene kolege narodni poslanici, ministri u Vladi, poštovani građani Srbije, narodni poslanik je postavio jedno pitanje koje, bez obzira što resorno nije u nadležnosti ministarstva koje predstavljam i na čijem sam čelu, ali smatram izuzetno važnim kao neko ko se u Republici Srbiji bavi politikom, i ne samo u Republici Srbiji već mogu slobodno da kažem da sam prisutan na čitavom srpskom etničkom prostoru, a to je pitanje Zakona o državljanstvu.
	Koliko se tu suočavamo sa jednom vrstom, mogu slobodno da kažem, duboke države sa kojom do danas ni jedan jedini ministar unutrašnjih poslova nije uspeo da se izbori, daću vam jedan konkretan primer.
	Dakle, negde mislim da je bila u pitanju 2015. ili 2016. godina, kada mi se obratila jedna osoba koja je inače studirala na fakultetu na kojem sam svojevremeno radio kao nastavnik, reč je o osobi koja je bila student generacije, koja se lično nacionalno izjašnjavanja kao srpkinja muslimanske veroispovesti, rodom i poreklom iz jedne bivše jugoslovenske republike, i koja nije ostvarila pravo na prijem u državljanstvo Republike Srbije zato što joj je iz Ministarstva unutrašnjih poslova tražen dokaz o srpskoj nacionalnoj pripadnosti. Ta osoba mislim da do dan danas nije ostvarila to pravo. 
	Daću vam drugi primer. U Republici Albaniji, u okolini grada Fijera živi zajednica Srba, dakle srpska manjina u Albaniji. Reč je o ljudima srpske nacionalnosti i islamske veroispovesti. Tim ljudima su službenici našeg Ministarstva unutrašnjih poslova kao dokaz srpske nacionalne pripadnosti tražili krštenice. Kada su oni odgovorili i rekli – mi nismo pravoslavni, ne možemo da vam podnesemo krštenicu, mi smo Muslimani, onda im je iz našeg Ministarstva tada, u to vreme, odgovoreno – ne može Musliman da bude Srbin. 
	Ja sam naveo ova dva primera koja govore o tome, a ja koliko znam, narodni poslanik koji je postavio ovo pitanje dolazi iz stranke čiji je predsednik i osnivač svojevremeno bio ministar unutrašnjih poslova i ni on sam nije uspeo da reši ovaj 

problem naše duboke države. Ako imam pravo da iznesem svoj lični i politički stav, apsolutno sam saglasan sa vama. Republika Srbija po Ustavu je država srpskog naroda i svih građana koji u njoj žive. Srpski narod je državotvorni faktor ove države koji je i stvorio, ali su svi građani drugih nacionalnih pripadnosti ravnopravni po našem Ustavu i našim zakonima. 
	Neverovatno je kako to da u našem okruženju svaka država koja je matična država nekoga naroda daje pravo i mogućnost svojim sunarodnicima koji nisu rođeni na njenoj teritoriji već negde u rasejanju ili u država gde su pripadnici nacionalnih manjina da ostvare pravo na državljanstvo matične države, a Srbiji se to uskraćuje. Daću vam jedan konkretan primer.
	Na delu naše teritorije, na Kosovu i Metohiji, mi već godinama unazad imamo deljenje državljanstva, u ovom konkretnom slučaju Republike Bugarske, koja je sa samozvanim vlastima u Prištini potpisala čak i ugovor o statusu bugarske nacionalne manjine na KiM, koja nikada u istoriji tamo postojala nije. I kada se pitate ko je to tretiran kao bugarska manjina, onda ćete prvo videti da su to naša braća Goranci, koji se tako nikada nisu ni izjašnjavali, nikada nisu ni osećali, niti tako postupali. Dakle, reč je o ljudima koji svog srpskog porekla nisu hteli ni pod najgorim turskim zulumom da se odreknu. A posle Gore prešli su u Kosovsko Pomoravlje, pa sad i u Kosovskom Pomoravlju pokazuju i pričaju o tome da postoji njihova manjina. Naravno, ne sme nikome da padne napamet da kaže da u Bugarskoj nemamo srpsku manjinu, jer tamo ne postoji po njihovom ustavnom i zakonskom režimu, koji je prihvatila EU, tamo ne postoje nacionalne manjine, nema prava te vrste.
	A što se vašeg pitanja tiče, to pitanje je potpuno na mestu. Apsolutno sam mišljenja kao političar, nezavisno od funkcije da li jesam ili nisam na njoj, da mi moramo da donesemo zakon o državljanstvu. Ili, ne moramo čak ni da menjamo zakon. 
	Znate, ja sam kao diplomirani pravnik mišljenja da zakon uvek treba pokušati primeniti na ispravan način. Ovaj naš Zakon o državljanstvu, on poznaje mogućnost da pripadnici srpskog naroda steknu pravo na državljanstvo po osnovu svog srpskog etničkog porekla ali ako pogledate šta se dešava sa Srbima u Crnoj Gori gde pravo na dvojno državljanstvo imaju i Hrvati i Albanci i većina Bošnjaka, jedini koga nema to su Srbi. 
	Znate kako je to rešeno? Oni su vas sa većinom ovih država potpisivali međudržavne ugovore koji imaju jaču pravnu snagu od zakona i onda se ispostavilo na kraju da se na Srbe primenjuje zakon, a na sve druge se primenjuje međudržavni ugovori. 
	Naravno, mi se sad tu nalazimo u još jednoj situaciji, a to je da je nekim mozgovima koji su u stanju sve živo da izokrenu u sopstvenu suprotnost palo napamet da uoči izbora pričaju o tome kako se izborni inženjering vrži kroz prijem u državljanstvo. Naravno, neće da kažu da kada su oni bili na vlasti da je u državljanstvu Srbije primljeno, ako se ne varam i do pet puta više ljudi nego što je u periodu od 2012. godine do danas ali i to može vrlo jednostavno da se reši. 
	Pravo na državljanstvo ne znači automatski pravo glasa, postoje modeli u Evropi i svetu kako to može da se uradi. Činjenica jeste da mi to pitanje efektivno, ne zakonski, nego efektivno nismo rešili, jer ako imate službenika koji osobi islamske veroispovesti kojoj se kaže oseća kao Srbin.
	Možete zamisliti kakvi su to naši sunarodnici koji su prošli kroz decenije diktature Envera Hodže i ostali pripadnici srpskog naroda gde su i menjana imena, menjana prezimena, gde nisu imali pravo da govore na sopstvenom jeziku i oni su ostali verni svome rodu i svome poreklu. 

	Bilo je pokušaja mešetarenja iz Srbije da ih ubeđuju da su oni nešto drugo. Ne, oni su rekli – mi smo došli iz Srbije negde u, mislim da je bilo reči o osmoj ili o devetoj deceniji 19. veka, doselili se u okolinu Fjera dok je to bila Otomanska imperija, sačuvali svest o svom srpskom poreklu, to smo i danas i zamislite službenika koji kaže – dostavite mi krštenicu. 
	I, da završim priču onako kao što sam počeo, ta osoba, taj student koji je bio izuzetno uspešan student, koji se deklarisao kao pripadnik srpskog naroda, islamske veroispovesti, na kraju je dostavio i krštenicu, ali od našeg ministarstva nije dobio pravo da postane državljanin Srbije. Hvala vam na pažnji.
	PREDSEDNIK: Hvala.
	Reč ima predsednik Vlade Đuro Macut.
	Izvolite.	
	ĐURO MACUT: Poštovana predsednice Skupštine, uvaženi narodni poslanici, poštovani građani, mislim da pitanje koje je poslanik postavio nadilazi zapravo jednu opštu temu oko toga da li smo samo pred referendumskim pitanjem za ulazak u Evropsku uniju ili smo pred rešavanjem, da kažem, državljanstva i gde smo tu.
	Mislim da je ovo tema koja je od šireg značaja i da smo u poslednjih godinu i po dana imali priliku da,  razgovarajući sa brojnim predstavnicima Evropske unije koji su bili u Beogradu, gotovo od prvog trenutka kada smo počeli u ovom mandatu da radimo, postavljeno je jedno osnovno pitanje – da li smo mi za ulazak uopšte u Evropsku uniju ili nismo. 
	Znači, postavlja se jedno osnovno temeljno pitanje – da li je Srbija orijentisana ka Evropi ili nije? Iz tog razloga mislim, da je ovo pitanje koje je postavio narodni poslanik izuzetno bitno da se zapravo potencira i da se još jedanput razgovara na temu opredeljenosti Srbije kao države, moderne države u srcu Evrope i njene pozicije u odnosu na pristupne uslove i sve ono što nas razlikuje od jednog Islanda, ništa ne omalovažavam, samo pokušavam da napravim paralelu, zapravo zemlji koja verovatno sa mnogo manje uslova pristupa Evropskoj uniji ili će pristupiti i brzo to završiti kroz referendumsko pitanje – da li jesu ili nisu za Evropsku uniju?
	Znači, postojanje dvostrukih standarda, pa možda i trostrukih standarda je potpuno jasno da postoji i u međunarodnim okolnostima, međunarodnoj komunikaciji, kada govorimo o globalnoj politici pristupanja pojedinih zemalja i ovo je da kažem na strani Srbije potpuno bilo vidljivo. Međutim, za ovih poslednjih godinu i po dana smo stvarno imali puno toga da uradimo i Reformska agenda koja jeste na stolu i traje već dve godine, evo danas smo imali sastanak da kažem Radne grupe za sprovođenje Akcionog plana vezanog za Reformsku agendu, je uradila veoma mnogo uz velike napore i političke u ovom telu gde se vi nalazite, ali i u Vladi koja je u poslednjih nekoliko meseci krenula da zapravo odgovara na onih 24 koraka koja postoje do decembra 2026. godine. 
	Znači, čitavih godinu dana i više smo posvetili pokušaju da izađemo iz nekakve vrste političke blokade i nekakvog nerazumevanja, neshvatanja da je neophodno da imate jedan politički konsenzus da biste pristupili bilo čemu odgovorno, da kažem, na jedna realan način i da biste završili ono što jeste interes svih građana i ono što jeste interes zemlje koja se nalazi u Evropi potpuno integrisane u smislu postojanja , da kažem, na kontinentu na kome se nalazimo i infrastrukturno povezane, komunikaciono, u bilo kom smislu, i obrazovnom, i ekonomskom, i saobraćajnom, na rekama u kontinentalnom delu. Znači, postoji puno razloga zbog čega mi treba da uđemo i jesmo potpuno posvećeni tome, ali postoje brojne prepreke koje su se pokazale kao neminovne, odnosno kao neminovne u našem slučaju, za razliku od  nekih drugih zemalja. Iz tog razloga mislim da je razmatranje pitanja drugih zemalja koje će možda biti neke nove

 zemlje koje će se naći ispred nas zapravo postojanje takve vrste destandardizacije u odnosu na sve zemlje. Iz tog razloga hoću da kažem da je Vlada Republike Srbije u poslednjih godinu dana najmanje, a sigurno je to kontinuitet koji traje već jako dugo u poslednje vreme, veoma posvećena tome da pristupi EU, a blokada čitavog procesa traje već godinama, obzirom da nismo otvorili taj famozni Klaster 3. Znači, već preko nekoliko godina postoji jedno političko nerazumevanje da se ovaj proces nastavi, proces koji je uspostavljen najdalje u odnosu na sve zemlje koje su trenutno u razmatranju za pristupanje u EU. 
	Prema tome, postoje objektivne okolnosti u kojima se mi nalazimo i koje su delom vrlo pod uticajem zapravo politike, jedne kontinuirane, rekao bih  možda dnevne politike u evropskom smislu, ali koje se odnose na nas i ono što je nerazumevanje ili nepotvrđivanje zapravo naše rešenosti da pristupimo EU i da smo na tom putu već preko jedne decenije. Znači, već preko 12-13 godina mi smo stalno u tom procesu. Prema tome, nekako smo stalno u konfrontaciji, u pokušaju da savladamo nekakve kriterijume ili nešto, ali stalno sam pokušavao da dam paralelu nekih zemalja koje se nalaze u EU i koje su bile čak u direktnim konfrontacijama, kao što je slučaj, recimo, Republike Kipar koja jeste ušla u EU kao podeljeno ostrvo. Znači, imamo vrlo različite pristupe koji sada posle 20 godina od pristupanja tih zemalja ili više nisu više standard u EU. Mi sada menjamo stalno nekakve uslove  na koje se mi odnosimo. Prema tome, politička pitanja su očigledno prevashodno bitna, odnosno ona su presudna i bilo koji procenat pristupni koji ostvarimo i koji nije mali, koji sada već dolazi do granice potpune prihvatljivosti, i dalje je nedovoljan jer se želi pristupanje, odnosno usvajanje svih mogućih zahteva koji dolaze a koji nisu  u skladu sa našom opštom politikom prema, da kažem, spoljnom politikom ili prema onome što nudi ili što zahteva naš Ustav. 
	Prema tome, postoje neke linije oko kojih se ne može raspravljati i koje jesu vrlo specifične za nas, pa prema tome specifičnost svake zemlje mora da se ipak uzme u obzir. EU to razume. Evropska komisija u poređenju sa EU koja to kao zajednica zemalja pojedinih članica i dalje ne razume. Jedan od primera jeste i primer Šengenskog sporazuma i tumačenja različitog u odnosu na transportere, odnosno vozače koji rade u takvim kompanijama. Znači, ne postoji razumevanje da se  jedna zakonska regulativa koja bi trebala da može da se promeni na vrlo jednostavan način promeni zarad boljeg funkcionisanja zemlje ili grupe zemalja koje se nalaze na evropskom kontinentu. 
	Znači, suočavamo se sa brojnim problemima. Brojni su zahtevi koji se nameću Srbiji koji nisu isti kao što bi bila u slučaju recimo kada je u pitanju jedan Island koji sada razmatra da li da uđe u EU ili ne, iako je, recimo, komunikaciono daleko u lošijoj poziciji nego Republika Srbija. 
	Prema tome, i na ovom primeru možemo da pokažemo da postoje stvarno velike razlike. Koliko god Island kao zemlja Zapadne Evrope jeste integrisana, ali na početku svog puta ka EU će verovatno imati nekakve bolje komparativne prednosti u odnosu na Srbiju. 
	Znači, zadnjih godinu i po dana smo imali velike napore da ovo što je poslanik i potencirao, a to je pitanje referenduma, koji je daleko ispred nas. Mi se trudimo i nadamo da će to biti kraći period, da će trajati mnogo kraće do takvog trenutka, ali  opredeljenost Republike Srbije jeste definitivno da se integriše u zajednicu evropskih naroda jer mi živimo na tom kontinentu, svi smo rođeni ovde, svi smo zapravo sa ovog prostora i vrlo smo integrisani i u evropsku kulturu i privredu i postojanje saobraćajne komunikacije, provodimo život i vreme ovde i mislim da je potpuno logično da budemo i deo zajednice evropskih naroda. 

37/3	GD/JG	

	Nadam se da ćemo u narednom periodu imati veću komunikaciju, bolju zapravo komunikaciju sa zemljama koje se nalaze u okruženju i u EU, članice su zemalja EU. Opet se vraćam na primer transportera. 

	Uz ogromne napore koje činimo i dalje imamo očekivanja da će se uspostaviti poseban vizni režim, recimo, sa zemljama gde naši ljudi odlaze, gde voze, gde prevoze i gde ćemo sigurno morati da sa njima i dalje pregovaramo na ovu temu.  Začuđujuće je da ne postoji taj stepen fleksibilnosti. Koliko god mi tražili da se daju preporuke od strane Evropske komisije ka zemljama članicama, da se zapravo te preporuke ne poštuju, odnosno predstavljaju nešto preko čega se prelazi. Mislim da je to jedan momenat, jedna tačka koja zapravo govori da ipak Evropa u ovom trenutku nema konsenzus oko, generalno, pristupanja, odnosno prihvatanja zemalja koje su samo formalno van EU i da se ovakvi problemi vezani za transport, pojaviće se možda neki drugi problem, koji je u našem svakodnevnom životu, svakako moraju rešavati. Mislim da nije dobar način da se vrši opozicija zemlji koja u potpunosti ima integrisanu privredu i gde je najveći ekonomski partner upravo EU i da se zapravo potpuno skretanjem teme na nešto drugo, pokušava opravdati ono što je trenutno, ne mogu da kažem negativan stav, ali nevidljivost Srbije unutar evropskog prostora zarad funkcionisanja evropskih kompanija i privrednih društava koje se nalaze u našoj zemlji i koji komuniciraju direktno sa EU, transportujući zapravo svoje proizvode ka svojim zemljama. 
	Prema tome, sve drugo je potpuno nerazumljivo i neprihvatljivo sa našeg stanovišta. Ja se nadam da će zemlje članice EU, sa kojima Srbija najviše komunicira, trguje, imati puno sluha da posebne vizne režime uspostave sa našom zemljom i da ćemo na taj način prevazići nešto što apsolutno nije u interesu naše zemlje, niti je naša zemlja bilo kakav pobornik bilo kakvih intervencija protiv drugih zemalja sa kojima ekonomski sarađujemo. 
	Tako da se zahvaljujem još jedanput na ovom komentaru koji predstavlja, oslikava zapravo poziciju Srbije unutar evropskog prostora, a ako govorimo o referendumima unutar zemalja koje pristupaju, svakako je ovo bitno za Srbiju i da se ne desi da i neke treće zemlje, koje su možda najnovije na listi ili u redu ka ulasku u EU, dobiju zapravo mnogo brže tu prijemnu dozvolu ili prijemnu saglasnost. Zahvaljujem se.
	PREDSEDNIK: Hvala vam.
	Još dva minuta, narodni poslanik Bojan Torbica.
	Izvolite.
	BOJAN TORBICA: Zahvaljujem.
	Upravo, hvala vam, kako premijeru, tako i ministrima. Upravo smo uradili ono što svi pokušavamo već mesecima. Uspeli smo da pokrenemo pitanje i da dobijemo odgovore. Znate kako, kada se već pet-šest puta po istom pitanju obraćamo tokom zasedanja i uvek samo naša strana priča, samo mi pričamo, ne dobijemo odgovore, nije baš svejedno kada sedimo u ovim klupama i  kada predstavljamo  građane i vidite kad otvorimo temu, kada pokrenemo, i upravo hvala, pre svega, ministru Selakoviću, onda u javnosti dođemo do zaključka da pripadnici srpskog naroda bez obzira na versku opredeljenost imaju problema prilikom ostvarivanja i dobijanja srpskog državljanstva i da to treba rešavati, što se slaže i Vlada, slažemo se i mi. 
	Dolaze novi izbori, dolazi nova vlada, dolazi novi saziv, ali nadam se da ćemo ovo pitanje delegirati, da će to ostati u nekom budućem periodu, upravo, ali ne samo za pripadnike srpskog naroda. Mi smo tu predvideli još neke druge stvari, da otvorimo temu, da ovde razgovaramo, a ne da blanko zakone, zato što, ne znam, nisu dogovoreni sa Vladom ili nije dogovoreno u okviru većine, automatski skidamo sa dnevnog reda. 
	Vama, premijeru, puno hvala, hvala vam na odgovoru. Znate kako, ja se iskreno nadam, ubeđen sam i verujem u to da će Srbija dobiti vladu na čijem čelu će biti 

Aleksandar Vučić i vladu koja će jednostavno poveriti mandat građanima da odluči o budućnosti Srbije. Jer, znate kako, kada iza sebe imate raspisan referendum, kada imate jasno izraženo mišljenje građana, kada građani kažu da li za to ili nisu, onda svaka buduća vlast ima zacrtan put. Siguran sam da će Aleksandar Vučić, na čelu srpske vlade, to  učiniti. Siguran sam da će građani reći mišljenje i siguran sam da će nova vlada, nova skupština i građani Srbije zajedno u budućnosti na direktnom referendumu i direktnim izjašnjavanjem odlučiti buduće ekonomske i političke integracije Srbije. Hvala vam.
	PREDSEDNIK: Hvala vama.
	Sledeći na listi prijavljenih narodni poslanik Aleksandar Jovanović.
	Izvolite.
	ALEKSANDAR JOVANOVIĆ: Dobar dan svima. 
	Srbija i građani Srbije nemaju preči i nacionalni interes nego od ovoga što držim u ruci. To je voda, ljudi. Voda je unutra. Od vode nema prečeg interesa. To vama, gospođo Mesarović, i svi vi koji putujete Srbijom ovih dana, a i meni, govore žedni građani, a vi ćutite na inicijativu, na predlog da Srbija pokaže da joj je stalo do čiste pijaće vode. Zbog milion žednih građana u ovom trenutku, zbog još miliona, pitaj Boga koliko, koji će ostati žedni zbog klimatskih promena, zbog svog ovog ludila koji je zahvatio ceo svet. Pokažite da vam je stalo da sačuvamo ono bez čega niko ne može. Ko god da je na vlasti – šta će vam vlast ako vam je narod žedan? Šta vas sprečava da pokrenete referendum gde će građanima biti postavljeno jedno prosto pitanje – da li ste za to da voda pripada svakom građaninu ove zemlje podjednako i da ne može biti predmet bilo kakve trgovine? Voda, ljudi. Žedni ćemo ostati, već jesmo. Šta je problem? Ćutite, već dva meseca vam postavljam to kao pitanje. Vi ćutite. Imaćete jasan odgovor građana. Ja ne znam šta to vas sprečava da to sprovedete, jedno jedino pitanje. To su uradili Slovenci pre četiri godine. 
	Kad smo već kod Slovenaca, gospođo Handanović, kolika je rudna renta u Sloveniji? Pet posto rudne rente za sve ono što je ispod zemlje, a znamo šta je u Majdanpeku i Boru, kod Homolja. Pet posto svega što čine prirodni resursi ove zemlje i prirodna bogatstva. Šta smo mi blesavi? Što pet posto? To je jedno pitanje – kad ćete da povećate rudnu rentu, kao što su uradili svi oni kojima je stalo, da ne dođe do svakodnevnog čerupanja svega što pripada generacijama? Nas čeka tek napad na Homolje, na Malka Golaju i vi to sve vrlo dobro znate. „Rio Tinto“ neće odustati. Imaćete opštu pobunu. Narod je jasno rekao šta misli o tome. Dakle, pitanje za vas – zašto samo pet posto nama, a Kinezima i svima ostalima 95%? Jesmo li mi blesavi? 
	I ne samo to, zašto su se „Ziđin“ i kompanije slične njima upisale kao trajni vlasnici zemlje u katastru. Patriote. Hajde što ste dali ono što je ispod zemlje, nego ste dali zemlju Kinezima, te su oni – mislim na „Ziđin“ – trenutno najzapadnija kineska provincija u svetu. To smo mi. Dali ste budzašto nešto što ne pripada samo vama.
	To isto važi i za Generalštab, gospodine Selakoviću. Kom je to patrioti palo na pamet da, bez da pita građane Beograda, bez da pita narod na referendumu, što bi bilo takođe pošteno, da li ste za to da se Kušnerima pokloni zemlja usred Beograda, pa nek se građani o tome pitaju, a ne da vi iza leđa narodu, ko što vam je običaj, potpisujete ugovore sa tom firmom i onda kada dođemo do dokumenta, prvo tvrdite da ništa niste potpisali. Isto kao sa „Rio Tintom“. Poklonite, brate, zemlju, pa čiju to vi zemlju poklanjate? 

	PREDSEDNIK: Hvala. 
	Samo privedite kraju, molim vas. 
	Imaćete posle još tri minuta. 
	Hvala. 
	Reč ima ministar kulture Nikola Selaković. 
	NIKOLA SELAKOVIĆ: Hvala, uvažena gospođo predsednice. 
	Dame i gospodo narodni poslanici, pa osvrnuo bih se na pitanje, je l', nije pitanje postavljeno, nego je izneta konstatacija koja je apsolutno netačna. Dakle, prvo, mi nikome ništa nismo poklonili, a ponajmanje poklonili zemlju Kušnerovima ili kako već rekoste. Ako mislite na poklanjanje, onda se obratite onima koji su 2005. godine poklonili, dakle dali ispod tržišne cene u pravo svojine, u stalno vlasništvo, vremenski neograničeno, područje dve kulturno-istorijske celine pod zaštitom. 

39/1	AL/MO		17.25 – 17.35

	Jedna je kasarna „Dedinje“, druga je dvorski kompleks na Dedinju. Otrgli deo dve parcele zaštićene zakonom na kojima se nalazila ruševina Maršalata i dali je za stalno ispod svake procenjene tržišne vrednosti koja je u tom trenutku urađena. 
	Kada je reč o prostoru na kojem se nalaze ruševine Generalštaba i Ministarstva odbrane postojala je mogućnost da se to područje da na korišćene na 99 godina uz pravo Republike Srbije kao titulara prava svojine da na godišnjem nivou dobije 22,5% dobiti. Dakle, to nije nikakvo poklanjanje. Ako mislite da je normalno da u centru glavnog grada, 27 godina nakon ratnih zbivanja, stoje ruševine, ruglo, apsolutno ruglo koje je neko proglasio za kulturno dobro da bi zabašurio i zaklonio svoju aferu kada je državnu zemlju dao u bescenje stranoj državi u trajno vlasništvo, mislim da to nije normalno. Kao što nije bilo normalno tada toj istoj Vladi, koja je to radila da bi prikrila svoje nepočinstvo oko Maršalata, da ruševinu proglasi za kulturno dobro i da u tom aktu, kojim je to učinila, u potpunosti ignoriše činjenicu da je reč o ruševini, već u samom aktu piše da je to netaknuta cela zgrada. To verovatno nije bilo poznato onome ko je ovako nešto govorio. 
	Dakle, niko ništa nije poklanjao. Postojala je mogućnost da dođe u Srbiju ozbiljan investitor, da na mestu tih ruševina podigne jedan ozbiljan kompleks u okviru koga bi se nalazio i memorijalni centar posvećen žrtvama NATO agresije, ali je nekome bio interes da to spreči. Kako, zašto zbog čega, nadam se da će se jednog dana utvrditi. Ako su nekome lepše te ruševine i ako će neko da se lažno predstavlja kao dušebrižnik i zaštitnik srpskog kulturnog nasleđa, a da mu ne smeta kada nam prokišnjava Mileševa, kada nam prokišnjava Ravanica, da mu ne smeta kada Karađorđevu crkvu ili crkvu u Topoli, ili crkvu Svetog Nikole u Starom Slankamenu, jednu od najstarijih spomenika kulture, vlasništvo Srpske pravoslavne crkve na teritoriji Srema. Malopre je pominjan Srem pa zbog toga govorim, a očekujem da ćemo ubrzo krenuti u sanaciju, očekujemo još mišljenje i saglasnost Ministarstva finansija da to uradimo, nego će da dođe i da vam jadikuje i da kuka nad ruševinom Ministarstva odbrane i Generalštaba, a da pojma nema da se na tom mestu nalazio Srpski kraljevski đeneralštab, da je na tom mestu stolovao Vojvoda Putnik, da je preko puta gde su ruševine Ministarstva odbrane bila Vojna akademija koju su završili i Putnik, i Stepanović, i Mišić i Bojović, koju su srušili isti ti komunisti koji su podigli ovo što je srušeno 1999. godine.
	Hvala vama što danas svedočite ozbiljnost kolikoj tolikoj, pa ste kao poslanik opozicije došli da postavljate pitanja Vladi. To je valjda neka suština, neki smisao da najpre poslanici opozicije postavljaju nama iz vlasti pitanja. Vama hvala na tom pitanju i na prilici da odgovorim i da se čuje ono što je istina. Ja ću tu istinu svedočiti svugde i na svakom mestu, jer smisao svega toga što je rađeno, a vezano za tzv. aferu Generalštab je rušenje predsednika Vučića. kako, ako me pitate? Tako što treba kriminalizovati vlast, pokazati da smo mi svi korumpirani kriminalci. 
	Kada pokažete nekima iz opozicije fotografije gde tadašnji gradonačelnici, ministri nazdravljaju sa čašom šampanjca na ruševinama Maršalata, gde je sada Ambasada Sjedinjenih Američkih Država. Trajno izgubljeno vlasništvo države Srbije nad jednom od najkvalitetnijih i najreprezentativnijih mesta u prestonici. To nije važno. To je puj-pike, ne važi. A ovde gde trebalo dati na 99 godina jednu ruševinu, ubirati godišnji prihod 22,5% dobiti; 22,5% dobiti država Srbija bi 99 godina imala pravo…
	(Aleksandar Jovanović dobacuje.)

	Hajte, ovako. Nisam ja dobacivao, niti sam vikao dok ste vi postavljali pitanje. Da li sam to mogao? Pa jesam. Neću to da radim. Znači, razgovaramo. Imaćete vi priliku opet da odgovorite, pa ću odgovoriti ja. 
	Hajde samo da izračunaju građani Srbije. Zamislite da je pre 10 ili pre 20 godina napravljen takav dogovor i da smo mi 10 ili 20 godina dobijali 22,5% od dobiti tog investitora, umesto što imamo ovo ruglo i ruševinu u centru grada i da smo 20 ili 10 godina imali memorijalni centar posvećen žrtvama NATO agresije. A znate što ga nismo imali? Pa pre 20 godina oni koji su bili na vlasti, oni koji su dali u bescenje Maršalat i deo dvorskog kompleksa, oni nisu smeli ni da kažu da je 1999. godine izvršena NATO agresija. Oni nisu smeli ni da pomenu one koji su izginuli braneći zemlju 1999. ili 1998. godine. Oni nisu smeli da pomenu ni heroje sa Košara, ni sa Paštrika, ni da obeleže Dan sećanja na njih. Dakle, zato mene ni ne čudi što oni tako nešto nisu dozvolili.
	Hoćete da pričamo o drugim stvarima? Kako to da niko nije pomenuo za sve ove godine što nije obnovljena zgrada u kojoj je stradalo 16 ljudi, zaposlenih u Radio televiziji Srbije? Jer vi mislite da je u redu da stoji ruševina od koje otpadaju delovi koji mogu da ugroze kako one koji prolaze, tako i one koji tu rade? U toj zgradi je ubijeno 16 radnika Radio televizije Srbije. Ne, ali to nije interesantno. Ta zgrada je mnogo starija od onih zgrada koje su 1999. srušene na uglu Nemanjine i kneza Miloša.
	Hajte, ovako, postavite lepo pitanje. Ja vas ne čujem. Samo čujem šumove kada dobacujete. Lepo se javite. 
	(Aleksandar Jovanović: Hajde odgovorite.)
	Mogu i tri sata, mogu i četiri sata.
	PREDSEDNIK: Imaćete dodatnih tri minuta, pa onda dodatnih dva minuta.
	NIKOLA SELAKOVIĆ: Vi ćete imati vremena da postavite pitanje. Ja sam vam samo rekao – nemojte širiti… Ja sam  odgovorio na pitanje. 
	(Aleksandar Jovanović: Hajde odgovorite.)
	Nemojte da širite dezinformacije. 
	(Aleksandar Jovanović: Rekli ste da damo. To ste upravo rekli.)
	Niko nikome nije hteo nešto da pokloni.
	(Aleksandar Jovanović: Rekli ste da damo. To ste vi rekli.)
	Koje davanje? Šta pričate? Šta da damo? Dva puta sam obrazložio o čemu se radi. Dati na korišćenje 99 godina. Je l' vam nije jasno? Dati na korišćenje na 99 godina. Posle 99 godina vraća se na korišćenje državi, ali je vlasništvo sve vreme države Srbije. Pravo svojine je vremenski neograničeno. Ako ga ograničavate na pet, 10, 90 ili 99 godina, to nije pravo svojine, nego pravo korišćenja sa jasno definisanim pravima i obavezama koje imate. A ako nekome nešto date da koristi 99 godina i taj 99 godina ima obavezu da vam isplaćuje 22,5% poslovne dobiti, o čemu pričamo? A da ne govorimo o investiciji koja je procenjena, ako se ne varam, minimum 750 miliona dolara. Znači, građani dobro da razmisle. Sa jedne strane imate ruševinu i ruglo i imate mogućnost da se to ukloni, da se tu izgradi kompleks, da se tu zaposle ljudi koji će ga graditi, da se tu zaposle ljudi koji će raditi  njemu, da tu ostavljaju novac oni koji će dolaziti u Beograd, odsedati možda u tom hotelu, ako je reč o hotelu, a da ne govorim o jednom međunarodno-pravnom aspektu koji znači za imidž naše zemlje i za otvaranje vrata na nekim mestima gde su nam decenijama bila zatvorena. Hvala na pažnji. 


40/1	MV/CG		17.35 – 17.45			

	PREDSEDNIK: Hvala.
	Reč ima ministar rudarstva i energetike, Dubravka Đedović Handanović.
	Izvolite.
	DUBRAVKA ĐEDOVIĆ HANDANOVIĆ: Hvala, predsedavajuća.
	Poštovani narodni poslanici, poštovani građani Srbije, kada govorimo o takozvanoj rudnoj renti, moramo najpre znati šta taj pojam znači. Ne postoji jedna univerzalna stopa rudne rente koja važi za sve mineralne sirovine, niti se procenti različitih država mogu mehanički porediti. To, nažalost, slušamo već četiri godine i više i šire se dezinformacije i pogrešne informacije pre svega ka građanima, pre svega od takozvanih ekoloških udruženja ili nekih drugih udruženja koji su tobož protiv rudarstva, a za zaštitu životne sredine, kao da su ta dva pojma neuskladiva.
	Ali, da se vratimo rudnoj renti. U Republici Srbiji naknada zavisi od vrste mineralne sirovine. Za metalične mineralne sirovine ona iznosi 5% od prihoda ostvarenog prodajom neprerađene ili pripremom prečišćene sirovine, odnosno 5% od neto prihoda kada je sirovina podvrgnuta metalurškoj preradi. Za naftu i gas stopa iznosi 7%. Slušali smo preterano dugo da Naftna industrija Srbije plaća 3%, što nije tačno, ali samo da imamo svest koliko se šire netačne informacije i nepotpune informacije. Za ugalj ona iznosi 3%, dok su za druge mineralne sirovine propisane druge stope.
	Pomenuli ste ovde Sloveniju, ali ste uporedili nešto što nije uporedivo. U Sloveniji nema jedinstvene rudne rente, naknada zavisi od vrste sirovine, količine, od eksploatacionog prostora, a posebno se obezbeđuju naknade i za neke druge stvari. Stope koje navodite uglavnom se odnose na kamen, na dolomit, na pesak, na šljunak, na glinu, a ne na proizvodnju bakra i zlata, kakvu ima Srbija. Tako da, ne možete porediti naknadu za kamenolom u Sloveniji i predstavljati je kao uporedivu sa naknadom za metalične sirovine u Srbiji.
	Istovremeno struktura slovenačkog rudarstva nije uporediva sa srpskim, naročito kada je reč o obimu eksploatacije metaličnih mineralnih sirovina. Srbija ima razvijenu eksploataciju, preradu metaličnih sirovina, dok u Sloveniji dominantno mesto imaju druge vrste sirovina. Zbog toga se ne mogu uzeti ta dva procenta i predstavljati kao da se odnose na istu sirovinu, na istu osnovicu i na isti obim proizvodnje.
	Takođe, stopa naknade za metalične mineralne sirovine u Srbiji je među višim stopama koji se primenjuju u razvijenim rudarskim zemljama. Mi trenutno radimo i na izmeni Zakona o rudarstvu i geološkim istraživanjima, u smislu da ih još bolje upotpunimo, da ih unapredimo i da još više zaštitimo državne interese. Podsetiću da su 2006. godine menjani zakoni upravo da bi se udovoljilo nekim investitorima. 
	Mi ćemo menjati zakone, ali tako da zaštitimo interes Republike Srbije. Kao što je i prvi put ova vlada usvojila Strategiju razvoja mineralnih sirovina koja u Republici Srbiji nije postojala. Nije postojala ni 2003. godine kada su upravo oni koji osporavaju šta je učinjeno i koliko je učinjeno u rudarstvu ili nije govorili i nisu tada usvojili strategiju, niti su imali valjanu strategiju, kada su dovodili razne investitore do 2012. godine. 
	Tako da, apsolutno želimo da razvijamo rudarsku industriju, ali na održiv način i na način tako da može da zaštiti interese ove zemlje, i razvojne i ekonomske, i da bude pre svega održivo rudarstvo.
	Ali, ne treba samo posmatrati čitavu rudarsku industriju kroz rudnu rentu. Danas slušamo veoma često kritike o poslovanju kompanije „Ziđin“, a treba da se podsetimo da ih najglasnije iznose upravo predstavnici političkih struktura koji su 

RTB Bor ostavili prezadužen, tehnološki zastareo i bez jasne razvojne perspektive. Oni koji su nekada bili spremni da Bor prodaju za kikiriki ili za pečurke, danas pokušavaju da ospore rezultate, koje sam sigurna da građani Bora vide i velika većina njih.
	Ne želim da umanjujem izazove koje nosi rudarska i metalurška proizvodnja, ali je posao naš da obezbedimo stabilnu proizvodnju, da obezbedimo investicije i nova radna mesta, ali i dosledno poštovanje svih obaveza koje kompanije imaju prema Republici Srbiji.
	Ono što je neupitno je da su u RTB Boru, odnosno današnjim kompanijama „Ziđin grupe“ povećane zarade, povećana proizvodnja, povećane investicije, povećan izvoz, povećani prihodi od naknade za korišćenje mineralnih sirovina.
	Samo da podsetim da je za period od januara do juna ove godine na ime naknade za korišćenje javnih dobara uplaćeno 11.000.648.726 dinara, a u odnosu na isti period 2025. godine povećana su za 14,6%. To znači da apsolutno vodimo računa i o naplati naknada za korišćenje sirovina.
	Takođe, kada pričamo o Boru, budžet grada Bora je za 2026. godinu iznosio više od 13,2 milijardi dinara, a 2018. godine je iznosio tri puta manje. Prema poslednjim podacima, prosečna zarada, ako posmatramo samo kompaniju „Zijin Copper“, iznosi oko 164.000 dinara, što je značajno više od republičkog proseka i čak 142% više od one koja je bila 2018. godine. Tako da, razlika je apsolutno jasna. 
	Godine 2018. imali smo dugove, zastarelu opremu, neizvesnu budućnost RTB Bora, znači pre dolaska investitora Ziđin grupe. Danas imamo investicije, veću proizvodnju, radna mesta, značajno snažnije lokalne budžete, merljive rezultate i modernizaciju. 
	Naš zadatak je, ne da branimo kompaniju, naravno, nego da branimo interese Republike Srbije, da obezbedimo da se rudarska industrija razvija u skladu sa zakonskim osnovama, u skladu sa odgovornim ponašanjem i postupcima, a pre svega u skladu sa usvojenom Strategijom razvoja mineralnih i geoloških sirovina, koja je po prvi put usvojena i koja, nažalost, nije postojala ni mnogo pre 2012. godine kada je veliki broj investitora i rudarskih kompanija upravo započeo svoje aktivnosti u Republici Srbiji, a koje su sada toliko osporavane, pa zato čujemo i neistine i potpuno nepotkrepljene informacije da se u Srbiji otvara 40 rudnika, da gde god postoji dozvola za istraživanje da će se otvoriti rudnik, a veoma smo dobro svesni i znamo da je samo jedan rudnik za poslednjih 25 godina metaličnih sirovina otvoren u Srbiji i da je to jedan izuzetno kompleksan, zahtevan proces koji ne može da se desi preko noći i koji ne može da se desi bez dugogodišnjih ulaganja, istraživanja, elaborata, procesa, propisa, procedura koje moraju biti ispunjene. 
	Zbog toga, zaista, još jednom pozivam sve na odgovornost da ne šire dezinformacije, da ne iznose paušalne informacije, da ne upoređuju ono što nije uporedivo i da ne obmanjuju građane Srbije kada su ovako važne teme u pitanju i za razvoj Republike Srbije i za podizanje životnog standarda naših građana. Hvala vam.    
	PREDSEDNIK: Hvala vama.
	Ministar građevinarstva, infrastrukture i saobraćaja, da li želite sada reč ili kasnije? 
	Reč ima Aleksandra Sofronijević. 
	Izvolite.  

	ALEKSANDRA SOFRONIJEVIĆ: Poštovana predsedavajuća, uvaženi narodni poslanici, Vlada je svojim Zaključkom od 14. maja 2026. godine usvojila program obnove, unapređenja i izgradnje vodovodne infrastrukture kao objekata javne namene u javnoj svojini. 
	U cilju sprovođenja programa, Vlada je Odlukom obrazovala Radnu grupu, koja je održala prvu sednicu 25. juna 2026. godine. Zadatak te Radne grupe jeste da daje mišljenje i stručno obrazloženje o opravdanosti projekata obnove, unapređenja i izgradnje vodovodne infrastrukture, kao objekata javne namere u javnoj svojini, imajući u vidu ekonomsku opravdanost projekta, stanja objekata, odnosno stepen oštećenja, hitnost radova, broj korisnika objekata javne namene, stepen spremnosti projekta za realizaciju, ravnomernu teritorijalnu zastupljenost objekata i stepen razvijenosti jedinica lokalne samouprave i da od polazeći od stručnog obrazloženja sa zadatkom da predlaže Vladi liste projekata za obnovu, unapređenje i izgradnju vodovodne infrastrukture, kao objekata javne namene u javnoj svojini.
	U skladu sa navedenim zadacima, nakon održane prve sednice Radne grupe, doneti su i određeni zaključci 2. jula 2026. godine i doneta je, predviđena je lista projekata za obnovu unapređenja i izgradnju vodovodne infrastrukture kao objekata javne namene u javnoj svojini, koja obuhvata 1.120 projekata u 143 jedinice lokalne samouprave.
	Nosilac svih ovih aktivnosti je Ministarstvo za javna ulaganja, a pošto gospodin ministar Glišić nije tu preuzela sam ulogu da sve narodne poslanike obavestim da se Vlada, na jedan sistemski način, stara i u obnavljanju vodovodne infrastrukture.
	PREDSEDNIK:  Hvala vam.
	Izvolite gospodine Jovanoviću, imate još dodatnih tri minuta.
	ALEKSANDAR JOVANOVIĆ: Gospođo Sofronijević, ja vas to nisam ni pitao. Ne znam zašto odgovarate na pitanje koje nije postavljeno. 
	Ne znam gde je gospodin Selaković, imam još nešto da ga pitam. Reče da će da se vrati. Ja sada ne znam ko će da mi odgovori na sledeće pitanje, gospođo Brnabić. Imam da ga pitam još jednu stvar.
	Znači, ovde nije pitanje da li je Generalštab ruševina ili ne, da li su je gradile komunisti ili ko god da je gradio, nego da li je taj objekat po Zakonu o zaštiti spomenika kulture pod zaštitom ili nije?
	Bio je. Jeste, bio je i to je zakon. Ne znam ko to kaže nije.
	I to je zakon, to je jednako država, koju vi smislite da rušite tako, taj objekat koji je pod zaštitom države, koju vi vodite. Tako što se dogovorite sa ne znam s kim. U redu, hoćete da gradite hotele, ali što niste pitali građane? 
	Dođem do ugovora, i to od nekih ljudi iz Ministarstva odbrane, koji su imali petlju da mi dostave taj ugovor, i onda vas pitam da li ste nešto dogovorili, vi kažete nismo. Isto kao i za Rio Tinto. 
	I ono na Kalemegdanu je ruševina, ljudi. I to je ruina. Kalemegdan. Pa, i to može da vam padne napamet da rušite, bre. Vama sve može da padne na pamet da rušite i da poklanjate i do to gradite. Ne znam šta ste se dogovorili sa bilo kim. Ljudi, tako se, bre, ne vodi država. 
	Gde je Selaković da ga pitam ko je srušio parno kupatilo u Aranđelovcu? Svi se busate u grudi, velike patriote. Gospođo Stamenkovski, vi pod jedan, Selaković pod dva. Svi se busate u grupi patriotske. Da li znate vi da ovaj grad nema spomenik onim mučenicima koji su prešli Albaniju? To je sramota za ovo društvo. 

	Mi kao društvo vek i ne znam koliko nismo se setili da ljudima koji su prošli Albaniju i oslobodili ovu državu, izbilo nas bilo milion, a busamo se u grudi. Nemamo spomenik srpskom seljaku koji je prešao Albaniju. Treba da vas bude sramota sve. Nemojte mnogo da se busate u grudi junačke. 
	 Ja vas pitam, evo gospodine Selakoviću, to je pitanje poštovanja zakona – da li je Generalštab, ona zgrada, bila pod zaštitom, više nije pošto ste skinuli zaštitu, pod zaštitom države ili ne? I ko vodi ovu državu? Pa, vi. A ko je ruši? Mi, tako što hoćemo da poštujemo zakon.
	Vi, gospođo Damjanović, vi bolje da ćutite. Gde je nestala Jošanička reka? Gde je nestala Samokovska? Pa, vi i Zorana Mihajlović ste sahranili. 
	Po kom to zakonu na mestu gde je najveći stepen zaštite, nacionalni park Kopaonik, vi gurate reke u cevi. I to ste radili decenijama. 
	Šta se dešava u Rakiti? Po kom tom zakonu one cevi i dalje stoje u Rakitskoj reci? Gledate me i klimate glavom. 
	Vidite šta se desilo u Nepalu juče. To će isto tamo da se dogodi kad krene velika voda… To vam ponavljam 500 puta. Jer ste dozvolili ovom kriminalcu Beliću da probije vodoustavne bujične pregrade koje služe isto tome, da se ne desi ono što se juče desilo u Nepalu, da ne podavi blato i kamenje dole ljude u selu Zvonce. I ko će posle da bude kriv? I šta je važno ko je kriv?
	Kriminal, ekološki kriminal na sve strane. To se dešava. 
	PREDSEDNIK: Hvala. Isteklo vam je vreme.
	ALEKSANDAR JOVANOVIĆ: A, vi, gospođo Pavkov, čekam vas da odemo zajedno na Savski nasip da mi objasnite po kom to zakonu Goran Puzović, direktor „Vodoprivrede“ gradi vikendicu tamo gde ne smeš ašov da zabodeš.
	PREDSEDNIK: Pre svega, reč ima Bratislav Gašić. Pre svih, izvinite.
	BRATISLAV GAŠIĆ: Hvala, gospođo predsedavajuća.
	Koliko se sećam, a mislim da se dobro sećam, pa vi ste zastupali interese tih koji guraju cevi u naše reke, kako rekoste. A, kad niste mogli da naplatite dobru nadoknadu za to vi ste okrenuli odjednom da se brinete za te naše reke. Rakita, itd., gde ste išli gore. Ja sam gledao taj dokument sa vašim potpisom.
	Druga stvar, ne treba vama ministar Selaković tu, ja ću da vam odgovorim oko Generalštaba. Zgrada Generalštaba se ne ruši.
	(Aleksandar Jovanović: Ja sam pitao gospodina Selakovića.)
	Ja sam ćutao dok ste vi pričali. 
	(Aleksandar Jovanović: Ja sam pitao resornog ministra za kulturu, a ne vas.)
	Pa, ja sam ministar vojni u čijem je posedu, ne mom ličnom, nego vojnom, i zgrada o kojoj vi pričate, koja je posle urušavanja, posle NATO agresije u stanju u kakvom je bila bila opasnost za sve građane koji prolaze tom ulicom, jer nije učinjeno ništa na sanaciji onoga što je srušeno NATO bombama. Pa smo onda 2014. godine uradili prvi deo, a ako ćemo radi istine i radi građana Srbije da znamo, to je sledeće. Da posle NATO bombardovanja i NATO agresije 2003. godine na čudan način taj tzv. Zavod za zaštitu spomenika je stavio, pod vašom vlašću, bivšeg režima, objekat koji je srušen. Šta ste zaštitili?
	(Aleksandar Jovanović: Koju zaštitu?)
	Spomenik srušen NATO bombama. Što ga niste zaštitili pre toga, nego ste ruševini stavili, upravo zato da bi vi mogli vašim tadašnjim tajkunima da date da mogu da grade nešto i da sačuvate to. Ili kome je već bilo namenjeno u to vreme Borisa Tadića i onih koji su vodili grad Beograd.

	Bez ikakvog zakonskog prava ste stavili zaštitu Zavoda za zaštitu spomeniku kulture. A, da znate, u odnosu na ono što je arhitekta tada nacrtao, Sutjesku i Neretvu, kako su ih zvali ranije, 99% nije ispoštovano to, jer nikad nije hteo da potpiše taj projekat, a svi se vi sada pozivate na njega, zaboga, kako je on želeo to da sačuva. 
	Drugo pitanje, a šta je sa Maršalatom, pa i on je bio pod starijom zaštitom, od 1978. godine, koji ste prodali Amerikancima za 14 miliona dolara? Što se tad niste bunili, zaboga, da se daje neko veliko bogatstvo građana Srbije, nego ste što pre pojurili, i svi vaši koalicioni partneri, i išli da se slikate gore na Dedinju pored Maršalata? A, šta je tad bilo?
	(Aleksandar Jovanović: Ko je išao da slika? Meni pričaš?)
	Ja se vama ne obraćam lično. Uopšte vas nisam spomenuo, ne znam gde se nalazite u tome.
	(Aleksandar Jovanović: Meni se obraćaj. Ko je išao da se slika?)
	Obraćam se…
	(Odgovarate na moje pitanje, a nije postavljeno vama, nego resornom ministru.)
	Pa, dobro…
	(Aleksandar Jovanović: Ko je išao da se slika?)
	PREDSEDNIK: Ministre, izvinite samo sekund.
	Gospodine Jovanoviću…
	(Aleksandar Jovanović: Gospođo Brnabić, ajde da se ne pravimo blesavi. Ja nisam ništa pitao Batu Gašića. Nisam se…)
	Gospodine Jovanoviću, neko se u ovoj sali pravi blesav, a neko je stvarno blesav. E sad, vi morate da kažete koji ste vi.
	(Aleksandar Jovanović: Ja sam lud, nisam blesav.)
	Vi ste ludi, a niste blesavi?
	Jel realno da ste vi meni sad rekli – ja sam lud, nisam blesav.
	(Aleksandar Jovanović: Ja sam lud, nisam blesav. Ja sam alkoholičar. Ja sam ustaša. Ja ne volim svoju zemlju. To sam sve ja, to…) 
	Dobro, ajte…
	(Aleksandar Jovanović: Samo nastavite. Ajde, Bato, pokaži svoje veliko znanje iz oblasti…) 
	Ja ne znam zašto ste vi toliko nervozni. O čemu se radi? Šta je problem?
	(Aleksandar Jovanović: Zato mi ne odgovara na pitanje resorni ministar?) 

	Evo sada ću ja, ajte pustite, molim vas kao predsednica Narodne skupštine da vam objasnim neke pravila Narodne skupštine.
	Dakle, poslednji četvrtak u mesecu su pitanja Vladi Republike Srbije, kabinetu, članovima Vlade. Vlada nalazi za shodno da odredi koji ministar je najpozvaniji na to da odgovora. Ako, želite direktno da uputite pitanja posebnom ministru, imate svaki utorak i svaki četvrtak od 10.00 do 11.00 sati. 
	(Aleksandar Jovanović: Ministar Selaković, njega nema, rekao da će da se vrati. Da li razumete to.)
	Pa, ja ću zamoliti ministra Selakovića da vam se javi kada god bude mogao, vidim da vam je posebno stalo sa njim da razgovarate, a sada vas molim da pustite ostale članove Vlade da odgovaraju na pitanja koja ste postavili, ali nemojte da dobacujete.
	(Aleksandar Jovanović: Ja ne želim da mi odgovara Bata.)
	Vi ne želite da vam odgovara Bata, ali Vlada želi da vam odgovara Bata. 
	(Aleksandar Jovanović: Nije nadležan Bata.)
	Ali Vlada želi da vam odgovara Bata, a vi postavite pitanja Vladi, a Vlada kaže ko će da odgovori. Dobro. 
	(Aleksandar Jovanović: Nije Bata nadležan za to, Selaković je nadležan za to. Gde Selaković? Nestao?)
	To gospodine Jovanoviću kada vi budete predsednik Vlade, vi ćete da odlučujete o tome ko će iz Vlade da odgovara. Ja verujem da će to biti uskoro, pa ćete vi imati tu priliku i zaista mislim da čitava Srbija to sa nestrpljenjem očekuje da vidi kako vi kao predsednik Vlade delegirate. U ovom trenutku gospodin Macut je predsednik Vlade. On je rekao ko će da odgovori i pustite da odgovori. 
	Izvolite, gospodine Gašić. 
	Samo se prijavite još jednom.
	Hvala vam.
	BRATISLAV GAŠIĆ: Hvala gospođo predsednice Narodne skupštine.
	Znači, da još jednom ponovim, stari Generalštab o kome je i ministar kulture malopre pričao se ne ruši i džabe dopisi i pozivi vojnicima da se nešto zaboga pobune protiv toga da ove dve zgrade koje su srušene u NATO agresiji, bude skinuta zaštita Zavoda za zaštitu spomenika kulture.
	Što se tiče, ponovo ponavljam, nije vas bilo briga, sve vas koji ste najglasniji u ovoj sali bili u proteklih godinu dana, što ste bez da pitate Zavod za zaštitu spomenika kulture prodali Amerikancima Stari Maršalat, sistem veze koji smo u njemu imali, sedište specijalnih jedinica Vojske Srbije koje smo u njemu imali, dali ste ga za 14 miliona dolara, a to je u tom trenutku koštalo višestruko više para. 
	I još jedna stvar koju moramo da završimo, gde se na neki način slažem sa vama, jeste spomen-soba, koja je bila i koja je nužna da se napravi u tom kompleksu, a bila je planirana tim novim projektom koji je trebao da se sprovede.
	I ako mene lično pitate, a u privredi sam 37 godina, to je strašna šteta koju ste naneli Republici Srbiji, vašim ponašanjem, blokadama svega živoga što se radi u Srbiji i što možete na uku i buku da zaustavite, e vi ste Republici Srbiji napravili ogromnu štetu time.
	Ne znam da li sam bio dovoljno jasan oko toga. Mislim da bi Nikola sigurno bolje odgovorio od mene. Vratiće se on vama da odgovori. Hvala.
	PREDSEDNIK: Hvala vam. 
	Reč ima ministar rudarstva i energetike Dubravka Đedović Handanović. 	Izvolite.

	DUBRAVKA ĐEDOVIĆ HANDANOVIĆ: Hvala predsedavajuća.
	Pa, evo vi pričate i pominjete non-stop neke cevi u rekama i pričate o sramoti. Pa, evo verovatno imate kratko pamćenje, ali ću vas ja podsetiti i o sramoti, ali i ako ste izgubili pamćenje. 
	Naime, 18. maja 2016. godine u 11.41 sati poslali ste mejl Ministarstvu rudarstva i energetike gde šaljete dokumentaciju u vezi sa projektom male hidroelektrane „Temska“. Podsetiću vas i na imejl adresu, aleksandar@inventa.rs.
	Radi se naime o zahtevu za dozvolu maloj hidroelektrani „Temska“ koja se nalazi u okviru Stare Planine zaštićenog područja, prirodnog dobra 140 kilovata, derivacionog tipa i traži se dozvola. Gospodin Aleksandar Jovanović Ćuta traži dozvolu za malu hidroelektranu na zaštićenom području Stare Planine, upravo pričamo o cevima u rekama. Obraća se zvanično i po nečijoj preporuci obraća se Ministarstvu rudarstva i energetike, tada zaduženoj osobi koja je, znači, ne lažu elektronski zapisi, ne lažu dokazi i možemo jedino na osnovu toga da pričamo o nekoj odgovornosti i o nekoj zainteresovanosti da nema cevi u rekama i da nema ili ima zaštićenih područja. 
	Tako da, mislim da je veoma sve jasno da kada nešto ne možete da dobijete, a niste nikada dobili dozvolu za taj projekat, da onda se okrenete, pričate, iznosite neistine, poredite neuporedivo i tako dalje. 
	Znajući da je Srbija zemlja koja od 2021. godine ima zabranu izgradnje malih hidroelektrana upravo u zaštićenim područjima, to nema ni Slovenija, nije imala tada sa kojom poredite Srbiju kada su u pitanju neke naknade, pa ne upoređujete uporedivo. 
	Tako da ja bih vas zaista zamolila da ne obmanjujete građane Srbije i da zaista kažete celu istinu, a ta je da iznosite pogrešne podatke, da uporno pričate o nekakvim rudarskim aktivnostima gde one ne postoje, o otvaranju rudnika gde oni ne postoje, izgradnji malih hidroelektrane, gde one ne postoje, osim možda onog momenta kada vi niste bili u stanju da dobijte takve dozvole, ali dokumenta sve pamte. Hvala.   
	PREDSEDNIK: Hvala vam.
	Reč ima Milica Đurđević Stamenkovski. 
	MILICA ĐURĐEVIĆ STAMENKOVSKI: Zahvaljujem.
	Bilo je dosta pitanja i verujem da je svrsishodnije da ostavim vreme kolegama, članovima Vlade da odgovore sadržajnije na ono što je njima upućeno, ali iz poštovanja i prema mrtvima i prema živima imam obavezu da reagujem na konstataciju da oni koji su prešli Albaniju i preživeli tu golgotu neviđenih razmera nemaju spomenik. 
	Naime, kroz Albansku golgotu prošli su oni koji se nalaze u takozvanoj Plavoj grobnici i koji počivaju na spomen-kosturnici na Vidu koji se prvi put sada sveobuhvatno velikom rekonstrukcijom obnavlja, za koju je na inicijativu našeg ministarstva Vlada Republike Srbije opredelila 112 miliona dinara. 
	Dakle, u pitanju je rekonstrukcija spomen-kosturnice koja je izgrađena krajem 30-ih godina prošlog veka i gde počivaju upravo oni koji su prošli kroz Albansku golgotu. U toku je izrada projekta za rekonstrukciju spomen-kosturnice i spomen obeležja na Kajmakčalanu i na Zejtinliku u Solunu gde se takođe nalaze upravo oni koji su posle golgote probili Solunski front, odnosno učestvovali u operaciji probijanja Solunskog fronta, zadivili tada čitav svet, bili brži od Francuske konjice zbog kojih je upotrebljena ona čuvena – bežite živi, vraćaju se mrtvi.
	To nije busanje u patriotske grudi. Ja znam da to zvuči onako populistički. Ta priča o busanju u grudi je često plasirana od različitih pripadnika tzv. drugosrbijanskih struktura koji su tom kovanicom pokušali da devalviraju patriotizam kao pristup životu i kao pogled na svet. I kad god želite da kažete srpstvo 

se ne maže na hleb i ne sipa u traktor i nemojte se busati u grudi, vi to zapravo činite, ne kažem da je to bila sada vaša namera, ali govorim o toj matrici, da obezvredite ljubav prema otadžbini. 
	Nikada se više nije ulagalo u obnavljanje i izgradnju ratnih memorijala nego poslednjih godina i to je činjenica, pre toga su oni bili u korovima, zaparloženi sa pocepanim zastavama, samo nekako da im se zametnu tragovi, kao da smo se stideli sopstvene istorije. Kao da je trebalo da se posipamo pepelom i da kažemo – izvinite što smo probili Solunski front, izvinete što smo bili narod onih koji su odneli prvu pobedu, savezničku u Prvom svetskom ratu, oprostite nam zbog prvih oslobođenih gradova u Drugom svetskom ratu, izvinite što nismo da je nevidljivi 1999. godine. 


43/1	JD/LjL		18.05 – 18.15

	Došle su generacije i političke i nacionalne koje se ne stide svoje istorije i koje se ne stide da kažu da je taj Generalštab već srušen, a srušili su ga upravo ti koji su pod parolama zeleno-levih, lažnih ekologa, zasipali ovu zemlju kasetnim bombama, zabranjenim svim međunarodnim konvencijama i osiromašenim uranijumom, o čemu treba danas da se pozabavi struka i da sagleda razmere posledica bombardovanja zemlje. Lažni ekolozi, sa adresom u Berlinu, koji su se oglašavali ovde da se mešaju u naša unutrašnja pitanja i nikada nisu podržavali ovu vlast, podržavali su neke druge političke grupacije, jer su se, navodno, sekirali za našu životnu sredinu, vazduh, vodu, zemlju i zdravlje. Isti oni koji su insistirali da se bombardovanje produži 1999. godine, pa čak i da se krene u kopnenu invaziju.
	O tim ekološkim teroristima ne bih dalje duljila, ali hoću da vam naglasim samo jednu stvar – Srbija danas obnavlja svoje spomenike. Ne zato što želi u istoriji da živi,  ne zato što želi da se vrati u prošlost, već zato što se u prošlosti nalaze važne lekcije koje nam danas pokazuju putokaz, pred svim raskršćima, pred svim dilemama. I ko ih danas ne spozna, taj očigledno se istorijom nije mnogo bavio. Ali, reagujem na to kao ministar zadužen za negovanje tradicije oslobodilačkih ratova, gde zajedno sa kolegama članovima Vlade u Odboru za negovanje tradicija oslobodilačkih ratova razmatramo sva ova pitanja. 
	Prvi put ćemo sada, posle toliko decenija, izgraditi spomen obeležje gde će biti popisana imena svih poginulih i nestalih na prostoru današnje Republike Hrvatske. Nama je bilo potrebno više od 30 godina da kažemo da pamtimo ta imena i ta prezimena. Nama je bilo potrebno toliko vremena da uklešemo njihova imena u kamen kao svedočanstvo jedne epohe koja nažalost, kao što vidite, nije prošla, jer se ta zla kob nadvija nad Srbijom u različitim pravcima konstantno. Malo je bilo što su se obračunali sa živim Srbima, nego to pokušavaju da učine i sa mrtvima. 
	Naša obaveza je da čuvamo naš kulturni identitet, našu kulturu pamćenja, naše spomenike kulture, naše ratne memorijale. Srbija opredeljuje značajna sredstva u tom pravcu. Kao što rekoh, da, brojna su obeležja onima koji su prošli kroz albansku golgotu, neki su je i preživeli, a živima se spomenici ne dižu, ali ne treba smetnuti s uma da danas, posle mnogo vremena, Srbija sa ponosom i slavi i seća se i Lazareve bitke, ali i Paštrika, koji je takođe ove godine prvi put uvršten u kalendar državnih ceremonija. Ponosni na našu prošlost, crpeći lekcije za budućnost, vodimo računa o celom kulturnom prostoru srpskog naroda. To nije busanje u patriotske grudi, to je patriotizam u praksi. A opet, verujem da ste imali dobru nameru i ništa više od toga. Hvala.
	PREDSEDNIK: Hvala vam.
	Reč ima ministar Marko Đurić. 
	MARKO ĐURIĆ: Poštovani poslanici, želeo bih da kažem nekoliko reči o temi Generalštaba, najpre, obzirom na to da kao ministar spoljnih poslova pažljivo slušam ono što ste govorili i ono što su govorile moje kolege članovi Vlade, ali osećam posebnu odgovornost i obavezu da kao ministar spoljnih poslova i kao neko ko je predstavljao Srbiju u SAD niz godina, ukažem na ozbiljnu političku, ekonomsku, štetu u pogledu imidža koju je fabrikovanje lažne afere Generalštab proizvelo za Republiku Srbiju.
	Ja ne znam da li ste vi svesni koliko je eksploatisanje jedne lažne, fabrikovane, montirane afere, proizvelo novinskih natpisa u svetskim listovima, poput "Njujork tajmsa", poput "Vašington posta", poput mnogih drugih, u kojima nije na negativan način prikazana Vlada Srbije, već je na negativan način prikazana cela naša zemlja. 

	A sve to zašto? Zato što su neki neodgovorni pojedinci u opozicionim klupama, ili tada na ulicama Beograda, imali potrebu da po svaku cenu kriminalizuju sopstvenu Vladu, čak i kada je radila nešto što je jasno u interesu Srbije, a to je radila u nastojanju da poslovno, ekonomski i politički uveže Republiku Srbiju sa vrhovima političke klase u jednoj od najmoćnijih zemalja sveta, i to u skladu sa zakonima Republike Srbije.
	Ja razumem i odobravam i podržavam svačije pravo na opoziciono političko delovanje, ali zašto moramo da budemo toliko neodgovorni, zašto nismo mogli da nađemo hiljadu drugih stvari da kritikujemo, hiljadu drugih ljudi, a ne jednog od najčestitijih političara mlađe generacije u Srbiji, Nikolu Selakovića, koji služeći Srbiji nije postao ni tajkun, ni milioner, ni bilo šta drugo, kao neki od ljudi koji su prvi bacili kamen na njega i optužili ga za odgovornost u slučaju Generalštaba.
	Dame i gospodo, apsolutno stojim iza tvrdnje da je proizvodnja ove afere na potpuno izmišljenim osnovama nanela političku štetu Srbiji. Nanela je političku štetu, verujem, i samoj opoziciji i zato pozivam na to da se takve stvari nikada više ne ponavljaju.
	Možemo se svađati oko hiljadu stvari kod kuće, napolju moramo da budemo jedinstveni. Fabrikovanoj i lažnoj aferi „Generalštab“ najviše su se veselili u Tirani i Prištini. Nemam ništa protiv ljudi ni u tim zemljama ali nekada imamo vrlo suprotstavljene interese sa nekim političarima tamo. 
	Samo još par reči pošto sam obećao da budem kratak kada je reč o spoljnoj politici. Dakle, ovde su pomenute i evropske integracije. Da, evropske integracije jesu izbor Srbije, ali naš pristup u spoljnoj politici nije zasnovan na izboru strana. 
	Naš izbor u spoljnoj politici je Srbija, a spoljna politika Srbije je samo instrument za ostvarivanje naših državnih i nacionalnih interesa, a to su očuvanje mira i stabilnosti u našoj zemlji, očuvanje bezbednosti koja uključuju vojnu neutralnost, očuvanje ekonomskog rasta Srbije kao centar naše politike, obnova demografske osnove i negovanje tradicije identiteta i kulture srpskog i svih ostalih naroda koji žive u Republici Srbiji. 
	I u tom smislu i upravo tim ciljevima podređen je rad Ministarstva spoljnih poslova. Neću ovde da opterećujem skup statistikama ali reći ću vam da smo samo od početka ovog zasedanja, od početka ove godine, realizovali 108, što ministarskih sastanaka, što učešća na multilateralnim skupovima, da smo podigli naše odnose sa nizom zemalja na strateški nivo.
	Podsetiću vas na istorijske posete predsednika Vučića Kini, podsetiću vas na otvoreni strateški dijalog sa Sjedinjenim Državama, sa Izraelom, podsetiću vas na činjenicu da koliko naredne nedelje Beograd jeste domaćin komemorativnog skupa  Pokreta nesvrstanih zemalja, koji će okupiti visoke predstavnike niza zemalja i to je politika koju ćemo mi nastaviti da branimo, za koju verujem da, bez obzira na političke razlike, nastavlja da uživa gotovo konsenzualnu podršku građana Srbije.
	Dakle, sukobljavamo se politički, kritike dajemo jedni drugima ali nemojte da podmećemo nogu Srbiji kao sa lažnom aferom „Generalštab“.
	Hvala
	PREDSEDNIK: Dobro.
	Još neko od ministara. Ministre Lončar, vi ste se javili.
	Ne? Onda je greška.
		Reč ima narodni poslanik Aleksandar Jovanović. 
	Imate vaša dva minuta. Izvolite. 

	ALEKSANDAR JOVANOVIĆ: Dva minuta. Vas je mnogo, ja sam jedan. Ja pitam Selakovića nešto, on ode, onda se izređate vas petoro po pola sata da mi odgovarate. 
	Ja vas prosto pitanje pitam, sve vas, pošto ćete svi da odgovarate, imam još minut i po, a vi imate koliko hoćete - da li je zgrada Generalštaba u trenutku kada ste vi dogovorili sa Kušnerima da tu gradite to što ste hteli da gradite bila, po Zakonu o zaštiti spomenika, bila pod zaštitom ili ne? Vrlo prosto pitanje. 
	Da li ste o tome imali nameru da obavestite ljude, građane ovog grada i ove zemlje šta vam je namera? Ne, nego ja moram da dolazim do dokumenta i da to predstavljam građanima da bi onda vi rekli da to ne postoji, da se vi ništa niste dogovorili, da bi onda posle 24 sata taj isti Kušner obelodanio rendere i pokazao svima šta vi planirate tu da gradite, to jest da mu date da gradi, kao što reče Selaković.
	Marko, ja nisam nikav izdajnik ove zemlje, ja samo hoću da se u njoj poštuju zakoni koje je sama donela, a to treba da radite vi. Ja nisam nikakav izdajnik. Ja nisam nikakav investitor malih hidroelektrana, to ne postoji. 
	Ja volim, bre, svoju zemlju. Ja vas ne mrzim. Nisam ja odgovoran za to što se desilo u Rakiti i u Toplom Dolu, nego ona koja je vodila taj resor, a to je Zorana Mihajlović. Da se ne osvrćemo dalje. 
	A vama gospođo Stamenkovski, ako ste me slušali, ja sam rekao da u Beogradu Srbi nisu izgradili spomenik onim mučenicima što su prešli Albaniju, a vi mene optužujete da sam zeleni ekolog. Nikada nisam išao po stranim ambasadama, nikada nisam išao u Brisel da kukam na svoju zemlju. Sve što sam imao da kažem rekao sam vam u lice. 
	Ja i Ekološki ustanak nikad nećemo priznati nezavisno Kosovo. To je sastavni deo Republike Srbije i to da vam bude jasno, bre, svima!
	Bio sam dole na Kosovu pre dve godine nekoliko puta i šta sam doživeo? Da Srbi na mene bace šok bombu ko da sa gori neprijatelj od Kurtija. Nemojte to da radite. Nemojte da pravite neprijatelje od ljudi koji nisu neprijatelji ove zemlje. To se desilo. Govorim u ime Ekološkog ustanka. 
	Još jedno pitanje za vas, gospođo Damnjanović Sofronijević - ajmo u Rakitu da objasnite Desku i gore ljudima gde je nestala Rakitska reka. Vi ste to potpisali.
	PREDSEDNIK: Hvala vam.
	Po Poslovniku, narodni poslanik ima tri minuta da postavlja pitanja, članovi Vlade odgovaraju, tri minuta da postavlja dodatna pitanja, članovi Vlade da odgovaraju i vi imate dva minuta za zaključak. Kada bi neko čitao Poslovnik. 
	Niste mogli da postavljate dodatna pitanja ova poslednja dva minuta, niti članovi Vlade mogu sada dodatno da vam odgovaraju. 
	(Aleksandar Jovanović: Ako neko poštuje Poslovnik, vi znate da sam to ja.)
	Ostala sam bez teksta.
	Dobro, ali su vam članovi Vlade ukazali ogromno poštovanje time što se nekoliko njih javljalo da odgovara na vaša pitanja. Nadam se da to cenite. 
	Idemo sada dalje.
	Reč ima narodni poslanik Života Starčević.
	Izvolite.
	ŽIVOTA STARČEVIĆ: Hvala.
	Poštovana predsednice, poštovani premijeru, poštovani ministri u Vladi Republike Srbije, dame i gospodo narodni poslanici, pre nego što krenem da postavljam pitanja, želim na početku u ime poslaničke grupe Dragan Marković Palma – Jedinstvena Srbija i u svoje lično ime da izrazim najiskrenije i najdublje saučešće 

porodici Mladić povodom smrti generala i komandanta Vojske Republike Srbije Ratka Mladića, čoveka koji je nam je u nasleđe ostavio Republiku Srpsku i čovek koji za nas predstavlja junaka i heroja.
	Da krenem sa postavljanjem pitanja. Krenuću sa damama, naravno. Prvo ću postaviti pitanje ministarki za državnu upravu i lokalnu samoupravu Snežani Paunović. 
	Naime, vaše Ministarstvo je objavilo javni poziv za učešće u javnoj raspravi o Nacrtu zakona o izmenama i dopunama Zakona o inspekcijskoj nadzoru. Činjenica je da je u Srbiji vidljiv deficit broja inspektora i moje pitanje je da li se na javnoj raspravi razgovaralo o tome i šta bi taj zakon doneo državi Srbiji i njenim građanima. 
	Drugo pitanje za vas je vezano za stručno usavršavanje u javnoj upravi. Naime, činjenica je da je Srbija u poslednjoj deceniji bitno napredovala u oblasti javne uprave i to priznaju i građani i oni iz sveta koji mere tu oblast. 
	Naravno, stručno usavršavanje je uvek važan element daljeg napredovanja javne uprave i vi ste nedavno objavili javni poziv za akreditaciju sprovodilaca stručnog programa. Moje pitanje je vezano za obim obuhvata ovog programa i  kako se zaposleni u javnoj upravi mogu javiti za taj program stručnog usavršavanja. 
	Takođe bih postavio pitanje i za ministarku za brigu o porodici i demografiju gospođu Jelenu Žarić Kovačević. Naime, Republika Srbija je usvajanjem Zakona o ostvarivanju prava iz alimentacionog fonda pruža i pružila je pravovremenu finansijsku podršku detetu u slučajevima u  kojima roditelj ili drugi srodnik deteta ne izmiruje dužnost izdržavanja. 
	Sredstva za svrhu  obezbeđuju se putem alimentacionog fonda koji je obrazovan kao budžetski fond. Znamo da ministarstvo redovno na sajtu podnosi izveštaj o utrošenim sredstvima, ali bih želeo da nama i građanima Srbije nešto šire iznesete efekte tog zakona. 
	Drugo pitanje za vas: država Srbija je donela odluku da majkama koje su po osnovu  rođenja deteta ostvaruju pravo na besplatna sredstva za kupovinu ili izgradnju prve nekretnine i interesuje me da nam kažete kako teče i taj takođe jako važan program. Smatram da su oba programa jako bitna  za državu Srbiju i za našu demografiju. 
	PREDSEDNIK: Hvala. 
	Reč ima ministar Snežana Paunović. 
	Izvolite. 	
	SNEŽANA PAUNOVIĆ: Hvala vam. 
	Poštovana predsednice, uvažene kolege, dragi  narodni poslanici, pre svega građanke i građani Srbije, hvala vam na pitanju. Važan zakon koji, nažalost, nije stigao da dođe na red ovog skupštinskog saziva, ali se nadam da sledeći hoće, mada možda ima i dobra strana toga da smo sada propustili, zapravo  nismo uspeli da ispunimo ove rokove koji su nas obavezivali da na ovu sednicu Skupštine dođemo sa kvalitetnim predlogom izmena i dopuna Zakona o inspekcijskom nadzoru. O čemu se zapravo radi? O jednoj potrebi Republike Srbije da se unapredi rad pre svega inspekcijskih službi, ali i poveća broj inspektora. 
	Akcionim planom koji  je predviđen za 2019/2021, bilo je procenjeno od strane ministarstva da nedostaje oko 1.300 inspektora, od čega je ispunjeno samo 30% tog akcionog plana. Posledica čega je to? Pre svega, činjenice da interesovanje nije preterano veliko i tu ću biti sasvim iskrena iz mnogo razloga, ali primarno zbog toga što nismo do kraja konkurentni kada je u pitanju privatni sektor. 

	O tome se danas čak vodila rasprava u parlamentu, naravno, ne na temu inspektora i inspekcijskog nadzora, ali uopšte kada su u pitanju zarade u javnoj upravi, odnosno državnoj upravi i lokalnoj samoupravi. 
	Ono što je zakon predvideo i o čemu će se nadam se razgovarati u sledećem sazivu Skupštine Republike Srbije jeste pre svega unapređenje položaja inspektora. Sticanje uslova za zapošljavanje što većeg broja inspektora i prevazilaženje jednog problema koji se sve češće javlja u poslednje vreme, a tiče se u stvari, pa čak moram biti potpuno iskrena i napada na same inspektore zbog čega mlađi ljudi i ne prihvataju uopšte da se nađu u ulozi inspektora bez razlike o kojoj vrsti inspekcije govorim. 
	Dakle, inspektori kao neko ko nam je neophodan i tu ćemo se, čini mi se, svi složiti, i kolege iz Vlade, jeste beskrajno dragocen, ali nismo do sada našli mehanizam da zaštitimo i njih i njihov rad. 
	U dobroj meri ih opterećuje i činjenica da na osnovu Zakona o informacijama od javnog značaja sada jesu i često budu zatrpani pitanjima koja su neosnovana, vrlo površna, ali traže angažman velikog broja ljudi. Na sve njihove zapisnike, na sve njihove odluke, na sve njihove stavove kada se sprovede inspekcijski nadzor obično se nađe neko ko na osnovu ovog zakona, čak neretko i anonimno, interveniše i ukazuje na nepravilnosti kod postupka. 
	Dakle, Zakon i radna grupa koja je na njemu radila, beskrajno sam zahvalna pre svega ljudima zaposlenim u Ministarstvu državne uprave i lokalne samouprave, ali i svim učesnicima u radu kroz format radne grupe su se bavili svim detaljima. Naravno, inspektori pre svih jer je najpametnije bilo čuti predlog izmena zakona upravo iz ugla onih ljudi koji na dnevnom nivou trpe sve ono što su aktuelne posledice čini mi se organizovanog napada na inspektore kao takve. Svejedno je da li se radi o verbalnim ili neretko ponovo kažem fizičkim napadima, ali iz svega onoga što su benefiti njihovog rada. 
	Ono što smo takođe predvideli zakonom i o čemu će se razgovarati jeste i unapređenje sistema po  kom funkcionišu u korak sa digitalizacijom koja je sve prisutna i povećanje transparentnosti na čemu, moram da priznam, insistira pre svega i Evropa na našem evropskom putu, ali insistiramo i mi jer je beskrajno važno da se uz poštovanje Zakona o zaštiti podataka o ličnosti, naravno svi akti, svi  zahtevi, sve odluke, sva rešenja nađu  na sajtovima i budu dostupna građanima Srbije, da bi o njima mogli da razgovaraju. 

	Otvorena pitanja koja nismo uspeli da dogovorimo, da bismo stigli na ovo zasedanje Parlamenta Republike Srbije, jesu i ta koja se tiču materijalnog statusa inspektora i o tome će, nadam se, razgovarati neka buduća Vlada, a onda i budući parlament doneti ovaj zakon koji smatram značajnim.
	Kada je u pitanju rad Nacionalne akademije za javnu upravu i ono što zovemo unapređenjem kvaliteta rada i edukacijom zaposlenih u javnom sektoru, tu je urađeno mnogo. Ja imam obavezu pohvalim pre svega rad Nacionalne akademije za javnu upravu, gospođu Marinu Dražić i njen tim. Mi smo radili izmene zakona u novembru prošle godine i predvideli da se dva puta godišnje mora desiti obuka za sve zaposlene u javnom sektoru. Mislimo da je to važno, a kada je u pitanju prijavljivanje i način na koji se zaposleni u javnoj upravi mogu prijavljivati svake godine, Nacionalna akademija donosi svoj plan edukacije i oni imaju mogućnost da preko platforme, koja im je dostupna, sami zahtevaju dodatnu edukaciju na određene teme. 
	Vrlo aktivno radi Nacionalna akademija za javnu upravu i moram da priznam da su i zaposleni jako raspoloženi da prate korak svih ovih promena koje se dešavaju, pre svega kod nas, ali i u Evropi i u svetu. Na moje veliko zadovoljstvo sve vreme mandata čujemo samo pohvale na rad tog tima za edukaciju i ono što je možda posebno zanimljivo, i meni jeste, mreža škola jeste nešto što smo zajedno sa Diplomatskom akademijom, pre svega iz Ministarstva spoljnih poslova, ali i Pravosudnom akademijom, ne znam da li je tu Neša Vujić, jeste… Razmena iskustava je beskrajno dragocena i pokazalo se da je mreža škole u stvari dala jedan pun efekat, kao i sajam stručne prakse, nešto što je otvorilo vrata mladim ljudima koji su nam neophodni da bismo održali ovaj sistem javne uprave. To je u stvari mogućnost da se svi studenti u saradnji sa svim univerzitetima u Republici Srbiji, a imali smo potpisan u ovoj godini sporazum sa svim univerzitetima, kroz jedan sajam stručne prakse upoznaju sa celim sistemom funkcionisanja državne uprave i sebi stvore motiv da sutra postanu deo tima, koji će se baviti ovim važnim pitanjem, i da postanu ljudi od kojih će konačno zavisiti funkcionisanje celog ovog sistema. Tako da, hvala vam. 
	Jedan zakon nam je ostao, nažalost, da sačeka sledeći saziv. Sigurna sam da ćemo i kod Zakona o državnim službenicima imati prostora da uradimo određeno unapređenja u sledećem sazivu, neka nova vlada, neki novi parlament, ali hvala što ste obratili pažnju na taj važan deo posla koji su uradili pre svega zaposleni u Ministarstvu državne uprave i lokalne samouprave i onih asocijacija koje su iz njega kao takve izašle. Hvala puno.
	PREDSEDNIK: Hvala.
	Reč ima ministar Jelena Žarić Kovačević.
	Izvolite.
	JELENA ŽARIĆ KOVAČEVIĆ: Hvala vam, predsednice, što ste mi dali reč. 
	Uvaženi narodni poslanici, poštovani građani Srbije, narodni poslaniče, ja vam se zahvaljujem na postavljenim pitanjima smatram da su ova pitanja od velikog značaja, s obzirom na to da se direktno tiču života porodice, života dece u našoj zemlji, a znamo da je 2026. godina upravo proglašena za godinu porodice. Znamo da je Vlada Republike Srbije, zahvaljujući jako velikom angažovanju predsednika Vlade, stavila porodicu kao nacionalni interes o kome treba brinuti, te stoga mi je i zadovoljstvo što imam priliku danas da u okviru sednice Narodne skupštine govorim o radu Ministarstva za brigu o porodici i demografiju u ovom mandatu. 
	Ministarstvo je uspešno sprovelo mere koje je ranije sprovodila, uspešno ih sprovodi i dalje u kontinuitetu, ali želim da kažem i da mere koje su deo resora 

brige o porodici i demografiji će se modernizovati; pokrenućemo neke nove mere, neke nove projekte koji će doprineti naravno još kvalitetnijem životu porodice i dece u Srbiji. 
	Ministarstvo je u prethodnom periodu bilo naročito fokusirano na popravljanje demografske slike zemlje. Znamo da demografija nije jača strana ni u Srbiji, ni u regionu, ni u Evropi, pa ni u svetu. Imali smo kontakte sa mnogo različitih zvaničnika  različitih zemalja i sagledali mnogo dobrih primera praksi iz različitih zemalja i smatramo da možda neke od tih primera možemo i da primenimo kod nas kako bismo popravili demografsku sliku. Nažalost, demografija je jedna duga priča i ništa ne možemo da promenimo od danas za sutra i da sutra ujutru se probudimo i kažemo da će demografska slika od danas biti bolja u Srbiji, ali ono što možemo jeste da radimo na merama koje smo do sada sprovodili, da ih unapređujemo, jer smatram da su dale rezultate.
	Želim najpre da nešto kažem o subvencijama za kupovinu prve nekretnine po osnovu rođenja deteta s obzirom na to da je to subvencija, koja je, da tako kažem, kolokvijalno najtraženija kod nas u Ministarstvu. Zaista dosta ljudi, odnosno dosta majki se interesuje za ovu subvenciju; majke su podnosioci zahteva i znamo da je stambena sigurnost jedan od ključnih preduslova pri odlučivanju za roditeljstvo, i to je negde možda najznačajnija pomoć države za one porodice koje nemaju rešeno stambeno pitanje. 
	Naš cilj jeste da svaka majka koja podnese zahtev dobije suvenciju i zato sada sa kontinuiranim zasedanjem Komisije za dodeljivanje subvencija možemo da stupimo u kontakt sa svim majkama jer nam nije ostao mnogo veliki broj zahteva koji nisu rešeni. Dakle, stupamo u kontakt sa svakom majkom i pomažemo im da prikupe dokumentaciju ukoliko vidimo da će majka ispoštovati uslove i ispuniti sve kriterijume. Mislim da ne bi bilo fer, a ni normalno sa naše strane da, kao institucija koja je odgovorna za to da pomogne porodicama, da pomogne majkama da stvore dom gde će živeti sa svojim porodicama i gajiti svoju decu, tek tako odbijamo zahteve zbog nepotpune dokumentacije. Jednostavno, odbijamo zahteve samo ako dokumentacija ne ispunjava kriterijume. 
	Trudimo se da redovno informišemo sve majke. Svi uslovi mogu da se nađu kod nas na sajtu Ministarstva za brigu o porodici i demografiju. Jako često smo u javnosti, jako često smo u lokalnim samoupravama. Sa „Karavanom roditeljstva“ obišli smo negde oko 50 lokalnih samouprava gde smo razgovarali sa zainteresovanim roditeljima, sa majkama, sa mladim parovima koji bi želeli da se upuste u bračne vode i na koji način država može da stane iza njih kako bi oni mogli negde da kreiraju svoju budućnost u Srbiji, i u velikim gradovima, i u gradovima srednje veličine, i u manjim mestima, a na šta sam ja posebno ponosna. 
	Podsetiću vas da se mere primenjuju od 2022. godine. Ovu meru je predložio gospodin Aleksandar Vučić i primenjuje se na osnovu Zakona o finansijskoj podršci porodicama sa decom. Naravno, mi smo uradili uredbu koja je još od tada pratila ovaj zakon i to je Uredba o bližim uslovima i načinu ostvarivanja prava na novčana sredstva za izgradnju, učešće u kupovini, odnosno za kupovinu porodično-stambene zgrade ili stana po osnovu rođenja deteta. I želim da kažem da je maksimalni iznos novčanih sredstva, koja jedna porodica, odnosno majka kao podnosilac zahteva može da dobije, 20.000 evra. Sredstva su, naravno, bespovratna. 
	Ono što je važno za ovaj mandat jeste da se komisija redovno sastajala od početka mandata. Dakle, mi se sastajemo jednom mesečno. Mi želimo da obezbedimo sigurnost, želimo da obezbedimo kontinuitet, želimo da znamo da majke koje su podnele zahteve će imati priliku da svakog meseca ti zahtevi budu raspravljani na tim 

komisijama. U proseku raspravljamo negde između 50 i 60 zahteva. Dakle, oko 55 rešenja donesemo svakog meseca. Konkretno, na prošloj, osamnaestoj, sednici komisije, koja je održana u avgustu mesecu, odobrena su 53 rešenja. Naredna sednica biće održana u prvoj polovini septembra meseca, naredna sednica biće održana u oktobru mesecu. Od 2022. godine, recimo, podatak je da smo obezbedili bespovratna sredstva za 1.727 porodica. Dakle, 1.727 majki je dobilo priliko da stvori sebi krov nad glavom. To je vredno oko 28 miliona evra što smatram da je jako dobro ulaganje države u porodicu koju želimo da osnažimo negde kao osnov našeg društva i države. Ipak tradicionalna porodica je nešto što je uvek bilo u osnovu naše zemlje. U ovom mandatu danas, mogu i to da vam kažem, dodeljena su 774 rešenja, u ukupnom iznosu negde oko 13 miliona evra. 
46/1	AL/MO		18.35 – 18.45

	Želim da podsetim da u 2026. godini za ovu namenu u budžetu koji je predviđen za Ministarstvo za brigu o porodici i demografiji je predviđena 1,1 milijarda dinara, ali ono što želim posebno da apostrofiram i na čemu se zahvaljujem Ministarstvu finansija na razumevanju jeste da kroz rebalans budžeta smo mi predvideli još 200 miliona dinara za nova rešenja, što će značiti da ćemo mi do kraja ove godine moći da rešimo samo kroz rebalans budžeta još negde oko 200 rešenja, a to je 200 porodica, što je za naše ministarstvo od velikog značaja.
	Kada sam pomenula nove mere i kada sam pomenula to da razgovaramo i da sarađujemo sa drugim ministarstvima, mi smo sa Ministarstvom finansija najpre razgovarali o tome na koji način možemo da kombinujemo našu meru sa nekim zakonima ili sa nekim drugim uredbama i na taj način je nastala mogućnost za mlade parove, odnosno za mlade majke do 35 godina života, koje mogu kod nas da konkurišu za subvenciju za kupovinu prve nekretnine po osnovu rođenja deteta i da to iskoriste kao učešće, a da dobiju kredit za mlade pod povoljnijim uslovima, gde je učešće 1%, a da ipak tu subvenciju i taj novac mogu da iskoriste za učešće. Tako da smo negde i mladim bračnim parovima olakšali.
	Ali ono o čemu kratko želim da govorim, a što će se desiti sutra jeste potpisivanje memoranduma između Ministarstva za brigu o porodici i demografiju i Ministarstva za brigu o selu. Mi smo nedavno bili sa predsednikom Aleksandrom Vučićem u Žitorađi i u selu Pejkovac i tamo smo razgovarali u jednom dvorištu sa mnogo ljudi i sa mnogo dece. Tamo u tri kuće ima 14 dece. Desilo se da majka ima dete koje je mlađe od godinu dana, a da nemaju kuću i desilo se da može da konkuriše za subvenciju za kupovinu prve nekretnine, ali je potrebna dodatna pomoć. Tako smo došli na ideju, i ja se zahvaljujem i predsedniku Aleksandru Vučiću i premijeru na razumevanju i kolegi Krkobabiću, tako da ćemo mi sutra potpisati memorandum o saradnji između naša dva ministarstva. 
	Na kraju se nadam da će to rezultirati izmenom uredbi kod našeg ministarstva i kod Ministarstva za brigu o selu. Tako da će majke koje žele da kupe kuću na selu moći da koriste istovremeno subvenciju za kupovinu prve nekretnine i novac, čini mi se, koji je milion i po dinara od Ministarstva za brigu o selu. Na taj način pokazujemo brigu, naravno, o svim porodicama koje žive u ruralnim krajevima, na šta je naše ministarstvo stavilo otpočetka stavilo zaista akcenat, jer ono što smo činili otpočetka mandata i naročito otpočetka ove godine jeste zapravo da smo bili konstantno na terenu u nekim manjim mestima, u nekim manjim opštinama i negde želeli da nas kao instituciju približimo građanima, kako bi oni nas mogli da pitaju šta imaju da nas pitaju i da nam daju povratnu informaciju o tome na koji način mi radimo i šta bismo mi sve trebali da menjamo u svom radu kako bismo bili efikasniji, odnosno delotvorniji.
	Pomenuli ste Alimentacioni fond. Što se tiče primene Zakona o ostvarivanju prava iz Alimentacionog fonda, ja mogu da vam kažem da isplatom više od 62,4 miliona dinara iz Alimentacionog fonda smo pokazali da država samo ne obećava, već i ispunjava ono što je obećala. Do danas doneto je 619 rešenja o isplati. Pravo na privremeno izdržavanje ostvarilo je 923 dece i mladih koji se redovno školuju. Podsetiću vas da pravo na sredstva iz Alimentacionog fonda imaju deca, ali i mladi do 26 godine života ukoliko nam dostave potvrdu da se nalaze na redovnom školovanju i ja mislim, pričam napamet, ali mislim da je njih 44 u ovom trenutku korisnik Alimentacionog fonda. To su upravo konkretni rezultati politike koja porodicu i 

decu stavlja na prvo mesto i smatram da je to jedna porodična zaštita koju država pruža deci na jednom jako visokom nivou. 
	Uskoro ćemo obeležiti prvu godinu rada Fonda i ono što mogu da kažem jeste samo da se zahvalim Aleksandru Vučiću što je dao tu ideju, da se zahvalim predsednici Skupštine koja je ovde kao narodni poslanik u Narodne skupštine predložila Zakon o ostvarivanju prava iz Alimentacionog fonda. Smatram da svi poslanici koji su glasali i svi mi koji se susrećemo sa ljudima koji koriste, odnosno sa njihovom decom koja koriste sredstva iz Alimentacionog fonda, možemo samo da budemo ponosni na taj zakon, jer to je koji je najbrže počeo da se primenjuje i najbrže dao isključivo i samo pozitivne efekte. Dakle, apsolutno ne postoje negativni efekti, evo, posle godinu dana primene Zakona. apsolutno ne postoje negativni efekti ni po jednog korisnika Alimentacionog fonda. 
	Ono što smo mi učinili jeste da deca budu sigurna, da majke ili očevi koji izdržavaju svoju decu budu sigurni da će svakog meseca dobiti alimentaciju. Oni nama posle prvog meseca nisu u obavezi da podnose bilo kakav zahtev. Oni ulaze u redovnu isplatu svakog meseca, te od 25. avgusta 2025. do 25. avgusta 2026. mi apsolutno nismo imali nikakvu negativnu situaciju koja se desila u primeni tog zakona. 
	Veliko je interesovanje građana. Mi smo i pre primene Zakona formirali, odnosno stvorili mogućnost za kontakt centar, da građani mogu da nam se jave i ono što mi imamo sada kao statistiku jeste da smo imali više od 4.200 poziva, da smo imali više od dve hiljade mejlova i da više od hiljadu ljudi je tražilo da razgovara sa našim operaterima, što nama negde pokazuje koliko je interesovanje zapravo za primenu Zakona o Alimentacionom fondu. 
	Nedavno je Ministarstvo za rad, zapošljavanje, boračka i socijalna pitanja i Ministarstvo za brigu o porodici i demografiju su zapravo prva ministarstva koja su formirala zajedno sa Kancelarijom za IT, koja nam je baš mnogo pomogla prilikom primene Zakona o Alimentacionom fondu, ali, evo, mi smo formirali Radoslava, našeg digitalnog asistenta koga ljudi mogu sada da pitaju i ne samo o pitanjima koja se tiču Alimentacionog fonda, već i o nekim drugim pitanjima i kada je reč o novčanoj socijalnoj pomoći i dodatku za pomoć i negu drugog lica i uvećanom dodatku za pomoć i negu drugog lica i posebnoj novčanoj naknadi. Dakle, samo u prvih nedelju dana digitalnom asistentu obratilo se 1.800 ljudi. To znači da smo približili institucije građanima Srbije, što je bio i cilj svih tih naših napora i sastanaka da uradimo, jer nama je cilj da građani iskoriste mere koje postoje kod nas u Ministarstvu. Nama je cilj da građani mogu da iskoriste svoja prava na jedan efikasan način i na jedan pravovremeni način, da tako kažem, da ne lutaju od šaltera do šaltera, da ne traže mnogo, da ne moraju da pišu mejlove i da zovu telefonima, već da možemo da budemo sa njima negde i u direktnoj komunikaciji, pa i ako su dva ministra u direktnoj komunikaciji oko, recimo, predmeta koji se tiče Alimentacionog fonda, ministar pravde i ja smo na dnevnoj komunikaciji oko pojedinih predmeta, jer su u primenu Zakona uključeni i izvršitelji koji su pod Ministarstvom pravde.
	Tako da, zapravo, to je ono što je naš posao. Naš posao je da svim porodicama i svojoj deci omogućimo zaštitu. Naš posao je da porodice u Srbiji imaju poverenja u svoju državu, da imaju poverenja u svoje institucije. I ja se vama zahvaljujem na ovim pitanjima. Ima tu još mnogo stvari koje bih ja mogla da iznesem iz rada Ministarstva za brigu o porodici i demografiju. Roditeljski dodatak kojim možemo da se pohvalimo kao jednim od najviših iznosom u ovom delu Evrope. Naravno, povećali 

smo cenzus za dečiji dodatak. Radimo na dokumentima. Pravimo strategiju za porodicu i demografiju sa projekcijama do 2035. godine, za koju smatram da ćemo bar moći da kažemo da smo kroz 10 ili 15 godina, ono što smo sada radili, uspeli da popravimo demografsku sliku u Srbiji sada kada smo radili. Hvala vam.
	PREDSEDNIK: Hvala vam.
	Narodni poslanik Života Starčević ima reč. Imate još tri minuta. Samo se prijavite.
	ŽIVOTA STARČEVIĆ: Zahvaljujem na odgovorima. 
	Srbija zaista jeste napravila sjajan stok digitalizacijom javne uprave i time je podignuta efikasnost same javne uprave. Uz to i e-uprava, kako da kažem, svakim danom obuhvata sve širi spektar tih javnih delatnosti i javnih sektora. Tako da, građani danas na klik mogu da dođu i završe neke poslove za koje je ranije trebalo jako puno vremena, a za to je potreban i zbog takvog načina rada potreban je i obrazovan i stručan kadar u javnoj upravi. 

	Takođe, što se tiče vas rekao bih da sam sektor, kako bih rekao, porodica, mi smatramo da je to osnovna jedinica i stub svakog društva, pa i našeg srpskog društva, a s druge strane i demografija koja je, ja bih rekao, najvažnije i trenutno najproblematičnije društveno pitanje u našoj zemlji, jednostavno smatramo time da je i vaše ministarstvo i rad jako važan.
	Sada bih postavio pitanja. Prvo pitanje bih postavio gospodinu Dejanu Vuku Stankoviću, ministru prosvete. Naime, sada smo u periodu kada su građani najviše fokusirani na početak nove školske godine. Moje pitanje za vas je da li su škole spremne za početak nove školske godine? Kakva je situacija sa besplatnim udžbenicima i njihovom distribucijom? Prosto, da čujemo još jednom sve relevantne činjenice vezane za početak nove školske godine.
	Pitanje ministru bez portfelja, gospodinu Novici Tončevu. Naime, ovo leto, gospodine Tončev, karakterišu velike suše i u nerazvijenim opštinama Srbije koja su po pravilu sa jako razuđenim i seoskim naseljima itd. Javlja se i problem sa vodom i velika potreba za cisternama za vodu kako bi se ona distribuirala u ta udaljena sela i zaseoke. Naime, Vlada Republike Srbije i vaše ministarstvo su započeli tu akciju, pa bih voleo da nam kažete koji su rezultati i koje su još potrebe nerazvijenih opština u tom smislu. Hvala.
	PREDSEDNIK: Hvala.
	Reč ima ministar Dejan Vuk Stanković.
	DEJAN VUK STANKOVIĆ: Uvaženi narodni poslaniče, hvala vam na pitanju. Biću što je moguće kraći i precizniji kada je reč o onome što zanima ne samo vas nego i čitavu javnost.
	Prema svim dostupnim informacijama Ministarstva prosvete, ne postoji nikakva prepreka da školska godina počne regularno i svečano. Početak školske godine je novi početak za 62.500 prvaka koji kreću u jednu zanimljivu avanturu učenja, druženja, igre i pripreme za život.
	Dakle, u ovom trenutku, uzimajući u obzir sadašnje društvene okolnosti, pa ako hoćete i širi politički kontekst, nema najava nekih, ajde da kažem turbulencija koje bi mogle da stvore situaciju nalik onoj koju smo imali školskoj godini 2024/2025. Dakle, očekujem normalno stanje 1. septembra i očekujem svečani početak školske godine na nivou srednjoškolskog i osnovnoškolskog obrazovanja i vaspitanja.
	Što se tiče vašeg pitanja vezano za besplatne udžbenike, skoro 920.000 udžbeničkih jedinica u vrednosti od jedne milijarde i 20 miliona dinara je nabavilo Ministarstvo prosvete. Mi ćemo za nekih 92.500 porodica, učenika u stvari, dati besplatne udžbenika. Te liste su gotove. One su napravljena prema vrlo transparentnim kriterijumima koji su i socijalno-ekonomski, ali istovremeno negde prate i decu sa posebnim potrebama u cilju realizacije politike afirmativne akcije. 
	Takođe, napravili smo i posebne udžbenika po Brajevom pismu da bi otvorili mogućnost obrazovanja slepih osoba. Jednako tako Vlada Srbije, odnosno Ministarstvo prosvete je preko javnog izdavača Zavoda za udžbenike štampalo komplete besplatnih udžbenika i za predstavnike nacionalnih manjina na osam jezika nacionalnih manjina. Tako da, što se toga tiče, to je spremno. 
	Mislim da će u prvoj nedelji septembra, u zavisnosti od škole do škole, naravno, od školske uprave do školske uprave, mislim da će u prvoj nedelji septembra, najkasnije u drugoj nedelji biti podeljeni kompleti udžbenika i pretpostavljam izmireni svi dugovi države prema izdavačima koji su učestvovali na javnom konkursu za besplatne udžbenike, tako da će država pomoći.

	Treba naglasiti još jednu stvar, da ta pomoć države uopšte nije mala imajući u vidu okolnosti koje postoje u našoj zemlji. Kao što znate, imate 145 lokalnih samouprava, od toga, nažalost, svega 16 može potpuno ili delimično da otvori mogućnost besplatnih udžbenika, tako da je ovo, ja mislim, značajna pomoć koju treba da nastavljamo da dajemo i da tu podršku još više u budžetskom smislu povećamo u godinama koje dolaze. Hvala vam.
	PREDSEDNIK: Hvala.
	Reč ima ministar Novica Tončev.
	NOVICA TONČEV: Poštovani narodni poslanici, uvažene kolege ministri, dragi građani Srbije, drugovi i drugarice, zahvaljujem poslaniku Starčeviću na pitanju, na tome što je ovaj deo program za razvoj nedovoljno razvijenih opština ispratio. S obzirom, gospodine Starčeviću ili druže Starčeviću, da ja i vi ne živimo u Beogradu i hvala vam što pratite razvoj, a često se i srećemo na terenu u ovim malim siromašnim opštinama i zahvaljujem se na tome što pratite.
	Tako da, sredstvima kabineta ministra bez portfelja zaduženog za unapređenje razvoja nedovoljno razvijenih opština na teritoriji Republike Srbije ove godine nabavljeno je pet autocisterni u vrednosti 90 miliona dinara za opštine Gadžin Han, Sjenica, Doljevac, Bosilegrad i Surdulica. Od 2023. godine prilikom izrade budžeta uvek tražim da se obezbede sredstva za nabavku autocisterni za sve opštine, jer nažalost vodeći jednu izrazito nedovoljnu lokalnu samoupravu uverio sam se da će problem sa vodosnabdevanjem biti jedan od najvećih problema i ovih opština.
	Ove godine smo uspeli da nabavimo pet autocisterni i uručimo opštinama kod kojih su parametri nakon analize dostavljenih podataka koji su se odnosili na tehničku opremljenost, geografski položaj, strukturu naseljenih mesta i problemi sa vodosnabdevanjem gde su bili najkritičniji. Plan mi je da nakon pobede Socijalističke partije Srbije zajedno sa vašom strankom Jedinstvenom  Srbijom i našim koalicionim partnerima Srpskom naprednom strankom na sledećim parlamentarnim izborima svaka od opština dobije bar po jednu autocisternu. 
	Ono o čemu moramo nakon dobijanja poverenja građana neodložno razgovarati je i povećanje transfera opštinama i gradovima koji godinama nisu menjani, a obaveze su sve veće. Takođe, rešavanje abnormalnih plaćanja sudskih troškova za faktičko zauzeće zemljišta je prioritet u spašavanju budžeta, pa i ovih opština. Potrebno je samo vratiti smisao, ovo podsećam i ministra pravde, to sam podsećao i na sednicama Vlade, potrebno je samo vratiti smisao iz člana 193. Zakona o parničnom postupku iz 2011. godine, koji je predviđao da je lice dužno da pre podnošenja tužbe pravobraniocu dostavi predlog za mirno rešavanje spora, ali je Zakon o izmenama i dopunama Zakona o parničnom postupku od 2014. godine reč: „dužno“ zamenio rečju: „može“ i onda niko ne dolazi u opštinu da traži sredstva koja mu se duguju, već uzme advokate, uzme veštake i onda to lice kome je dužna lokalna samouprava napravi dve, tri, četiri i pet hiljada dinara, a budžet lokalne samouprave se ošteti za preko sto hiljada dinara. Sve su to troškovi advokata. Nemoj da mi zamere advokati, ali ovo nije u redu da ovako zarađuju novac građana Srbije. 
	Socijalistička partija Srbije, u duhu svog programa i socijalne pravde, obezbediće zajedno sa svojim koalicionim partnerima udžbenike za svu decu u Srbiji, a ne samo za Beograd. Hvala što ste me saslušali.    
	PREDSEDNIK: Hvala. 
	Izvolite, gospodine Starčeviću, imate vaših dva minuta. 

	ŽIVOTA STARČEVIĆ: Slažem se sa ministrom prosvete da je projekat besplatnih udžbenika jedan sjajan projekat i mislim da zaista treba to i budžetski proširiti u narednim godinama i da treba nastaviti sa tim projektom, jer je to nešto što je, kako bih rekao, opšteprihvaćeno dobro među građanima Srbije i onima koji imaju decu školskog uzrasta. 
	Što se tiče Pomoravskog upravnog okruga, mogu da kažem odgovorno da su sve škole apsolutno spremne za početak školske godine i da će to krenuti onako kako dolikuje i kako treba.  

	Što se tiče nerazvijenih opština, mi pričamo sada o tim cisternama itd., ja se iskreno nadam, tj. siguran sam, politički cilj svih političkih aktera, a to je da u što skorije vreme u Srbiji ne bude nerazvijenih opština, da jednostavno učinimo sve da ubuduće sve opštine imaju približno jednak stepen razvijenosti. 
	Naravno nisam ni naivan, niti sam idealista da kažem da će biti sve opštine i lokalne samouprave jednako razvijene, ali neka svima nama u svom političkom radu krajnji cilj bude da na kraju u Srbiji ni jedna opština nema, ne bude imala status nerazvijene opštine. 
	Hvala vam.
	PREDSEDNIK: Hvala.
	Sledeći na listi je narodni poslanik Branimir Jovanović. (Nije tu.)
	Reč ima Akoš Ujhelji.
	Izvolite.
	AKOŠ UJHELjI: Poštovana predsednice, poštovano predsedništvo, poštovani ministri, uvaženi premijeru, dame i gospodo narodni poslanici, želeo bih da postavim poslaničko pitanje ministarki građevinarstva, saobraćaja i infrastrukture, gospođi Sofronijević.
	Geostrateški položaj naše zemlje postavlja nas u sam centar ključnih transportnih koridora koji povezuju zapadnu i centralnu Evropu sa jugoistočnom Evropom i Bliskim istokom. Prepoznajući ovaj potencijal naša poslanička grupa je od samog početka snažno pozdravila i inicirala razvoj železnice, jer železnica nije samo infrastruktura, ona je generator ekonomskog razvoja, ekološki najprihvatljiviji vid transporta i ključni preduslov za privlačenje novih investicija. 
	Za našu zajednicu, ali i celu državu strateški cilj jeste puštanje u rad međunarodnog putničkog saobraćaja na brzoj pruzi između Beograda i Budimpešte, jer teretni saobraćaj na ovoj međunarodnoj ruti već nesmetano funkcioniše. 
	Znamo da ste se nedavno u Subotici sastali sa mađarskim ministrom Davidom Vitezijem povodom ove pruge.
	Građani i turisti sa nestrpljenjem iščekuju kada će krenuti putnički voz, s toga vam postavljam sledeća konkretna pitanja. Kada će tačno krenuti putnički saobraćaj na relaciji Beograd – Budimpešta? Koliko se dodatnih pari putničkih vozova planira između glavnih gradova? Koliko će trajati putovanje putničkim vozom od Beograda do Budimpešte? Na koji način će biti rešena carinska i pasoška kontrola za putnike? Da li će se ona obavljati bez zastoja tokom same voženje u vozu ili na drugi način?
	Poštovane kolege, SVM je pokrenuo i podržao 2021. godine finansiranje projekta rekonstrukcije i modernizacije železničke pruge Horgoš – Subotica, odnosno Subotica – Segedin. Pošto je pruga između Subotica i Segedina rekonstruisana i vozovi saobraćaju svaki dan putnici to sve više koriste. 
	Predsednik naše stranke, Balint Pastor, se u proteklom periodu zalagao kod obe Vlade da se poveća broj vozova na ovoj relaciji. Da li su Vlade prihvatile naš predlog, odnosno da li će biti više vozova u odnosu na trenutno stanje? Građane Subotice interesuje dokle je stigla i rekonstrukcija i modernizacija deonice pruge Subotica – Baja. 
	Hvala vam.
	PREDSEDNIK: Hvala vam.
	Reč ima ministar Aleksandra Sofronijević.
	Izvolite. 

	ALEKSANDRA SOFRONIJEVIĆ: Hvala, poslaniče. 
	U pravu ste, 6. avgusta smo imali sastanak sa ministrom saobraćaja Mađarske Davidom Vitezim, gde su zajednički dogovoreni sledeći koraci koji bi doveli do toga da se pusti i putnički saobraćaj između dve prestonice. 
	Dana 24. avgusta su završene poslednje test probe na mađarskoj strani. U pitanju je bila provera signalnih i sigurnosnih sistema ETCS nivoa 2. To je uspešno obavljeno i juče je naš „Soko“, naš ponos, voz „Soko“ prešao na teritoriju Mađarske . Imaće tri dana, dakle 26, 27. i 28. ovaj mesec, da se izvrše određene provere. Jedina informaciju koju ja imam o vozu i korišćenju mađarske železnice jeste da nije radio aparat za kafu u vozu, sve ostalo je radilo.
	Dakle, to je bio prvi dan. Imamo još dva dana provera, a potom, po dogovoru dva ministra, napraviće se simulacija vožnje koja će uključiti, vezano za vaše potpitanje koliko će trajati, napravi će se tačna procena, odnosno vozni red, jer nismo sigurni koliko će sa punim vozom, kapacitet „Sokola“ je negde oko 250 putnika, trajati carinska i granična kontrola. 
	Ukupno je predviđeno osam pari vozova, dva direktna i šest sa stajanjima Beograd Centar, Prokop, Novi Beograd, Novi Sad, Vrbas, Bačka Palanka, Bačka Topola i Subotica. Dakle, to bi bile stanice koje bi se koristile, a u Mađarskoj samo dve, osim Budimpešte. Ukupno trajanje vožnje, po procenama stručnjaka sa obe strane, je između tri sata i jedanaest minuta i tri sata i dvadeset tri minuta za vozove koji bi direktno saobraćali bez zaustavljanja na srpskoj strani i sa dve stanice na mađarskoj strani, a to vreme bi se povećalo ako ide „intersiti“ voz za nekih 15 do 20 minuta na ovih procenjenih za direktnu liniju. 
	Bilo je pitanje kako će se kontrolisati granična carinska policija na našoj stanici, centralnoj stanici Prokop u Beogradu. Formirana je, već i uspostavljena i carinska i granična kontrola za direktne vozove. 
	Što se tiče ovih drugih vozova, razmatraju se dve mogućnosti. Prva mogućnost je da u vožnji započne kontrola od Subotice i da traje do Kelebije ili da se samo obavlja u Kelebiji dok se voz bavi onim stvarima kojima ima regularno zadržavanje. 
	Pitanje za Segedin – Subotica. Dva železnička preduzeća trenutno pregovaraju da se sa šest dosadašnjih linija poveća, da bude učestaliji prevoz, na 10 praktično polazaka i ukoliko bi dogovor bio postignut, a dogovori su u toku, onda bi to bilo spremno za 14. decembar kad na snagu stupa zimski red vožnje. 
	Baja, pitanje kako stojimo. Pokušavam da ubrzam, jer je vreme već pri kraju. To je 13 kilometara na našoj strani. Pruga je ukinuta još davnih šezdesetih godina. U programu koji je predstavio predsednik Vučić „Srbija do 2030.“ predviđena je izgradnja na srpskom delu u dužini od 13 kilometara. Izrađuje se planska tehnička dokumentacija kako bismo 2029. godine, kad počnemo, do 2031. godine i završili ovu i za nas značajnu deonicu, jer je ona od 2023. godine praktično postala deo TENT mreže.
	PREDSEDNIK: Hvala vam.
	Pošto je sada 19.00 časova, završavam rad ove sednice, odnosno današnjeg radnog dana. Nastavljamo sutra u 10.00 časova ujutru.
	Hvala vam.

	(Sednica je prekinuta u 19.05 časova.)





